
1 Cit. iš „Voldeno, arba Gyvenimo miške“ (vertė R. Pavilionis). 


Čia - retrospekcinė Kurto Voneguto jaunesniojo trumpųjų kūrinių 
paroda. Vonegutas, tiesa, tebegyvuoja, o Vonegutas esu aš. Kažkur Vo- 
kietijoje yra upelė Vonė. Nuo jos ir kilusi neįprasta mano pavardė. 

Rašytojas esu nuo 1949 metų. Savamokslis. Neturiu jokių rašymo 
teorijų, kurios galėtų praversti kitiems. Rašydamas tampu tuo, kuo, 
matyt, privalau tapti. Esu šešių pėdų ir dviejų colių ūgio, sveriu be- 
veik du šimtus svarų ir esu nerangus, išskyrus tada, kai plaukioju. 
Šitas skolon gautas kūnas ir rašo. 

Vandenyje aš gražus. 


Gimiau Indianapolyje, kur mano tėvas ir senelis iš tėvo pusės dirbo 
architektais. O senelis iš motinos pusės laikė alaus daryklą. Paryžiaus 
parodoje užalų „Lieber Lager“ jis buvo apdovanotas aukso medaliu. 
Slapta sudedamoji to alaus dalis - kava. 

Mano vienintelis brolis, už mane aštuoneriais metais vyresnis, 
puikus mokslininkas. Jo sritis - debesų fizika. Jis vardu Bernardas 
ir yra daug sąmojingesnis už mane. Prisimenu laišką, kurį jis para- 
šė parsivežęs į namus ką tik gimusį savo pirmagimį Piterį. Laiškas 
prasidėjo taip: „Aplink vieni šūdai, aš tik valau ir valau.“ 

Mano sesuo, vyresnė už mane penkeriais metais, mirė būdama 
keturiasdešimties. Ji irgi buvo šešių pėdų ir kokio angstremo ūgio. 
Buvo dieviškai graži ir gracinga tiek ant žemės, tiek vandenyje. Dirbo 
skulptore. Buvo pakrikštyta Alisos vardu, tačiau nuolat tvirtindavo 
esanti ne Alisa. Aš jai pritariau. Visi pritardavo. Gal kada nors per 
sapną sužinosiu jos tikrąjį vardą. 

Jos priešmirtiniai žodžiai: „Nieko neskauda.“ Tai geri priešmir- 
tiniai žodžiai. Ją pražudė vėžys. 

Dabar matau, kad mano brolis ir sesuo bus suformulavę dvi 
svarbiausias mano romanų temas: „Aplink vieni šūdai, aš tik valau 
ir valau“ ir „Nieko neskauda.“ Šioje knygoje pavyzdžiai kūrinių, 
kuriuos parduodavau tam, kad turėčiau iš ko gyventi, rašydamas 
romanus. Čia rasite privačios verslininkystės vaisių. 


* 


Dirbau reklamos agentu „General Electric“ kompanijoje, o paskui 
tapau laisvu lengvų skaitaliukų, daugiausia mokslinės fantastikos, ra- 
šytoju. Ar mano moralinis veidas nuo tokio posūkio pagražėjo, atsakyti 
nesu pasirengęs. Tai vienas iš klausimų, kuriuos užduosiu Dievui Pas- 
kutiniojo teismo dieną, - taip pat, koks tikrasis mano sesers vardas. 

Tai gali atsitikti kad ir ateinantį trečiadienį. 

Šito paties paklausiau vieno universiteto profesoriaus, ir jis, ropš- 
damasis į savo „Mercedes-Benz 300SL Gran Turismo“, tikino, jog 
reklamos agentai ir populiarių skaitalų rašeivos - vienodi bjaurybės 
dėl to, kad ir tiems, ir tiems dėl pinigo nusispjaut į tiesą. 

Paklausiau jo, kokia pati prasčiausia literatūros rūšis, ir jis atsakė: 

— Mokslinė fantastika. 

Paklausiau, kur jis taip skubinasi. Pasirodo, norįs spėti į „Fan-Jet“. 
Ryt rytą Honolulu Šiuolaikinių kalbų asociacijos susirinkime turįs 
sakyti kalbą. O iki Honolulu - trys tūkstančiai mylių. 

Mano sesuo per daug rūkė. Per daug rūkė ir tėvas. Per daug rūkė 
motina. Aš irgi per daug rūkau. Mano brolis taip pat per daug rūkė, 
bet paskui metė, kitaip sakant, įvyko stebuklas maždaug kaip su tais 
duonos kepaliukais ir žuvimis. 

Kartą viename pusiau oficialiame priėmime prie manęs prieina 
tokia graži panelė ir klausia: 

— Ką pastaruoju metu veikiate? 

Atsakiau: 

- Žudausi cigaretėmis. 

Jai pasirodė, jog neblogai pajuokavau. Man taip neatrodo. Manau, 
jog šlykštu šitaip paniekinti gyvenimą, čiulpiant vėžines tūteles. 
Maniškės vadinasi „Pall Mall“. Tikrieji savižudžiai prašo „Pall Mall". 
Diletantai - „Pell Mell“. 

Vienas giminaitis slapčia rašo dalies mano giminės istoriją. Kai 
ką man parodė ir taip pasakė apie mano senelį architektą: 

- Jis mirė eidamas penktą dešimtį ir, man regis, visai neliūdėda- 
mas, kad viską palieka. 

Sakydamas „viską“, jis, aišku, omeny turėjo gyvenimą Indiana- 
polyje, ir šita gyvenimo baimė glūdi ir manyje. 

Visuomenės sveikatos įstaigos nutyli, dėl ko pirmučiausia ame- 
rikiečiai taip smarkiai rūko, - o būtent todėl, kad rūkymas yra gana 
garantuotas, gana garbingas savižudybės būdas. 

* 
Gėda, kad esu manęs „viską palikti“, ir dabar nebeturiu net tokios 
minties. Auginu šešis vaikus, tris savo ir tris sesers. Visi tiesiog nuos- 
tabūs. Mano pirmoji santuoka susiklostė ir tebesiklosto laimingai. 
Žmona vis tokia pat graži. 

Nepažinojau rašytojo, kurio žmona būtų negraži. 

Sėkmingai susiklosčiusios santuokos garbei, saugok mus Viešpatie, 
į šį rinkinį įtraukiau šleikščiai saldų apsakymą apie meilę iš „Ladies“ 
Home Journal", redaktorių pavadintą „Ilgas pasivaikščiojimas iki am- 
žinai . Aš jį buvau pavadinęs, regis, „Velnias, kaip sunku susikalbėti“. 

Jame aprašytas pusdienis, kurį praleidau su savo būsimąja. Gėda, 
gėda, kad teko išgyventi moterų žurnale vaizduojamus epizodus. 


„New Yorker“ sykį rašė, girdi, mano knyga „Į sveikatą, pone Rou- 
zvoteri - „...vien narciziškas kikenimas“. Galbūt šita irgi tokia pat. 
Ko gera, skaitytojams vertėtų mane įsivaizduoti kaip Vait Roko 
mergelę“, su naktinukais klūpančią ant akmens, žiūrinčią į žuvytes 
ar besigėrinčią savo atvaizdu vandenyje. 


“ Kalbama apie seniausios JAV gėrimų kompanijos simboliu tapusį, deivę Psichę vaizduojantį 
paveikslą (dail. Paul Thurman). 

Prieš kurį laiką į seniausią Amerikos biblioteką, tai yra dailią Sterdžiso 
biblioteką Barnsteiblio kaime!, Kodo kyšulio šiaurinėje pakrantėje, 
užsuko toks enciklopedijų pardavėjas. Baikščiai bibliotekininkei jis 
padarė pastabą, jog pats naujausias bibliotekos turimas žinynas, be 
1910 metų „Americana“, yra 1938 metų „Britannica“. Dar pridūrė, 
jog nuo 1938 metų atsitiko daug naujų dalykų, tarp kurių paminėjo 
penicilino išradimą ir Hitlerio invaziją į Lenkiją. 

Bibliotekininkė jam patarė savo nuostabą išreikšti kuriam nors iš 
bibliotekos valdybos narių. Užrašė pavardes ir adresus. Tarp narių buvo 
toks Kebotas, paskui Lovelis, Kitridžas ir dar keletas. Bibliotekininkė 
pasakė, kad nuvažiavęs į Barnsteiblio jachtklubą galėtų susitikti su keliais 
valdybos nariais iš karto. Jis ir nuvažiavo siauru keliuku į klubą ir vos 
sprando nenusisuko, užšokęs ant didžiulių gūbrių, vidurkely sukastų tam, 
kad atbaidytų, o dar geriau - pasiųstų pas Abraomą greičio mėgėjus. 

Pardavėjas norėjo išgerti martinio, spėliojo, ar bare aptarnauja 
pašalinius. Apstulbo, pamatęs, kad klubas - viso labo keturiolikos 
pėdų pločio ir trisdešimties pėdų ilgio būdelė, tarytum perkelta į 
Masačūsetsą iš Ozarkų. Viduje - tik pasitursinęs, nors mirk iš juo- 
ko, teniso stalas, vielinis krepšys su smėlėtais, kvapiais radiniais ir 
daugelį metų po skyle stoge prastovėjęs pianinas. 

Nei baro, nei telefono, nei elektros. Ir nė vieno nario. Negana to, 
prieplaukoje - nė lašo vandens. Potvynis, siekdavęs net keturiolika 
pėdų gylio, atsitraukė, ir vadinamosios jachtos, senoviniai mediniai 
„Rodsai, „Katvabaliai“ ir pora „Bostono bangikautų“, riogsojo 
melsvai rudoje prieplaukos dugno pliurzėje. Kirų ir žuvėdrų debesys 
klykavo apie tą pliurzę ir joje randamus gardumynus. 

Be to, Smėlėtosios nerijos, dešimties mylių ilgumo kyšulio, ski- 
riančio prieplauką nuo šaltos kaip ledas įlankos, pakrašty keletas 
vyrų lupinėjo iš dumblo kurapkos dydžio moliuskus. Vakaruose 
įlanką juosiančiame plačiame sūriame liūne knibždėjo ančių, žąsų, 
garnių ir kitų vandens paukščių. O netoli nuo įlankos žiočių ant 
šono gulėjo, laukdamas grįžtant vandens, iš Marblhedo atplaukęs 
dvistiebis burlaivis su šešių pėdų kiliu. Su tokiu kiliu į Barnsteiblį 
verčiau būtų nekišęs nosies. 

Enciklopedijų pardavėjas sugižęs, abejingas jį supančiam lau- 
kiniam grožiui, nuvažiavo papietauti. Kadangi buvo Barnsteiblio 
apygardoje, labiausiai klestinčioje visoje Naujojoje Anglijoje, o 
klestėjimą lėmė turistų antplūdis, tikėjosi rasiąs daugiau ar mažiau 
ištaigingą vietą pavalgyti. Deja, turėjo pasitenkinti chromuota 
taburete prie plastiku dengto prekystalio agresyviai nejaukioje, 
necivilizuotoje įstaigoje, pavadintoje „Barnsteiblio naujienų parduo- 
tuve“, tokioje pat ozarkiškoje, kaip ir klubas, stačiai Ozarkų krašto 
parduotuvėje. Jos šūkis: „Jei daiktas šio to vertas, mes jį turime. Jei 
niekam tikęs, vadinasi - parduotas.“ 

Po pietų jis vėl patraukė ieškoti valdybos narių. Kažkas patarė 
užsukti į kaimo muziejų, įsikūrusį sename plytiniame muitinės pas- 
tate. Tas pastatas mena seniai praėjusius laikus, kada į prieplauką, 

kol jos dar nebuvo užkariavus ta melsvai ruda pliurzė, įplaukdavo 
nemaži laivai. Valdybos narių nerado ir ten, o eksponatai buvo 
klaikiai neįdomūs. Pardavėją ėmė smaugti apatija, negalavimas, it 
epidemija, ištinkantis atsitiktinius Barnsteiblio kaimo svečius. 

Jis griebėsi įprasto vaisto, tai yra šoko į automobilį ir nuzvimbė 
į Hajanį*, kur gyvas galas kokteilių barų, motelių, boulingo klubų, 
suvenyrų parduotuvių, picerijų. Nervus jis apramino mažytėje golfo 
aikštelėje, pavadintoje „Žaidykla“. Tuo metu toje aikštelėje buvo 
viena nyki, erzinanti detalė, būdinga kyšulio pietinėje pakrantė- 
je pasitaikančioms nesąmonėms. Aikštelė buvo įrengta buvusio 
Amerikos legiono posto pievelėje - ir tenai, tarp dailių tiltukų ir 
smulkintu kamštmedžiu nubarstytų plotelių, stūksojo tankas „Šer- 
manas“, kadaise ne itin rafinuotų ir sumanių žmonių pastatytas kaip 
paminklas Antrojo pasaulinio karo veteranams. 

Dabar paminklas iš ten iškeltas, bet vis tiek paliktas pietiniame 
krašte, kur neišvengiamai atsidurs nepagarbioje padėtyje. 

Tankas daug garbingiau atrodytų Barnsteiblio kaime, tačiau šis 
jo nieku būdu nepriims. Kaimas laikosi principo nieko nepriimti. 
Ir dėl to jis, laimė, keičiasi ne daugiau už šachmatų taisykles. 

Labiausiai pastaraisiais metais pasikeitė rinkimai. Prieš šešerius 
metus demokratų ir respublikonų rinkimų stebėtojai būdavo vieni 
respublikonai. Dabar demokratų rinkimų stebėtojai - demokratai. Šios 
revoliucijos pasekmės, bent kol kas, ne tokios jau baisios, kaip laukta. 

Dar vienas atotrūkis nuo praeities susijęs su vietos mėgėjų tea- 
tralų draugijos, Barnsteiblio komedijos klubo, iždu. Klubas turėjo 
iždininką, kuris trisdešimt metų kartą per mėnesį griežtai atsisaky- 
davo paskelbti sąskaitos likutį, bijodamas, kad klubas jį neprotingai 

iššvaistys. Pernai jis atsistatydino. Naujasis iždininkas pranešė, jog 
sąskaitos likutis keturi šimtai dolerių ir kažkiek centų, ir klubas viską 
išleido papuvusios lašišos spalvos uždangai įsigyti. Šita nuodinga 
uždanga pirmą kartą buvo pakelta per „Keino“ maišto tribunolo“? 
spektaklį, kuriame kapitonas Kvygas nervindamasis neridinėjo 
rankoje plieno rutuliukų. Rutuliukus išbraukė, manydami, jog gali 
pasirodyti dviprasmiški. 

Kitas didelis pokytis įvyko prieš šešiasdešimt metų, kada buvo 
atrasta, kad tunas - skani žuvis. Žvejai juos vadindavo „šunskum- 
brėm“ ir keikdavosi tokią sugavę. Tebesikeikdami sukapodavo ir 
sumesdavo į vandenį kitoms šunskumbrėms pagąsdinti. Ar dėl per 
didelės drąsos, ar iš kvailumo tunai iš įlankos nepasišalino, sudary- 
dami galimybę šiais laikais po Darbo dienos surengti šventę, pava- 
dintą Barnsteiblio tunų žūklės varžybomis. Į šį renginį, apsirūpinę 
meškerėmis su rotušės laikrodžio didumo ritėmis, suvažiuoja žvejai 
iš visos Paatlantės, o vietiniai visad stebisi, kas anuos čia traukia. Ir 
niekas nieko nesugauna. 

Ateityje Barnsteiblio kaimo gyventojams dar teks sužinoti ir 
išmokti naudotis tuo, kad midijas galima valgyti be baimės staigiai 
numirti. Barnsteiblio prieplaukoje jų kaip amaro. Jų niekas neliečia. 
Jos ignoruojamos, ko gera, todėl, kad prieplaukoje gausu dviejų kitų 
paprasčiau paruošiamų delikatesų - dryžuotųjų ešerių ir moliuskų. 
Pastarųjų per atoslūgį gali prisilupinėti bet kur. Norint pasigauti 
ešerių, reikia stebėti paukščius, jų kūgiškus pulkus, užmesti masalą 
ten, kur rodo kūgio smaigalys. Ten maitinasi ešeriai. 

Kas dar laukia ateityje? Retam kyšulio kaimui pavyks per dabar- 
tinį godulio ir beskonybės persmelktą ekonominį pakilimą išsaugoti 


nepaliestą savo dvasią. H. L. Menkenas kartą pasakė maždaug taip: 
„Dar niekas nebankrutavo dėl to, kad pervertino amerikiečių vulga- 
rumą,, ir turtai, susikraunami vulgarizuojant kyšulį, aiškiai patvirti- 
na jo mintį. Barnsteiblio kaimas savo dvasios galbūt nepraras. 

Vienas dalykas, jis ne iš tų tuščių kaimų, kuriuose viskas iš- 
nuomojama, kur pusė namų žiemą stovi negyvenami. Dauguma 
barnsteibliškių kaime gyvena kiaurus metus, dauguma jų neseni, 
dauguma dirba - dailidėmis, pardavėjais, mūrininkais, architektais, 
mokytojais, rašytojais ir kuo tik nori. Tai beklasė bendruomenė, 
kartais meili ir sentimentali. 

O šie netušti namai, neretai graužiami termitų ir sausojo puvinio, 
bet dar stovėsiantys gal ne vieną šimtą metų, buvo lipdomi vienas 
šalia kito išilgai visos Centrinės gatvės nuo pat Pilietinio karo pabai- 
gos. Statybų vykdytojams sunku rasti vietos tariamai kilniais tikslais 
ką nors nuniokoti. Vakaruose nusidriekusi didžiulė žalia sakytum 
pieva - ne pieva, o druskingas liūnas, melsvai ruda pliurzė, apaugusi 
vikšrių kuokštais. Beje, būtent šita žalia natūrali pieva 1639 metais 
suviliojo naujakurius iš Plimuto. Ant liūno, apjuosto gilių upokš- 
nių, kuriuos galima perplaukti valtele, jokiam sveiko proto žmogui 
nešaus mintis nieko statyti. Per kiekvieną potvynį liūnas dingsta po 
vandeniu, ir išlaiko žmogų su šunimi, ne daugiau. 

Spekuliantai ir darbų vykdytojai vienu metu buvo užsidegę 
sukultūrinti Smėlėtąją neriją, ilgą siaurą vaizdingų kopų juostą, 
užstojančią prieplauką iš šiaurės. Ten yra groteskiškų sausuolių 
guotų, smėlio uždusintų, paskui vėl išlaisvintų miškų. O paplūdimys 
įlankos pusėje nušluostytų nosį ir Akapulko paplūdimiui. Be to, 
stebėtina, kad gėlam vandeniui gauti ten reikia visai negilių šulinių. 


Tačiau vietos valdžia, ačiū Dievui, visą neriją, išskyrus patį galą ties 
prieplaukos žiotimis, žada nupirkti ir paversti viešuoju parku ir 
amžinai palikti nesukultūrintą. 

Nerijos gale, tame pačiame, kurio valdžia neperims, yra mažytė 
gyvenvietė. Ji susispietusi aplink apleistą švyturį, buvusį reikalingą 
kadaise, kai vanduo buvo ganėtinai gilus dideliems laivams įplaukti 
ir išplaukti. Tą nugairintą, neišvaizdžią gyvenvietę pasiekti galima 
tik valtimis arba smėlio automobiliais. Nėra ten nei elektros, nei 
telefono. Tai privati poilsiavietė, vos mylia nuo Barnsteiblio kaimo. 
Į nerijos galą daugelis kaimo gyventojų vyksta poilsiauti. Būdamas 
anachroniškas, truputį ksenofobiškas, žavingai keistas, Barnstei- 
blio kaimas turėtų teisę vadintis „paskutiniąja tikrų Kodo kyšulio 
gyventojų tvirtove“, jei ne viena aplinkybė. Kaime beveik nėra nė 
vieno Žmogaus, gimusio Kodo kyšulyje. Kaip medžiai sukalkėja, 
mineralams pamažu užimant organinių medžiagų vietą, taip radosi 
ir šiandieninis užkalkėjęs Barnsteiblis, žmonėms iš Ivenstono, Luis- 
vilio, Bostono, Pitsbergo ir dar Dievas žino iš kur pamažu užimant 
tikrųjų kaimo jankių vietą. 

Jei tikrieji kodiečiai pakiltų iš savo kapų bažnyčios šventoriuje, 
nuverstų dailiai išrašytus skalūno antkapius ir dalyvautų Barnstei- 
blio kaimo bendruomenės susirinkime, jo eigą jie pagirtų. Kiek 
tik bendruomenei būdavo pateikiama pasiūlymų, visi buvo karštai 
apsvarstyti ir balsuojant atmesti, išskyrus vieną - nupirkti naują si- 
gnalizaciją gaisrinės sunkvežimiui. Dabar sirena kaukia nebe rrriau, 
o uvy uvy uvy ir girdima trijų mylių atstumu. 

Beje, biblioteka turi ir naują „Britannica“, ir naują „Americana“. 
Kadangi maudosi piniguose, įsigijo be jokių pastangų. Tačiau kol 


kas nežymu, kad būtų pagerėję mokinių pažymiai ar pakilęs suau- 
gusiųjų pašnekesių lygis. 

Kadangi kaimas gyvuoja dėl savęs, o ne dėl prašalaičių ir yra 
įgudęs skubinti turistus ieškotis kitų rojaus kampelių, atvykėliams 
velniškai sunku jame rasti ką nors patrauklaus. Kokio grožio čia 
esama, jie galėtų tuoj pat įsitikinti, stabtelėję Centrinėje gatvėje kad ir 
prie Šv. Marijos bažnyčios, turinčios niekur nereklamuojamą žavin- 
giausią Amerikoje bažnyčios sodą. Tas sodas - vieno žmogaus, jauno 
mirusio episkopalų dvasininko Roberto Nikolsono, kūrinys. 

Sykį kaimo vakarėlyje - o geria kaimo gyventojai daug - tėvas 
Nikolsonas, šnekučiuodamasis su kataliku ir žydu, mėgino rasti žodį, 
apibūdinantį dvasinės Barnsteiblio vienybės pamatą. Ir rado. 

- Esame druidai, - pasakė jis. 

1 Barnsteiblio kaimas - vienas iš 7 kaimų, sudarančių Barnsteiblio miestą. 
2 Didžiausias iš Barnsteiblį sudarančių kaimų. 
3 H. Vūko (Herman Wouk) pjesė pagal jo paties romaną, apdovanotą Pulicerio premija. 

2081 metai. Pagaliau visi lygūs. Lygūs ne vien prieš Dievą ir prieš 
įstatymą. Lygūs visapusiškai. Nė vienas negudresnis už kitus. Nė 
vienas negražesnis už kitus. Nė vienas nei stipresnis, nei greites- 
nis už kitus. Šią visuotinę lygybę užtikrino 211-ta, 212-ta ir 213-ta 
konstitucijos pataisos bei begalinis Jungtinių Valstijų Lygybės biuro 
agentų budrumas. 

Vis dėlto ne viskas gyvenime ėjosi kaip sviestu patepta. Pavyz- 
džiui, balandį žmones, kaip ir seniau, siutindavo nepavasariškas oras. 
Ir kaip tik tą šaltą ir drėgną mėnesį Lygybės biuro agentai areštavo 
Džordžo ir Heizelės Berdžeronų keturiolikmetį sūnų Harisoną. 

Skaudu, ką ir kalbėti, tačiau ilgai mąstyti Džordžas su Heizele 
negalėjo. Heizelė buvo gražiai vidutinio intelekto, o tai reiškia, jog 
apie bet ką mąstydavo tik trumpais šuorais. O Džordžas, kadangi jo 
intelektas viršijo normą, ausyje nešiojosi radijuką protui išlyginti. 
Įstatymas reikalavo jo niekad iš ausies neišsiimti. Radijukas buvo 
nustatytas valstybinio siųstuvo banga. Maždaug kas dvidešimt se- 
kundžių siųstuvas paleisdavo kokį aštrų garsą, kad tokie žmonės kaip 
Džordžas nepasinaudotų proto pranašumu ir nepažeistų lygybės. 


drėgni nuo ašarų, bet šiuo tarpu ji buvo pamiršusi, ko verkė. 


Televizoriaus ekrane šoko balerinos. 

Džordžo galvoje sukaukė sirena. Jo mintys išsilakstė it plėšikai, 
išgąsdinti suveikusios signalizacijos. 

— Tikrai gražiai pašoko, - tarė Heizelė. 

— A? - atsiliepė Džordžas. 

- Gražiai šoko, sakau, - pakartojo Heizelė. 

- Mhm, - numykė Džordžas. 

Jis pabandė mąstyti apie balerinas. Iš tikrųjų šoko jos ne taip jau 
labai gražiai - ne gražiau nei būtų sušokusios bet kurios kitos. Buvo 
apsikarsčiusios grandinėmis ir maišeliais su šratais, veidai uždengti 
kaukėmis, kad niekas nepasijustų menkesnis, išvydęs laisvą, grakštų 
judesį ar dailų veidą. Miglotoje sąmonėje Džordžui sukirbo mintis, 
kad šokėjų suvienodinti gal nereikėtų. Tačiau išrutulioti nespėjo, nes 
eilinis ausinio radijuko trenksmas visas mintis išblaškė. 

Džordžo veidas persikreipė. Tuo pat metu iš skausmo susiraukė 
ir dvi iš aštuonių balerinų. 

Heizelė pastebėjo jo grimasą. Kadangi pačiai proto lyginimo radi- 
juko nereikėjo, turėdavo Džordžą klausinėti, kokį garsą jis išgirdęs. 

- Lyg kūjeliu į pieno butelį, - atsakė Džordžas. 

— Man, rodos, būtų įdomu klausytis visokių garsų, - su pavydo 
gaidele tarė Heizelė. - Ko jie neprigalvoja! 

— Mh, - numykė Džordžas. 

- Tiktai aš, jei būčiau Lygybės biuro direktorė, žinai, ką padary- 
čiau? - tarė Heizelė. Tiesą sakant, ji buvo smarkiai panaši į Lygybės 
biuro direktorę, pavarde Diana Mūn Glampers. - Jei aš būčiau Diana 
Mūn Glampers, - tęsė Heizelė, - sekmadieniais transliuočiau varpus, 
tik varpus. Būtų kaip ir duoklė religijai. 

— Jei skambėtų tik varpai, - pasakė Džordžas, - aš galėčiau 
mąstyti. 

— Na... tegu tada skambėtų labai garsiai, - pasakė Heizelė. - Man 
regis, aš būčiau gera Lygybės biuro direktorė. 

- Kaip ir visi, - pasakė Džordžas. 

- Kas geriau už mane žino, kas yra normalu? - tarė Heizelė. 

- Gerai sakai, - sutiko Džordžas. 

Jam galvoje kniostelėjo mintelė apie kalėjime sėdintį nenormalų 
sūnų, apie Harisoną, tačiau dvidešimt vienos patrankos salvė ją 
pribaigė. 

- Oho, tai bent skėlė, ar ne? - šūktelėjo Heizelė. 

Skėlė taip, kad Džordžas išbalo ir sudrebėjo, o iš paraudusių akių 
ištryško ašaros. Dvi iš aštuonių balerinų, susiėmusios už galvos, 
susmuko ant studijos grindų. 

- Žiūriu, tu visai iš veido išėjęs, - tarė Heizelė. - Gal eik, vyreli, 
prigulk ant sofos, pasidėsi lyginamąjį maišelį ant pagalvės. - Kalbėjo 
apie brezentinį maišelį su keturiasdešimt septyniais svarais šratų, 
prirakintą Džordžui ant kaklo. - Eik, pasidėk maišelį. Didelio daikto, 
kad minutę pabūsi man nelygus. 

Džordžas rankomis kilstelėjo maišelį. 

- Netrukdo, - pasakė jis. - Aš jo nė nebepastebiu. Jis man kaip 
kūno dalis. 

— Pastaruoju metu atrodai baisiai nusistekenęs, - tarė Heizelė. - 
Jeigu kaip nors pravirbinus skylutę ir išėmus truputį šitų švininių 
šratų. Tik trupučiuką. 

- Dveji metai kalėjimo ir po du tūkstančius dolerių baudos už kiek- 
vieną šratą, - atsakė Džordžas. - Nepasakyčiau, kad apsimoka. 


- Jeigu truputį kaip nors išsiimtum grįžęs iš darbo, - tarė Heize- 
lė. - Na... čiagi tau nėra su kuo konkuruoti. Nieko juk neveiki. 

- Jeigu aš pradėsiu sukčiauti, - tarė Džordžas, - tai sukčiauti pra- 
dės ir kiti, ir netruks grįžti tie tamsybės amžiai, kai visi stengdavosi 
vieni kitus pranokti. Negi tau patiktų? 

- Jokiu būdu, - atsakė Heizelė. 

— Na matai, - pasakė Džordžas. - Kas ištiktų visuomenę, kada 
žmonės imtųsi apeidinėti įstatymus? 

Jei Heizelė būtų nesugebėjusi atsakyti į klausimą, Džordžas už 
ją nebūtų atsakęs. Jo galvoje kaukė sirena. 

- Manyčiau, kad žlugtų, - atsakė Heizelė. 

- Kas žlugtų? - bespalviu balsu paklausė Džordžas. 

- Visuomenė, - neryžtingai ištarė Heizelė. - Argi ne to klausei? 

- Kas ten žino, - pasakė Džordžas. 

Staiga televizijos programą pertraukė žinių laida. Iš pradžių 
nebuvo aišku, kas pranešama, nes diktorius, kaip ir visi diktoriai, 
stipriai mikčiojo. Gal pusę minutės jis, smarkiai susijaudinęs, bandė 
ištarti: „Ponios ir ponai!“ 

Galiausiai pasidavė ir įteikė žinių suvestinę vienai balerinai. 

— Nieko tokio, - tarė Heizelė, turėdama omenyje diktorių. - Jis sten- 
gėsi. Tai jau didelis daiktas. Kas jam Dievo skirta - tas, bet jis stengėsi iš 
paskutiniųjų. Už tokias pastangas jam reikėtų padidinti atlyginimą. 

— Ponios ir ponai, - pradėjo skaityti suvestinę balerina. 

Tikriausiai buvo itin graži, kadangi dėvėjo klaikiausią kaukę. Ne- 
sunku buvo numanyti, kad iš visų šokėjų tvirčiausia ir grakščiausia, 
nes jos lyginamieji maišai buvo tokie, kokius nešioja keturių šimtų 
svarų svorio vyrai. 

Ji susyk turėjo atsiprašyti už moteriai nepriderantį balsą. Jos 
balsas skambėjo it šilta, šviesi, laikui nepavaldi melodija. 

- Atsiprašau... - tarė ji ir pradėjo iš naujo, nutaisiusi visiškai 
nekonkurencingą balsą. - Ką tik iš kalėjimo pabėgo, - šaižiai suspigo 
ji, - keturiolikmetis Harisonas Berdžeronas, įtariamas rengęsis nu- 
versti valdžią. Jis labai protingas ir atletiškas, nepaveikus lyginimui, 
todėl laikytinas nepaprastai pavojingu. 

Staiga ekrane pasirodė policijos daryta Harisono Berdžerono 
nuotrauka - pirma aukštyn kojom, paskui šonu, vėl aukštyn kojom 
ir pagaliau tiesiai. Harisonas buvo nufotografuotas visu ūgiu prie pė- 
domis ir coliais sužymėto matuoklio. Buvo lygiai septynių pėdų. 

Kitkuo - ne žmogus, o pabaisos kaukė ir metalas. Niekas nebuvo 
apkaustytas sunkesniais lyginimo aptaisais. Jis praaugdavo visas 
varžas greičiau nei Lygybės biuro darbuotojai prigalvodavo naujų. 
Vietoj ausinio radijuko protui išlyginti dėvėjo dideliausias ausines 
bei akinius storais rifliuotais stiklais. Akiniai buvo tam, kad matytų 
kaip per dūmus ir kentėtų skeliantį galvos skausmą. 

Buvo visas apkrautas metalo laužu. Paprastai stiprius žmones 
lyginimo aptaisais apkarstydavo daugmaž simetriškai ir kariškai 
tvarkingai, tačiau Harisonas atrodė tikra metalo laužo krūva. Gy- 
venimo keliu jis vilko trijų šimtų svarų naštą. 

Gražiam veidui užmaskuoti Lygybės biuro darbuotojai vertė ant 
nosies nuolat mūvėti raudoną guminį kamuoliuką, skustis antakius, 
o ant lygių baltų dantų dėvėti kreivas juodas užmovas. 

- Jei sutiksite šį jaunuolį, - skaitė balerina, - nemėginkite, kar- 
toju, nemėginkite leistis su juo į ginčus. 

Sužviegė laužiamų durų vyriai. 


Televizoriuje pasigirdo pasibaisėjimo klyksmai ir šūksniai. Ha- 
risono Berdžerono nuotrauka ekrane ėmė krūpčioti, tarsi šokdama 
į žemės drebėjimo taktą. 

Džordžas Berdžeronas atspėjo, kas tai per žemės drebėjimas, 
negalėjo neatspėti, nes jo paties namas buvo daug kartų šokęs pagal 
tą perkūnišką taktą. 

— Dievulėliau... - tarė Džordžas, - tai tikriausiai Harisonas! 

Ausyse pasigirdęs autokatastrofos trenksmas šią išvadą akimirks- 
niu išmušė jam iš galvos. 

Kai Džordžas šaip taip praplėšė akis, Harisono nuotrauka buvo 
dingusi. Ekraną užpildė gyvas gyviausias Harisonas. 

It milžiniškas klounas, žlegėdamas metalu, Harisonas stovėjo 
studijos vidury. Rankoje tebelaikė išrautų studijos durų rankeną. 
Balerinos, technikai, muzikantai ir diktoriai, parkritę ant kelių, 
susigūžę laukė mirties. 

- Aš imperatorius! - suriko Harisonas. - Girdite! Aš imperato- 
rius! Visi nedelsdami privalot daryti, ką įsakysiu! 

Jis treptelėjo, ir studija sudrebėjo. 

— Net ir toks, kokį mane matot, - suriaumojo jis, - suluošintas, 
supančiotas, iškankintas, - aš galingesnis už bet kurį kada nors gy- 
venusį valdovą! Dabar pamatysit, kaip aš atvirsiu į tokį, koks esu! 

Harisonas it vyniojamąjį popierių nusiplėšė lyginamuosius dir- 
žus - diržus, atlaikančius penkių tūkstančių svarų svorį. 

Harisono lyginamasis metalo laužas driokstelėjo ant grindų. 

Harisonas užkišo nykščius už skląsčio, kuriuo prie galvos buvo 
prirakintos ausinės ir akiniai. Skląstis trekštelėjo it salieras. Hariso- 
nas tėškė ausines ir akinius į sieną. Nusviedė į šalį guminę nosį, ir visi 
išvydo vyrą, kuriam būtų nusilenkęs pats griausmo dievas Toras. 

— O dabar aš išsirinksiu imperatorienę! - tarė, iš aukšto žvelg- 
damas į susigūžusius žmones. - Pirmajai, išdrįsusiai atsistoti, teks 
vyras ir sostas! 

Po akimirkos kitos, virpėdama it nendrė, pakilo viena balerina. 

Harisonas ištraukė jai iš ausies proto lyginimo įtaisą, žavėtinai 
atsargiai nuplėšė kūno lyginamuosius aptaisus. Galiausiai nuėmė 
nuo veido kaukę. 

Mergina buvo stulbinamai graži. 

— Dabar, - tarė Harisonas, paėmęs ją už rankos, - parodykim 
žmonėms, ką reiškia žodis „šokis. Muzika! - paliepė jis. 

Muzikantai užsiropštė ant kėdžių. Harisonas nuplėšė ir jų lygi- 
namuosius aptaisus. 

— Grokit kaip galėdami geriau, - įsakė jiems, - ir aš jus padarysiu 
baronais, hercogais ir grafais. 

Suskambo melodija, iš pradžių normali - pigi, kvaila, iškraipyta. 
Bet Harisonas čiupo du muzikantus ir, mojuodamas jais nelyginant 
dirigento lazdelėmis, sudainavo melodiją taip, kaip norėjo, kad būtų 
grojama. Tada nudrėbė muzikantus ant kėdžių. 

Melodija vėl suskambo, dabar jau kur kas gražesnė. 

Kurį laiką Harisonas ir jo imperatorienė tik klausėsi muzikos - 
tartum pagal melodiją sinchronizuodami savo širdžių dūžius. 

Abudu perkėlė kūnų svorius ant kojų pirštų. | 

Harisonas didelėmis letenomis suėmė ją už liaunučio liemens, ir 
ji pajuto, kokia besvorė netrukus taps. 

Ir tuomet, it džiugesio ir gracijos pliūpsnis, jiedu spriegė į orą. 

Paminti tapo ne tik šalies įstatymai, bet ir traukos bei judėjimo 
dėsniai. 


Jiedu sukosi, sukinėjosi, sukaliojosi, strykčiojo, šokinėjo, laigė, 
skriejo. 

Jiedu šuoliavo tartum elniai mėnulyje. 

Iki studijos lubų buvo trisdešimt pėdų, tačiau sulig kiekvienu 
šuoliu jiedu pakildavo vis arčiau lubų. 

Tapo aiškus jų tikslas - paliesti lubas. 

Ir jie jas palietė. 

O tada, meile ir vien valia įveikę trauką, jiedu pakibo pačiame 
palubyje ir ilgai ilgai bučiavosi. 

Kaip tik tą minutę studijoje pasirodė dvivamzdžiu dešimto ka- 
libro šratiniu šautuvu nešina Lygybės biuro direktorė Diana Mūn 
Glampers. Ji dusyk iššovė, ir imperatorius su imperatoriene negyvi 
krito ant grindų. 

Diana Mūn Glampers vėl užtaisė šautuvą. Nusitaikiusi į muzikan- 
tus, davė dešimt sekundžių lyginamiesiems aptaisams prisisegti. 

Kaip tik tada Berdžeronų televizorius pokšt ir perdegė. 

Heizelė pasisuko, ketindama dėl to pasiskųsti Džordžui. Tačiau 
jis buvo išėjęs į virtuvę alaus. 

Džordžas grįžo, nešinas skardinėle alaus. Sukrėstas lyginamojo 
signalo, stabtelėjo. Paskui vėl atsisėdo į savo vietą. 

— Tu verkei? - paklausė Heizelę. 

— Aha, - atsakė ji. 

— Dėl ko? - paklausė jis. 

— Nebeatsimenu, - atsakė ji. - Televizorius rodė kažką labai 
liūdna. 

— O ką? - paklausė jis. 

— Kad man viskas galvoj susimaišė, - atsakė Heizelė. 


— Pamiršk, kas liūdina, - pasakė Džordžas. 

— Aš ir pamirštu, - pasakė Heizelė. 

- Šaunuolė, - pagyrė Džordžas. 

Jo veidas persikreipė. Galvoje pokštelėjo kniedytuvas. 
— Oho! Matyt, gerai skėlė, - tarė Heizelė. 

— Kaip čia pasakius, - atsiliepė Džordžas. 

— Sakau: oho! - paaiškino Heizelė. - Matyt, gerai skėlė. 

Mūsiškis Šiaurės Krofordo mėgėjų teatro būrelis „Peruko ir kaukės 
klubas“, kuriam aš priklausau, nubalsavo iki pavasario pastatyti 
Tenesio Viljamso „Geismų tramvajų“. Mūsų nuolatinė režisierė 
Dorisė Sojer šįsyk režisuoti atsisakė, nes sunkiai pasiligojusi jos 
motina. Ir dar pridūrė, jog klubui reikią išsiugdyti naujų režisierių, 
nes ji, nors ir sėkmingai sulaukusi septyniasdešimt ketverių, su 
saule negyvensianti. 

Taip išėjo, kad vadovauti vaidintojams įpiršo man, nors iki tol 
buvau vadovavęs tik darbininkams, statantiems mano parduodamus 
išorinius aliumininius langus su langinėmis. Aš iš to ir gyvenu, par- 
davinėju išorinius langus ir duris, o kada ne kada ir vonios kabinas. 
O dėl vaidinimo, tai aukščiausios mano pareigos scenoje būdavo 
liokajaus arba policininko, nežinau, kieno aukštesnės. 

Apsiimdamas režisuoti, iškėliau daugybę sąlygų, iš kurių svar- 
biausia - kad Marlono Brando vaidmens imtųsi Haris Nešas, vie- 
nintelis geras klubo aktorius. Koks jis visapusiškas, galite spręsti iš 
to, kad vienais metais jis suvaidino kapitoną Kvygą „Keino“ maišto 
tribunole“, paskui Abraomą Linkolną pjesėje „Eibas Linkolnas Ili- 
nojuje“ ir jaunąjį architektą „Mėlyname mėnulyje“. Kitais metais jis 
suvaidino Henriką VIII „Tūkstantyje Anos dienų“ ir Doką pjesėje 


„Būk gerutė, Šeba, grįžk“, ir aš norėjau, kad „Geismų tramvajuje“ 
imtų Marlono Brando vaidmenį. Susirinkime jis nedalyvavo, todėl 
nežinojau, ar imsis to vaidmens, ar ne. Jis niekad neateidavo į susi- 
rinkimus. Ne todėl, kad būdavo užsiėmęs, o kad drovėdavosi. Buvo 
nevedęs, draugių neturėjo - neturėjo nė artimų draugų. Apskritai 
vengdavo bet kokių sambūrių, nes be scenarijaus nežinodavo nei 
ką sakyti, nei ką daryti. 

Taigi, kitą dieną turėjau drožti į Milerio geležų krautuvę, kurioje 
Haris dirbo pardavėju, paklausti, ar jis imsis to vaidmens. Pakeliui 
užsukau į telefono kompaniją pasiaiškinti dėl sąskaitos už pokalbį 
su Honolulu. Į Honolulu kaip gyvas nebuvau skambinęs. 

O telefono kompanijoje už langelio sėdi man nematyta gražuo- 
lė, ir ji man paaiškina, kad kompanija įsitaisė automatinę sąskaitų 
išrašymo mašiną, bet ji dar galutinai nesuderinta. Daro klaidų. 

— Ne tik kad aš neskambinau į Honolulu, - sakau, - bet, man 
regis, joks krofordietis į Honolulu nei skambino, nei skambins. 

Taigi, ji ištaisė sąskaitą, ir aš paklausiau, ar ji vietinė. Atsakė, kad 
ne. Atlydėjusi šitą sąskaitų išrašymo mašiną, kad vietines merginas 
išmokytų su ja dirbti. Paskui su kokiu kitu įrenginiu važiuosianti 
kur nors kitur. 

— Na, jeigu žmonėms reikia lydėti mašinas, - sakau, - tai dar 
viskas gerai. 

— Kaip tai? - nustebo ji. 

— Kai mašinos prisistatys pačios, - paaiškinau, - žmonėms jau 
reikės rimtai susirūpinti. 

— A, - tarstelėjo ji. 

Atrodė, šita tema jai neįdomi, ir aš pagalvojau, ar ją apskritai kas 


nors domina. Tokia sustingusi, pati beveik kaip mašina, mandagus 
telefono kompanijos automatas. 

- Jūs pas mus seniai? - pasiteiravau. 

- Kiekviename mieste prabūnu du mėnesius, pone. 

Akys gražios, mėlynos, bet be vilties ar smalsumo kibirkštėlės. 
Pasisakė šitaip keliaujanti jau dveji metai - visur svetima. 

Ir čia man toptelėjo, kad ji mūsų vaidinime puikiai tiktų Stelos 
vaidmeniui. Stela - tai Marlono Brando personažo žmona, per- 
sonažo, kurį norėjau, kad vaidintų Haris Nešas. Paaiškinau, kur 
ir kada rengsime artistų perklausą, ir pridūriau, kad mūsų klubas 
apsidžiaugtų, jeigu ji ateitų. 

Nustebo ir truputį atgijo. 

- Žinokit, - sako, - pirmą kartą esu kviečiama dalyvauti vieti- 
niame renginyje. 

— Ką gi, - sakau, - niekur taip greit nesusipažinsi su puikiais 
žmonėmis, kaip repetuodamas spektaklį. 

Ji pasisakė pavardę - Helena Šo. Dar pridūrė: ką žinai, gal imsianti 
ir padarysianti siurprizą - man ir sau. Imsianti ir ateisianti. 


Tik nepagalvokit, kad, vaidindamas tiekoje pjesių, Haris Nešas 
krofordiečiams pakyrėjo iki gyvo kaulo. Priešingai - jie galėtų juo 
gėrėtis iki amžinybės, nes scenoje Haris niekad nebūdavo savimi. 
Vidurinės mokyklos sporto salėje pakilus kaštoninei scenos uždan- 
gai, Haris kūnu ir siela virsdavo tiksliai tuo, ko reikalavo scenarijus 
ir režisierius. 

Kažkas sykį užsiminė, jog Hariui reikėtų pasirodyti psichiatrui, 
kad ir gyvenime taptų ryškia, įdomia asmenybe, - kad bent jau galėtų 
vesti, o gal ir darbą geresnį gautų, užuot dirbęs pardavėju pas Milerį 
už penkiasdešimt dolerių per savaitę. Nors aš nežinau, ką psichiatras 
apie Harį būtų iškapstęs, ko miestiečiai būtų nežinoję. Dalykas tas, 
kad Haris tik gimęs buvo pamestas ant unitarų bažnyčios laiptų ir 
taip ir nesužinojo, kas jo tėvai. 

Kai užėjau į Milerio krautuvę ir pasakiau Hariui, jog esu paskirtas 
režisieriumi ir norėčiau, kad jis vaidintų mano spektaklyje, jis, kaip 
ir visada, kai jį prašydavo vaidinti, atsakė, kai pagalvoji, liūdnoku 
klausimu: 

— Kas aš būsiu dabar? 

Artistų perklausa vyko ten, kur ir visada - Šiaurės Krofordo 
viešosios bibliotekos antrajame aukšte, susirinkimų kambaryje. 
Perteikti savo patirties atėjo mūsų nuolatinė režisierė Dorisė Sojer. 
Mudu su ja oriai sėdėjome viršuje, o norintieji vaidmenų laukė 
apačioje. Kvietėme juos į viršų po vieną. 

Haris Nešas irgi atėjo į perklausą, nors tai buvo tik gaištas. Spėju, 
kad norėjo šiek tiek įsijausti į vaidmenį. 

Hario ir savo malonumui paprašėm skaityti nuo tos vietos, kur jis 
muša žmoną. Haris suvaidino sceną taip, kaip ir Tenesis Viljamsas 
nebuvo numatęs. Autorius, pavyzdžiui, neparašė, kaip Haris, šimto 
keturiasdešimt penkių svarų svorio ir penkių pėdų bei aštuonių colių 
ūgio, paprasčiausiai paimdamas scenarijų, pasunkėja penkiasdešimt 
svarų ir paūgėja keturiais coliais. Haris vilkėjo striuką dvieilį skeltą 
mokyklos išleistuvių švarkelį ir prastą raudoną kaklaraištėlį su žirgo 
galva. Jis nusivilko švarką, nusirišo kaklaraištį, prasisegė marškinių 


apykaklę ir nusisuko nuo mudviejų su Dorise, kad susikauptų. Marš- 
kinių, dar visai apynaujų, nugaroje žiojėjo proplėša. Praplėšta tyčia, 
kad nuo pat pradžių būtų kuo panašesnis į Marloną Brando. 

Atsisuko į mus - pasipūtęs, žiaurus, augalotas gražuolis. Dorisė 
skaitė Stelos, jo žmonos, žodžius, ir Haris šitą senučiukę įbaugino 
taip, kad ši įtikėjo esanti žavi nėščia mergelė, kuriai vyras, gražuolis 
gorila, štai ims ir ištaškys smegenis. Ji savo ruožtu įtikino ir mane. O 
aš skaičiau Blanšos, pjesėje jos sesers, žodžius, ir, kaip Dievą myliu, 
jis mane įgąsdino taip, kad pasijutau, lyg būčiau pagėrusi ir pavytusi 
gražuolė iš Pietų. 

O paskui, kai mes tarsi ligoniai po narkozės mėginom atsikvošėti, 
Haris padėjo scenarijų, apsivilko švarkelį, užsirišo kaklaraištį ir vėl 
atvirto į išbalusį geležų krautuvės pardavėją. 

— Ar... ar gerai? - paklausė jis, beveik tikras, jog vaidmens negaus. 

— Na, kaip pirmą kartą, - atsakiau, - visai neblogai. 

— Ar yra šansų man gaut šitą vaidmenį? - paklausė jis. 

Nežinia kodėl jis visada apsimesdavo, jog ne visai aišku, ar gaus 
vaidmenį. 

— Man regis, galim drąsiai sakyti, jog esam gerokai nusiteikę 
rinktis jus, - atsakiau. 

Jis nušvito. 

— Ačiū! Labai ačiū! - padėkojo ir paspaudė man ranką. 

- Ar apačioj nematėt gražutės naujokės? - paklausiau, turėdamas 
omeny Heleną Šo. 

— Nepastebėjau, - atsakė Haris. 

Paaiškėjo, kad Helena Šo vis dėlto į perklausą atėjo, ir ji mudu 
su Dorise įvarė į neviltį. Mes įsivaizdavom, jog „Peruko ir kaukės“ 


klubas pagaliau į sceną išleis tikrai gražią, tikrai jauną merginą, o ne 
vieną iš padėvėtų keturiasdešimtmečių, kurias paprastai stengiamės 
iškišti už merginas. 

Tačiau Helena Šo, nors užmušk, nemokėjo vaidinti. Davėm jai 
skaityti ir tą, ir tą, bet ji liko ta pati mergina su ta pačia šypsena 
visiems, atėjusiems skųstis dėl sąskaitos į telefono kompaniją. 

Dorisė pabandė ją pamokyti, paaiškinti, jog pjesėje Stela - ais- 
tringa mergina, mylinti gorilą, nes jai reikia gorilos. Tačiau Helena 
skaitė taip pat kaip ir pirma. Vargu ar ji būtų aiktelėjus net ugni- 
kalniui sprogus. 

- Brangioji, - tarė Dorisė, - užduosiu jums vieną intymų klausimą. 

- Klauskit, - atsakė Helena. 

— Ar buvot kada nors įsimylėjus? - paklausė Dorisė. - Klausiu 
todėl, - paaiškino, - kad prisiminimai apie seną meilę galėtų pagy- 
vinti jūsų vaidybą. 

Helena suraukusi antakius įtemptai mąstė. 

- Žinote, - atsakė, - mano gyvenimas ant ratų. Kompanijose, 
kurias lankau, vyrai vedę, o susipažinti su nevedusiais nespėju. 

— O mokykloje? - paklausė Dorisė. - Neteko kuo nors vaikiškai 
susižavėti ar įsimylėti? 

Helena ir dabar įtemptai galvojo. Galiausiai tarė: 

— Net ir mokykliniais metais aš gyvenau ant ratų. Mano tėvas 
statybininkas, keliaudavo iš vienos statybos į kitą, todėl aš atvažiuo- 
davau, pagyvendavau, išvažiuodavau ir pamiršdavau. 

- Hm, - nutęsė Dorisė. 

— O kino žvaigždės tiktų? - tarė Helena. - Aš ne apie gyvus. Nė 
vieno nebuvau sutikus. Turiu galvoj matytus filmuose. 


Dorisė dirstelėjo į mane išpūtus akis. 

- Gal tai irgi savotiška meilė, - pasakė ji. 

Čia Helena kiek atkuto. 

— Aš žiūrėdavau ir žiūrėdavau tuos filmus, - pasakė Helena, - 
įsivaizduodavau, kad tas, kurį vaidina aktorius, - mano vyras. Kino 
žvaigždės būdavo vieninteliai seni pažįstami. Kad ir kur benuva- 
žiuodavai, visur juos rasdavai. 

— Aha-a, - nutęsė Dorisė. 

- Ką gi, ačiū, panele Šo, - pasakiau. - Eikit ir palaukit apačioje 
su visais. Mes jums pranešim. 

Tad bandėm ieškoti kitos Stelos. Tačiau mūsų klube tokios ne- 
buvo, nebuvo nė vienos nepavytusios. 

- Vienos Blanšos, - tariau aš, norėjau pasakyti, jog mūsų klube 
vien pavytusios moterys, tinkamos Blanšos, Stelos pavytusios se- 
sers, vaidmeniui. - Toks jau gyvenimas: viena Stela dvidešimčiai 
Blanšų. 

- O kai surandi Stelą, - sako Dorisė, - pasirodo, ji nenutuokia, 
kas yra meilė. 

Mudu su Dorise nusprendėm išbandyti paskutinę išeitį - prikal- 
binti Harį Nešą suvaidinti sceną kartu su Helena. 

- Gal jis ją bent kiek išjudins, - sakau. 

- Ta mergelė neišjudinama, - pasakė Dorisė. 

Šūktelėjom į apačią, kad Helena ateitų pas mus, ir kažką pasiun- 
tėm suieškoti Hario. Per perklausas, taip pat ir repeticijas Haris 
niekad nepasilikdavo su visais. Kai nereikėdavo vaidinti, jis aki- 
mirksniu pasislėpdavo taip, kad niekas nematytų, bet jis pats girdėtų, 
kada jį šauks. Per perklausas bibliotekoje jis paprastai slėpdavosi 

informacinės literatūros skyriuje, kur žiūrinėdavo įvairių šalių vė- 
liavas žodyno priešlapyje. 

Helenai užlipus į viršų, mes nustebom ir nusiminėm pamatę, 
jog ji apsiverkusi. 

- Ajajai, - sako Dorisė. - Brangioji, kas gi atsitiko? 

— Nieko iš manęs gero, tiesa? - panarinusi galvą, sako Helena. 

Verkiančią mėgėjų teatro trupės artistę paguosti galima tik vienu 
sakiniu. Dorisė taip ir pasakė: 

- Ką jūs, brangioji... jūs puikiai vaidinot. 

— Ne, - sako Helena, - aš pati žinau, kad aš vaikščiojantis šal- 
dytuvas. 

— Niekas, jus pamatęs, taip nepasakys, - ramino Dorisė. 

- Bet susipažinę pasakys, - nesutiko Helena. - Susipažinę žmonės 
apie mane taip ir sako. - Ji dar labiau įsiraudojo. - Aš nenoriu tokia 
būti, - sako. - Bet kad mano toks gyvenimas, aš kitaip nemoku. Aš 
nieko nepatyriau, išskyrus tas kvailas svajones apie kino žvaigždes. 
O gyvenime susitikus kokį gerą žmogų, jaučiuosi lyg didžiuliame 
butelyje ir, kad ir kiek stengčiausi, to žmogaus nepasieksiu. 

Ir Helena išskėtė rankas lyg įkalinta didžiuliame butelyje. 

— Manęs klausiat, ar esu mylėjusi, - sako Dorisei. - Ne... bet norė- 
čiau pamilti. Aš žinau, apie ką šita pjesė. Žinau, ką jaučia Stela ir kodėl. 
Aš... aš... aš... - bandė pasakyti ji, bet ašaros neleido pabaigti. 

- O tai kas yra, brangioji? - švelniai paklausė Dorisė. 

- Aš... - tarė Helena ir vėl rankomis įsispyrė į įsivaizduojamą 
butelį. - Aš tik nemoku pradėti, - pasakė ji. 

Bibliotekos laiptai sudunksėjo nuo sunkių žingsnių. Lyg koptų 
naras su švinuotais batais. Tai Haris eidamas persikūnijo į Marloną 

Brando. Ir štai jis įėjo į kambarį, kone krumpliais braukdamas per 
grindis. Ir taip įsijautęs į vaidmenį, kad, pamatęs verkšnojančią 
merginą, paniekinamai išsišiepė. 

— Hari, - sakau, - prašom susipažinti, čia Helena Šo. Helena, 
čia Haris Nešas. Jei jums skirsime Stelos vaidmenį, jis pjesėje bus 
jūsų vyras. 

Haris rankos nepadavė. Susigrūdo rankas į kišenes, pasikūprino 
ir nužvelgė ją nuo galvos iki kojų, palikdamas pliką nuogą. Jos ašaros 
kaipmat išdžiūvo. 

— Gal judu pabandytumėt suvaidinti barnio sceną, - sakau, - o 
paskui susitaikymą. 

- Gerai, - sako Haris, nenuleisdamas nuo jos akių. Jo žvilgsnis 
degino drabužius jai nespėjus prisidengti. - Gerai, - pakartojo, - jei 
žmonikė pasiruošus. 

— K-kas? - nukaito kaip uoga Helena. 

- Žmonikė... Stela, - sako Haris. - Tai jūs. Stela - mano žmo- 
nikė. 

Padaviau jiems scenarijus. Haris stvėrė ir nė ačiū. Helenos rankos 
neklausė, turėjau kište įkišti tarp pirštų. 

— Man reikia išmetamo daikto, - sako Haris. 

— Ko, ko? - nesupratau. 

— Vienoj vietoj aš išmetu pro langą radiją, - paaiškino Haris. — 
Ką galėčiau išmesti? 

Pasakiau, kad radijas bus geležinis prespapjė, ir plačiai atlapojau 
langą. Helena Šo, atrodė, mirtinai persigando. 

— Nuo kur pradedam? - klausia Haris, sukinėdamas pečius lyg 
boksininkas, besiruošiantis kovai. 

- Pradėkit keletu sakinių iki tos vietos, kur išmetat radiją, - sakau. 

- Gerai gerai, - vis labiau įsijausdamas sako Haris. Jis permetė 
akimis remarkas. - Taip taip, - sako, - aš išmetu radiją, ji bėga iš 
scenos, aš ją paveju ir duodu į kuprą. 

— Teisingai, - patvirtinau. 

— Gerai, pupa, - primerkęs akis, sako Haris Helenai. Tuoj sce- 
noj prasidės siautulys, audringesnis nei kovos vežimų lenktynės 
„Ben Hure“. - Pasiruošt, - sukomandavo Haris. - Dėmesio, pupa. 
Pradedam! 

Scenai pasibaigus, Helena Šo buvo suprakaitavusi it krovikas ir 
suglebusi it lepšis. Sudribo ant kėdės, išsižiojusi, galvą nusvarinusi 
į šoną. Nebeįkalinta butelyje. Butelis jos nebevaržė ir nebesaugojo. 
Jis dingo. 

— Tai aš gausiu vaidmenį ar ne? - sukriokė ant manęs Haris. 

— Gausit gausit, - nuraminau. 

— Pagaliau! - sako jis. - Na, tai aš eisiu... Iki, Stela, - mestelėjo 
Helenai ir išėjo, trenkdamas durimis. 

- Helena! - sakau. - Panele Šo! 

— Um? - atsiliepė ji. 

- Jūs būsite Stela, - pasakiau. - Puikiai suvaidinot! 

- Tikrai? - nepatikėjo ji. 

- Neįsivaizdavau, kad jumyse tiek parako, brangioji, - pagyrė 
Dorisė. 

— Parako? - pakartojo Helena. Atrodė nesuvokianti, ar ji ant 
šuoliuojančio žirgo, ar ant žemės. 

— Ugnies fontanas! Fejerverkas! Vėjo malūnas! - neatsigėrėjo 
Dorisė. 


— Uf, - atsiliepė Helena. Ir daugiau nieko. Atrodė, taip ir sėdės 
išsiŽiojusi. 

- Stela, - sakau. 

— A? - atsiliepė ji. 

- Jūs galite eiti. 

Tad mes pradėjom mokyklos scenoje keturis vakarus per savaitę 
repetuoti. Ir Haris su Helena uždavė tokį toną, kad jau pirmąją savai- 
tę visi spektaklio dalyviai iš jaudulio ir nuovargio vos laikėsi ant kojų. 
Paprastai režisieriui reikia maldauti artistus mokytis žodžius, tačiau 
aš tokio vargo neturėjau. Haris su Helena vaidino taip puikiai, kad 
visi kiti atlikėjai laikė pareiga, garbe ir malonumu juos palaikyti. 

Man smarkiai pasisekė - bent jau taip maniau. Dar tik pati pra- 
džia, o viskas ėjosi taip sklandžiai, su tokiu užsidegimu ir atsidavimu, 
kad po vienos meilės scenos Harį ir Heleną net pristabdžiau: 

— Jūs pataupykit truputį jėgų premjerai, gerai? Kad neperdeg- 
tumėt. 

Šitaip pasakiau per ketvirtą ar penktą repeticiją, ir salėje šalia 
manęs sėdėjo Lidija Miler, kuri vaidino Blanšą, tą pavytusią seserį. 
Gyvenime ji buvo Verno Milerio žmona. Vernas Mileris - geležų 
krautuvės savininkas, Hario darbdavys. 

- Lidija, - sakau jai, - geras bus spektaklis, kaip sakot? 

— Geras tai geras, kur jau ne, - sako ji, bet tokiu tonu, lyg būčiau 
kažkuo nusikaltęs, iškrėtęs kažką baisaus. - Galite didžiuotis. 

- Kaip suprast? - sakau. 

Lidijai nespėjus atsakyti, Haris šūktelėjo nuo scenos, paklausė, ar 
man jo nebereikės, ar galįs eiti namo. Pasakiau, kad galįs eiti, ir jis, 
vis dar Marlonas Brando, spardydamas į šonus kėdes, trinksėdamas 


durimis, išėjo. Helena liko ant scenos viena, sėdinti ant kušetės, tokia 
pat apdujusi kaip ir po perklausos. Buvo visiškai išsekusi. 

Atsisukęs į Lidiją, sakau: 

— Na... iki šiol maniau, kad turiu dėl ko džiaugtis ir didžiuotis. 
Gal aš ne viską žinau? 

- Ar žinot, kad ta mergina įsimylėjus Harį? - sako Lidija. 

— Pjesėje? - sakau. 

— Kuo čia dėta pjesė? - sako Lidija. - Tai joks ne spektaklis, jūs 
tik pasižiūrėkit į ją. - Ji liūdnai sukikeno. - Šitą spektaklį režisuojat 
ne jūs. 

- O tai kas? - sakau. 

- Motinėlė gamta, jai nepasipriešinsi, - sako Lidija. - Tik pagal- 
vokit, kaip šita mergina jausis, supratusi, koks Haris yra iš tikrųjų. - Ji 
pasitaisė: - Koks jis nėra. 

Aš nesikišau, nes nusprendžiau, jog tai ne mano reikalas. Girdė- 
jau, kaip Lidija mėgino šio to imtis, bet ne kažin ką pasiekė. 

- Žinot, - vieną vakarą sako Lidija Helenai, - aš kartą vaidinau 
Aną Ratledž, o Haris buvo Abraomas Linkolnas. 

Helena net suplojo delnais. 

— Turėjo būti nuostabu! - sušuko ji. 

— Iš dalies taip ir buvo, - sako Lidija. - Kartais taip įsijausdavau, 
kad mylėjau Harį kaip mylėčiau Abraomą Linkolną. Turėdavau save 
tramdyti, sau priminti, kad jis niekad neišlaisvins vergų, kad jis tik 
mano vyro geležų krautuvės pardavėjas. 

— Man neteko sutikti nuostabesnio žmogaus, - sako Helena. 

- Aišku, kad vaidinant su Hariu, - sako Lidija, - reikia būti pa- 
siruošus tam, kas atsitinka po paskutinio vaidinimo. 


— Apie ką jūs? - sako Helena. 

— Suvaidinus paskutinį spektaklį, - sako Lidija, - viskas, ką įsi- 
vaizdavai apie Harį, išgaruoja kaip sapnas. 

— Netikiu, - sako Helena. 

— Sutinku, kad tuo patikėti sunku, - sako Lidija. 

Čia Helena šiek tiek įsižeidė. 

— O dėl ko jūs man visa tai pasakojat? - sako ji. - Net jei tai ir 
tiesa, kas man darbo? 

— Aš... aš nežinau, - traukdamasi sako Lidija. - Sakau... sakau, 
gal jums bus įdomu. 

— Anė kiek, - atšovė Helena. 

Ir Lidija nudūlino sau, jausdamasi tokia pat nevalyva ir nemyli- 
ma, kaip turėjo jaustis vaidindama pjesėje. Po to niekas nebebandė 
Helenos perspėjinėti dėl Hario, net ir kai pasklido gandas, jog ji 
telefono kompanijai pranešusi, jog nebenori būti siuntinėjama iš 
vietos į vietą, jog norinti pasilikti Šiaurės Kroforde. 

Ir pagaliau atėjo laikas parodyti spektaklį. Vaidinom tris va- 
karus - ketvirtadienį, penktadienį ir šeštadienį - ir visus kartus 
žiūrovai ėjo iš proto. Jie tikėjo kiekvienu scenoje tariamu žodžiu, ir 
kai kaštoninė uždanga nusileisdavo, juos galėjai drauge su pavytusia 
seserimi Blanša vežti į beprotnamį. 

Ketvirtadienio vakarą merginos iš telefono kompanijos Helenai 
atsiuntė dvylika raudonų rožių. Kai Helena su Hariu išėjo nusilenkti 
žiūrovams, aš per rampą rožes padaviau jai. Ji priėjo, paėmė puokš- 
tę ir ištraukė vieną rožę Hariui. Bet kai atsisuko jam įteikti, Hario 
nebebuvo. Uždanga nusileido sulig šia papildoma scenele: mergina 
duoda gėlę, o jos paimti nėra kam. 

Nueinu už kulisų, o ji stovi tebelaikydama tą rožę. Puokštė padėta 
atskirai. Akyse Žžvilga ašaros. 

- Ką aš blogai padariau? - sako ji man. - Ar kaip nors užgavau? 

— Nene, - sakau. - Jis po kiekvieno pasirodymo taip daro. Spek- 
taklis baigiasi, ir jis tuoj pat dingsta. 

- Jis taip dings ir rytoj? 

— Net nenusivalęs grimo. 

- O šeštadienį? - sako ji. - Negi nepasiliks atšvęsti spektaklio 
su trupe? 

- Haris nevaikšto į vakarėlius, - pasakiau. - Šeštadienį nusileis 
uždanga, ir tiek jį tematysi iki pirmadienio, kada ateis į darbą. 

— Kaip gaila, - sako ji. 

Penktadienį Helena vaidino ne taip gerai kaip ketvirtadienį. 
Matyt, galvoje jai buvo kas kita. Ji stebėjo, kaip Haris, nusilenkęs 
žiūrovams, pabėgo. Bet ji nepasakė nė žodžio. 

Šeštadienį Helena vaidino kaip niekad puikiai. Paprastai toną 
duodavo Haris. Tačiau šeštadienį jam pačiam reikėjo stengtis ne- 
atsilikti nuo Helenos. 

Kai po visų nusilenkimų publikai užuolaida pagaliau nusileido, 
Haris norėjo sprukti, bet jam nepavyko. Helena nepaleido jo rankos. 
Haris su Helena stovėjo apsupti kitų atlikėjų, scenos darbininkų ir 
gausybės sveikintojų, ir Haris bandė ištraukti ranką. 

— Na, man reikia eiti, - sako jis. 

— Kur? - klausia Helena. 

- E... namo, - sako Haris. 

— Gal palydėtumėt mane į vakarėlį? - sako ji. 

Haris visas išraudo kaip žiburys. 


— Tai kad vakarėliai manęs netraukia, - sako jis. 

Marlono Brando kaip nebūta! Žodžio neišlemenantis, baikštus, 
drovus - žodžiu, Haris toks, kokį visi pažinojo, kai jis nevaidindavo. 

— Gerai, - sako ji, - paleisiu, jeigu pažadėsit man vieną dalyką. 

- Kokį? - paklausė jis, ir aš pagalvojau, kad jeigu ji paleis jo 
ranką, jis ners pro langą. 

— Duokit žodį, kad palauksit, kol atnešiu jums dovanėlę. 

- Dovanėlę? - dar labiau persigandęs, sako jis. 

- Žodis? - sako ji. 

Jis pažadėjo. Antraip ji nebūtų paleidus jo rankos. Ir jis, vargšas, 
liko ant scenos, kol ji nuėjo į persirengimo kambarį paimti dovanos. 
Kol jis laukė, daugybė žmonių gyrė jo puikią vaidybą. Tačiau pagyros 
jo nedžiugino. Jis tenorėjo grįžti namo. 

Helena grįžo su dovana. Paaiškėjo, jog tai mėlyna knygutė su 
raudonu skirtuku. Tai buvo „Romeo ir Džuljeta“. Haris baisiausiai 
sumišo. Teįstengė išspausti tiek: 

- Ačiū. 

- Skirtuku pažymėta mano mėgstamiausia scena, - sako Helena. 

— Hm, - sumykė Haris. 

Haris ką darys - atvertė puslapį, kur buvo įdėta toji raudona 
juostelė. 

Helena prigludo prie jo ir perskaitė Džuljetos žodžius: 

— „Sakyki, ko atėjai tu čia? Ir kaip?“ - skaitė ji. - „Aplinkui 
sodą - aptvara aukšta; ir jei kas nors iš mano giminių užklups tave 
čionai, mirtis tau gresia.“ - Ji parodė tolesnes eilutes. - O žiūrėkit, 
ką Romeo atsako. 


— Hm, - sumykė Haris. 

- Perskaitykit Romeo žodžius, - paragino Helena. 

Haris atsikrenkštė. Skaityti jis nenorėjo, bet kur dingsi. 

— „Šparnuota meilė atnešė mane“, - garsiai perskaitė įprastu 
balsu. Ir staiga persimainė. - „Jos nesustabdo sienos akmeninės“, - 
perskaitė jis, atsitiesė, aštuonetu metų atjaunėjo, tapo drąsus ir 
smagus. - „Ji viskam pasiryžus visada“, - skaitė jis, - „ir tavo giminių 
jinai nebijo.“ 

— „Tave jie nužudys, čionai pamatę, - pasakė Helena ir ėmė 
vestis jį į užkulisį. 

— „Deja, brangioji“, - atsakė Haris, - „tavo žvilgsnis man už 
dvidešimt kardų pavojingesnis.“ - Helena jį vedėsi prie užkulisio 
durų. - „Meiliai pasižiūrėk“, - deklamavo jis, - „ir lyg šarvais aš jau 
apsaugotas nuo jųjų keršto.“ 

— „Kad tik nepastebėtų jie tavęs!'', - atsakė Helena, ir daugiau 
mes nebegirdėjom. 

Vakarėlyje jiedu nepasirodė. O po savaitės susituokė. 

Abu, atrodo, laimingi, nors kartais keistoki - nelygu kokią pjesę 
skaito. 

Neseniai užsukau į telefono kompanijos kontorą, mat sąskaitų 
automatas vėl privelia kvailų klaidų. Helenos paklausiau, kokias 
pjeses jiedu su Hariu pastaruoju metu skaitę. 

- Šią savaitę, - atsakė ji, - buvau ištekėjusi už Otelo, mane 
mylėjo Faustas, buvau pagrobta Pario. Na, argi aš ne laimingiausia 
Krofordo moteris? 

Atsakiau, jog taip manau ir aš, ir dauguma Krofordo moterų. 

- Joms niekas nekliudė, - pasakė ji. 


— Daugumai iš jų stiprūs išgyvenimai ne pagal jėgas, - pasa- 
kiau. 

Ir pridūriau, jog esu paprašytas režisuoti dar vieną pjesę. Pa- 
klausiau, ar jiedu su Hariu galės vaidinti. Ji plačiai nusišypsojo ir 
paklausė: 

— Kas mes būsim dabar? 

. 1 Vertė A. Churginas. 


Vieną gegužės dieną Barnsteiblio apygardos, apimančios visą Kodo 
kyšulį, šerifas Pitas Krokeris Hajanyje užėjo į federalinį etiškos sa- 
vižudybės saloną ir dviem augalotoms, šešių pėdų ūgio vedėjoms 
pasakė, kad panikuoti nėra ko, tačiau esą gandų, jog į kyšulį traukiąs 
liūdnai pagarsėjęs nelabuonis, vardu Poetas Bilis. 

Nelabuoniais vadino žmones, atsisakančius triskart per dieną 
vartoti etiško gimstamumo reguliavimo piliules. Tokiems grėsė 
10 000 dolerių bauda ir dešimt metų kalėjimo. 

Žmonių skaičius Žemėje tuomet siekė 17 milijardų. Tokiai ma- 
žytei planetai šitiek žinduolių buvo smarkiai per daug. Žmonės 
gyveno, neperdedant, susikimšę kaip kaulavaisėliai. 

Kaulavaisėliai - tai mėsingi avietės paviršiniai gumuliukai. 

Pasaulio vyriausybė su gyventojų pertekliumi kovojo dviem 
kryptimis. Pirmoji - skatinti žmones atlikti etišką savižudybę, tai yra 
nuvykti į artimiausią savižudybės saloną ir paprašyti, kad vedėja jus, 
gulintį ant kušetės, be skausmo nužudytų. Kita kryptis - privalomas 
gimimų ribojimas. 

Vedėjoms, dailioms, ryžtingoms ir protingoms merginoms, 
šerifas pranešė, jog Poetui Biliui sučiupti keliuose išstatyti postai 
ir atliekamos masinės kratos. Blogiausia, kad policija nežino, kaip 

jis atrodo. Jį matė ir pažinojo vien moterys, o jų parodymai apie jo 
ūgį, plaukų spalvą, balsą, svorį ir odos spalvą tiesiog fantastiškai 
skyrėsi. 

— Jums, merginos, nėra reikalo priminti, kad jautriausia nela- 
buonių kūno dalis žemiau juosmens. Jei Poetas Bilis prasmuks pas 
jus ir ims kibti, vienas taiklus spyris - ir ramu. 

Jis turėjo omeny tą faktą, kad nuo etiško gimimų reguliavimo 
piliulių, vienintelių įstatymiškai įteisintų gimstamumo reguliavimo 
priemonių, apatinė žmonių kūno dalis tapdavo nejautri. 

Daugumai vyrų jų apatinė kūno dalis asocijavosi su šalta gele- 
žim ar balzos mediena. Daugumai moterų - su išmirkusia vata ar 
išsivadėjusiu imbieriniu limonadu. Piliulės veikė taip efektingai, 
kad vieną piliulę nurijusiam žmogui užrišk akis, liepk deklamuoti 
Getisbergo atsišaukimą ir deklamuojančiam spirk į pautus, ir jis 
net neužsikirs. 

Piliulės vadinosi etiškomis todėl, kad iš žmonių neatėmė gebė- 
jimo daugintis. Tai būtų buvę nusižengimas prigimčiai ir moralei. 
Dėl piliulių seksas neteikė jokio malonumo, ir tiek. 

Štai kaip gražiai suderėjo mokslas ir moralė. 


* 


Tos dvi hajanietės vedėjos buvo Nensė Makliuen ir Merė Kroft. 
Nensė - auksaplaukė blondinė. Merė - ryški brunetė. Jųdviejų uni- 
forma - baltai padažytos lūpos, tamsūs šešėliai paakiuose, violetiniai 
triko ant nuogo kūno ir juodi auliniai batai. Įstaiga nedidelė - tik 
šešios savižudybės kabinos. Per labai sėkmingą savaitę, pavyzdžiui, 


prieš Kalėdas, jos galėjo užmigdyti šešiasdešimt žmonių. Tai dary- 
davo su švirkštu. 

- Svarbiausia, ką noriu jums, merginos, pasakyti, - tarė šerifas Kro- 
keris, - kad padėtis kontroliuojama. Galite ramiai dirbti savo darbą. 

- Ar nepamiršot paminėti paties svarbiausio? - paklausė Nensė. 

— Nesupratau. 

— Nepasakėt, kad jis greičiausiai traukia pas mudvi. 

Jis gūžtelėjo, nevykusiai vaizduodamas naivuolį. 

- Šito mes tiksliai nežinom. 

— Man regis, visi žino, kad didžiausias Poeto Bilio pomėgis - 
atimti nekaltybę etiškos savižudybės salonų vedėjoms. 

Nensė buvo skaistuolė. Skaistuolės buvo visos vedėjos. Be to, 
jos turėjo būti diplomuotos psichologės ir slaugės. Be to, putlios, 
raudonskruostės ir mažiausiai šešių pėdų ūgio. 

Amerika buvo smarkiai pasikeitusi, bet metrinės sistemos dar 
nepriėmusi. 

Nensė Makliuen užpyko ant šerifo dėl to, kad anas bandė nuo 
jos ir Merės nuslėpti tiesą apie Poetą Bilį - sakytum išgirdusios būtų 
puolusios į paniką. Ji šerifui taip ir išklojo. 

— Kiek laiko ištvertų etiškos savižudybės tarnyboje, - tarė ji, - 
taip lengvai išgąsdinama mergina? 

Šerifas žingtelėjo atgal, įtraukė pagurklį. 

— Ko gera, neilgai. 

- Kaip pirštu į akį, - pasakė Nensė, artėdama prie šerifo, karatė 
smūgiui jam prieš nosį atstačiusi skiausčią delną. Visos vedėjos buvo 
dziudo ir karatė meistrės. - Jei norit patikrinti, kokios mes bejėgės, 
ženkit prie manęs, vaizduodamas Poetą Bilį. 

Šerifas papurtė galvą, nežymiai šyptelėjo. 


— Gal nereikia. 

- Šiandien tai pati protingiausia jūsų mintis, - Merei juokiantis, 
pasakė Nensė, atsukdama šerifui nugarą. - Mums nebaisu - mums 
pikta. Netgi nepikta. Jis to nevertas. Mums nuobodu. Nuobodu, 
kad jis sukorė tokį kelią, sukėlė tiek triukšmo, kad galiausiai... - Ji 
nebaigė sakinio. - Kvailystė. 

— Man pikta ne tiek ant jo, kiek ant moterų, kurios nesipriešinda- 
mos jam atsiduoda, - pasakė Merė. - Atsiduoda, o paskui policijai 
negali apibūdinti jo išvaizdos. Ir dar salonų vedėjos! 

— Kitos pritingi užsiimti karatė treniruotėmis, - pasakė Nensė. 


Etiškos savižudybės salonų vedėjos viliojo ne tik Poetą Bilį. Viliojo 
visus nelabuonius. Nevartojantiems piliulių, dėl to apdujusiems iš 
geismo, jiems vaidenosi, jog vedėjų baltos lūpos, didelės akys, ankš- 
tas triko ir auliniai batai šaukte šaukia: sekso, sekso, sekso! 

O iš tikrųjų vedėjoms seksas visiškai nerūpėjo. 

- Jei Bilis laikysis įprastos taktikos, - tarė šerifas, - jis pirmiausia 
išsišniukštinės jūsų įpročius ir aplinką. Paskui išsirinks vieną iš jūsų 
ir paštu atsiųs nešvankų eilėraštį. 

- Žavu, - pasakė Nensė. 

— Yra žinoma, jog jis naudojasi ir telefonu. 

— Drąsu, - pasakė Nensė. 

Šerifui per petį ji pamatė ateinant laiškanešį. 

Virš Nensės aptarnaujamos kabinos durų užsidegė mėlyna 
lemputė. Ten esantis žmogus kažko norėjo. Kitos kabinos buvo 
tuščios. 


Šerifas Nensės paklausė, ar negalėtų ten būti Poetas Bilis, ir ji 
atsakė: 

— Na, jeigu čia jis, tai aš dviem pirštais galėčiau nusukt jam 
sprandą. 

- Senis lapinas, - pasakė jį taip pat mačiusi Merė. 

Seniais lapinais jos vadino simpatiškus nukaršusius senukus, 
kurie, prieš leisdamiesi užmigdomi, valandų valandas ginčysis, 
pokštaus, pasakos prisiminimus. 

Nensė atsiduso. 

- Jis jau dvi valandas renkasi ir neišsirenka patiekalų paskutinei 
vakarienei. 

Ir čia įėjo vienu laišku nešinas laiškanešys. Laiškas buvo riebiu 
pieštuku adresuotas Nensei. Degdama iš pykčio ir pasibjaurėjimo, 
ji atplėšė voką, žinodama rasianti Bilio nešvankybę. 

Neapsiriko. Voke buvo eilėraštis. Ne savos kūrybos, o senovinė 
dainelė, įgavusi naują prasmę dėl to, kad nuo etiško gimimų regu- 
liavimo piliulių visų žmonių apatinė kūno dalis buvo nejautri. Tuo 
pačiu riebiu pieštuku buvo parašyta: 


Mes ėjome per parką naktį 
Lyg pirmą kartą - apgraibom. 
Jei žirgas Šermano ištvėrė, 

Tai ir tu gali. 


Kai Nensė įėjo į savižudybės kabiną pasižiūrėti, ko nori senis la- 
pinas, tasai gulėjo ant skaisčiai žalios kušetės, ant kurios per daugelį 
metų mirė šimtai žmonių. Jis studijavo salono kaimynystėje esančio 


Hovardo Džonsono restorano valgiaraštį, mušdamas ritmą pagal 
muziką iš garsiakalbio ant citrinų spalvos sienos. Kambarėlis buvo iš 
šlakbetonio blokų. Vienintelis langas - grotuotas, su pakeliamomis 
žaliuzėmis. 

Šalia kiekvieno etiškos savižudybės salono stovėjo Hovardo 
Džonsono restoranas ir atvirkščiai. Restorano stogas buvo oranži- 
nis, o savižudybės salono - violetinis, tačiau abu jie buvo valdiški. 
Iš esmės viskas šalyje buvo valdiška. 

Be to, beveik viskas automatizuota. Nensei su Mere ir šerifui pa- 
sisekė - jie turėjo darbą. Dauguma žmonių darbo neturėjo. Vidutinis 
statistinis pilietis slampinėjo po namus ir žiūrėjo televizorių. Televizija 
irgi buvo valdiška. Kas penkiolika minučių televizorius pilietį para- 
gindavo tai protingai balsuoti, tai protingai vartoti gėrybes, tai melstis 
savo pasirinktoje bažnyčioje, tai mylėti artimą, tai laikytis įstatymų, 
tai apsilankyti artimiausiame etiškos savižudybės salone ir pačiam 
įsitikinti, kokios malonios ir supratingos ten dirba vedėjos. 

Šis senis lapinas buvo retas egzempliorius - aiškiai senas, plikas, 
drebančiom dėmėtom rankom. Dauguma žmonių, dukart per metus 
gaunantys injekcijas nuo senėjimo, atrodė lyg dvidešimt dvejų metų. 
Senio išvaizda liudijo, kad jo jaunystės paukštė išplasnojo dar prieš 
tas injekcijas išrandant. 

- Tai ar išsirinkom patiekalus paskutinei vakarienei? - paklausė 
jo Nensė. 

Pati pajuto irzlų savo balso toną, išduodantį pasipiktinimą Poetu 
Biliu ir pasibodėjimą šituo seniu. Susigėdo pasielgusi neprofesio- 
naliai. 

- Labai skanūs veršienos kotletai su džiūvėsėliais. 

Suvaikėjęs klastingas senis ūmai pasipūtė. Jis pajuto ją pasielgus 
neprofesionaliai, negeranoriškai, ir dabar jau duos pipirų. 

- Atrodo, jūs ne itin mandagi. Maniau, kad jums priklauso elgtis 
mandagiai. Maniau, čia būsiu maloniai priimtas. 

- Atsiprašau, - pasakė ji. - Jei atrodau nemandagi, tai jūs čia 
niekuo dėtas. 

— Sakau, gal įkyrėjau. 

- Nene, - ryžtingai atsakė ji, - nieko panašaus. Jūs išties žinote 
daug įdomių istorijų. 

Be kitko, senis lapinas tvirtino pažinojęs Dž. Edgarą Neišeną, 
Grand Rapidso vaistininką, etiško gimstamumo reguliavimo pra- 
dininką. 

— Tai rodykit, kad domitės, - paliepė jai. 

Jis žinojo, kad įžūlumas jam neatsirūgs. Dalykas tas, kad jis, kol 
nepaprašė injekcijos, bet kurią akimirką galėjo atsistoti ir išeiti - o 
injekcijos reikėjo pirmiausia paprašyti. Taip reikalavo įstatymas. 

Nensė, kaip ir bet kuri kita vedėja, privalėjo visaip kaip stengtis, 
kad savanoris neišeitų, iki paskutinės akimirkos kantriai įkalbinėti, 
meilikauti, pataikauti. 

Tad Nensei teko sėstis kabinoje greta senio ir vaidinti susižavė- 
jusią tariamai negirdėta, o iš tikrųjų visiems gerai žinoma istorija 
apie tai, kaip Dž. Edgaras Neišenas pradėjo etiško gimstamumo 
reguliavimo eksperimentą. | 

— Kad žmonės vartos jo piliules, jis net nesapnavo, - pasakojo 
senis lapinas. - Jis tenorėjo Grand Rapidso zooparko beždžionyne 
įdiegti moralės principus. Jūs tai žinojot? - griežtai paklausė jis. 

— Ne ne, nežinojau. Labai įdomu. 


- Per vienas Velykas jis su savo vienuolika vaikų nuėjo į bažny- 
čią. Diena buvo maloni, velykinės pamaldos tokios gražios, tokios 
šviesios, kad jie nutarė pasivaikščioti po zooparką, ir eina jie, kojom 
žemės nesiekdami. 

- Mhu. 

Epizodas buvo paimtas iš pjesės, per kiekvienas Velykas rodomos 
per televiziją. 

Senis lapinas į epizodą įterpė save: kaip jiems dar nepriėjus bež- 
džionyno, jis užšnekino Neišenus. 

- „Labas rytas, pone Neišenai', - sakau. - „Tikrai gražus rytas.“ 
„Labas rytas, pone Hovardai , - sako jis. - „Niekad žmogus nesijauti 
toks švarus, atgimęs, susitaikęs su Dievu, kaip Velykų rytą.“ 

- Mhu. 

Pro garsui beveik nelaidžias duris Nensė išgirdo silpną, įkyrų 
telefono čirškimą. 

- Taigi, prieinam mes visi prie beždžionyno, ir kaip manot, ką 
mes pamatėm? 

— Neįsivaizduoju. 

Kažkas pakėlė telefono ragelį. 

- Pamatėm beždžionių patiną, žaidžiantį su savo intymia kūno 
dalimi. 

— Negali būti! 

— Taip! Ir Dž. Edgaras Neišenas taip susikrimto, kad pardrožė 
tiesiai namo ir ėmė kurti piliules, nuo kurių beždžionės pavasarį 
taptų tokios, į kurias gali ramiai žiūrėti krikščionių šeima. 

Pasigirdo beldimas į duris. 

- Ko? - paklausė Nensė. 


— Nense, - atsiliepė Merė, - tau skambina. 

Kai Nensė išėjo iš kabinos, šerifas iš džiaugsmo, jog įstatymas 
triumfuos, springte springo juoku. Prie telefono buvo prisijungę 
agentai, pasislėpę Hovardo Džonsono restorane. Buvo spėjama, 
jog skambina Poetas Bilis. Jo telefonas nustatytas. Policininkai jau 
važiavo jo suimti. 

- Šnekėkit kuo ilgiau, - sušnypštė šerifas, it aukso gabalą duo- 
damas Nensei ragelį. 

— Klausau, - tarė Nensė. 

— Nensė Makliuen? - paklausė vyriškis. Balsas buvo pakeistas. 
Galimas daiktas, kalbėjo įsikandęs dūdelę. - Skambinu mūsų bendro 
pažįstamo prašymu. 

- Šit kaip? 

- Jis prašė perduoti jums keletą žodžių. 

— Supratau. 

— Tai eilėraščio posmelis. 

- Gerai. 

- Jūs pasiruošusi išklausyti? 

- Taip. 

Ragelyje Nensė išgirdo tolimą sirenos ūkčiojimą. Skambinantysis 
tikriausiai taip pat girdėjo, tačiau posmelį padeklamavo visiškai 
ramiai. Posmelis buvo toks: 


Tau metas Jergens kremais išsitrinti. 
Ateina vyras demografiškai tave 


Sprogdinti. 


Jį suėmė. Nensė girdėjo viską: smūgius į duris, batų dunksėjimą, 
erzelį, riksmus. 

Padėjusi ragelį, Nensė pajuto, kaip apmaudas kamuoliu sustojo 
galugerkly. Nusiteikė narsiai kautis, ir še tau - kova neįvyks. 

Šerifas, skubėdamas išvysti garsųjį nusikaltėlį, kurį pats padėjo 
sugauti, išdūmė iš savižudybės salono taip greitai, kad iš jo kariškos 
striukės kišenės išskrido pluoštelis popierių. 

Merė pluoštelį pakėlė, šūktelėjo šerifui. Šis minutėlę stabtelėjo, 
pasakė, jog tie popieriai nebesvarbūs, paklausė, ar ji nenorėtų va- 
žiuoti kartu. Merginos subruzdo, Nensė įkalbinėjo Merę važiuoti, 
teigdama, jog jos pačios Bilis nedomina. Tad Merė, kažkodėl įbrukusi 
pluoštelį Nensei, ir išėjo. 

Pluoštelyje buvo kitų miestų vedėjoms Bilio atsiųstų eilėraščių 
fotokopijos. Nensė perskaitė viršutinį. Jame daug dėmesio skirta 
įdomiam šalutiniam etiško gimstamumo reguliavimo piliulių povei- 
kiui. Nuo jų žmonės ne tik nutirpdavo - pamėlynuodavo myžalai. 
Eilėraštis vadinosi „Ką sakė labuonis savižudybės salono vedėjai“ 
ir skambėjo taip: 


Nepjoviau aš ir jau tikrai nesėjau, 
Piliulėms ačiū, kad nenusidėjau. 
Tik mėgau smarvę, triukšmą, minią 
Ir mėlynai apmyžt landynę. 

Aš ėdžiau po geltonu stogu; 
Progresą pagavau it slogą. 

Po violetiniais stogais palauk. 
Išmyšiu savo melsvą būtį lauk. 


Mirties vedėja kūnu nekaltu, 
Gyvenimas ne toks gražus kaip tu. 
Tai apraudoki mano pimpalą, teduos 
Vandens jis. Dangiškos spalvos. 


— Jūs to, kaip Dž. Edgaras Neišenas sukūrė etišką būdą gimsta- 
mumui reguliuoti, nežinojot? - pasikeitusiu balsu paklausė senis 
lapinas. 

- Pirmąkart girdžiu, - pamelavo Nensė. 

— Maniau, visi Žino. 

— Man tai naujiena. 

— Kai jis sutvarkė beždžiones, beždžionynas nesiskyrė nuo Miči- 
gano Aukščiausiojo teismo. O čia ta krizė Jungtinėse Tautose. Mokslo 
atstovai tvirtino, kad žmonėms reikia liautis taip gausiai daugintis, o 
moralės žinovai teigė, kad žmonių bendruomenė žlugs, jeigu seksas 
taps tik malonia pramoga. 

Senis lapinas pakilo nuo kušetės, nuėjo prie lango ir praskleidė 
žaliuzėse plyšį. Grožėtis nebuvo kuo. Vaizdą užstojo į gatvę atsuktas 
dvidešimties pėdų aukščio termometro maketas. Jo padalos nuo 
nulio iki dvidešimties reiškė milijardus Žemės gyventojų. Skysčio 
stulpelį atstojo raudona peršviečiama plastiko juosta. Ji rodė, kiek 
Žemėje gyvena žmonių. Gerokai žemiau juoda strėlytė žymėjo, kiek, 
mokslininkų apskaičiavimu, gyventojų turėtų būti. 
džiančią saulę, todėl jam ant veido gulė raudoni dryžiai. 

— Sakykit... - tarė jis, - kai aš mirsiu, kiek tas stulpelis nusileis? 
Per pėdą? 

— Ne. 

— Per colį? 

— Ne visai. 

- Jūs juk žinot atsakymą, tiesa? - tarė jis atsisukdamas į ją. Se- 
niokiško balso ir akių išraiškos - kaip nebūta. - Vienas colis reiškia 
8 3333 Žmones. Juk žinojot, tiesa? 

— Gal... gal ir taip, - atsakė Nensė. - Bet, mano nuomone, į mirtį 
reikia žiūrėti ne taip. 

Jis neklausė, kaip, jos nuomone, reikia žiūrėti į mirtį, o užbaigė 
savo mintį: 

- Pasakysiu ir dar vieną dalyką: aš - Poetas Bilis, o jūs - tikra 
gražuolė. Nemeluoju. 

Viena ranka jis iš už juostos išsitraukė bukanosį revolverį. Kita 
nusiplėšė guminė kaukę su plike ir raukšlėta kakta. Dabar atrodė 
kaip dvidešimt dvejų vaikinas. 

— Po visko policija norės žinoti mano išvaizdą, - pagiežingai 

dos - nuostabu, kiek daug moterų to nesugeba, - štai: 


Aš penkios pėdos ir truputis. 

Štai mėlynos akies kamputis. 

Rudais plaukais iki pečių - 

Lyg elfas vyro snukučiu. 

Toks kupinas savęs, kad damos aimanuoja: 
„Jis tai užsidega, tai smilksta, tai garuoja.“ 


Bilis buvo dešimt colių žemesnis už Nensę. Ir svėrė Nensė keturiasde- 
šimt svarų daugiau. Ji pagrasino, kad jam nieko neišeis, tačiau klydo. 


Jis naktį atsuko grotų varžtus ir ją privertė išlįsti pro langą bei 
nusileisti į kanalizacijos šulinį, kurį nuo gatvės užstojo didysis 
termometras. 

Jis ją nusivedė Hajanio kanalizacijos vamzdynais. Kelią žinojo. 
Turėjo žibintuvėlį ir žemėlapį. Nensė siauru liepteliu ėjo prieky, prieš 
save matydama ją mėgdžiojantį šešėlio šokį. Ji spėliojo, kokioje jie 
vietoje, ieškodama sąsajų su antžeminiu pasauliu. Teisingai atspėjo, 
kada ėjo pro Hovardo Džonsono restoraną, atspėjo iš garsų. Mašinos, 
gaminančios ir tiekiančios ant stalų maistą, dirbo tyliai. Tačiau tam, 
kad žmonės valgydami nesijaustų vieniši, konstruktoriai virtuvėje 
įrengė garso efektus. Juos Nensė ir išgirdo: juostelėje įrašytą stalo 
įrankių tarškėjimą, negrų ir puertorikiečių juoką. 

Paskui ji pametė orientaciją. Bilis jos beveik nekalbino, tiktai 
„Į kairę“, „Į dešinę“, „Tik, po velnių, be fokusų, gražuole, jei nenori, 
kad ištaškyčiau galvą.“ 

Tik kartą tarp jųdviejų užsimezgė šioks toks pokalbis. Bilis jį 
pradėjo, jis jį ir užbaigė. 

- Kurių velnių jums - su tokiom strėnom - prekiauti mirti- 
mi? - paklausė jis, eidamas jai iš paskos. 

Ji drąsiai sustojo. 

— Galiu atsakyti, - atsiliepė ji. Buvo įsitikinusi, kad turi atsakymą, 
kuris jį susvilins kaip napalmas. 

Tačiau jis ją pastūmė, kad eitų, ir vėl pasisiūlė ištaškyti galvą. 

- Jūs net nenorit išklausyti, - įgėlė ji. - Bijot išgirsti mano atsakymą. 

— Aš niekad neklausau moterų, kol veikia piliulės, - nusišaipė jis. 

Tai štai ką jis sumanęs - laikyti ją nelaisvėje mažiausiai aštuonias 
valandas. Per tiek laiko išnyksta piliulių poveikis. 

— Kvailas nusistatymas. 


— Kol piliulės veikia, moteris - ne moteris. 
- Jūs verčiate moterį jaustis ne žmogumi, o daiktu. 
— Už tai dėkokit piliulėms, - atkirto Bilis 

Po Didžiuoju Hajaniu, kuriame gyveno 400 000 žmonių, 400 000 
kaulavaisėlių, buvo išsiraizgęs 80 mylių kanalizacijos vamzdynas. 
Nensė prarado laiko nuovoką. Kai Bilis pagaliau paskelbė, jog jie 
pasiekę tikslą, Nensei atrodė, jog praėjo visi metai. 

Kad patikrintų, ar šis nerealus pojūtis teisingas, kad pajustų, ką 
sako organizmo cheminis laikrodis, sužnybo sau šlaunį. Šlaunis 
tebebuvo užtirpusi. 

Bilis liepė lipti drėgnoje sienoje įmūrytomis geležinėmis pako- 
pomis. Viršuje spingsėjo blankus šviesos skritulys. Paaiškėjo, jog 
tai mėnesiena, prasisunkianti pro milžiniško geodezinio kupolo 
plastikinius daugiakampius. Nensei neprireikė tarti tradicinio aukos 
klausimo: „Kur aš esu?“ Visame Kodo kyšulyje tokių kupolų buvo 
tik vienas - Hajanis Porte!. Jis gaubė Kenedžių kompleksą. 

Tai buvo muziejus, atspindintis gyvenimą ankstesniais, plačių 
užmojų laikais. Muziejus buvo uždarytas. Jis veikė tik vasarą. 

Nensė, o jai įkandin ir Bilis išlindo pro liuką didžiuliame žalio 
cemento plote, žyminčiame buvusios Kenedžių vejos vietą. Ant 
žalio cemento priešais senovinius karkasinius namukus stovėjo 
keturiolika statulų, vaizduojančių Kenedžius, buvusius Jungtinių 
Valstijų arba pasaulio prezidentus. Jie žaidė futbolą. 


Tarp kitko, Nensės pagrobimo metu pasaulio prezidentės pareigas 
ėjo buvusi savižudybės salono vedėja Kenedi, pravarde „Mama. 
Jos skulptūros tarp šių futbolo žaidėjų niekad nebus. Nors vadinosi 
Kenedi, buvo ne to lygio. Žmonės skundėsi, esą ji neelegantiška, 
vulgari. Ant jos kabineto sienos kabojo šūkiai: „KAD ČIA DIRB- 
TUM, IŠPROTĖTI NEBŪTINA, BET LABAI PRAVARTU!“, „GALBOK!'? 
ir „KADA NORS REIKĖS ČIA PADARYTI TVARKĄ.“ 

Jos kabinetas buvo Tadž Mahale. 

Iki pat akimirkos, kai atsidūrė Kenedžių muziejuje, Nensė Makliuen 
buvo tikra, kad anksčiau ar vėliau nutaikys progą ir sulaužys Biliui 
kaulelius, gal net nušaus jo paties revolveriu. Nedvejodama. Šlykš- 
tėjosi juo labiau nei kraujo pripampusia erke. 

Šios minties atsisakė anaiptol ne iš gailesčio. Paaiškėjo, jog su juo 
visa gauja. Aplink liuką stovėjo mažiausiai aštuoni žmonės, pusė 
vyrų ir pusė moterų, ant galvų užsimovę kojines. Būtent moterys 
stipriai sugriebė Nensę, liepė netriukšmauti. Visos buvo panašaus 
ūgio kaip Nensė ir suėmė už tokių vietų, kad prireikus galėtų sukelti 
žvėrišką skausmą. 

Nensė užsimerkė, tačiau vis vien smigtelėjo akivaizdi išvada: 
šitos atskalūnės - josios sesės, etiškos savižudybės salonų vedėjos. 
Susisielojusi neiškentė ir kartėlio kupinu balsu paklausė: 

— Kaip jūs drįsote sulaužyti priesaiką? 

Akimoju jai buvo taip stuktelta, kad susirietė dvilinka ir apsipylė 
ašaromis. 


Kai atsitiesė, laikė liežuvį prikandusi, nors knietėjo daug ką 
išrėžti. Tylomis svarstė, kas galėjo paskatinti savižudybės vedėjas 
nusižengti visoms padorumo normoms. Vien nelabumu to nepa- 
aiškinsi. Gal buvo ir kuo apkvaišintos. 

Mintyse perkračiusi visus baisiausius kvaišalus, apie kuriuos 
mokėsi mokykloje, nutarė, jog moterys vartojo patį baisiausią. Tas 
kvaišalas toks galingas, aiškino Nensės mokytojai, kad net ir žemiau 
juostos nejautrus žmogus, išgėręs vos vieną stiklinaitę, puola po- 
ruotis ir poruojasi su entuziazmu ir kelis kartus iš eilės. Tai bene ir 
bus atsakymas: moterys, o gal ir vyrai gėrė džiną. 


Jie skubiai nusivarė Nensę į vidurinį karkasinį namą, tamsų kaip 
ir kiti, ir Nensė išgirdo, kaip vyrai Biliui pasakoja naujienas. Ir jai 
sušvito vilties kibirkštėlė. Galimas daiktas, gelbėtojai jau kely. 

Gaujos narys, telefonu Nensei skaitęs nešvankų eilėraštį, apdūmė 
policininkus, priversdamas patikėti, jog jis Poetas Bilis, ir tai Nensei 
blogai baigėsi. Du vyrai pasakė, jog policija dar nežinanti, kad Nensė 
dingusi, o Merei Kraft Nensės vardu išsiųsta telegrama, kad Nensė 
iškviesta į Niujorką neatidėliotinu šeimos reikalu. 

Ir štai kur Nensė išvydo vilties kibirkštėlę: Merė ta telegrama 
nepatikės. Merė žinojo, kad Nensė Niujorke neturi giminių. Tarp 
6 3000 000 niujorkiečių nebuvo nė vieno Nensės giminaičio. 

Gauja muziejuje buvo atjungusi signalizacijos įtaisą. Be to, jie 
buvo nukarpę galybę grandinių ir virvių, saugojusių vertingesnius 
daiktus nuo lankytojų nagų. Ir buvo aišku, kas taip padarė. Vienas 
iš vyrų buvo apsiginklavęs baisingomis genėjimo žirklėmis. 

Jie Nensę nutempė į tarnaitės kambarį. Vyriškis žirklėmis per- 
kirpo virves, kuriomis buvo atitverta siaura lovelė. Nensę paguldė 
ant lovelės, du vyrai laikė, o moteris suleido migdomųjų. 

Poetas Bilis buvo dingęs. 

Nensės sąmonei temstant, moteris, suleidusi vaistus, paklausė 
jos amžiaus. 

Nensė buvo pasiryžusi neatsakyti, tačiau pajuto, jog vaistai ne- 
leidžia to daryti. 

- Šešiasdešimt treji, - sušnabždėjo ji. 

— Ką reiškia tokio amžiaus būti nekaltai? 

Per minkštą ūką Nensė išgirdo savo balsą. Atsakymas taip ap- 
stulbino, kad norėjo šaukti, jog taip atsakė ne ji. Ji atsakė: 

— Beprasmiška. 

Paskui vos girdimu balsu moterį paklausė: 

— Ko man suleidot? 

— Ko suleidau, brangute? Tas daiktas, brangute, vadinasi „tiesos 
serumas“. 

Kai Nensė atsibudo, mėnulis kabojo žemai, tačiau dar neaušo. 
Užuolaidos užtrauktos, dega žvakės. Nensė pirmą kartą gyvenime 
regėjo degančią žvakę. | 

Nensę pabudino prisisapnavę uodai ir bitės. Ir uodai, ir bitės 
seniai buvo išnykę. Kaip ir paukščiai. Tačiau Nensė sapnavo, jog 
žemiau juosmens knibžda milijonai vabzdžių. Jie negėlė. Jie ją vė- 
dino. Nensė tapo nelabuone. 


L 
l 


Ji vėl užsnūdo. Antrą kartą atsibudo trijų moterų, vis dar ant 
galvų mūvinčių kojines, vedama į vonią. Vonioje kažkieno maudy- 
tasi. Pilna garų, grindys šlapiom kojom pripėduotos, nosį gniaužė 
pušų spyglių aromatas. 

Kol Nensę maudė, kvepino, rengė baltais naktiniais marškiniais, 
ji atgavo valią ir protą. Kai moterys atsitraukė pasigrožėti, Nensė 
tyliai tarė: 

— Galbūt aš dabar ir nelabuonė. Bet tai nereiškia, kad privalau 
kaip nelabuonė protauti ir elgtis. 

Niekas su ja nesiginčijo. 


Nensę nuvedė laiptais ir išvedė iš namo. Ji rimtai tikėjo, kad ją 
nuleis atgal į liuką. Tenai, kanalizacijoje, galvojo, Biliui ją išniekinti 
ideali vieta. 

Tačiau ją per žalią cementą, kur būta vejos, ir geltoną cementą, 
kur būta paplūdimio, nuvedė iki mėlyno cemento, kur būta įlankos. 
Įgrimzdusios iki vaterlinijos į mėlyną cementą, stūksojo dvidešimt 
šešios jachtos, kadaise priklausiusios įvairiems Kenedžiams. Nensę 
nuvedė prie seniausios - „Marlino, kažkada priklausiusio Džozefui 
P Kenedžiui. 

Brėško. Kadangi muziejų supo aukšti pastatai, saulės spinduliai 
šį pasaulėlį po geodeziniu kupolu pasieks tik po valandos. 

Nensę palydėjo iki pat trapo, vedančio į pirmutinę kajutę. Moterys 
gestais parodė, kad tomis penkiomis pakopomis nuliptų viena. 

Akimirką ir Nensė, ir moterys sustingo. O ant tiltelio stūksojo 
ir dvi tikros statulos. Prie vairo - Frenkas Virtanenas, anais laikais 


buvęs „Marlino“ kapitonas, o šalia - Karlis, jo sūnus ir pirmasis pa- 
dėjėjas. Į vargšę Nensę jie nekreipė dėmesio. Spoksojo pro apsauginį 
stiklą į mėlynuojantį cementą. 

Nensė, basa ir tik su plonais naktiniais marškiniais, drąsiai nusi- 
leido į pirmąją kajutę, pilną žvakių šviesos ir pušų spyglių aromato. 
Durelės grindyse buvo užvertos ir užrakintos. 

Dėl jaudulio ir senoviško kajutės apstatymo Nensė tarp rau- 
pamatė - jis stovėjo kajutės gale, nugara atsirėmęs į duris, vedančias į 
priekinį kubriką. Vilkėjo violetinę šilkinę pižamą su stačia apykakle. 
Pižama buvo apsiuvinėta raudonai, o ant krūtinės rangėsi auksinis 
drakonas. Jis spjaudė ugnimi. 

Tačiau grėsmingą vaizdą švelnino tai, kad Bilis buvo su akiniais. 
Rankoje laikė knygą. 

Sustojusi ant paskutinės pakopos, Nensė stipriai įsikibo į turėklus, 
išsišiepė. Sumetė, kad ją atplėštų nebent dešimt Bilio sudėjimo vyrų. 

Tarp jų stovėjo didžiulis stalas. Nensė spėjo, kad svarbiausias 
baldas kajutėje bus lova, gal net gulbės formos. Tačiau „Marlinas“ 
buvo skirtas plaukioti dieną. Kajutei buvo toli gražu iki seralio. Geis- 
mingumu čia dvelkė ne daugiau kaip kokiais 1910 metais apyprastėje 
Eikrono (Ohajo valstijoje) valgykloje. 

Ant stalo degė žvakė. Be to, stovėjo kibirėlis su ledukais, dvi 
taurės ir didelis butelis šampano. Šampanas buvo draudžiamas kaip 
ir heroinas. 

Bilis nusiėmė akinius, droviai, nejaukiai nusišypsojo: 

- Prašom. 

- Toliau aš neisiu. 

Jis neprieštaravo. 

- Ten jūs labai gražiai atrodot. 

- O ką turėčiau sakyti - kad jūs stulbinamai gražus? Kad trokšte 
trokštu pulti į jūsų vyrišką glėbį? 

- Jei taip pasakytumėt, aišku, kad pasijusčiau laimingas. - Nu- 
skambėjo nuolankiai. 

- O kad aširgi noriu jaustis laiminga, nesvarbu? 

Klausimas jį sutrikdė. 

- Nense... apie tai mes ir kalbam. 

- Ojeigu mes laimę suprantam skirtingai? 

- O kaip, jūsų manymu, aš suprantu laimę? 

- Aš nepulsiu jums į glėbį, negersiu tų nuodų ir laisva valia ne- 
krustelsiu iš vietos, - pasakė Nensė. - Taigi jūsų laimė atrodys taip: 
aštuoni vyrai paguldo ir laiko mane ant stalo, o jūs atstatote man į 
kaktą užtaisytą pistoletą... ir darote, ką norite. Bus tik taip ir ne kitaip, 
tad šaukite savo draugus ir greičiau baikime šitą reikalą! 

Jis taip ir padarė, kaip ji sakė. 

Nekaltybę jis jai atėmė be skausmo, tačiau bejausmis jo meistrišku- 
mas jai sukėlė pasišlykštėjimą. Po visko jis neatrodė nei pasipūtęs, 
nei išdidus. Priešingai - baisiausiai susikrimtęs. Nensei tarė: 

- Patikėkit, jei būtų galima kaip nors kitaip... 

Jos atsakymas buvo akmeninis veidas ir pažeminimo ašaros. 
Jo pagalbininkai nuo sienos nuleido sudedamą lovelę. Ji kabojo 
ant grandinių ir buvo ne platesnė už knygų lentyną. Nensė leidosi 
paguldoma ir vėl liko vienudu su Poetu Biliu. Nors ir stambi, tarsi 

kontrabosas įsprausta į tą knygų lentyną, jautėsi maža ir silpnutė. 
Ją apkamšė šiurkščia kareiviška antklode. Ji tik užsitraukė antklodės 
kampą ant veido. 

Iš garsų Nensė spėjo, ką Bilis veikia, o veikė jis ne kažin ką. Sėdėjo 
ant stalo, tai atsidusdamas, tai šnarpšteldamas vertė knygos lapus. 
Užsidegė cigarą, ir pro antklodę prasismelkė dvokas. Bilis užsitraukė 
ir ilgai ilgai kosėjo. 

Kai kosulys nutilo, Nensė su pasibjaurėjimu pro antklodę iškošė: 

- Jūs toks stiprus, toks valdingas, toks sveikatingas. Nuostabu 
turbūt jaustis tikru vyru. 

Bilis tik atsiduso. 

- Aš nelabai tipiška nelabuonė, - pasakė ji. - Man buvo bjauru - 
viskas buvo bjauru. 

Bilis šniurkštelėjo, pervertė lapą. 

— Kitoms moterims, manau, labai patiko - norėjo dar ir dar. 

- Kad ne. 

Ji atsidengė veidą. 

— Kaip tai „ne“? 

— Visos jautėsi taip pat, kaip ir jūs. 

Tai išgirdusi Nensė net atsisėdo ir įsmeigė į jį akis. 

- Tos jūsų pagalbininkės... 

— Ką tos pagalbininkės? 

- Jūs joms padarėt taip pat, kaip ir man? 

Jis pakėlė akis nuo knygos. 

- Taip. 

- Tai kodėl jos, užuot užmušusios, jums padeda? 

— Todėl, kad jos suprato. - Paskui švelniai pridūrė: - Jos dėkingos. 

Nensė nulipo nuo lovelės, priėjo prie stalo, įsitvėrė į briauną, 
pasilenkė prie Bilio. Įsitempusi pasakė: 

- Ašjums nedėkinga. 

— Būsit. 

- Ir kas gi galėtų tokį stebuklą padaryti? 

- Laikas, - atsakė Bilis. 

Bilis užvertė knygą, atsistojo. Nensė sutriko, pajutusi, koks jis 
patrauklus. Jis kažkaip vėl perėmė iniciatyvą. 

- Tai, ką jūs dabar patyrėt, Nense, - tarė jis, - prieš šimtą metų, 
kada visi buvo nelabuoniai, pirmąją naktį po vestuvių išgyvendavo 
visos puritoniškai išauklėtos merginos. Kadangi jaunoji paprastai 
nebūdavo nusiteikusi jaunikį užmušti, jis apsieidavo be pagalbi- 
ninkų. O kitkuo esmė būdavo tokia pat. Šią pižamą vilkėjo mano 
proprosenelis per pirmąją povestuvinę naktį prie Niagaros krioklio. 

- Dienoraštyje jo parašyta, kad nuotaka visą naktį praverkė ir 
dukart apsivėmė. Bet laikui bėgant ji seksą dar ir kaip pamėgo. 

Šį sykį, užuot atsakiusi, nutylėjo Nensė. Ji suprato pasakojimo 
mintį. Pati išsigando, kaip nesunkiai suvokė, kad, nepaisant siau- 
bingos pradžios, apetitas seksui gali didėti ir didėti. 

- Jūs labai tipiška nelabuonė, - tarė Bilis. - Gerai apmąsčiusi, jūs 
suprastumėt, jog nirštat ant manęs dėl to, kad aš prastas meilužis, 
be to, nei ūgio, nei išvaizdos. Ir nuo šiol jūs norit nenorit svajosit 
apie porą, tikrai vertą tokios gražuolės, kaip jūs. 

- Ir rasit - aukštą, stiprų, švelnų. Nelabuonių sąjūdis nesulai- 
komai plinta. 

- Bet... - buvo bepradedanti Nensė, bet nutilo. Pažvelgė pro 
iliuminatorių į tekančią saulę. 

— Kas „bet“? 

- Padėtis pasauly šiandien tokia bjauri būtent dėl senovės žmonių 
nelabumo. Nejau nesuprantat? - Balsas skambėjo beveik maldauja- 
mai. - Pasaulis nebegali sau leisti sekso. 

— Kaip tik gali, - paprieštaravo Bilis. - Nebegali leisti tik dau- 
ginimosi. 

- O įstatymai tada kam? 

- Jie netikę, - pasakė Bilis. - Pažvelkit į istoriją, ir pamatysit, kad 
žmonės, siekiantys valdyti, kurti įstatymus ir juos įgyvendinti, ir aiš- 
kinti, kokios tvarkos Žemėje nori Visagalis Dievas, - tokie žmonės sau 
ir savo draugams atleidžia viską, o viską. Tačiau natūralus paprastų 
žmonių seksualumas jiems kelia didžiausią siaubą ir pasibjaurėjimą. 

— Kodėl taip yra, aš nežinau. Tai vienas iš daugelio klausimų, 
kuriuos kas nors turėtų užduoti kompiuteriams. Tačiau tikrai žinau 
viena: beveik kiekvienas vyras bei kiekviena moteris ir atrodo, ir 
jaučiasi esą menkystos. Eilinis žmogus seksualų grožį gali išvysti tik 
moteryje, kuri jį nužudys. Seksas lygu mirčiai. Štai jums paprasta, 
atgrasi lygybė: seksas lygu mirčiai. Ką ir reikėjo įrodyti. 

- Supraskit, Nense, - tęsė Bilis, - pasauly pernelyg maža džiaugs- 
mo, ir šiąnakt, ir daugelį kitų naktų aš stengiausi jam grąžinti šiek 
tiek nekalto malonumo. 

Nensė be žodžių atsisėdo ir nuleido galvą. 

- Pasakysiu, ką padarė mano senelis po vestuvių nakties, auš- 
tant, - tarė Bilis. 

- Ne, aš nenoriu girdėti. 

- Nieko žiauraus. Tai... tai švelnumas. 

- Gal kaip tik todėl aš ir nenoriu girdėti. 

- Jis savo nuotakai perskaitė eilėraštį. - Bilis paėmė nuo stalo 
knygą, atvertė. - Jo dienoraštyje parašyta, koks tai eilėraštis. Nors 
mudu ne jaunavedžiai ir gal labai labai negreit pasimatysim, norėčiau 
jums perskaityti tą eilėraštį, kad žinotumėt, jog aš jus mylėjau. 

- Būkit geras... neskaitykit. Tai ne mano jėgoms. 

- Gerai. Jeigu vėliau panorėsit perskaityti, aš pažymiu vietą ir 
palieku jums knygą. Eilėraščio pradžia tokia: 


Kaip aš jus myliu, to neapskaičiuoti. 

I gylį myliu ir į aukštį, plotį, 

Kurio ir mano siela neištartų - 

Lig pabaigos Buvimo, lig Palaimos varty.3 


Ant knygos Bilis padėjo nedidelį buteliuką. 

— Palieku jums ir šias piliules. Jei vartosit po vieną per mėnesį, 
vaikų neturėsit. Ir vis vien liksit nelabuonė. 

Ir jis išėjo. Išėjo, palikdami Nensę vieną, ir visi kiti. 

Kai Nensė pagaliau pakėlė akis į knygą ir buteliuką, pamatė, kad 
ant buteliuko priklijuota etiketė. Ant etiketės buvo parašyta: SVEIKI 
ATVYKĘ Į BEŽDŽIONYNĄ. 


1968 


1 Hajanio kaimo dalis. 

2 „THIMK!“ - „IBM“ kompanijos šūkio „THINK!“ (angl. galvok) parodija žurnale „Mad Magazine“ 
(suprask, rašai žodį „galvok“ negalvodamas). 

3 E. Brauning eilėraštis. 

Jiedu augo kaimynystėje miesto pakrašty, netoli nuo laukų, miškų 
ir sodų, iš kur matyti daili aklųjų mokyklos varpinaitė. 

Ir štai jie dvidešimtmečiai, beveik metus nesimatę. Bendravo jie 
šiltai, žaismingai, bet apie meilę - jokios kalbos. 

Jis vardu Niutas, ji - Katarina. Apypiete Niutas pasibeldė į Ka- 
tarinos duris. 

Katarina atidarė duris. Rankoje laikė storą blizgantį žurnalą. 
Žurnalas buvo skirtas išimtinai nuotakoms. 

— Niutai! - šūktelėjo. 

Nustebo jį išvydusi. 

- Einam pasivaikščiot? - tarė jis. 

Buvo drovus, drovėjosi net ir Katarinos. Drovumą stengėsi 
nuslėpti kalbėdamas nerūpestingai, lyg tai, kas jam tikrai svarbu, 
toli nuo čia, lyg slaptas agentas, užsukęs minutei pakeliui iš vienos 
gražios, tolimos ir pavojingos vietovės į kitą. Tokiu stiliumi Niutas 
kalbėdavo net ir apie mirtinai jam svarbius dalykus. 

— Pasivaikščiot? - pakartojo Katarina. 

- Koja už kojos, - pasakė Niutas, - per lapus, per tiltelius... 

- Aš ir nežinojau, kad tu grįžai. 

— Ką tik parvažiavau. 

— Kaip matau, tebekareiviauji. 

- Septyni mėnesiai liko. 

Tarnavo artilerijoje pirmos klasės eiliniu. Uniforma suglamžyta. 
Batai dulkini. Nesiskutęs. Ištiesė ranką žurnalo. 

— Graži knygutė, parodyk, - paprašė. 

Ji padavė. 

— Aš, Niutai, išteku, - pasakė ji. 

- Žinau, - pasakė jis. - Einam pasivaikščiot. 

— Man baisiai daug reikalų, - atsakė ji. - Iki vestuvių vos savaitė. 

- Pasivaikščiosim, veidukas paraus, - pasakė jis. - Būsi rausvaskruos- 
tė nuotaka. - Pervertė žurnalą. - Rausvaskruostė nuotaka kaip šita... 
kaip šita... kaip šita, - sakė, rodydamas rausvaskruostes nuotakas. 

Pagalvojusi apie rausvaskruostes nuotakas, Katarina paraudo. 

- Bus mano dovana Henriui Stiuartui Čeisensui, - pasakė Niutas. - 
Išsivesiu tave pasivaikščiot, taigi gaus rausvaskruostę nuotaką. 

— Iš kur Žinai jo pavardę? - paklausė Katarina. 

— Mama parašė, - paaiškino Niutas. - Iš Pitsbergo? 

— Taip, - atsakė ji. - Jis tau patiktų. 

— Galimas daiktas. 

— Tu... tu galėsi ateit į vestuves, Niutai? 

— Abejoju. 

— Per trumpos atostogos? 

- Atostogos? - pakartojo Niutas. Žiūrinėjo stalo sidabro reklamą 
per du puslapius. - Aš neatostogauju. - pasakė jis. 

— Eik jau! - nustebo ji. 

- Aš, kaip sakoma, savavališkai pasišalinau iš tarnybos, - paaiš- 
kino Niutas. 

- Ką tu sakai, Niutai! Negali būt! - sušuko ji. 

- Dar ir kaip gali, - pasakė jis, neatitraukdamas akių nuo žurnalo. 

— Bet kodėl, Niutai, kodėl? - paklausė ji. 

— Norėjau sužinot, kokį sidabrą išsirinkai, - pasakė jis ir ėmė 
skaityti iš žurnalo pavadinimus. - „Albemarlį“? „Šilo viržį? - skai- 
tė. - „Legendą'? „Vijoklinę rožę '* - Pakėlė akis, šyptelėjo. - Ketinu 
tau ir tavo vyrui padovanoti šaukštą, - pasakė jis. 

- Niutai... Niutai, sakyk teisybę. 

- Aš noriu pasivaikščiot. 

Ji gniaužė rankas lyg brolio gailinti sesė. 

— Ai, Niutai... tu meluoji, kad pats pasišalinai. 

Niutas tyliai suūkė pamėgdžiodamas policijos sireną, pakėlė 
antakius. 

— Kur... iš kur? - paklausė ji. 

- Iš Fort Brego, - atsakė jis. 

- Iš Šiaurės Karolinos? 

- Taip. Netoli Fajetvilio - kur į mokyklą ėjo Skarletė O'Hara. 

— O kuo tu atvažiavai, Niutai? 

Pakėlęs nykštį, pamojavo lyg stabdytų pravažiuojančią mašiną. 

— Per dvi dienas, - pasakė. 

- Tavo mama žino? 

- Aš važiavau ne pas mamą. 

— O tai pas ką? 

- Pas tave. 

— Pas mane? Kodėl? 

- Todėl, kad myliu tave, - pasakė jis. - Tai kaip, einam pasivaikš- 
čiot? — tęsė. - Koja už kojos... per lapus, per tiltelius... 

Ir štai jie eina per mišką, prikritusį rudų lapų. 

Katarina pikta, sutrikusi, apyverksnė. 

— Niutai, tai tikra beprotybė. 

— Kaip tai? 

- Radai kada prisipažinti mylįs. Seniau to nė karto nesakei. 

Ji sustojo. 

- Einam toliau, - paragino jis. 

- Ne, - atsakė ji. - Viskas, toliau nė žingsnio. Išvis nereikėjo 
man niekur eiti. 

- Bet ėjai. 

- Kad išvesčiau tave iš namų. Jei kas būtų užėjęs ir išgirdęs tokias 
tavo kalbas, likus savaitei iki vestuvių... 

— Ką būtų pamanę? 

— Kad tau ne visi namie. 

— Kodėl? 

Katarina giliai įkvėpė - rėš prakalbą. 

- Pasakysiu, jaučiuosi pamaloninta, kad dėl manęs iškrėtei tokią 
kvailystę, - tarė ji. - Negaliu patikėt, kad tu savavališkai pasišalinai iš 
tarnybos, nors gal ir nemeluoji. Negaliu patikėt, kad tu tikrai mane 
myli, nors gal tai ir tiesa. Bet... 

— Tai tiesa, - pasakė Niutas. 

— Ką gi, aš jaučiuosi be galo pamaloninta, - pasakė Katarina. - Ir 
aš labai myliu tave kaip draugą, Niutai, labai myliu, bet... tiesiog per 
vėlu. - Ji žengė žingsnį atgal. - Juk tu manęs nė karto net nepabu- 
čiavai, - tarė ir užsidengė rankomis veidą. - Nesuprask, jog noriu, 

kad dabar pabučiuotum. Tiesiog viskas taip netikėta. Neįsivaizduoju, 
kaip man elgtis. 

— Dar truputį pasivaikštom, ir tiek, - pasakė jis. - Pasidžiauk 
proga pailsėti. 

Abu žingsniuoja toliau. 

— O ko tu iš manęs tikėjaisi? - paklausė ji. 

— Ką aš žinau, ko tikėtis? - atsakė jis. - Man tai pirmas kartas. 

— Gal manei, pulsiu tau glėbin? 

- Galbūt. 

- Atleisk, kad nuvyliau. 

- Aš nenusivyliau. Neturėjau aš jokių vilčių. Labai smagu pasi- 
vaikščiot, ir tiek. 

Katarina vėl sustojo. 

- Žinai, kas dabar bus? - tarė ji. 

— Na ne. 

- Atsisveikinsim, - pasakė ji. - Atsisveikinsim ir draugiškai 
išsiskirsim, — pridūrė. - Štai kas dabar bus. 

Niutas linktelėjo. 

- Kad taip, tai taip. Kada ne kada prisimink mane. Prisimink, 
kaip labai aš tave mylėjau. 

Katarina į ašaras. Nusisuko nuo Niuto, žvelgė į bekraštę medžių 
kolonadą. 

- Ką tai reiškia? - paklausė Niutas. 

— Netveriu iš pykčio! - sušuko Katarina. - Tu neturi teisės... 

— Norėjau sužinoti, ar... 

- Jei būčiau mylėjus, būtum seniai supratęs. 

— Sakai? 


- Taip, - patvirtino ji. Atsigręžė, išraudusi pakėlė į jį akis. - Būtum 
seniai žinojęs, - pridūrė. 

— Kaipė 

— Pats būtum pamatęs. Moterys nelabai moka nuslėpti. 

Niutas gerai įsižiūrėjo Katarinai į veidą. Ši apstulbo supratusi, kad 
tai, ką pasakė - tiesa, kad moterys tikrai nemoka nuslėpti meilės. 

Jos veide Niutas išskaitė meilę. 

Ir jis padarė tai, ką privalėjo padaryti. Pabučiavo ją. 


— Su tavimi stačiai neįmanoma! - pasakė ji, kai jis ją paleido. 

-— Sakai? 

— Nereikėjo šito. 

- Tau nepatiko? 

— O tu ko tikėjaisi? Beprotiškos, nežabotos aistros? 

- Aš tau kartoju - aš nieko nenumatau į priekį. 

- Atsisveikinam. 

Jis paniuro. 

— Kad atsisveikinam, tai atsisveikinam. 

Ji išrėžė dar vieną prakalbą. 

— Aš nesigailiu, kad mudu pasibučiavom. Labai miela. Reikėjo 
mudviem bučiuotis seniau, juk buvom tokie artimi. Aš tave, Niutai, 
visada prisiminsiu. Sėkmės! 

- Ir tau. 

— Ačiū, Niutai. 

- Trisdešimt parų. 


—- Ką? 

- Trisdešimt parų už grotų, štai kiek man kainuos šitas vienas 
bučinys. 

— Man... man labai gaila, betgi aš tavęs neprašiau pasišalint iš 
tarnybos. 

— Pats žinau. 

— Už tokią kvailystę tikrai nenusipelnei būti apdovanotas kaip 
koks didvyris. 

— Malonu tikriausiai būti didvyriu, - pasakė Niutas. - O Henris 
Stiuartas Čeisensas - didvyris? 

— Reikėtų - ir būtų, - atšovė Katarina. 

Sunerimo, pastebėjusi, jog jiedu ir vėl žingsniuoja. Lyg nebūtų 
atsisveikinę. 

- Tu jį tikrai myli? - paklausė jis. 

- Žinoma, myliu! - karštai patikino ji. - Nemylėčiau - netekė- 
čiau. 

- Kuo jau jis ypatingas? - paklausė Niutas. 

- Garbės žodis! - vėl sustojusi, šūktelėjo ji. - Ar supranti, kaip 
bjauriai užgaulioji? Henris turi daug daug daug gerų bruožų! Tiesa, - 
tęsė ji, - tikriausiai ir daug daug daug blogų. Bet tai ne tavo reikalas. 
Aš Henrį myliu ir neprivalau tau įrodinėti, koks jis geras! 

— Atsiprašau, - pasakė Niutas. 

— Garbės žodis! - šūktelėjo Katarina. 

Niutas vėl ją pabučiavo. Pabučiavo todėl, kad ji to norėjo. 

Jie atsidūrė dideliame sode. 

- Ir kaip mes taip toli nuo namų nuėjom, Niutai? - tarė Katarina. 

— Koja už kojos... per lapus, per tiltukus, - pasakė Niutas. 

- Žingsnis po žingsnio - daug susidaro, - pasakė ji. 

Netoliese, aklųjų mokyklos varpinaitėje, suskambo varpai. 

- Aklųjų mokykla, - tarė Niutas. 

— Aklųjų mokykla, - pakartojo Katarina. Lyg ką tik pažadinta, 
nustebusi krestelėjo galvą. - Reikia grįžt namo, - tarė ji. 

— Atsisveikinam, - tarė Niutas. 

— Kai tik atsisveikinam, - pasakė Katarina, - tu mane bučiuoji. 

Niutas atsisėdo po obelimi ant trumpai nupjautos žolės. 

- Sėsk, - tarė jis. 

— Nesėsiu, - atsakė ji. 

— Aš tavęs neliesiu. 

— Netikiu. 

Ji atsisėdo po kita obelimi per keletą žingsnių nuo jo. Užsimerkė. 

- Susapnuok Henrį Stiuartą Čeisensą. 

- Ką sakai? 

— Susapnuok nuostabųjį savo būsimą vyrą. 

— Ir susapnuosiu. 

Ji stipriai užsimerkė, gaudė šmėsčiojančius savo būsimo vyro 
paveikslus. 

Niutas nusižiovavo. 

Obelyse dūzgė bitės, ir Katarina vos neužsnūdo. Atsimerkusi 
pamatė, kad Niutas iš tikrųjų miega. 

Jis ėmė negarsiai knarkti. 
dievinančiu žvilgsniu. 

Obelų šešėliai nutįso į rytus. Vėl suskambo varpai aklųjų moky- 
klos varpinaitėje. 

- Fjūfy, - švilpavo zylutė. 

Kažkur toli suūžė ir užgeso automobilio starteris, suūžė ir užgeso, 
visai nutilo. 

Katarina atėjo nuo savo obels, atsiklaupė prie Niuto. 

- Niutai, - pašaukė jį. 

- A? - atsiliepė jis. Atsimerkė. 

— Vėlu jau, - tarė ji. 

- Sveika, Katarina, - tarė jis. 

— Sveikas, Niutai, - atsakė ji. 

— Aš tave myliu. 

- Žinau. 

— Per vėlu, - pasakė jis. 

— Per vėlu, - pritarė ji. 

Jis atsistojo, aikčiodamas pasirąžė. 

— Smagiai pasivaikščiojau, - tarė jis. 

— Aš irgi, - pritarė ji. 

— Čia ir skirsimės? 

— Kur tu dėsies? 

- Susistabdau mašiną ir į miestą, prisistatysiu valdžiai. 

— Sėkmės. 

— Tau irgi. Tekėsi už manęs, Katarina? 

- Ne. 

Jis nusišypsojo, kurį laiką įdėmiai žiūrėjo į ją, tada sparčiu žings- 
niu leidosi pirmyn. 
nusidriekusių vaismedžių ir šešėlių, jausdama, kad jeigu jis dabar 
sustos ir atsigręš, jeigu jis ją pašauks, ji pasileis bėgte pas jį. Kitos 
išeities neturės. 

Ir Niutas sustojo. Atsigręžė. Pašaukė. 

— Katarina! - sušuko. 

Ji leidosi pas jį bėgte, apsikabino - be žado. 


1960 


Aš verčiuosi turtingiems žmonėms pardavinėdamas gerus patari- 
mus. Esu investavimo konsultacijų firmos atstovas. Kadangi dirbu 
neseniai, atlyginimas bent jau kol kas nebaisiai didelis, bet sudurti 
galą su galu užtenka. Kad priimtų, turėjau įsigyti fetrinę skrybėlę, 
tamsiai mėlyną apsiaustą, pilką dvieilį kaip bankininko kostiumą, 
juodus pusbačius, griežtą dryžuotą kaklaraištį, pustuzinį baltų 
marškinių, pustuzinį juodų puskojinių ir pilkas pirštines. 

Pas klientus važiuoju taksi, tvarkingas, švarus, solidus. Elgiuosi 
taip, lyg būčiau biržoje išlošęs krūvą pinigų, o pas juos užsukęs 
daugiau visuomeniniais pagrindais. Kai įeinu kostiumuotas, pakloju 
traškančius aplankus su pažymėjimais ir konfidencialia biržos anali- 
ze, Mane paprastai, kaip ir dera, pasitinka tartum kunigą ar daktarą. 
Vadžios mano rankose, viskas klosis kuo puikiausiai. 

Daugiausia reikalų turiu su senomis romiomis damomis, dėl 
geležinių įstatymų paveldėjusiomis nemenką žemiškųjų gėrybių 
dalį. Sklaidydamas klienčių vertybinius popierius, išdėstau mūsų 
ekspertų pasiūlymus, kad jų akcijų paketai, jų turtas, jų santaupos 
klestėtų ir gausėtų. Galiu neužsikirsdamas šnekėti apie dešimtis 
tūkstančių dolerių ir ramiausiai, vien žinovo tonu tarsteldamas 
„Aha, aha“, žvelgti į kokių šimto tūkstančių dolerių vertės vertybinių 
popierių sąrašą. 

Kadangi pats jokių vertybinių popierių neturiu, mano darbas 
panašus į alkano konditerijos pasiuntinuko darbą. Tačiau iš tikrų- 
jų tai pajutau tik tada, kai mane patikrinti savo finansų pasikvietė 
Herbertas Fosteris. 

Kartą vakare jis paskambino, pasakė, jog mane jam rekomendavęs 
vienas pažįstamas, ir pakvietė pasišnekėti apie reikalą. Nusiprausiau, 
nusiskutau, nusiblizginau batus, apsivilkau savo uniformą ir orus 
nuvažiavau taksi. 

Mano profesijos žmonės, o gal ir žmonės apskritai, turi bjaurų 
įprotį pagal namą, automobilį, kostiumą spręsti apie žmogaus me- 
tines pajamas. Herbertas Fosteris turėjo uždirbti šešis tūkstančius ir 
nė cento daugiau. Supraskit, aš neturiu nieko prieš kukliai besiver- 
čiančius žmones, išskyrus patį svarbiausią faktą - iš jų nieko neuž- 
dirbsi. Pikta pasidarė, kad Fosteris mane tik sugaišins, nes, spėjau, 
atliekamų pinigų jis galėjo turėti vos keletą šimtukų dolerių. Tegu 
ir tūkstantį - man nubyrėtų daugių daugiausia pora dolerių. 


Ir štai sėdžiu aš Fosterių pokario statybos standartiniame namuke 
su mansarda. Jų pasinaudota vietinės baldų parduotuvės pasiūlymu 
už 199 dolerius ir 99 centus išsyk susipirkti baldus visiems trims 
kambariams drauge su peleninėmis, oro drėkintuvu ir paveikslais. 
Ir velnias mane čia nešė, bet tiek to, pagalvojau, dirstelsiu į tuos 
varganus jo popierėlius. 

- Gražiai įsikūrę, pone Fosteri, - tariau. - O žavi ponia - jūsų 
žmona? 

Liesa, pažiūrėti vaidinga moteriškė abejingai šyptelėjo. Vilkėjo 
apiblukusį chalatą su lapių medžioklės vaizdu. Vaizdas visiškai ne- 
derėjo prie fotelio antvalkalo, ir aš tik prisimerkęs tame margumyne 
įžiūrėjau jos bruožus. 

- Malonu susipažinti, ponia Foster, - pasakiau. 

Buvo apsikrovusi lopomais apatiniais drabužiais ir kojinėmis, ir 
Herbertas pasakė, jog ji vardu Alma. Visai jai tiko. 

- O čia jaunasis šeimininkas, - tariau. - Guvus vyrutis. Sakyčiau, 
gyvas tėvas. 

Dvejų metų bamblys nusišluostė į mano kelnes nešvarias ranku- 
tes, šniurkštelėjo nosimi ir nutapnojo prie pianino. Atsistojo klavia- 
tūros gale ir minutę, antrą, trečią daužė pačią aukščiausią natą. 

— Muzikalus, į tėvą nusidavęs, - tarė Alma. 

— Skambinate, pone Fosteri? 

- Klasiką, - atsakė Herbertas. 

Tik dabar gerai į jį įsižiūrėjau. Lieso sudėjimo, apskritaveidis, 
strazdanotas, dideliais dantimis. Tokia išvaizda man asocijuojasi 
su pamaivomis ar gudručiais. Nesinorėjo tikėti, kad jis patenkintas 
turėdamas tokią neišvaizdžią žmoną ar, kaip atrodė, džiaugiasi šei- 
myniniu gyvenimu. O gal man tik pasivaideno jo akyse rusenanti 
tyli neviltis. 

— Tau ne laikas į susirinkimą, brangioji? - paklausė Herbertas. 

— Paskutinę minutę atšaukė. | 

— Dėl tų jūsų vertybinių popierių... - pradėjau aš. 

Herbertas baisiausiai sutriko. 

— Kaip tai? 

- Jūsų vertybinių popierių... jūsų paketo. 

— A, taip, gal geriau eikim į miegamąjį. Ten bus ramiau. 

Alma padėjo siuvinį į šalį. 

— Kokio dar paketo? 

— Obligacijų, brangioji. Valstybinių obligacijų. 

— Tik jau, Herbertai, nesumanyk jų parduoti. 

— Neparduosiu, Alma, noriu tik pasitarti. 

— Aišku... - neryžtingai tariau. - O... apytikriai kiek tos obliga- 
cijos vertos? 

- Trys šimtai penkiasdešimt dolerių, - išdidžiai pareiškė Alma. 

- Na, - pasakiau, - nėra ko mums eiti tartis į miegamąjį. Mano 
patarimas - už dyka - laikykite jas pas save, kol sueis terminas. O 
dabar leiskite paskambinti ir išsikviesti taksi... 

— Prašom čia, - tarė Herbertas, stovėdamas miegamojo tarpdu- 
ry. - Norėčiau dar apie šį bei tą pasikalbėti. 

— Apie ką dar? - paklausė Alma. 

- Apie investavimo galimybes, - miglotai paaiškino Herbertas. 

— Mums svarbiau galvoti apie galimybes atsiskaityti už mėnesį 
su krautuvininku. 

— Prašom čia, - vėl paragino mane Herbertas. 

Gūžtelėjau pečiais ir nusekiau jam iš paskos į miegamąjį. Jis už- 
dureles, už kurių pasirodė į vonią nutiesti vandentiekio vamzdžiai. 
Jis įkišo aukštyn ranką, krenkštelėjo ir ištraukė storą voką. 

— Aba, - abejingai tariau, - tai štai kur tos jūsų obligacijos. Gudriai. 
Bet be reikalo varginatės, pone Fosteri. Žinau, kaip obligacijos atrodo. 

— Alma! - šūktelėjo jis. 

— Ko, Herbertai? 


- Išvirk mums kavos, gerai? 

— Aš vakarais kavos negeriu, - pasakiau. 

- Yra likusios nuo pietų, - atsiliepė Alma. 

- Jei vakare išgeriu, naktį negaliu užmigti, - pasakiau. 

- Šviežios, išvirk mums šviežios, - paragino žmoną Herbertas. 

Sugirgždėjo fotelio spyruoklės, pasigirdo į virtuvę nenorom 
velkamų kojų žingsniai. 

— Štai, - dėdamas voką man ant kelių, tarė Herbertas. - Šitų 
reikalų visiškai neišmanau, man reikia žinovo pagalbos. 

Gerai, paaiškins tau žinovas, vargšeli, ką daryti su tom obligaci- 
jom už pusketvirto šimto dolerių. 

- Tai patys patikimiausi vertybiniai popieriai. Jų vertė nekyla taip, 
kaip kitų akcijų, ir pelno iš jų nedaug, tačiau jokio pavojaus, kad 
indėlis pražus. Laikykit jas iki pat galo. - Aš atsistojau. - O dabar, 
jeigu leisite, išsikviesiu taksi... 

- Jūs jų net neperžiūrėjot. 

Atsidusęs atmazgiau raudoną raištį, kuriuo buvo perjuostas vokas. 
Grožėkis, žmogau, jo turteliu, ir baigta. Man ant kelių pažiro obliga- 
cijos bei vertybinių popierių sąrašas. Permečiau akimis obligacijas, 
tada neskubėdamas perskaičiau vertybinių popierių sąrašą. 

— Na, irė.. 

Paklojau sąrašą ant išblukusios lovatiesės. Susikaupiau. 

— Hm, taip taip taip, - tariau. - Ar nepasakytumėt, iš kur pas jus 
čia išvardinti vertybiniai popieriai? 

— Senelis prieš pora metų man paliko. Jie pas advokatus, kurie 
tvarkė palikimo reikalus. Anie man ir atsiuntė šitą sąrašą. 

- Ar žinot, kiek šitos akcijos kainuoja? 


- Perrašant man palikimą, jos buvo įvertintos. 

Jis pasakė skaičių. Net suglumau - atrodė tarytum susigėdęs ir 
šiek tiek nepatenkintas. 

- Per tą laiką jų kaina dar padidėjo. 

- Kiek? 

- Pagal dabartines biržos kainas jos vertos kokių septynių šimtų 
penkiasdešimt tūkstančių dolerių, pone... gerbiamas pone Fosteri. 

Jo veido išraiška nepasikeitė. Mano žodžiai jį sujaudino taip, 
lyg būčiau pasakęs, kad praeitą žiemą buvo gana šalta. Svetainėje 
pasigirdus Almos žingsniams, pakėlė antakius. 

— Tsss! 

— Ji nežino? 

- Taigi kad ne! - Atrodė, net pats nusistebėjo savo įkarščiu. - 
Suprantat, dar ne laikas. 

- Jei leisite man pasiimti šitą sąrašą, aš pasirūpinsiu, kad mūsų 
kontora Niujorke padarytų nuodugnią analizę ir pateiktų rekomenda- 
cijas, - pašnibždomis pasakiau. - Ar galiu jus, pone, vadinti vardu? 


* 


Mano klientas Herbertas Fosteris trejus metus nešiojo tą patį kos- 
tiumą, batų turėjo tik vieną porą. Suko galvą, kaip išsimokėti už 
pavažinėtą automobilį, maitinosi ne mėsa, o žuvimi ir sūriu, nes 
mėsa - per brangu. Žmona siuvosi drabužius ir sau, ir sūneliui Her- 
bertui, ir užuolaidas, ir baldų apvalkalus - viską iš to paties pigiai 
įsigyto rietimo. Fosteriai kamuodavosi, spręsdami, ar pirkti automo- 
biliui naujas padangas, ar protektorių, televizoriaus pažiūrėti eidavo 

pas kaimynus per du namus nuo jų. Jie atkakliai stengėsi išsiversti iš 
kuklios Herberto, urmo prekybos firmos buhalterio, algos. 

Dievas paliudys, tokio gyvenimo gėdytis nėra ko, gėdytis greičiau 
derėtų man, tačiau mažų mažiausiai keista, žinant, kad Herberto metinės 
pajamos, atskaičius mokesčius, sudarė bene dvidešimt tūkstančių. 

Užsakiau mūsų specialistams išanalizuoti Fosterio akcijas ir pa- 
rengti ataskaitą apie jų vertės didėjimo galimybes, galimas pajamas 
tiek karo, tiek taikos, tiek infliacijos, tiek defliacijos sąlygomis ir taip 
toliau. Ataskaita užėmė dvidešimt puslapių - tokios dar nė vienas 
mano klientas nebuvo gavęs. Paprastai ataskaitos įrišamos kartono 
viršeliais. Herberto - raudonos dirbtinės odos viršeliais. 

Gavau ataskaitą šeštadienį ir išsyk paskambinau Herbertui, ar 
galiu jam ją nuvežti. Turiu gerų naujienų. Mano iš akies nustatyta 
akcijų vertė buvo netiksli: jo paketas šiandien buvo vertas aštuonių 
šimtų penkiasdešimt tūkstančių.. 

- Turiu analizę ir rekomendacijas, - pasakiau. - Išvados puikios, 
pone Fosteri, labai puikios. Gerai būtų kurias ne kurias akcijas iš- 
mainyti, atkreipti dėmesį į prieaugį, bet apskritai... 

— Tai jūs imkit ir sutvarkykit, - pasakė jis. 

— Kada mes galėtume pasitarti? Tokius dalykus, nėra kalbos, 
turime spręsti bendrai. Šįvakar aš neužsiėmęs. 

— Man vakare darbas. 

— Dirbate urmo bazėje viršvalandžius? 

— Ne bazėje - restorane. Vakarais penktadienį, šeštadienį ir 
sekmadienį. 

Man net šiurpas nuėjo. Žmogui akcijos kasdien duoda kokius 
septyniasdešimt penkis dolerius, o jis triskart per savaitę dirba va- 
karais, kad sudurtų galą su galu! 


— Tai pirmadienį? 

— Bažnyčios choro repeticija, groju vargonais. 

— O kaip antradienį? 

— Savanoriškos priešgaisrinės tarnybos pratybos. 

- Trečiadienį? 

- Bažnyčioje akompanuoju pianinu liaudies šokiams. 

- Ketvirtadienį? 

- Einu su Alma į kiną. 

- Tai kada tada? 

- Taigi jūs imkit ir tvarkykit, kaip reikia. 

- Ojjūs nenorit pažiūrėt, kaip ir kas? 

- Ar būtinai reikia? 

— Man būtų ramiau. 

- Gerai tada, ketvirtadienį per pietų pertrauką. 

- Tinka. Bet ar iki tol neperžiūrėtumėt ataskaitos, gal atsirastų 

"kokių klausimų? 

Atrodė susierzinęs: 

— Gerai jau, gerai. Šįvakar iki devynių būnu namie. Galite užnešti. 

- Dar vienas dalykas, Herbertai. - Staigmeną buvau pasilikęs pa- 
baigai. - Vertindamas jūsų akcijas aš gerokai apsiskaičiavau. Jos dabar 
vertos maždaug aštuonių šimtų penkiasdešimt tūkstančių dolerių. 

- Hm. 

- Sakau, jūs šimtu tūkstančių dolerių turtingesnis negu aš maniau! 

— Aha. Na, tai jūs darykit, ką reikia. 

— Gerai, pone. 

Jis tuoj pat padėjo ragelį. 


* 


Užgaišau su kitais reikalais ir pas Fosterius nuvažiavau tik be pen- 
kiolikos dešimt. Herberto neberadau. Alma atidarė duris ir, mano 
nuostabai, paprašė ataskaitos, ją aš slėpiau po paltu. 

— Herbertas liepė neskaityti, - tarė ji, - taigi nebijokit, nekišiu 
nosies. 

— Ar Herbertas sakė, kas čia? - atsargiai paklausiau. 

- Taip, sakė, kad tai slaptos žinios apie akcijas, kurias jūs norit 
jam parduoti. 

- Aha, taip... na, jeigu liepė atiduoti jums, tai prašom. 

- Sakė, kad turėjęs jums pasižadėti niekam šitų popierių nerodyti. 

— Ką? A, taip taip. Mūsų firmoje tokios taisyklės. 

Jos balse suskambo nedraugiška gaidelė: 

— Nežiūrėdama jokių ataskaitų, aš jums pasakysiu viena: šitų 
obligacijų jis neparduos ir jokių akcijų nepirks. 

— Kas kas, bet aš jam šito daryti nerekomenduoju ir nerekomen- 
duosiu, ponia Foster. 

- Tai ko jūs tada prie jo pristojot? 

- Ką gali žinoti, gal kada nors bus klientas. - Pasižiūrėjau į 
rašaluotus pirštus - matyt, išsitepiau pas kitą klientą. - Sakykit, ar 
negalėčiau nusiplauti rankų? 

Spauste prisispaudusi prie sienos, nenorom įleido į ankštą prieš- 
kambarį. 

Plaudamasis rankas galvojau apie akcijų sąrašą, kurį Herbertas 
ištraukė iš tarpsienio. Jis reiškė žiemos poilsį Floridoje, skaniausius 
kepsnius ir išlaikytą viskį, „Jaguarus“, šilkinius baltinius ir rankų 


darbo batus, kelionę aplink pasaulį... Herbertas galėjo turėti ką tik 
panorėjęs. Giliai atsidusau. Muilas Fosterių muilinėje buvo margas, 
nešvarus - suminkytas iš keliolikos muilo nuoliekų. 

Padėkojau Almai ir jau eisiu. Stabtelėjau pasižiūrėti į mažą pa- 
spalvintą nuotrauką ant židinio atbrailos. 

- Gerai jūs išėjusi, - tariau. Kuklus bandymas pagerinti santy- 
kius. - Man patinka. 

- Visi taip sako. Čia ne aš, o Herberto motina. 

- Jūs nepaprastai panašios, - pasakiau. Taip iš tikrųjų ir buvo. Her- 
bertas vedė lygiai tokią pat merginą kaip ir jo tėtušis. - O čia jo tėvas? 

— Ne, mano. Jo tėvo mums čia nereikia. 

Atrodo, užmyniau ant skaudžios vietos. Gal tai padės daugiau 
ką sužinoti. 

- Herbertas puikus žmogus, tikriausiai ir jo tėvas buvo šaunus, ar ne? 

— Pametė žmoną su vaiku. Toks jo ir šaunumas. Herbertui apie 
jį, saugokitės, neužsiminkit. 

— Atsiprašau. Vadinasi, gerąsias būdo savybes jis paveldėjo iš 
motinos? 

- Ji buvo šventa moteriškė. Išugdė Herbertą garbingu, padoriu, 
dievobaimingu žmogum. - Jos balsas nuskambėjo rūsčiai. 

- Arji irgi muzikavo? 

— Ne, muzikavimas iš tėvo. Bet Herbertas groja visai kitokius 
dalykus. Jis, kaip ir motina, linkęs prie klasikinės muzikos. 

- Tėvas, spėju, grojo džiazą, - mestelėjau užuominą. 

- Taip, jam labiau rūpėjo ne žmona, ne vaikas, ne namai, ne dar- 
bas, o skambinti pianinu pigiuose restoranuose, kvėpuoti dūmais, 
gerti džiną. Herberto motina neištvėrusi liepė rinktis: arba - arba. 


Aš užjaučiamai linktelėjau. Galbūt Herbertas savo turtą ir laiko 
nešvariu ir neliestinu todėl, kad paveldėjo iš tėvo prosenių. 

— O Herberto senelis, miręs prieš pora metų?.. 

- Jis išlaikė Herbertą ir jo motiną po to, kai jo sūnus juos pame- 
tė. Herbertas jį dievino. - Ji liūdnai palingavo galvą. - Mirė plikas 
kaip tilvikas. 

— Gaila. 

- Aš vis tikėjausi, kad mums nors ką paliks, tada Herbertui ne- 
bereikėtų dirbti savaitgaliais. 


* 


Šnekėjomės valgykloje, kurioje Herbertas kasdien pietaudavo, 
stengdamiesi perrėkti indų tarškėjimą, žvangėjimą ir trenksmus. 
Vaišinau aš - tiksliau, firmos sąskaita, - ir už Herbertą sumokėjau 
aštuoniasdešimt penkis centus. Jam pasakiau: 

- Klausykit, Herbertai, prieš spręsdami kitus klausimus, susitarki- 
me, ko jūs norite: ar kad jūsų investicijos didėtų, ar kad duotų pelno? 

Tai buvo tradicinis konsultanto klausimas. Ko Herbertui reikėjo 
iš savo akcijų, vienas Dievas težino. Tik, atrodo, ne to, ko reikia 
visiems, - tai yra ne pinigų. 

— Kaip pasakysit, - išsiblaškęs tarstelėjo jis. Buvo kažko susikrim- 
tęs ir manęs neatidžiai klausėsi. 

- Herbertai, klausykit... turite sau pripažinti tokį dalyką - esate 
turtuolis. Jums reikia apsispręsti, kaip naudingiau investuoti savo 
kapitalą. 


— Aš todėl jus ir pasikviečiau. Noriu, kad spręstumėte jūs. No- 
riu, kad jūs tvarkytumėt šituos reikalus ir man nereikėtų rūpintis 
sąskaitomis, įgaliojimais ir mokesčiais. Nesukit man dėl to galvos. 

— O arjūsų advokatai pervesdavo dividendus į jūsų sąskaitą? 

— Didžiąją dalį. Trisdešimt du dolerius išsiėmiau Kalėdoms ir 
šimtą paaukojau bažnyčiai. 

- Ir koks dabar likutis? 

Jis padavė indėlininko knygelę. 

— Neblogai, - tariau. Nepaisant Kalėdoms iššvaistytos sumos ir 
dosnios dovanos bažnyčiai, jo susitaupyta 50 227 doleriai ir 33 cen- 
tai. - Leiskite paklausti, ko liūdėti žmogui su tokiais pinigais? 

- Ir vėl darbe aprėkė. 

— Nusipirkit šitą bazę ir supleškinkit. 

— O galėčiau, ar ne? 

Akys piktai sužibo ir vėl prigeso. 

- Herbertai, jūs galėtumėt padaryti, ko tik širdis geidžia. 

— Na, gal ir taip... Kaip pažiūrėsi. 

Aš palinkau prie jo. 

— O kaip jūs, Herbertai, į tai žiūrit? 

— Mano supratimu, kiekvienas save gerbiantis žmogus pragyve- 
nimui turi užsidirbti pats. 

— Bet, Herbertai... 

- Turiu puikią žmoną, vaiką, gražų namą, mašiną. Viską iki 
paskutinio cento užsidirbau pats. Visas pareigas atlieku sąžiningai. 
Aš didžiuojuosi, kad esu toks, kokį mane norėjo matyti motina, ir 
kad nesu toks, kaip mano tėvas. 

- Gal galiu paklausti - o koks buvo jūsų tėvas? 

- Man nemalonu apie jį kalbėti. Jam nerūpėjo nei namai, nei 
šeima. Širdį buvo atidavęs prastai muzikai, pigiems barams ir jų 
padugnėms. 

— O kaip jums atrodo, jis buvo geras muzikantas? 

— Geras? - Akimirką balse suvirpo jaudulys, jis įsitempė lyg ke- 
tindamas pasakyti kai ką svarbaus. Bet tuoj pat atlyžo. - Geras? - šį- 
kart ramiai pakartojo jis. - Taip, primityvokas, bet neblogas. Turiu 
omeny grojimo techniką. 

— Vadinasi, šį gabumą jūs paveldėjot iš jo. 

- Riešus, pirštus, ko gera, taip. Neduok Dieve, kad būčiau iš jo 
paveldėjęs ką nors daugiau. 

- Taip pat muzikos pomėgį. 

— Muziką aš mėgstu, bet kad ji man taptų narkotiku - to nebus! - 
pernelyg pabrėžtai pasakė jis. 

— Aba, na ką gi... 

— Niekados! 

— Atsiprašau? 

Rūsčiai išplėtė akis. 

— Sakau, niekad neleisiu, kad muzika man taptų narkotiku. 
Ji man reikalinga, tačiau pavaldi man ji, o ne aš jai. 


Pajutęs, kad ši tema pavojinga, vėl pasukau kalbą prie finansinių 
reikalų. 

- Na taip, aišku, bet dabar dėl jūsų kapitalo - kaip jūs ketinate 
jį panaudoti? 

— Šiek tiek sueis mudviejų su Alma senatvei, o didžioji dalis liks 
sūnui. 

- Betgi nieko neatsitiks, jei šiek tiek pasiimsit iš banko, kad jums 
nereikėtų dirbti vakarais. 

Jis staiga pašoko iš vietos. 

- Klausykit, aš noriu, kad jūs tvarkytumėt mano popierius, bet 
ne gyvenimą. Jeigu jums kitaip neišeina, aš rasiu kam išeis. 

- Ką jūs, Herbertai, pone Fosteri. Atsiprašau, gerbiamas pone. 
Aš tik norėjau, prieš imdamas planuoti, sužinoti kas ir kaip. 

Jis atsisėdo, raudonas kaip žiburys. 

- Gerai jau, tada gerbkite mano įsitikinimus. Aš noriu pragyventi 
iš to, ką užsidirbu pats. Jei tam, kad sudurčiau galą su galu, turiu 
imtis papildomo darbo, tai mano kryželis. 

- Taip taip, kas be ko. Ir jūs, Herbertai, visiškai teisus. Gerbiu jus už 
tai. - Mintyse pagalvojau: tokiam vieta beprotnamy. - Nuo šiol aš viskuo 
rūpinsiuosi. Investuosiu jūsų dividendus ir tvarkysiu visą reikalą. 

Apmąstydamas tai, ką išdėstė Herbertas, nužvelgiau praeinančią 
blondinę. Jis kažką pasakė, bet aš praleidau pro ausis. 

— Ką sakot, Herbertai? 

— Sakau: „Jei tavo dešinioji akis skatina tave nusidėti, išlupk ją 
ir mesk šalin.!“ 

Pritariamai nusijuokiau, bet tuoj pat užsičiaupiau. Herbertas 
kalbėjo visiškai rimtai. 

— Na gerai, netrukus išsimokėsite už automobilį, tada galėsite savait- 
galiais džiaugtis užtarnautu poilsiu. Turėsite kuo didžiuotis, tiesa? Visą 
automobilį iki paskutinio varžtelio būsit užsidirbęs savo prakaitu. 

- Liko dar vienas įnašas. 


- Ir tada restoranui ate. 

— Dar reikės išsimokėti už dovaną Almai. Perku jai televizorių. 

- Jį irgi pirksit iš algos? 

- Pats pagalvokit - paties uždirbta dovana juk kur kas vertin- 
gesnė. 

- Taip, pone, ir savaitgaliais ji nebenuobodžiaus. 

— Dievaži, nors man ir reikės dvejus metus ir du mėnesius sa- 
vaitgaliais dirbti, dėl jos tai nedidelė auka. 

Jei reikalai biržoje klostysis taip, kaip klostėsi per pastaruosius 
trejus metus, Herbertas sulig paskutiniu įnašu už dovaną Almos 
gimimo dienai bus tapęs milijonieriumi. 

- Puiku. 

- Aš myliu savo šeimą, - rimtai pasakė Herbertas. 

- Tikiu. 

- Savo gyvenimo į nieką nemainyčiau. 

- Aš jus suprantu, - pasakiau. 

Man susidarė įspūdis, kad jis su manimi ginčijasi, kad jam labai 
rūpi mane įtikinti. 

— Kai pagalvoju, koks buvo mano tėvas ir kokį gyvenimą susi- 
kūriau sau, džiaugsmas neapsakomas. 

Kas kitam žmogui džiaugsmelis, ir tiek, Herbertui didžiausias 
džiaugsmas, pagalvojau aš. 

- Pavydžiu jums. Tikriausiai labai malonu. 

- Taip, - ryžtingai patvirtino jis. - Labai, labai malonu. 

Mano firma ėmė tvarkyti Herberto vertybinius popierius, keisti ne 
tokias vertingas akcijas pelningesnėmis, investuoti susikaupusius 
dividendus, skirstyti investicijas taip, kad nebūtų nuostolių dėl eko- 
nomikos svyravimų, - žodžiu, įvesti visišką tvarką. Gerai sutvarkytas 
kapitalas - tai ne tik turtas, bet ir gražus dalykas. Geras vertybinių 
popierių tvarkymas - kūrybinis aktas. Jame grojama sunkiomis 
pramonės, geležinkelių ir komunalinių įmonių temomis drauge su 
lengvesnėmis, įdomesnėmis elektronikos, šaldytų maisto produktų, 
stebuklingų vaistų, naftos bei dujų ir kitų spekuliacijai tinkamų 
objektų temomis. Iš Herberto kapitalo mes padarėme šedevrą. Aš 
žavėjausi ir didžiavausi firmos atliktu darbu, tačiau slėgė tai, kad 
negaliu niekam, net ir jam pačiam tuo pasigirti. 

Neištvėręs nutariau surengti atsitiktinį susitikimą. Susirasiu 
restoraną, kuriame Herbertas uždarbiauja, ir užsuksiu kaip eilinis 
pilietis ten pavalgyti. Tarsi atsitiktinai su savimi turėsiu ataskaitą 
apie revizuotą jo kapitalą. 

Paskambinau Almai, ir ji pasakė man visai negirdėto restorano 
adresą. Herbertas apie tą restoraną nesileido į kalbas, tad nuspren- 
džiau, jog tai nyki skylė, - anot jo, kryželis. 

O paaiškėjo, jog ten dar nykiau nei įsivaizdavau, - ankšta, pri- 
mityvu, tamsu, triukšminga. Herberto išsirinkta tikrai bjauri vieta 
tam, kad išpirktų paklydėlio tėvo nuodėmes, parodytų dėkingumą 
žmonai, palaikytų savigarbą užsidirbdamas duonos plutai ar kaž- 
kokiais kitais tikslais. 

Prasispraudžiau pro nuobodžiaujančias moteriškes ir hipod- 
romo lankytojų tipo vyrukus prie baro. Su barmenu susišnekėti 
galėjai tik rėkte. Kai pagaliau suprato, ko klausiu, riktelėjo, kad 
jokio Herberto Fosterio nepažįstąs. Matyt, Herbertas šioje įstaigoje 
nereikšmingas darbuotojas. Greičiausiai juodadarbis virtuvėje ar 
katilinėje. Labai tikėtina. 

Virtuvėje kažkokia senė, tolydžio gurkšteldama iš bokalo alaus, 
lipdė įtartinus mėsainius. 

- Ieškau Herberto Fosterio. 

— Eik eik, nėr čia jokio Fosterio. 

— Tai gal katilinėj? 

— Eik eik, nėr čia jokios katilinės. 

- Išvis negirdėjot tokio žmogaus - Herberto Fosterio? 

- Eik eik, pirmąsyk girdžiu. 

- Dėkui. 

Atsisėdau prie stalo, kad viską apgalvočiau. Matyt, Herbertas 
šitos lindynės adresą rado telefono adresų knygoje ir pasakė Almai, 
jog ten dirbąs savaitgalių vakarais. Man pasidarė kiek lengviau ant 
širdies. Ko gera, jis laiko savo aštuonis šimtus penkiasdešimt tūks- 
tančių dolerių užspaudęs, turėdamas rimtesnių priežasčių už tas, 
kurias dėstė man. Prisiminiau, kaip vos man užsiminus, kad mestų 
tą papildomą darbą, jis pašiurpdavo lyg žmogus, išgirdęs dantistą 
įjungus grąžtą. Dabar supratau - pasisakęs Almai, koks yra turtingas, 
jis susyk netektų galimybės savaitgaliais ištrūkti iš namų. 

Tačiau kas Herbertui galėjo būti brangiau už aštuonis šimtus 
penkiasdešimt tūkstančių? Išgertuvės? Narkotikai? Moterys? Atsidu- 
sau supratęs, jog svaičioju ir atsakymo kaip nežinojau, taip nežinau. 

Moralinis palaidumas Herbertui niekaip nelipo. Kad ir ką jis būtų 
sumanęs, tikslas turėjo būti kilnus. Motina jį taip išdresiravo ir jis 
taip gėdijosi tėvo, kad tvirtai tikėjau, jog nedorai elgtis ne jo būdui. 
Lioviausi sukti galvą ir užsisakiau taurelę, kad kelias nedulkėtų. 

Ir čia pamačiau, jog per minią skinasi kelią Herbertas Fosteris. 
Apšepęs, kažkoks užguitas. Visa išvaizda rodė priešiškumą, lyg 
į Babiloną patekęs šventasis. Keistai įsitempęs, alkūnes atstatęs į 
šonus, pabrėžtai stengdamasis prie nieko neprisiliesti, su niekuo 
nesusidurti akimis. Nekilo jokios abejonės, kad būti čia jam reiškia 
baisų, velnišką pažeminimą. 

Pašaukiau, bet jis nereagavo. Bendravimas jam buvo ne galvoj. 
Visas buvo sukaustytas vienos minties: bjaurasties nematyti, nekal- 
binti, negirdėti. 

Salės gale minia, jį praleisdama, prasiskyrė, ir jau maniau, 
Herbertas nulįs į tamsų kampą pasiimti šluotos ar skuduro. Tačiau 
pačiame to gyvo koridoriaus gale įsižiebė šviesa, ir it brangakmenis 
sutvisko mažutis baltas pianinas. Barmenas ant pianino pastatė taurę 
su gėrimu ir grįžo į savo postą. 

Herbertas nosine nubraukė nuo suoliuko dulkes ir nedrąsiai 
atsisėdo. Iš vidinės kišenės išsitraukė cigaretę, prisidegė. Ir staiga 
cigaretė ėmė svirti, svirti, ir Herbertas su nukarusia nuo lūpos ci- 
garete palinko prie klaviatūros ir prisimerkė, lyg stengdamasis toli 
toli horizonte įžiūrėti kažką gražaus. 

Ir stebuklas! Herbertas Fosteris dingo. Vietoj jo sėdėjo kitas 
žmogus, nervingai pakėlęs it paukščio nagus išskėstus pirštus. 
Staiga trenkė į klavišus, ir orą sudrebino nešvankaus, vulgaraus, 
įmantraus džiazo pliūpsnis, aistringa, ausį rėžianti trečiojo dešimt- 
mečio pamėklė. 

* 


Vėlai vakare peržiūrėjau savo šedevrą - ataskaitą apie Herberto 
Fosterio, arba „Gaisrininko“ Hario, investicijas. „Gaisrininkui“ tą 
vakarą nei su ja, nei be jos nelindau į akis. 

Po savaitės kitos jam nubyrės riebių dividendų iš vienos plieno 
liejimo kompanijos. Trys naftos kompanijos mokėjo papildomus 
dividendus. Žemės ūkio mašinų kompanija rengėsi jam siūlyti 
sandėrį - tuomet jis už kiekvieną iš penkių tūkstančių akcijų gautų 
po tris dolerius. 

Mano, mano firmos ir klestinčios ekonomikos padedamas Her- 
bertas per mėnesį praturtės keliais tūkstančiais dolerių. Turėjau 
teisę didžiuotis, tačiau mano triumfas, neskaitant komisinių, buvo 
ne triumfas, o vienas kartėlis. 

Herbertui niekas nieko negalėjo padaryti. Jis turėjo visa, ko 
norėjo. Turėjo gerokai prieš atsirandant palikimui ar prieš įsikišant 
man. Buvo tapęs respektabiliu piliečiu, kaip jam buvo įkalusi į galvą 
motina. Pasisekė jam ir todėl, kad iš savo algelės negalėjo pragy- 
venti. Ir jam neliko nieko kita, kaip šventos pareigos žmonai, sūnui 
ir šeimos židiniui vardan smuklėje skambinti pianinu, kvėpuoti 
dūmais, gerti džiną, tris vakarus per savaitę virsti „Gaisrininku“ 
Hariu, savo tėvo sūnumi. 


1951 


1 Naujasis Testamentas, Mt 5, 29. 

Puritoniškumas nūnai taip išblėsęs, kad net seniausia senmergė 
nebūtų siūliusi Suzanos sodinti į gėdos kėdę, net seniausias vals- 
tietis nebūtų įtaręs, kad dėl velnioniško Suzanos grožio užtrūko 
jo karvės. 

Suzana vaidino antraeilius vaidmenis netoli nuo kaimo esančia- 
me vasaros teatre ir nuomojosi kambarį virš gaisrinės. Nors kaime 
gyveno visą vasarą, vietiniai gyventojai su ja taip ir neapsiprato. 
Liko tokia pat stulbinanti ir geidžiama it koks naujoviškas gaisrinės 
prietaisas. 

Vešlūs Suzanos plaukai ir didelės akys buvo juodi kaip naktis. 
Strėnos - lyra, o krūtinė vyrams žadino mintis apie amžiną palaimą. 
Rausvose it kriauklytės ausyse tabalavo didžiuliai barbariški auksi- 
niai auskarų žiedai, o kulkšnis juosė grandinėlės su varpeliais. 

Vaikščiojo basa ir miegodavo visada iki vidurdienio. Ir vidur- 
dieniui artėjant, kaimiečiai pagrindinėje gatvėje imdavo nerimti it 
skalikai prieš perkūniją. 

Vidurdienį Suzana pasirodo savo buto verandoje. Tingiai pa- 
siraivo, įpila į dubenėlį pieno savo juodam katinui, jį pabučiuoja, 
pasipurena plaukus, įsisega auskarus, užrakina duris ir įsikiša į 


iškirptę raktą. 

Otadaji, basa, iškilnia, viliojančia eisena, lyg plaukdama, leidžia- 
si laiptais ir tilindžiuodama žingsniuoja pro gėrimų parduotuvę, pro 
draudimo agentūrą, pro nekilnojamojo turto agentūrą, pro valgyklą, 
pro Amerikos legiono būstinę, pro bažnyčią į sausakimšą vaistinę 
su baru. Ji ten perka Niujorko laikraščius. 

Sveikindamasi it karalienė visiems nežymiai linkteli, tačiau kalbasi 
tik su Birsu Hinkliu, septyniasdešimt dvejų metų vaistininku. 

Senukas visada laikė jai atidėjęs laikraščius. 

— Ačiū, pone Hinkli, jūs tikras angelas, - sako ji, kur papuola at- 
sivertusi laikraštį. - Pasižiūrim, kas dedasi civilizuotame pasaulyje. 

Svaiginamas Suzanos kvepalų, senukas stebi, kaip ji skaitydama tai 
prunkšteli, tai aikteli, tai susiraukia, o kodėl - niekad neaiškina. 

Susirinkusi laikraščius, ji grįžta į savo lizdelį virš gaisrinės. Ve- 
randoje prie durų stabteli, kyšteli ranką į iškirptę, išsitraukia raktą, 
atsirakina duris, pakelia juodąjį katiną, vėl jį pakšteli ir dingsta savo 
kambaryje. 

Šis vienos gražuolės paradas, it koks ritualas, kartojosi be jokių 
pasikeitimų, kol, vasarai baigiantis, vaistinėje orą perrėžė ilgas, šaižus 
baro sukamosios kėdės netepto guolio žviegsmas. 

Guolis sužviegė tuo metu, kai Suzana ponui Hinkliui sakė, jog 
jis tikras angelas. Žviegsmas visiems pašiurpino pakaušius ir sugėlė 
dantis. Suzana maloniai, atleisdama kaltininkui, pažvelgė į žviegsmo 
pusę. O pamatė, kad kaltininkui atleidimo visai nereikia. 

Ant sužviegusios kėdės sėdėjo kapralas Normanas Fuleris, išva- 
karėse grįžęs iš Korėjos, kur praleido nykius pusantrų metų. Kad 
ir nekariavo, gyvenimas tuos pusantrų metų buvo bedžiaugsmis, 
monotoniškas. Lėtai pasisukęs su kėde, Fuleris įsmeigė rūstų žvilgsnį 
į Suzaną. Žviegsmui nutilus, vaistinėje stojo mirtina tyla. 

Fuleris išsklaidė pajūrio vasaros kerus - visiems vaistinės lanky- 
tojams priminė esant tamsių, paslaptingų aistrų, kurios dažnai esti 
svarbiausias gyvenimo variklis. 

Atrodė lyg brolis, atėjęs parsivesti silpnaprotės sesers iš blogos 
reputacijos užeigos, ar, kaip įtūžęs vyras su botagu, norintis parvyti 
žmoną iš smuklės namo pas mažą vaiką. Iš tikrųjų kapralas Fuleris 
Suzaną matė pirmą kartą gyvenime. 

Jis visai neturėjo tikslo sukelti skandalą. Net nenujautė, kad jo 
kėdė taip sužviegs. Jis tik norėjo santūriai parodyti savo pasipikti- 
nimą, mesti dėmelę Suzanos paradui - dėmelę, kurią pastebėtų tik 
vienas kitas žmogiškosios komedijos žinovas. 

Tačiau, sužviegus kėdei, jo pasipiktinimas visiems vaistinės 
lankytojams - ir ypač Suzanai - tapo visos Saulės sistemos centru. 
Laikas sustojo ir nejudės, kol Fuleris nepaaiškins, kodėl jo, tikro 
jankio, veide suakmenėjo tokia išraiška. 

Fuleris jautė, jog veidas dega it ištirpęs varis. Suprato - taip lemta. 
Lemtis netikėtai pasiūlė klausytojus ir situaciją, apie kurią jis gali 
pasakyti daug skaudžių dalykų. 

Fuleris pajuto, kaip sujudo jo lūpos, ir išgirdo save tariant žodžius. 

- Kuo jūs save laikote? - tarė Suzanai. 

- Atsiprašau, kaip suprasti? - atsiliepė Suzana, tarsi skydą spaus- 
dama prie krūtinės laikraščius. 

— Mačiau, kaip ėjot gatve lyg per cirko paradą, ir man buvo įdo- 
mu, kuo jūs save laikote, - pasakė Fuleris. 

Suzana skaisčiai išraudo. 

— Aš... aš artistė, - atsakė ji. 

- Sutinku, - pasakė Fuleris. - Amerikietės - artistės, kokių reta. 

— Malonu girdėti, - neryžtingai atsakė Suzana. 

Fulerio veidas stačiai liepsnojo. Galvoje dūzgė taiklių, įmantrių 
frazių spiečius. 

- Aš ne apie teatrą, kur sėdi ir žiūri. Aš apie gyvenimo sceną. 
Amerikietės rengiasi ir elgiasi taip, kad, atrodo, viską tau atiduos. 
O ištiesk ranką - ledo gabalą įdės. 

— Argi? - automatiškai ištarė Suzana. 

- Iš tikrųjų, - pasakė Euleris, - ir seniai laikas joms tai pasakyti. 

Jis iššaukiamai peržvelgė žiūrovus ir nusprendė, kad jie, nors 
apstulbę, jį palaiko. 

— Tai negarbinga, - tarė jis. 

— Kas negarbinga? - visiškai išmušta iš vėžių, paklausė Suzana. 

— Įeinat čia su žvangaliukais, kad pasižiūrėčiau į jūsų blauzdeles 
ir gražias rausvas pėdutes, - pasakė Fuleris. - Bučiuojat katiną, kad 
man parūptų būti tuo katinu. Senuką vadinat angelu, kad svajočiau, 
jog mane taip pavadintumėt. Raktą slepiat visiems matant, kad 
galvočiau, kur tas raktas dabar, - pasakė Fuleris. 

Jis atsistojo. 

- Panele, - skausmingu balsu tarė jis, - jūs darot viską, kad pa- 
prasti vieniši žmonės, kaip aš, netektų apetito ir ramybės, o krisčiau 
nuo uolos - net piršto neištiestumėt. 

Ir pasuko prie durų. Visi nusekė jį akimis. Vargu, ar kas pastebėjo, 
kad po pareikšto kaltinimo iš buvusios Suzanos liko tik šešėlis. Dabar 
Suzana atrodė tokia, kokia iš tikrųjų ir buvo, - devyniolikmetė vos 
vos praprususi vištelė. 

— Tai negarbinga, - tarė Fuleris. - Moteris, kurios rengiasi ir 
elgiasi taip kaip jūs, reikėtų bausti. Jos daugiau žmonių padaro 

nelaimingų negu laimingų. O kad vaikštot taip, kad visiems norisi 
su jumis bučiuotis, aš jums žinot, ką pasakysiu? 

— Nežinau, - visai sugniuždyta, suinkštė Suzana. 

- Pasakyčiau tą patį, ką ir jūs man, jei bandyčiau jus pabučiuoti, 
— išdidžiai rėžė Fuleris ir vėstelėjo rankomis it teisėjas, duodantis 
ženklą „šalin iš aikštės“. - Eik velniop! - riktelėjo ir, pokštelėjęs 
tinklinėmis durimis, išdrožė. 

Ir neatsigręžė, kai po minutės durys vėl pokštelėjo ir basų kojų 
tapenimas bei pašėlęs varpelių tilindžiavimas tolo tolo, kol nutilo 
gaisrinės pusėje. 

Tą vakarą našlė kapralo Fulerio motina sugrįžtuvių proga uždegė ant 
stalo žvakę ir pamaitino sūnų puikiu bifšteksu ir žemuogėmis įdarytu 
pyragu. Fuleris maistą žiaumojo tarsi šlapią sugeriamąjį popierių ir į 
linksmus motinos klausimus atsakinėjo bejausmiu balsu. 

- Ar džiaugiesi, grįžęs namo? - paklausė motina, kai jiedu baigė 
gerti kavą. 

— Aišku, džiaugiuosi, - atsakė Fuleris. 

— Ką šiandien veikei? 

— Vaikščiojau. 

— Lankei senus draugus? 

— Neturiu aš draugų. 

Motina skėstelėjo rankom. 

— Tu? - nusistebėjo. - Neturi draugų? 

- Gyvenimas keičiasi, mam, - prislėgtu balsu atsakė Fuleris. - 

Pusantrų metų - ilgas laiko tarpas. Kas išvažiavo, kas vedė... 

— Vedė - tai nemirė, tiesa? 

Fuleris net nešyptelėjo. 

— Gal ir ne, - pasakė jis. - Tik kad vedusiam baisiai sunku rasti 
laiko seniems draugams. 

- Bet Dagis tai nevedęs, ar ne? 

- Jis vakaruose, mam, - Kariniame oro laivyne, - pasakė Euleris. 

Mažyčiame valgomajame jis pasijuto vienišas it bombonešio 
pilotas šaltoje, retoje stratosferoje. 

— Najau, - tarė motina, - turi būt ir čia likusių. 

— Nėr, mam, - pasakė Fuleris. - Visą rytą praskambinau telefonu. 
Nors grįžk Korėjon. Nieko neradau namie. 

- Netikiu, - pasakė ji. - Taigi išeidavai į gatvę - draugų kaip amaro. 

— Mam, - kimiu balsu tarė Fuleris, - kada visus apskambinau, 
žinai, ką padariau? Nuėjau, mam, į vaistinę, atsisėdau prie baro, 
laukiu, bene kas įeis - bent šioks toks pažįstamas. Mam, - siel- 
vartingai tęsė jis, - be senuko Birso Hinklio, anė jokio pažįstamo. 
Nė trupučio nemeluoju. - Maigydamas servetėlę atsistojo. - Mam, 
atsiprašau, aš išeisiu. 

— Gerai gerai. Kurgi vėl? - Ji linksmai nusišypsojo. - Tikiuosi, 
trauksi pas kokią gražią panelę. 

Fuleris numetė servetėlę. 

— Nusipirksiu cigarą. Nepažįstu jokių panelių. Jos irgi visos 
ištekėjo. | 

Motina išbalo. 

— A-aišku. Aš... aš nežinojau, kad tu rūkai. 

- Mama, - nukirto Fuleris, - kaip tu nesupranti? Manęs čia 
nebuvo pusantrų metų - pusantrų metų, mama! 


110 


- Ilgai, tikrai, - jo įkarščio paveikta, sutiko motina. - Eik jau, 
eik to cigaro. - Paglostė jam petį. - Ir nesikrimsk, kad neturi su kuo 
pabendrauti. Kantrybės. Atsiras naujų draugų, nespėsi visų apeiti. 
Ir nepamatysi, kaip sutiksi gražią mergaitę ir pats būsi vedęs. 

— Vesti kol kas neketinu, - griežtai pasakė Fuleris. - Pirma baigsiu 
kunigų seminariją. 

— Kunigų seminariją? - nustebo motina. - Kada taip sugalvojai? 

- Šiandien, - atsakė Fuleris. 

— Tai kas tokio atsitiko? 

— Apėmė savotiška religinė nuotaika, mam, - pasakė Euleris. - 
Pajutau, kad privalau pasisakyti. 

- Apie ką gi? - visai suglumusi paklausė ji. 

Įkaitusioje Fulerio galvoje bangavo suzanų procesija. Jis vėl re- 
gėjo Korėjoje jį kamavusias profesionales gundytojas, viliojusias iš 
ekranų - ant sienos ištiestų paklodžių, iš susiraičiusių nuotraukų, 
prismeigtų prie šlapių palapinės sienų, iš sudriskusių žurnalų smė- 
lio maišų blindažuose. Tos suzanos, visur kur viliodamos vienišus 
kapralus fulerius, krovėsi turtus - viliodamos stulbinamu grožiu, 
tuščiai viliodamos fulerius į niekur. 

Fulerio lūpomis prabilo jo protėvio, kietasprandžio, juodarūbio 
puritono, šmėkla. Fuleris prabilo balsu, ataidinčiu iš šimtmečių 
glūdumos, balsu raganų koriko, nusivylimo kupinu, smerkiančiu 
teisuolio balsu. 

- Prieš ką pasisakiau? Prieš gun-dy-mą. 

Fulerio cigaras švytavo nakties tamsoje lyg signalinis žibintas, per- 
spėjantis nerūpestingus, lengvabūdžius žmones nesiartinti. Aišku 
buvo, kad jį rūko įpykęs žmogus. Drugiai, ir tie suprato, jog reikia 
laikytis atokiai. It nerami, žvalganti raudona akis, jis šmirinėjo vi- 
somis kaimo gatvelėmis, kol prieš gaisrinę, virtęs seilėta užgesusia 
nuorūka, nurimo. 

Senis vaistininkas Birsas Hinklis sėdėjo prie siurblio vairo. 
Akyse atsispindėjo ilgesys - ilgesys jaunų dienų, kai galėjo vairuoti 
gaisrinės mašiną. O iš veido išraiškos bet kas būtų supratęs, jog jis 
svajoja apie naują katastrofą, kada jaunus vyrus išveš ir senukas dar 
kartą triumfuos prie vairo. Jau daug metų jis šiltus vakarus leisdavo 
sėdėdamas prie vairo. 

— Gal pridegt? - kapralo Fulerio burnoje pastebėjęs užgesusį 
cigarą, paklausė jis. 

- Ačiū, pone Hinkli, nereikia, - atsakė tas. - Nebeskanu. 

— Niekaip nesuprantu, koks išvis malonumas rūkyt cigarus, - 
pasakė senis. 

— Skonio dalykas, - atsakė Fuleris. - Kas kam patinka. 

— Kas vienam vaistas, kitam nuodas, - pasakė Hinklis. - Visada 
sakau - gyvenk ir žvenk, bet kitam nekenk. - Dirstelėjo į lubas, 
virš kurių - kvapus Suzanos ir jos katino lizdelis. - Man? Man 
belikęs vienas malonumas - tik akis ganyti ir prisiminti buvusius 
malonumus. 

Fuleris taip pat žvilgtelėjo į lubas, drąsiai priimdamas nutylėtą 


- Jei būtumėt jaunas, - tarė jis, - suprastumėt, kodėl jai būtent 
taip pasakiau. Pasipūtusios gražuolės man užduoda širdį. 

- Nagi prisimenu, - pasakė Hinklis. - Nesu toks nusenęs, kad 
neprisiminčiau, kiek kadai būta širdperšos. 

- Jei turėsiu dukrą, verčiau būtų negraži, - tarė Fuleris. - Moky- 
kloj, būdavo, gražuolės - vaje, kaip riesdavo nosį! 

- Dievaži, sutinku, - pritarė Hinklis. 

— Neturi mašinos ir dvidešimties dolerių joms pavaišinti, tai nė 
kreiva akim į tave nežiūrės, - tęsė Fuleris. 

- Okam? - linksmai tarė senis. - Būčiau gražuolė, aš irgi nežiū- 
rėčiau. - Pakinkavo galva. - Na, bet tu grįžai namo, karus praėjęs, 
ir štai - suvedei sąskaitas. Regis, viską jai išklojai. 

- Eeet, - nutęsė Fuleris. - Sakyk tokioms nesakęs... 

- Na nežinau, - tarė Hinklis. - Teatre nuo seno tokia tradicija - 
trūks plyš, o vaidinimas bus. Supranti, nors tau plaučių uždegimas, 
nors tavo vaikas mirtimi vaduojasi, vaidinimas bus. 

- Man tai kas, - pasakė Fuleris. - Ar aš skundžiuos? Man viskas 
gerai. 

Žili senio antakiai pakilo. 

— Aš ne apie tave. Aš apie ją. 

Fuleris, neišsivaduodamas iš egoizmo spąstų, išraudo. 

— Nieko jai neatsitiks. 

- Sakai, neatsitiks? — tarė Hinklis. - Galir ne. Žinau tik tiek, kad 
vaidinimas teatre prasidėjęs. Ji turi vaidinti, o sėdi savo kambary. 

- Savo kambary? - apstulbo Fuleris. 

— Taigi, - pasakė Hinklis, - nuo tada, kai ją išvainojai ir išginei 
namo. 

Fuleris pabandė ironiškai nusišiepti. 

- Ajajai, kokia bėda, - tarė jis. Šypsena išėjo kreiva, nesma- 
gi. - Na, labanaktis, pone Hinkli. 

- Labanaktis, kareivėli, - atsisveikino Hinklis. - Labanaktis. 


* 


Rytojaus dieną, artėjant vidurdieniui, visa pagrindinė kaimo gatvė 
sakytum pakvaišo. Jankiai pardavėjai grąžą atidavinėjo atsainiai, 
tarsi pinigai jiems buvę nebuvę. Visų mintys krypo į gaisrinę nely- 
ginant didžiulį laikrodį su gegute. Rūpėjo žinoti viena - ar kapralas 
Fuleris tą laikrodį sugadino, ar vidurdienį durelės atsivers ir jose 
pasirodys Suzana? 

Vaistinėje senis Birsas Hinklis kuitėsi prie Suzanai skirtų 
Niujorko laikraščių, lankstydamas taip, kad išvaizdžiau atrodytų. 
Jie buvo prievilas Suzanai. 

Prieš pat dvyliktą į vaistinę įėjo ir pats vandalas - kapralas Fuleris. 
Atrodė keistai - lyg kaltas, lyg įsižeidęs. Beveik visą naktį nesumerkė 
akių, prisimindamas gražuolių padarytas nuoskaudas. „Joms gal- 
voj tik viena - ai, kokios mes gražios“, - auštant tarė sau. - „Net ir 
„labas“ žmogui nepasakys.“ 

Eidamas palei prekystalį, lyg tarp kitko sukteldavo tuščias kėdes. 
Susirado tą, kuri vakar taip garsiai sužviegė. Ant jos ir atsisėdo, tikras 
dorybės įsikūnijimas. Niekas jo nekalbino. 

Abejingai suūkė gaisrinės sirena, skelbdama vidurdienį. Ir tada 
prie gaisrinės it katafalkas privažiavo transporto bendrovės sun- 
kvežimis. Iš jo išlipo du vyrai ir pakilo laiptais. Jiems einant į vidų, 

alkanas Suzanos juodasis katinas stryktelėjo ant turėklų ir išrietė 
nugarą. Kai jie iškrypavo, nešini Suzanos lagaminu, katinas purkš- 
telėjo. 

Fuleris, sukrėstas, pažvelgė į Birsą Hinklį. Senis atrodė ne šiaip 
sau susirūpinęs, o kaip ligonis, sergantis abiejų plaučių uždegi- 
mu - apdujęs, apakęs, dūstantis. 

— Patenkintas, kaprale? 

— Ašjai neliepiau išvažiuoti, - pasiteisino Fuleris. 

— O kas jai beliko daryti? 

— Ko ji taip paėmė į širdį, ką aš sakiau? Nemaniau, kad tokia 
jautruolė. 

Senis švelniai prilietė Fulerio petį. 

- Mes visi jautrūs, kaprale, visi, - tarė jis. - Dėl to, manau, vaiki- 
nams naudinga patarnauti kariuomenėj. Tarnaudamas įsitikini, kad 
pasauly ne tu vienas jautruolis. Argi neįsitikinai, kaprale? 

— Nei aš buvau, nei aš esu jautruolis, - atsakė Fuleris. - Gaila, 
kad taip išėjo, bet ji pati prisiprašė. 

Sėdėjo nuleidęs galvą. Ausys raudonavo kaip žarijos. 

— Įvarė ji tau baimės, tiesa? - tarė Hinklis. 

Kelių klausytojų, vienokia ar kitokia dingstimi prisislinkusių 
arčiau, veiduose nušvito šypsenos. Nužvelgęs šypsančius veidus, 
Fuleris suprato, kad senis paliko jam tik vieną ginklą - labai rimtai 
prisiimti atsakomybę. 

- Kas čia ko bijo? - išdidžiai tarė jis. - Nieko aš nebijau. Aš tik 
manau, kad šią problemą būtina iškelti ir aptarti. 

— Šita tema niekad niekam nepabos, - pasakė Hinklis. 

Klajojantis Fulerio žvilgsnis užkliuvo už stovo su žurnalais. 

Didžiuliame plote rikiavosi eilės suzanų drėgnomis lūpomis, juodo- 
mis akimis, baltais kaip pienas veidais. Jis ieškojo skambios frazės 
savo tikslų kilnumui pabrėžti. 

- Aš kalbu apie nepilnamečių nusikalstamumą! - tarė, rodydamas 
į žurnalus. - Nenuostabu, kad vaikiščiai kraustosi iš proto. 

— Krausčiausi iš proto ir aš, - pusbalsiu tarė senis. - Ir bijojau 
taip pat, kaip ir tu. 

- Aš jau sakiau, kad jos nebijau, - atšovė Fuleris. 

— Puiku! - tarė Hinklis. - Tada tau tik ir nešti jai laikraščius. Už 
juos sumokėta. 

Ir paklojo laikraščius Fuleriui ant kelių. 

Fuleris išsižiojo, buvo kažką besakąs. Bet ir vėl susičiaupė. Jam 
suspaudė gerklę, ir jis suprato, kad jeigu prabils, tai sukvarks kaip 
antis. 

- Jeigu tikrai nebijai, kaprale, - tarė senis, - būtų labai gražu, 
labai krikščioniška. 


* 


Lipdamas laiptais į Suzanos lizdelį, Fuleris taip stengėsi atrodyti 
ramus, kad jautėsi lyg paralyžiuotas. 

Suzanos buto durys buvo neužsklęstos. Fuleriui pabeldus, pačios 
atsidarė. Fuleris įsivaizdavo jos lizdelį tamsų, tylų, troškų nuo smil- 
kalų, portjerų ir veidrodžių labirintą, viename kampe - turkiškos 
pagalvėlės, kitame - putli gulbės formos lova. 

Dabar pamatė tikrą Suzaną ir tikrą jos kambarį. O tas tikrasis jos 
kambarėlis atrodė liūdnai, kaip ir visi jankių pigiau grybo vasarai 

nuomojami kambariai - plikos lentų sienos, trys kabliai drabužiams 
pasikabinti, linoleumo patiesaliukas. Dviejų skylių dujinė, geležinė 
lovelė, šaldytuvėlis. 

Praustuvėlė su styrančiais vamzdžiais, plastikinė stiklinaitė, 
pora lėkščių, blausus veidrodis. Keptuvė, puodas, skalbimo miltelių 
skardinėlė. 

Vienintelė haremo užuomina - baltas talko miltelių ratas ant 
grindų prieš veidrodį. Rato vidury - du basų kojų atspaudai. Pirštų 
atspaudėliai kaip žirniukai. 

Nuo tų žirniukų Fuleris žvilgsnį perkėlė prie tikrosios Suzanos. 
Stovėjo nuo jo nusisukusi. Krovėsi į lagaminėlį daiktus. 

Apsirengusi kelionei - ir kukliau nei misionieriaus žmona. 

— Laikraščiai, - sukarkė Fuleris. - Ponas Hinklis siunčia. 

— Ponas Hinklis labai malonus, - tarė Suzana. Atsisuko. - Pa- 
sakykit jam... 

Ir nutilo. Pažino jį. Papūtė lūpas, noselė paraudo. 

— Laikraščiai, - automatiškai pakartojo Fuleris. - Nuo pono | 
Hinklio. 

— Girdžiu, - atsakė ji. - Sakėt jau. Daugiau neturit, ko pridurti? 

Fuleris bejėgiškai nuleido rankas. 

— Aš atsi... aš... aš nenorėjau, kad jūs išvažiuotumėt, - išstenėjo 
jis. - Visai nenorėjau. 

— Siūlot pasilikti? - tarė graudžiai Suzana. - Po to, kai buvau 
viešai apšaukta prostitute? Pasileidėle? Gatvės merga? 

— Dieve gink, aš jūsų nei tokia, nei kitokia nevadinau! - sušuko 
Fuleris. 

— Oarbent kiek pagalvojot, kaip man jaustis? - tarė ji. Stuktelėjo 
sau į krūtinę. - Supraskit, aš irgi žmogus. 

- Žinau, - pasakė Fuleris. Iki tol nežinojo. 

— Aš turiu sielą, - pasakė ji. 

— Aišku, turite, - šiurpulio krečiamas, pasakė Fuleris. 

Jis šiurpo nuo jos artumo. Suzana, žavingiausia kankinančių 
svajonių mergina, aistringai kalba apie savo sielą su juo, su Fuleriu, 
vienišu, negražiu, neįdomiu. 

— Dėl jūsų aš visą naktį nesumerkiau akių, - tarė Suzana. 

— Dėl manęs? 

Jis panūdo, kad ji dingtų iš jo gyvenimo. Kad pavirstų plokščiu 
nespalvotu atspaudu žurnalo puslapyje, kad jis galėtų tą puslapį 
perversti ir skaityti apie beisbolą ar užsienio reikalus. 

- Ojjūs kaip manėt? - tarė Suzana. - Aš visą naktį su jumis kal- 
bėjausi. Ir žinot, ką jums sakiau? 

- Nežinau, - traukdamasis atgal atsakė Fuleris. 

Suzana žengė jam iš paskos, tvoksteldama karščiu it didžiulis 
ketaus radiatorius. Buvo stulbinamai gyva, iš kūno ir kraujo. 

- Aš ne Jeloustono parkas! - sušuko ji. - Aš neišlaikoma iš mo- 
kesčių! Aš ne visų nuosavybė! Jūs neturit teisės išvedžioti, kaip aš 
atrodau! 

- Dieve gink! - tarė Fuleris. 

- Įgriso man kvaišeliai, tokie kaip jūs! - sušuko Suzana, treptel- 
dama koja. Jos veidas staiga apsiblausė. - Ką man daryti, kad jums 
norisi su manim bučiuotis? Ar aš dėl to kalta? 

Savo argumentus Fuleris dabar regėjo miglotai, lyg naras nuo 
vandenyno dugno saulę. 

- Aš tik norėjau pasakyti, kad galėtumėt atrodyti bent kiek kuk- 
liau, - tarė jis. 

Suzana skėstelėjo rankom. 

- Ar dabar atrodau kukliai? - tarė ji. - Jums tokia tinku? 

Nuo gailaus žavios merginos klausimo Fuleriui nudiegė visą 
kūną. Atodūsis užgeso lyg styga nutrūktų. 

- Taip, - atsakė jis. - Pamirškit mane, - sumurmėjo. 

Suzana krestelėjo galvą. 

- Pamiršti, kad tave pervažiavo sunkvežimis? - tarė ji. - Kodėl 
jūs toks piktas? 

- Aš sakau, ką galvoju, ir tiek, - atsakė Fuleris. 

— Kaip galima taip negražiai galvoti? - suglumusi tarė Suzana. 
Išplėtė akis. - Kai mokiausi vidurinėje, tokie kaip jūs spoksodavo, 
lyg norėdami, kad griūčiau negyva. Nešokdindavo, nešnekindavo, 
nesišypsodavo. - Visa pasipurtė. - Slankiodavo tik apsukui lyg ko- 
kie policininkėliai. Ir dėbsodavo kaip ir jūs - tartum į kokią baisią 
nusidėjėlę. 

Fuleris pašiurpo - o juk ji visiškai teisi. 

— Gal jie taip negalvodavo, - pasakė jis. 

- Abejoju, - pasakė Suzana. - Bet jūs tai tikrai galvojot. Vaistinėj, 
pirmąkart mane matydamas, nei iš šio, nei iš to ėmėt ir aprėkėt. - Ji 
apsiašarojo. - Kodėl jūs toks? 

Fuleris nudelbė akis. 

- Su tokiom merginom, kaip jūs, neturėjau šansų, ir viskas, - 
paaiškino jis. - Skaudu labai. 

Suzana nustebusi pažvelgė į jį. 

- Vadinasi, nežinot, ko reikia, kad turėtumėt šansų, - pasakė ji. 

- Turėk naujausio modelio mašiną, naują kostiumą, dvidešimt 
dolerių - tada turėsi šansų, - pasakė Fuleris. 

Suzana nusisuko ir uždarė lagaminėlį. 

— Šansų yra su kiekviena mergina, - pasakė ji. - Nusišypsokit 
merginai, draugiškai pakalbinkit, grožėkitės ja. - Ji atsisuko ir vėl 
skėstelėjo rankom. - Ir aš tokia. Visos moterys taip sutvertos, - pa- 
sakė ji. - Jei vyriškis su manimi elgiasi maloniai, jeigu man su juo 
gera, galiu ir pasibučiuoti. Ar tai blogai? 

— Ne, - nuolankiai atsakė Fuleris. 

Ji pirštu prikišamai jam parodė nuostabųjį pasaulio sanklodos 
pagrindą. Jis gūžtelėjo pečiais. 

— Tai gal aš ir eisiu. Viso gero. 

- Palaukit! - sulaikė ji. - Negalite paprasčiausiai imti ir išeiti, 
o mane palikti besigraužiančią lyg būčiau nedorėlė. - Krestelėjo 
galvą. - Aš nieko nepadariau, kad turėčiau jaustis nedorėle. 

- O ką aš galėčiau padaryti? - bejėgiškai išlemeno Fuleris. 

— Galite pereiti su manimi gatve taip, lyg didžiuotumėtės mani- 
mi, - pasakė Suzana. - Kad parodytumėt, jog mane laikot žmogum. - 
Linktelėjo galva. - Privalot dėl manęs tai padaryti. 


Visam kaimui žiūrint, kapralas Normanas Fuleris, grįžęs iš Korė- 
jos, kur praleido pusantrų nykių metų, laukė Suzanos jos lizdelio 
verandoje. | 

Suzana liepė jam išeiti ir palaukti, kol ji persirengs, persirengs 
tam, kad vėl būtų laikoma žmogumi. Be to, ji paskambino transporto 
bendrovei ir paprašė grąžinti bagažą. 

Kad neprailgtų, Fuleris glostė Suzanos katiną. 

— Kate, kate, kate, kate, - kartojo ir kartojo. Šie žodžiai - „kate, 
kate, kate, kate“ - jį ramino it išganingas vaistas. 

Kartojo juos ir tada, kai Suzana išėjo iš savo lizdelio. Ir negalėjo 
nustoti, tad ji ryžtingai atėmė iš jo katiną, kad jis pakeltų į ją akis 
ir pasiūlytų ranką. 

— Ate, kate, ate, kate, ate, kate, ate, kate, ate, kate, - atsisveikino 
Fuleris. 

Suzana buvo basa, su savo barbariškais žiedais ausyse ir varpeliais 
ant kulkšnių. Lengvutėliai laikydamasi Fuleriui už rankos, jinai jį 
nusivedė laipteliais žemyn ir iškilnia, banguojančia lyg plauktų, vilio- 
jančia eisena, tilindžiuodama varpeliais, pro gėrimų parduotuvę, pro 
draudimo kontorą, pro nekilnojamojo turto agentūrą, pro valgyklą, 
pro Amerikos legiono būstinę ir pro bažnyčią nužingsniavo su juo 
sausakimšos vaistinės link. 

— Nagi, šypsokitės, elkitės meiliai, - tarė Suzana. - Rodykit žmo- 
nėms, kad manęs nesigėdite. 

- Ar nieko, jei užsirūkysiu? - paklausė Fuleris. 

- Labai malonu, kad atsiklausiate, - pasakė Suzana. - Ne, aš 
visai nieko prieš. 

Prilaikydamas dešinę ranką kairiąja, kad nedrebėtų, kapralas 
Fuleris šiaip ne taip užsidegė cigarą. 


1956 

Galingu stotu užtamsinęs visą siaurą koridorėlį, pulkininkas Braje- 
nas Kelis, nerimo ir bejėgiško pykčio slegiamas, minutėlę atsirėmė 
į užrakintas duris. Nedidukas azijietis sargybinis varstė ant žiedo 
sunertus raktus, ieškodamas reikiamo durims atrakinti. Pulkininkas 
Kelis įsiklausė, ką kalba žmonės viduje. 

— Seržante, amerikiečių skriausti jie nedrįs, tiesa? - Balsas jau- 
natviškas, su abejonės gaidele. - Nes jei išdrįstų, jiems smarkiai 
atsirūgtų... 

- Užsičiaupk. Prižadinsi Kelio vaikus. Kam jiems klausytis tavo 
skiedalų? - Šiurkštus pavargusio žmogaus balsas. 

- Ar mus greit paleis, kaip sakot, seržante? - neatlyžo jaunatviš- 
kas balsas. 

- Kurgi ne, vyruti, čionykščiai amerikiečius myli neišpasakytai. 
Tikriausiai dėl to ir Kelį išsivedė pasišnekėt ir dabar krauna į dė- 
žutes mums alų ir sumuštinius su kumpiu. Užgaišo tik todėl, kad 
nežino, kas mėgsta sumuštinius su garstyčiom, kas be. Tu kokių 
pageidautum? 

— Man tik įdomu... 

— Užsičiaupk. 

— Gerai gerai, man tik... 

— Užsičiaupk. 

— Man tik įdomu, kokia mūsų padėtis, ir daugiau nieko. 

Jaunasis kapralas užsikosėjo. 

- Nutilk ir pasiųsk nuorūką, - nekantriai tarė trečias balsas. - Dar 
išeis dešimt gerų dūmelių. Nesutrauk, vyruti, visos vienas. 

Pasigirdo pritariamas kelių kitų balsų murmesys. 

Pulkininkas Kelis nervingai gniaužė rankas, svarstydamas, kaip 
tiems penkiolikai užrakintų žmonių papasakoti apie pokalbį su Pi Jingu 
ir apie jų laukiantį beprotišką išmėginimą. Pi Jingas sakė, jog jų kova dėl 
gyvybės, žiūrint filosofiškai, nesiskirs nuo to, ką jiems visiems, išskyrus 
Kelio žmoną ir vaikus, teko patirti mūšio lauke. Taip, žiūrint šaltai, 
filosofiškai, - teisybė, jokio skirtumo. Tačiau šiuo metu pulkininkas 
Kelis jautėsi sukrėstas labiau negu bet kokiame mūšyje. 

Pulkininkas Kelis ir penkiolika kitų, anapus durų esančių ame- 
rikiečių prieš dvi dienas, kai netikėta audra nubloškė nuo kurso, o 
radijas užgeso, buvo priversti nusileisti Azijoje. Pulkininkas Kelis 
su šeima skrido į Indiją užimti karo atašė posto. Karišku transporto 
lėktuvu su jais vyko grupė žemesnio rango kariškių, technikos spe- 
cialistų, reikalingų Vidurio Rytuose. Lėktuvas nusileido partizanų 
vado komunisto Pi Jingo kontroliuojamoje teritorijoje. 

Per priverstinį nutūpimą gyvi liko visi - Kelis, jo žmona Mar- 
garetė, dešimtmečiai dvyniai sūnūs, abu pilotai ir dešimt kariškių. 
Išlipusius iš lėktuvo juos pasitiko keliolika ginkluotų Pi Jingo ap- 
skurėlių. Nemokantys susikalbėti su pagrobėjais, amerikiečiai visą 
dieną žygiavo per ryžių laukus ir brūzgynus, kol, saulei leidžiantis, 
priėjo apgriuvusius rūmus. Čia, negavę jokios žinios, koks likimas 
jų laukia, amerikiečiai buvo užrakinti požemyje. 

Ir štai dabar pulkininkas Kelis grįžo po pokalbio su Pi Jingu, 
iš pastarojo sužinojęs, kas laukia šešiolikos belaisvių amerikiečių. 
Šešiolikos. Šis skaičius taip įkyriai aidėjo mintyse, kad Kelis net 
krestelėjo galvą. 
inis įkišo į spyną raktą, ir durys 
atsivėrė. Kelis be žodžių sustojo tarpduryje. 

Iš rankų į rankas ėjo cigaretė. Ji akimirką apšviesdavo vilties 
kupiną veidą. Štai nušvietė įraudusį plepaus jauno kapralo iš Mi- 
neapolio veidą, štai metė nelygius šešėlius ant piloto iš Soltleiko 
akiduobių ir vešlių antakių, štai raudona žarija sužibo tarp siaurų 
seržanto lūpų. 

Nuo vyrų Kelio žvilgsnis prieblandoje nukrypo į kalvelę prie 
durų. Ten, skreite laikydama baltapūkes miegančių sūnų galveles, 
sėdėjo jo žmona Margaretė. Pakėlusi blausų veidą, nusišypsojo. 

— Brangusis... kaip tu, nieko? - tyliai tarė Margaretė. 

— Ne, man nieko. 

— Seržante, - tarė kapralas, - paklauskit, ką sakė Pi Jingas. 

— Užsičiaupk. - Seržantas kurį laiką patylėjo. - Kokios žinios, 
leitenante, - blogos ar geros? 


Kelis glostė žmonos petį, ieškodamas žodžių, kurie įkvėptų narsos, - 
nors jos, ko gera, trūko ir jam pačiam. 

- Žinios blogos, - galiausiai ištarė jis. - Liūdnos žinios. 

— Na, tai klokit, - garsiai tarė pilotas. 

Kelis pagalvojo, jog šis pakeltu, stačiokišku balsu nori pasidrąsinti. 

- Blogiausia, ką jis mums gali padaryti, tai nužudyti. Taip ir bus? 

Jis atsistojo, susibruko rankas į kišenes. 

— Nedrįs! - grėsmingu tonu šūktelėjo jaunasis kapralas - atrodė, 
spragtels pirštais, ir Pi Jingą užgrius Jungtinių Valstijų kariuomenės 
kerštas. 

Pulkininkas Kelis liūdnu žvilgsniu tiriamai pažvelgė į vaikiną. 

- Pripažinkim, to žmogelio rankose visi koziriai. - Posakis iš 
kitokio lošimo, be ryšio toptelėjo jam. - Jis juk banditas. Kad Jung- 
tinės Valstijos ir užpyks, jis neturi ką prarasti. 

- Jeigu jis žada mus nužudyti, taip tiesiai ir sakykit! - pratrūko 
pilotas. - Mes ar šiaip, ar taip jo naguose! Ką jis ketina daryti? 

- Jis mus laiko karo belaisviais, - stengdamasis suvaldyti balsą, 
tarė Kelis. - Nori mus visus sušaudyti. - Jis gūžtelėjo pečiais. - Neke- 
tinu nieko nuo jūsų slėpti. Tik galvoju, kaip tai geriau pasakyti, - bet 
nerandu tinkamų žodžių. Pi Jingas nori mus ne šiaip sau sušaudyti, 
bet iš egzekucijos pasidaryti daug didesnę pramogą. Jis nori įrodyti, 
jog yra už mus gudresnis. 

— Kaip tai? - išplėtusi akis paklausė Margaretė. 

Abu vaikai budo iš miego. 

— Netrukus mudu su Pi Jingu žaisime šachmatais iš jūsų gyvy- 
bių. - Jis sugniaužė suglebusią žmonos plaštaką. - Ir iš mano šeimos 
keturių gyvybių. Pi Jingas mums duoda tik šį vienintelį šansą. - Jis 
gūžtelėjo pečiais ir kreivai šyptelėjo. - Aš žaidžiu geriau negu vidu- 
tiniškai - truputėlį geriau. 

- Jis beprotis? - paklausė seržantas. 

— Pamatysit patys, - tiesiai atsakė pulkininkas Kelis. - Pamatysit 
jį, kai prasidės žaidimas, - jį ir jo draugužį majorą Barzovą. - Jis 

pakėlė antakius. - Majoras sakosi apgailestaująs, kad kaip rusų 
armijos karinis stebėtojas neturįs galios tarpininkauti mūsų labui. 
Sako, jog nuoširdžiai mus užjaučiąs. Įtariu, kad jis šlykštus melagis. 
Pi Jingas prieš jį dreba kaip lapas. 

- Mums reikės žiūrėti, kaip jūs žaisit? - įsitempęs sušnabždėjo 
kapralas. 

— Mes visi šešiolika - šachmatų figūros, kuriomis aš žaisiu. 

Durys atsivėrė... 


* 


- Ar ten, nuo žemės, matot visą lentą, baltasis karaliau? - menėje su 
žydru kupolu iš balkono linksmai sušuko Pi Jingas, šypsodamasis pul- 
kininkui Brajenui Keliui, jo šeimai ir kariams. - Jums, žinokit, reikės 
būti baltuoju karaliumi. Kitaip mes su jumis galim nesužaisti visos 
partijos. - Partizanų vado veidas buvo įraudęs. Šypsena demonstravo 
dirbtinį paslaugumą. - Džiaugiuosi visus jus matydamas! 

Pi Jingo dešinėje, šešėlyje sunkiai įžiūrimas, tylėdamas stovėjo 
rusų karinis stebėtojas majoras Barzovas. Pamatęs, kad Kelis jį stebi, 
lėtai linktelėjo. Kelis neatitraukė nuo jo akių. Išdidus ežiuku apsi- 
kirpęs majoras sunerimo, sukryžiavo ir vėl nuleido rankas, sulenkė 
per kelius ir vėl ištiesino juodais batais apautas kojas. 

— Gaila, niekuo negaliu jums padėti, — pagaliau tarė jis. Neužjau- 
tė - niekinamai šaipėsi. - Aš čia tik stebėtojas, - pasakė rimtai. - Lin- 
kiu jums sėkmės, pulkininke, - dar pridūrė ir nusisuko. 

Pi Jingo kairėje sėdėjo gležnutė rytietiško gymio moteris. 
Bejausmės akys žvelgė virš amerikiečių galvų į sieną. Ji ir Barzovas 

buvo su Pi Jingu, kai pastarasis pulkininkui Keliui pranešė, kokį 
žaidimą norėtų sužaisti. Keliui, maldaujančiam Pi Jingą neliesti 
žmonos ir vaikų, pasirodė, jog jos akyse sužibo gailesčio kibirkštėlė. 
Tačiau dabar, žvelgdamas į šią sustingusią dekoratyvinę lėlę, suprato, 
kad tada tikriausiai klydo. 

- Ši menė - mano pirmtakų, amžinų liaudies engėjų, užgai- 
da, - pamokomai tarė Pi Jingas. - Čia kaip tik ir stovėdavo sostas. 
Tačiau grindys išklotos kvadratais, jų šešiasdešimt keturi, - matot, 
šachmatų lenta? Ankstesnieji šeimininkai užsakė pagaminti šias 
dailias priešais jus stovinčias žmogaus ūgio šachmatų figūras, kad 
galėtų su bičiuliais sėdėti čia aukštai ir nurodinėti tarnams, kaip 
jas stumdyti. - Kalbėdamas sukiojo ant piršto žiedą. - Gražiai 
sumanyta, ir mums teko padaryti tik vieną pataisą. Šiandien, kaip 
žinia, naudosime tik juodąsias figūras, jos bus mano. - Jis pasisuko į 
nenustygstantį vietoje majorą Barzovą. - Amerikiečiai pateikė savas 
figūras. Nuostabi idėja. 

Kai pamatė, kad Barzovas nesišypso, šypsenos kaip nebūta. 
Atrodė, jog Pi Jingas visaip kaip stengiasi įtikti rusui. Tačiau Barzovas 
visa laikysena rodė, kad Pi Jingo šneka jo nedomina. 


* 


Dvylika amerikiečių karių, budriai saugomi sargybinių, stovėjo 
pasieny. Instinktyviai susimetę į krūvą, paniūromis žiūrėjo į pa- 
mokslaujantį šeimininką. 

— Nusiraminkit, - tarė pulkininkas Kelis, - kad neprarastume ir 


šito vienintelio šanso. 

Jis dirstelėjo į savo dvynius sūnus Džerį ir Polą. Šiedu ramūs 
stovėjo šalia priblokštos motinos ir mieguistai mirksėdami, susi- 
domėję dairėsi po menę. Kelis stebėjosi, kad, žvelgdamas į mirties 
akivaizdoje atsidūrusią savo šeimą, beveik nesijaudina. Baimė, 
kurią jautė laukdamas su visais tamsioje belangėje, išblėso. Pažino 
seną karo meto palydovę - šiurpią ramybę, kai neapmiręs lieka tik 
sąmonės ir proto mechanizmas. Ji - karo vadų narkotikas. Be jos 
nepakariausi. 

- O dabar, bičiuliai, dėmesio, - atsistojęs reikšmingai tarė Pi 
Jingas. - Žaidimo taisyklės lengvai įsimenamos. Visi privalote elgtis 
taip, kaip jums lieps pulkininkas Kelis. Tie, kuriems nepasiseks ir bus 
nukirsti mano figūrų, bus čia pat staigiai ir be kančių nužudyti. 

Majoras Barzovas žvelgė į lubas, lyg mintyse kritikuodamas visa, 
ką sako Pi Jingas. 

Kapralas staiga - pusiau iš pykčio, pusiau iš savigailos - pratrūko 
šlykščiais keiksmais. Seržantas delnu užčiaupė vaikinui burną. 

Pasilenkęs per baliustradą, Pi Jingas pirštu parodė į besimuis- 
tantį karį. 

- Tuos, kurie bėgs nuo lentos ar šūkaus, galėsim nužudyti ypatingu 
būdu, - griežtai pasakė jis. - Turi būti visiškai tylu, kad mes su pulki- 
ninku Keliu galėtume susikaupti. Jei pulkininkui pakaks sumanumo 
laimėti, tuomet visi, kurie bus likę, kai aš gausiu matą, galės saugiai 
iškeliauti iš mano teritorijos. Jei jis praloš... - Pi Jingas gūžtelėjo 
pečiais ir vėl atsisėdo ant pagalvių kaugės. - Na, jūs tikriausiai visi 
drąsūs, - žvaliai tarė jis. - Amerikiečiai, žinau, pasižymi drąsa. Pul- 
kininkas Kelis jums paliudys, reta šachmatų partija - taip pat kaip 
ir mūšis - laimima be aukų. Ar ne taip, pulkininke? 

Pulkininkas Kelis mašinaliai linktelėjo. Jis prisiminė, ką Pi Jingas 
buvo sakęs anksčiau - kad šis lošimas filosofiniu požiūriu nesiskirs 
nuo to, ką buvo patyręs karo lauke. 

— Kaip galima taip elgtis su vaikais! - staiga suriko Margaretė. 
Ištrūkusi iš sargybinio, ji žengė per laukelius ir atsistojo tiesiai prieš 
balkoną. - Dėl Dievo meilės... - prabilo ji. 

Pi Jingas ją piktai nutraukė: 

- Ar dėl Dievo meilės amerikiečiai gamina bombas, reaktyvinius 
lėktuvus ir tankus? - Nekantriai pamojo ranka. - Nutempkit ją į 
vietą. - Užsidengė akis. - Kur aš sustojau? Kalbėjome apie aukas, 
tiesa? Ketinau paklausti, ką pasirinkote karaliaus pėstininku, - tęsė 
Pi Jingas. - Jei, pulkininke, nesate pasirinkęs, rekomenduočiau tą 
triukšmadarį jaunuolį - tą, kurį laiko seržantas. Karaliaus pėstinin- 
ko - rizikinga padėtis. 

Kapralas įniršęs vėl ėmė spardytis ir muistytis. Seržantas tvirčiau 
suspaudė jį glėbyje. 

- Berniokas tuoj nurims, - sušvokštė jis. Tada atsisuko į pulki- 
ninką Kelį. - Karaliaus pėstininkas, kad ir kas jis būtų, būsiu aš. Kur 
man stotis, pulkininke? 

Vaikinas nurimo, ir seržantas jį paleido. 

Kelis parodė ketvirtą laukelį didžiulės šachmatų lentos antroje 
eilėje. Seržantas nuėjo ir atsistojo nuleidęs plačius pečius. Kapralas 
kažką burbtelėjo ir atsistojo gretimame laukelyje šalia seržanto - 
antras patikimas pėstininkas. Likusieji būriavosi salės gale. 

— Pulkininke, gal jūs pats pasakykit, kur mums stotis, - neryž- 
tingai tarė išstypėlis technikas. - Ką mes išmanom apie šachmatus? 
Statykit mus, kur norit. - Adomo obuolys jam kalbant trūkčiojo. - 

Saugiausias vietas palikit žmonai ir vaikams. Svarbiausia tausoti 
juos. Sakykit, ką mums daryti. 

— Nėra čia saugių vietų, - pašaipiai tarė pilotas. - Niekam čia 
nesaugu. Rinkis bet kokį laukelį. - Jis atsistojo ant lentos. - Kas aš 
šitame laukelyje? 

— Rikis, leitenante, karaliaus rikis, - atsakė Kelis. 


* 


Jam toptelėjo, kad į leitenantą žiūri nebe kaip į žmogų, o kaip į 
šachmatų figūrą, galinčią judėti įstrižai lentos, figūrą, kuri, pulda- 
ma kartu su valdove, gali kitoje lentos pusėje smarkiai nusiaubti 
juodąsias figūras. 

- Rikis tai rikis, kad tik neapsirikęs. Ei, Pi Jingai, - įžūliai šūk- 
telėjo pilotas, - ko rikis vertas? 

Pi Jingas pralinksmėjo. 

- Žirgo ir pėstininko, drauguži, žirgo ir pėstininko. 

Leitenantas - ačiū Dievui, pagalvojo Kelis. Vienas iš amerikiečių 
kariškių plačiai nusišypsojo. Jie stovėjo susimetę į krūvą pasieny. 
Dabar visi sušneko tarpusavy - kaip beisbolo komanda, nusiteikianti 
varžyboms. Keliui nurodžius, sakytum beveik nesuvokdami, ką darą, 
ėjo ant lentos ir stojo į rikiuotę. 

Pi Jingas vėl prabilo: 

- Visos jūsų figūros, pulkininke, užėmė savo vietas, išskyrus 
žirgus ir valdovę. Karalius, aišku, esate jūs. Paskubėkit, paskubėkit. 
Partiją turime baigti iki vakarienės. 

Švelniai prilaikydamas ilgomis rankomis, Kelis nuvedė žmoną, 
Džerį ir Polį į jiems skirtas vietas. Bjaurėjosi savimi, kad tai daro 


130 


ramiai ir abejingai. Margaretės akyse išskaitė baimę ir priekaištą. 
Ji nesuprato, kad jis privalo būti toksai, kad jo šaltakraujiškumas - 
vienintelė jų viltis likti gyviems. Jis nukreipė žvilgsnį į šalį. 

Pi Jingas suplojo, duodamas ženklą nutilti. 

- Jau gerai, galime pradėti. - Susimąstęs patampė sau ausį. - Man 
regis, tai puikus būdas suderinti vakarietišką ir rytietišką galvoseną, 
ar ne, pulkininke? Patenkinsime ir amerikiečių pomėgį lošti, ir savąjį 
potraukį prie rimtos dramos ir filosofijos. - Majoras Barzovas nekan- 
triai kažką sukuždėjo jam į ausį. - Ai, tiesa, - pasakė Pi Jingas, - dar 
pora taisyklių. Ėjimui apgalvoti skirta dešimt minučių, ir - savaime 
suprantama - nė vieno ėjimo atsiimti negalima. Puiku, - tarė jis ir, 
paspaudęs chronometro mygtuką, padėjo ant baliustrados, - garbė 
padaryti pirmąjį ėjimą priklauso baltiesiems. - Jis plačiai nusišyp- 
sojo. - Sena tradicija. 

- Seržante, - kimiu balsu tarė pulkininkas Kelis, - paeikite per 
du langelius į priekį. 

Jis dirstelėjo į savo rankas. Jos virpčiojo. 

- Aš turbūt pasielgsiu kiek neįprastai, - tarė Pi Jingas, kryptel- 
damas galvą į merginos pusę, tarsi norėdamas įsitikinti, ar jai taip 
pat smagu, kaip ir jam. - Perkelkit per du laukelius į priekį valdovės 
pėstininką, - paliepė tarnui. 

Pulkininkas Kelis stebėjo, kaip tarno stumiama masyvi stovyla 
priartėjo ir ėmė grasinti seržantui. Šis klausiamai pažvelgė į Kelį. 

— Nieko baisaus, pulkininke? - Jis nežymiai šyptelėjo. 

- Tikiuosi, - atsakė Kelis. - Duosiu jums apsaugą... Kary, - pa- 
liepė jaunajam kapralui, - paeikite per vieną laukelį į priekį. 

Ką gi, daugiau neliko ką daryti. Dabar nukirsti užpultą pėsti- 
ninką - seržantą - Pi Jingui visiškai neapsimoka. Taktikos požiūriu 

apsikeitimas - pėstininkas už pėstininką - būtų betikslis. Geras 
šachmatininkas čia neįžiūrėtų jokios naudos. 

- Ėjimas, žinau, netikęs, - ramiai tarė Pi Jingas. Patylėjo. - O ir 
keistis pėstininkais, nemanau, kad būtų išmintinga. Su tokiu pui- 
kiu priešininku, ko gera, verčiau pamiršti visas pagundas ir žaisti 
nepriekaištingai. 

Majoras Barzovas jam kažką sumurmėjo. 

— Antra vertus, tuomet iškart pajustume lošimo skonį, tiesa? 

— Ką jis tuo nori pasakyti? - baimingai paklausė seržantas. 

Keliui dar nespėjus surikiuoti minčių, Pi Jingas paliepė: 

- Nuimkit karaliaus pėstininką. 

— Pulkininke! Ką jūs padarėt? - sušuko seržantas. 

Du sargybiniai nutempė jį nuo lentos ir išsivedė iš salės. Trink- 
telėjo uždaromos vinimis apkalinėtos durys. 

- Žudykit mane! - suriko Kelis ir žengė nuo savo laukelio jiems 
įkandin. 

Pustuzinis durtuvų grąžino jį į vietą. 


Tarnas šaltu veidu nustūmė medinį Pi Jingo pėstininką į laukelį, kur 
stovėta seržanto. Kitapus storų durų nuaidėjo šūvis, ir sargybiniai 
grįžo į salę. Pi Jingas nebesišypsojo. 

— Jūsų ėjimas, pulkininke. Negaiškite - praėjo jau keturios mi- 
nutės. 

Kelio ramumas dingo, o drauge su juo išgaravo ir žaidimo iliuzija. 
Jo valdomos figūros vėl atvirto į žmones. Pulkininkas Kelis neteko 

neįkainojamo gebėjimo griežtai vadovauti. Daryti sprendimus, 
lemiančius žūti ar būti, jautėsi nepajėgesnis už patį žaliausią naujo- 
ką. Kaip per miglą suvokė, kad Pi Jingo tikslas - ne staigiai laimėti 
partiją, o retinti amerikiečius kraują stingdančiais, beprasmiškais 
antpuoliais. Praslinko dar dvi minutės, Keliui stengiantis prisiversti 
racionaliai protauti. 

— Neįstengsiu, - sušnibždėjo galiausiai, nuleidęs pečius. 

- Norite, kad liepčiau visus tuojau pat sušaudyti? - paklausė Pi 
Jingas. - Turiu pasakyti, kad kaip pulkininkas atrodot apgailėtinai. 
Ar visi amerikiečių karininkai taip lengvai pasiduoda? 

- Įkrėskit jam į kailį, pulkininke, - tarė pilotas. - Pirmyn! Susi- 
kaupkit ir pirmyn! 

— Jums dabar niekas negresia, - tarė Kelis kapralui. - Nuimkit 
jo pėstininką. 

— Kaip man žinoti, ar nemeluojat? - piktai atšovė vaikinas. - O 
jeigu ir manęs tas pat laukia? 

— Eik, eik! - griežtai riktelėjo pilotas. 

— Neisiu! 

Jam iš šonų prišoko abu seržanto žudikai. Pakėlė akis į Pi Jingą, 
laukdami įsakymo. 

- Jaunuoli, - globėjiškai tarė Pi Jingas, - ar pačiam patiktų mirti 
nukankintam, ar verčiau darysi taip, kaip liepė pulkininkas Kelis? 

Kapralas staiga pasisuko ir paklojo abu sargybinius ant grindų. 
Tada žengė į seržantą nukirtusio pėstininko užimtą laukelį, nuspyrė 
figūrą ir išsižergęs atsistojo. 

Majoras Barzovas nusikvatojo. 

— Dar nepratęs prie pastumdėlio vaidmens, - kvatodamas tarė. - 

Neprošal būtų amerikiečiams ateičiai pasimokyti šio meno iš rytiečių. 

Pi Jingas taip pat nusijuokė, glostinėdamas šalia sėdinčios be- 
jausmės merginos kelį. 

— Na, kol kas visiška lygybė - pėstininkas už pėstininką. Pra- 
dėkime rimtą puolimą. - Spragtelėjo pirštais, atkreipdamas tarno 
dėmesį. - Karaliaus pėstininką per vieną laukelį, - sukomanda- 
vo. - Štai! Dabar mano valdovė ir rikis pasiruošę ekspedicijai į 
baltaodžių teritoriją. - Jis nuspaudė chronometro mygtuką. - Jūsų 
ėjimas, pulkininke... 


Senu papratimu, tikėdamasis užuojautos, padrąsinimo, pulkininkas 
Brajenas Kelis dirstelėjo į žmoną. Ir tuoj pat nusuko akis - širdis 
plyšo, kaip siaubingai ji atrodė, ir jis niekaip kitaip, tik laimėdamas 
žaidimą galėjo jai padėti. Daugiau niekaip. Jos žvilgsnis buvo tuščias, 
mažne idiotiškas. Nieko negirdėdama, nematydama, nejausdama, 
šoko būsenoje ji slėpėsi it prieglobstyje. 

Kelis suskaičiavo lentoje likusias figūras. Nuo žaidimo pradžios 
praėjo valanda. Dar gyvi penki pėstininkai, tarp jų ir jaunasis kapralas; 
vienas rikis, drąsuolis pilotas; abu bokštai; abu žirgai - persigandę de- 
šimtmečiai žirgeliai; Margaretė, pastėrusi, akis išsproginusi valdovė, ir 
jis pats, karalius. Keturi, kurių nebėra? Nužudyti - nužudyti beprasmiš- 
kai keičiantis figūromis, kada Pi Jingas prarado tiktai medines trinkas. 
Likusieji kariai tylėjo, kiekvienas paskendęs savo mintyse. 

- Manyčiau, laikas jums pasiduoti, - tarė Pi Jingas. - Žaidimas, 
gaila, kaip ir baigtas. Pasiduodate, pulkininke? 

Majoras Barzovas suraukęs antakius žinovo žvilgsniu apžvelgė 
figūras, lėtai palingavo galva ir nusižiovavo. 

Pulkininkas Kelis stengėsi sukoncentruoti mintis ir žvilgsnį. 
Negalėjo atsikratyti pojūčio, jog jis rausiasi, rausiasi ir rausiasi iš 
karšto smėlio kalno, privalo dusdamas, apčiuopomis kastis ir kastis, 
rangytis ir rangytis į priekį. 

— Eik velniop, - burbtelėjo jis. 

Sutelkė dėmesį į figūrų išsidėstymą. Šachmatininko akimis, šis 
šiurpus žaidimas buvo absurdiškas. Pi Jingas darė ėjimus, laikyda- 
masis vienintelės strategijos - naikinti baltuosius. Kelis visaip kaip 
stengėsi ginti savąsias figūras, nerizikavo pulti. Galingoji jo valdovė, 
žirgai ir bokštai stovėjo nenaudojami, sąlyginai saugūs dviejose 
galinės eilėse. Jis bejėgiškai gniaužė kumščius. Priešininko pozicija 
pakrika, figūros smarkiai atidengtos. Pi Jingo karaliui būtų galima 
duoti matą, jei ne lentos viduryje įsitvirtinęs juodųjų žirgas. 

- Jūsų ėjimas, pulkininke. Dvi minutės, - paragino Pi Jingas. 

Ir čia Kelis išvydo - išvydo kainą, kurią jis sumokės, jie visi su- 
mokės už ramią sąžinę. Pi Jingui tereikia pastumti valdovę įstrižai 
per tris laukelius į kairę ir skelbti šachą. Po to jam beliks padaryti 
dar vieną ėjimą - neišvengiamą, neatremiamą - ir tada matas, galas. 
O valdovę Pi Jingas stums. Buvo matyti, kad žaidimas jo nebežavi, 
kad jam rūpi kitokie reikalai. 

Partizanų vadas atsistojo ir pasirėmė į baliustradą. Majoras Bar- 
zovas stovėjo jam už nugaros ir kišo į įmantriai išdrožinėtą dramblio 
kaulo kandiklį cigaretę. 

- Bėda, žinote, su tais šachmatais, - grožėdamasis kandikliu, 
jį ir šiaip, ir taip sukinėdamas, tarė Barzovas, - kad sėkme negali 

pasikliauti nė per nago juodymą. Pralošei - kaltink save. - Kalbėjo iš 
aukšto it mokytojas pedantas, dėstantis sudėtingas tiesas mokiniams, 
kurie per žali joms suprasti. 

Pi Jingas gūžtelėjo pečiais. 

- Laimėti šią partiją man menkas malonumas. Aš nusivyliau 
pulkininku Keliu. Jis vengia rizikuoti, žaidžia blankiai, neišradingai. 
Net mano virėjas būtų sužaidęs sumaniau. 

Pyktis raudoniu iki pat ausų galiukų užliejo Keliui veidą. Įsi- 
tempė pilvo raumenys, kojos prasižergė. Negalima leisti Pi Jingui 
eiti valdove. Jei Pi Jingas paeis valdove - Kelis pralošęs, jei Pi Jingas 
patrauks žirgą iš Kelio puolimo linijos - Kelis išlošęs. O suvilioti 
Pi Jingą patraukti žirgą galėtų tik vienas dalykas - dar viena skaudžiai 
maloni galimybė patenkinti savo sadizmą. 

— Pasiduokit, pulkininke. Laikas man brangus, - tarė Pi Jingas. 

- Viskas baigta? - suniurzgė jaunasis kapralas. 

- Užsičiaupk ir stovėk, kur stovi, - atšovė Kelis. 

Primerkęs akis, jis įdėmiai įsistebeilijo į tarp gyvų šachmatų 
figūrų stovintį Pi Jingo žirgą. Drožinėtas žirgo kaklas išriestas. 
Šnervės išplėstos. 

Keliui į galvą šovė paprastas matematinis baltųjų likimo sprendi- 
mas. Toks paprastas, kad nutvilkė it gaivaus, šalto vėjo gūsis. Reikia 
Pi Jingo žirgui siūlyti auką. Jei Pi Jingas auką priims, pergalė Kelio 
rankose. Spąstai tobuli, mirtini, jei ne viena smulkmena - jaukas. 

- Minutė, pulkininke, - tarė Pi Jingas. 

Kelis žvilgsniu perbėgo saviškių veidais, kuriuose tik akys išdavė 
priešiškumą, nepasitikėjimą ar baimę. Vieną po kito atmetė kandidatus 
mirti. Šitie keturi būtinai reikalingi staigiam triuškinančiam puolimui, 

o štai šie turi ginti karalių. Būtinybė tarsi vaikas, ratelio vidury skai- 
čiuojantis „aus baus bus medaus“, pirštu prikišamai parodė vienintelę 
figūrą, kurią galima paaukoti. Rinktis daugiau nebuvo iš ko. 

Kelis prisivertė apie tą figūrą galvoti tik kaip apie simbolį griežtoje 
matematikos teoremoje - jei x žus, visi kiti liks gyvi. Savo sprendi- 
mo tragiškumą jis suvokė kaip žmogus, ne jaučiantis, o tik žinantis 
tragedijos apibrėžimą. 

- Dvidešimt sekundžių! - šūktelėjo Barzovas, perėmęs iš Pi Jingo 
chronometrą. 

Šaltas ryžtas akimirką dingo, ir Kelis pajuto visą savo padėties 
tragizmą - dilemą, seną kaip pati žmonija ir naują kaip kova tarp 
Rytų ir Vakarų. Kai užpuolami žmonės, x, padaugintas iš šimtų ar 
tūkstančių, turi žūti - pasiųstas myriop tų, kurie juos labiausiai myli. 
Profesinis kelio darbas ir buvo atrinkti x. 

— Dešimt sekundžių, - tarė Barzovas. 

— Džeri, - aiškiai, tvirtai tarė Kelis, - paeik per vieną laukelį į 
priekį ir du į kairę. 

Sūnus iš galinės eilės patikliai žengė į juodojo žirgo šešėlį. Gyvybė, 
atrodė, grįžta į Margaretės akis. Kai vyras prakalbo, pasuko galvą. 

Pi Jingas apstulbęs įsispoksojo į lentą. 

- Jums, pulkininke, protas nepasimaišė? - galiausiai tarė. - Ar 
suvokiate, ką padarėt? 

Barzovo veide šmėstelėjo šypsenėlė. Jis pasilenkė prie Pi Jingo, 
norėdamas kažką pašnibždėti, bet, matyt, apsigalvojo. Atsirėmė į ko- 
loną ir pro cigaretės dūmų miglelę stebėjo kiekvieną Kelio judesį. 

Kelis suvaidino nesuprantąs, ką Pi Jingas turi omeny. Tuomet 
užsidengė rankomis veidą ir beviltiškai suriko: 

— O Dieve, negali būti! 

— Klaida, ką ir kalbėti, milžiniška, - tarė Pi Jingas. 

Šalia sėdinčiai merginai ėmė karštai aiškinti, kokia apmaudi 
klaida padaryta. Ši, aiškiai užrūstindama Pi Jingą, nusisuko. 

- Leiskite atsiimti ėjimą, - maldaujamai sulemeno Kelis. 

Pi Jingas krumpliais pabarbeno į baliustradą. 

- Žaisti, nesilaikant taisyklių, drauguži, - nesąmonė. Sutarėm, 
kad padarytas ėjimas netaisomas, vadinasi, netaisomas. - Pamojo 
tarnui. - Karaliaus žirgą į šeštą nuo karaliaus rikio! 

Tarnas perkėlė figūrą ant laukelio, kur stovėjo Džeris. Jaukas 
nurytas, ir dabar žaidimo vadžios Kelio rankose. 

- Apie ką jis kalba? - sumurmėjo Margaretė. 

— Kam slėpti nuo žmonos, pulkininke? - tarė Pi Jingas. - Ar 
paaiškinsit kaip doras vyras, ar aiškinti man? 

— Jūsų vyras paaukojo žirgą! - nustelbdamas Pi Jingo balsą, 
šūktelėjo Barzovas. - Jūs ką tik netekote sūnaus! 

Veidas įdėmaus, smalsaus, įsijautusio eksperimentuotojo. 

Kelis išgirdo, kaip Margaretė tarsi smaugiama sukriokė, ir stvėrė 
ją, jau krintančią ant grindų. Puolė trinti jai riešus. 

— Brangioji, maldauju, išklausyk mane! 

Stipriau negu norėjo ją papurtė. Ji atsakė pykčio protrūkiu. Iš 
jos lūpų pasiliejo jį smerkiantis isteriškas vapėjimas. Kelis, abiem 
rankom sugniaužęs jos riešus, tylėdamas klausėsi, kaip jinai gaik- 
čiodama deda jį į šuns dienas. 

Žemai vykstanti drama taip prikaustė Pi Jingo dėmesį, jog jam net 
akys virto iš orbitų ir jis nejuto, kad už jo sėdinti mergina sujaudinta 
iki ašarų. Ji maldaujamai tampė jam už palaidinės. Neatitraukdamas 
žvilgsnio nuo lentos, atstūmė ją. 

Išstypėlis technikas šoko prie artimiausio sargybinio ir niūkte- 
lėjo petimi į krūtinę, o kumščiu į pilvą. Pripuolę Pi Jingo kareiviai 
parbloškė jį ant žemės ir nuvilko į jo langelį. 

Kilus suirutei, Džeris pratrūko verkti ir persigandęs puolė pas 
tėvus. Kelis paleido Margaretę, ir ji suklupusi apsikabino drebantį 
vaiką. Polis, Džerio dvynys, stovėjo savo vietoje, virpėdamas, be- 
jausmį žvilgsnį įbedęs į grindis. 

- Ar tęsime žaidimą, pulkininke? —- pakėlęs balsą paklausė Pi 
Jingas. 

Barzovas, nenorėdamas jo sulaikyti nuo būsimo žingsnio, tary- 
tum nepageidaudamas matyti, nusisuko nuo lentos. 

Kelis užsimerkė, laukdamas, kada Pi Jingas duos įsakymą bude- 
liams. Į Margaretę ir Džerį nedrįso net dirstelti. Pi Jingas mostelėjo, 
reikalaudamas tylos. 

- Didžiai apgailestauju, tačiau... - pradėjo jis. 

Ir čia pat užsičiaupė. Grėsminga veido išraiška staiga virto kvai- 
la nuostaba. Žmogutis dribo ant baliustrados ir, nuslydęs per ją, 
dunkstelėjo ant grindų tarp savo kareivių. 

Majoras Barzovas grūmėsi su jaunąja kine. Rankutėje, kurios 
nebuvo pastvėręs, ji laikė grakštų durklą. Ji smeigė jį sau į krūtinę 
ir krito ant majoro. Barzovas pasitraukė, ir ji nugriuvo. Jis žengė 
prie baliustrados. 

— Saugokit, kad belaisviai nejudėtų iš vietos! - suriko sargybi- 
niams. - Jis gyvas? 

Balse nei pykčio, nei gailesčio - tik susierzinimas, apmaudas dėl 
nenumatytų rūpesčių. Tarnas pažvelgė į viršų ir pakratė galvą. 

Barzovas paliepė tarnams ir kareiviams išnešti Pi Jingo ir mergi- 
nos lavonus. Elgėsi ne kaip pamaldus laidotuvininkas, o kaip rūpes- 
tingas ūkvedys. Jo žvalioms komandoms niekas neprieštaravo. 

— Tai vis dėlto dirigentas čia jūs. 

- Azijos tautos neteko didžio vado, - griežtai atkirto Barzovas. 
Keistai šyptelėjo Keliui. - Nors ir jis nebuvo be ydos, ar ne, pulki- 
ninke? - Gūžtelėjo pečiais. - Tačiau jūs laimėjote tik iniciatyvą, bet 
ne partiją, ir dabar jums teks susiimti nebe su Pi Jingu, o su manimi. 
Likite savo vietoje, pulkininke. Aš tuoj grįšiu. 

Jis užspaudė nuorūką į ornamentuotą baliustradą, plačiu mostu 
įsikišo kandiklį į kišenę ir dingo už užuolaidų. 

— Ar Džeriui niekas negresia? - sukuždėjo Margaretė. 

Nuskambėjo ne kaip klausimas, o kaip malonės prašymas, tary- 
tum pasigailėti ar nepasigailėti būtų buvę Kelio valioje. 

- Tai tik Barzovas žino, - atsakė jis. 

Jam knietėjo paaiškinti jai ėjimus, įrodyti, kodėl jam nebuvo 
kitokios išeities, tačiau žinojo, kad paaiškinus tragedija jos akimis 
atrodys tik nepalyginamai žiauresnė. Mirtį dėl apsirikimo ji dar 
įstengtų suprasti, tačiau mirties — šaltai apmąstyto, logiško žings- 
nio - nieku gyvu nepateisintų. Užuot su tuo susitaikius, jai geriau 
būtų, kad žūtų jie visi. 

— Tai tik Barzovas žino, - sunkiai atsidusęs pakartojo jis. 

Sandėris neatšauktas. Pergalės kaina - kaip sutarta. Barzovas, 

matyt, dar nesuvokė, ką Kelis perka už sūnaus gyvybę. 

— Kaip mums žinoti, ar Barzovas mus paleis, jeigu laimėsim? - 
paklausė technikas. 

- Nežinia, kary. Nežinia. 

Ir jam į sąmonę ėmė graužtis nauja dvejonė. Gal laimėta tik 
trumpa pertraukėlė prieš nuosprendžio vykdymą... 

Pulkininkas Kelis nebenumanė, kiek laiko jie stovi ant lentos, 
laukdami grįžtant Barzovo. Nuo tolydžio užplūstančių sąžinės prie- 
kaištų ir nepaliaujamai slegiančios atsakomybės jo nervai apmirė. 
Sąmonė aptemo. Margaretė, netekusi paskutinių jėgų, miegojo, glė- 
byje laikydama Džerį, kurio gyvybės dar nebuvo pareikalauta. Polis 
gulėjo susirietęs savo laukelyje, apklotas jaunojo kapralo striuke. Ant 

tuoj ištrykš liepsna, stovėjo juodas Pi Jingo žirgas. 
* 


Balsą nuo balkono Kelis girdėjo neaiškiai - jam pasivaideno, jog tai 
eilinis košmaro fragmentas. Protas nesiejo žodžių su prasme, girdėjo 
tiktai jų skambesį. Tuomet atsimerkė ir pamatė judant Barzovo lūpas. 
Išvydo išdidų iššūkį akyse, suprato žodžius. 

— Kadangi šiame žaidime pralieta tiek daug kraujo, būtų gaila 
palikti jį nesužaistą iki galo. 

Barzovas it karalius įsitaisė ant Pi Jingo pagalvių, vieną ant kitos 
užsimetė juodais auliniais apautas kojas. 

- Ketinu jus įveikti, pulkininke, ir nustebčiau, jei man sudary- 
tumėt sunkumų. Apmaudu būtų leisti, kad laimėtumėt panaudojęs 

akivaizdžią klastą, ant kurios užkibo Pi Jingas. Toliau taip lengvai 
neišsisuksit. Dabar, pulkininke, žaisite su manimi. Minutei laimėjote 
iniciatyvą. Tuojau pat, negaišuodamas, perimsiu ir iniciatyvą, ir visą 
žaidimą į savo rankas. 

Kelis atsistojo tarsi monumentas tarp laukeliuose sėdinčių baltųjų 
figūrų. Pramoga, kuria taip smaginosi Pi Jingas, nesvetima ir majorui 
Barzovui. Tačiau tarp majoro ir partizanų vado elgesio Kelis pajuto 
skirtumą. Majoras tęsė žaidimą ne dėl to, kad jam patiko, o kad 
įrodytų, jog jis velniškai gudrus vyrukas, o amerikiečiai - menkys- 
tos. Matyt, jis dar nesuprato, kad Pi Jingas partiją jau pralošė. Arba 
nesuprato, arba Kelis apsiskaičiavo. 

Kelis mintyse kilnojo figūrą po figūros, stengdamasis įsivaizduoti, 
kur jo plane yra riktas - jei iš tikrųjų yra, jei siaubinga, širdį draskanti 
auka padaryta veltui. Žaisdamas paprastą partiją, kai rizikuoji tiktai 
medinėmis figūrėlėmis, jis priešininkui siūlytų pasiduoti, ir tuo žai- 
dimas baigtųsi. Tačiau dabar, kada ant kortos žmonių gyvybė, aiškią 
žaidimo baigties logiką užgožė skausminga, neatstojanti abejonė. 
Kelis neišdrįso atskleisti, jog planuoja pulti ir trimis ėjimais laimėti 
lošimą. Ne, pirmiau jis padarys ėjimus, įsitikins, kad Barzovas neturi 
jokių galimybių pasinaudoti jo riktu, jei tokio esama. 

— O kaip bus su Džeriu? - sušuko Margaretė. 

— Su Džeriu? A, teisingai, su berniuku. Na, ir kaip dabar bus su 
Džeriu, pulkininke? - tarė Barzovas. - Jei pageidaujate, padarysiu 
išimtinę nuolaidą. Gal norėtumėt atsiimti tą ėjimą? - Majoro man- 
dagumas, nuotaikingas svetingumas atrodė karikatūriškai. 

- Žaisti nesilaikant taisyklių, majore, nesąmonė, - nedvejodamas 
atkirto Kelis. - Kas kas, bet aš jūsų laužyti taisyklių neprašysiu. 

Barzovo veide pasirodė gilios užuojautos išraiška. 

- Nusprendžiau, ponia, ne aš, o jūsų vyras. - Jis paspaudė chro- 
nometro mygtuką. - Galite pasilaikyti vaiką iki tol, kol pulkininkas 
iššvaistys visų jūsų gyvybes. Paties ėjimas, pulkininke. Dešimt 
minučių. 

- Imk jo pėstininką, - paliepė Kelis Margaretei. Ji nekrustelė- 
jo. - Margarete! Ar girdi? 

— Padėkit jai, pulkininke, padėkit, - priekaištingai tarė Barzovas. 

Suėmęs už alkūnės, Kelis nesipriešinančią Margaretę nuvedė ant 
laukelio, kur stovėjo juodasis pėstininkas. Prisispaudęs motinai prie 
kito šono, ten nusekė ir Džeris. Kelis grįžo į savo laukelį ir, susikišęs 
lentos. 

- Šachas, majore. Jūsų karaliui šachas. 

Barzovas kilstelėjo antakį. 

- Šachas, sakote? Kaip čia man išsisukus iš šitos bėdos? Ką čia 
padarius, kad jūs susidomėtumėt svarbesniais reikaliukais? - Pamojo 
tarnui. - Patraukit mano karalių per laukelį į kairę. 

- Ženkit įstrižai per vieną laukelį į mano pusę, leitenante, - pa- 
liepė Kelis pilotui. Šis delsė. - Judėkit! Ar girdit? 

— Klausau jūsų. - Balsas nuskambėjo pašaipiai. - Traukiamės, pul- 
kininke, ką? - Leitenantas įžūliai lėtai išgūrino iš savo laukelio. 

— Vėl šachas, majore, - ramiai tarė Kelis. Parodė į leitenantą. - 
Dabar jūsų karaliui grasina mano rikis. 

Jis užsimerkė ir ėmė save raminti, jog neapsiskaičiavo, jog auka 
atnešė pergalę, jog Barzovui nebėra jokios išeities. Jis čia pat - tre- 
čias, paskutinis, ėjimas. 

- Tai ką, - tarė Barzovas, - nieko gudriau nesugalvojot? 
O aš imsiu ir pridengsiu karalių valdove. - Tarnas pastūmė figū- 
rą. - Dabar bus visai kitas reikalas. 

- Imkit jo valdovę, - tarė Kelis toliausiai nužengusiam pėstinin- 
kui, sumuštajam technikui. 

Barzovas pašoko. 

— Palaukit! 

— Nematėt? Norėtumėt atsiimti ėjimą? - įgėlė Kelis. 


Barzovas šniokštuodamas pirmyn atgal žirgliojo po balkoną. 

— Aišku, kad mačiau! 

— Tiktai šitaip jūs galėjot išgelbėti karalių, - tarė Kelis. - Galit 
atsiimti ėjimą, bet įsitikinsit, kad kito ėjimo nėra. 

— Nuimkit valdovę, ir tęsiam žaidimą! - suriko Barzovas. - Nu- 
imkit ją! 

— Nuimkit ją, - atkartojo Kelis, ir tarnas nustūmė figūrą už 
šoninės linijos. Technikas mirkčiodamas stovėjo per sprindį nuo 
Barzovo karaliaus. Kelis šį kartą labai tyliai tarė: - Šachas. 

Barzovas niršiai iškvėpė orą. 

- Iš tikrųjų šachas. Bet tai ne jūsų nuopelnas, pulkininke Keli, - 
ėmė tolydžio kelti balsą, - viskas per begalinį Pi Jingo kvailumą. 

- Žaidimas baigtas, majore. 

Technikas kvailai sukikeno, kapralas plestelėjo ant grindų, 
leitenantas apkabino pulkininką Kelį. Abu vaikai ėmė džiaugs- 
mingai šūkauti. Tik Margaretė tebestovėjo kaip įkasta, pastirusi, 
persigandusi. 

- Lieka, aišku, sumokėti pergalės kainą, - kandžiai tarė Barzo- 
vas. - Manau, esate tam pasiruošę. 

Kelis išbalo. 

— Toks buvo susitarimas. Jeigu reikalavimas jo laikytis jums 
suteiks malonumo... 

Visą minutę Barzovas, rūsčiai susiraukęs, kišo į kandiklį naują 
cigaretę. Pagaliau prabilo - ir vėl giliaminčio pedanto tonu. 

— Ne, vaiko aš neatimsiu. Į jus žiūriu taip pat, kaip ir Pi Jingas, - 
nesvarbu, ar karas paskelbtas oficialiai ar ne, jūs, amerikiečiai, esate 
priešai. Žiūriu į jus kaip į karo belaisvius. 

— Tačiau, kadangi karas oficialiai nėra paskelbtas, aš, kaip savo 
šalies valdžios atstovas, neturiu kito pasirinkimo, kaip tik pasirū- 
pinti, kad jūs būtumėt saugiai pervesti per sieną. Su tokia mintimi 
aš ir ėmiau tęsti Pi Jingo nebaigtą partiją. Kad jūs išlaisvinami, nei 
mano jausmai, nei žaidimo baigtis niekuo dėti. Pergalė mane būtų 
nudžiuginusi, o jums būtų buvusi vertinga pamoka. Tačiau jūsų 
likimas nuo to nebūtų pasikeitęs. 

Vis taip pat rūsčiai dėbsodamas į juos, užsidegė cigaretę. 

- Jūs labai kilnus, majore, - tarė Kelis. 

- Patikėkit, tai darau tik politiniais sumetimais. Kol kas nėra tiks- 
linga aštrinti mūsų šalių santykius. Kilniai elgtis su amerikiečiais — 
ne ruso dvasiai, tai loginis prieštaravimas. Ilga ir sunki istorija mus 
mokė ir gerai išmokė kilnius jausmus patausoti rusams. - Jo veide 
išryškėjo begalinė panieka. - Gal sužaistumėte dar vieną partiją, pul- 
kininke, - medinėmis figūromis, be Pi Jingo išmonių? Nenorėčiau, 
kad išvyktumėt manydamas, jog žaidžiate geriau už mane. 

— Labai ačiū, bet ne šįvakar. 

— Ką gi, tuomet kitą kartą. - Barzovas pamojo sargybiniams, kad 
atidarytų sosto menės duris. - Tuomet kitą kartą, - pakartojo jis. 
Rasis daugiau tokių kaip Pi Jingas mėgėjų pažaisti su jumis gyvomis 
figūromis, ir viliuosi, jog turėsiu garbės būti stebėtoju. - Jis plačiai 
nusišypsojo. - Kada ir kur pageidautumėte žaisti? 

— Deja, laikas ir vieta priklauso nuo jūsų, - atsiduso pulkininkas 
Kelis. - Jei primygtinai reikalaujate naujos partijos, atsiųskite kvie- 
timą, majore, ir aš atvyksiu. 

Tomo Edisono šuo 


Vieną rytą Tampoje (Floridos valstijoje) saulėkaitoje ant parko suo- 
liuko sėdėjo du senyvi vyrai - vienas atkakliai stengėsi skaityti aiškiai 
įdomią knygą, o antrasis, Haroldas K. Bulardas, sodriu, aiškiu, skar- 
džiu adresų biuro informatoriaus balsu pasakojo apie savo gyvenimą. 
Jiems prie kojų gulėjo Bulardo Labradoro retriveris, kuris irgi erzino 
senyvąjį klausytoją, didele šlapia nosimi tyrinėdamas jo blauzdas. 
Bulardas, iki pensijos sėkmingai darbavęsis įvairiuose baruose, 
mėgo prisiminti svarbius gyvenimo įvykius. Tačiau kliudė ta pati 
problema, kuri komplikuoja žmogėdrų gyvenimą, - o būtent, kad auka 
gali pasinaudoti tik kartą. Bet kas, praleidęs dalį dienos su juo ir jo 
šunimi, daugiau niekad nebesėdėdavo su juo ant to paties suoliuko. 
Tad Bulardas su šunimi kasdien traukdavo į parką ieškoti naujų 
veidų. Šį rytą jiems pasisekė: iškart užklupo šį nepažįstamąjį, aiškiai ką 
tik atvykusį į Floridą - su užsagstytu storo seržo kostiumu, kieta apy- 
kakle, kaklaraiščiu - ir neturintį geresnio užsiėmimo, kaip skaityti. 
— Taip, - tarė Bulardas, valandą bubenęs savo paskaitą, - pen- 
kiskart esu susikrovęs ir iššvaistęs didžiulį turtą. 
— Jau sakėt, - tarė nepažįstamasis, kurio vardo Bulardas nepasi- 
teiravo. - Ramiau, drauguži. Ei drauguži, baik, baik, - subarė šunį, 
vis agresyviau atakuojantį blauzdas. 


147 


- Argi? Jau sakiau, tikrai? - atsiliepė Bulardas. 

— Du kartus. 

- Du kartus iš nekilnojamojo turto, kartą iš metalo laužo, kartą 
iš naftos ir kartą iš daržininkystės. 

— Jau sakėt. 

- Argi? Gal ir sakiau. Dukart iš nekilnojamojo turto, kartą iš 
metalo laužo, kartą iš naftos ir kartą iš daržininkystės. Nesigailiu 
anė kiek. 

- Tikiu, - pasakė nepažįstamasis. - Atsiprašau, ar negalėtumėt 
patraukt savo šuns? Lenda ir lenda... 

- Maniškis? - nuoširdžiai nusistebėjo Bulardas. - Taikingiausias 
šunytis. Galit nebijoti. 

- Aš nebijau. Jis tik nervina mane, uostinėja ir uostinėja blauzdas. 

- Plastikas, - sukikeno Bulardas. 

- Kas? 

- Plastikas. Tikriausiai keliaraiščiuose yra plastiko. Dievaži, grei- 
čiausiai sagutės. Tos sagutės, galvą dedu, plastikinės. Šitas šuo dėl 
plastiko iš proto kraustos. Nežinau, kodėl, bet jeigu bus bent krislelis, 
tol uostinės, kol ras. Gal medžiagų jam kokių trūksta, bet, dievaž, 
paėst gauna geriau negu aš. Sykį sugraužė visą plastikinę dėžutę. 
Įsivaizduojat? Štai kuo aš, dievaži, versčiausi, tik kad daktariūkščiai 
liepė liautis ir duot varikliukui pailsėt. 

- Galėtumėt pririšt šunį ten, prie ano medžio, - tarė nepažįstamasis. 

- Kaip man pikta ant dabartinio jaunimo! - porino savo Bular- 
das. - Svaičioja, girdi, viskas atrasta, viskas ištyrinėta. Dar niekad 
nebuvo tiek galimybių, kaip dabar. Žinot, ką šiandien sakytų Horei- 
sas Grylis? 

- Jo nosis šlapia, - tarė nepažįstamasis ir atitraukė kojas, tačiau 
šuo pasislinko ir kantriai šniukštinėjo toliau. - Drauguži, baik! 

— Šlapia nosis reiškia, kad jis sveikas, - pasakė Bulardas. - 
„Į plastiką, jaunime!“ Štai ką pasakytų Grylis. „Į atominę pramonę, 
jaunime!“ 

Šuo, neabejotinai aptikęs plastikines nepažįstamojo keliaraiščių 
sagutes, ir šiaip, ir taip kraipė galvą, ieškodamas, kaip atsikąsti tų 
gardumynų. 

— Škac! - šūktelėjo nepažįstamasis. 

— „Į elektroniką, jaunime!“ - tęsė Bulardas. - Neaiškinkit man, 
kad dabar nebėra galimybių. Galimybės visoje šalyje tiesiog siūlyte 
siūlosi į rankas. Kai buvau jaunas, reikėdavo gerokai paieškoti, kol 
rasdavai šiokią tokią galimybę. Šiais laikais... 

- Atsiprašau, - ramiai tarė nepažįstamasis. Pokšt užvertė kny- 
g3, atsistojo ir staigiai atitraukė nuo šuns koją. - Reikia eiti. Geros 
dienos, pone. 


Jis nužirgliavo per parką, susirado kitą suoliuką, atsisėdo, atsiduso ir 
ėmė skaityti. Tik spėjo ramiai atsikvėpti, kai staiga ir vėl ant blauzdų 
pajuto šlapią kempinę - šuns nosį. 

— O, čia jūs! - sėsdamasis šalia, tarė Bulardas. - Jis jus atsekė. 
Sekė pėdsakais, o aš iš paskos. Plastikas, ar nesakiau? - Patenkintas 
apsidairė. - Ir gerai, kad pabėgot. Ten buvo per tvanku. Jokio pavėsio, 
jokio vėjelio. 

— Ar šuo pasitrauktų, jei jam nupirkčiau dėžutę? - paklausė 
nepažįstamasis. 

- Sąmojinga, sąmojinga, - pagyrė Bulardas. Staiga stuktelėjo 
nepažįstamajam per kelį. - Klausy-ykit, o jūs ne plastikų specialistas, 
ką? Aš čia pliurpiu apie plastikus, nors jei neklystu, tai jūsų sritis. 

— Mano sritis? - padėjęs knygą, griežtai tarė nepažįstamasis. — 
Atleiskit... kaip gyvas nedirbau jokio darbo. Aš laisvas paukštis nuo 
devynerių metų, kai Edisonas mūsų kaimynystėje įsirengė labora- 
toriją ir man parodė intelekto matuoklį. 

— Edisonas? - tarė Bulardas. - Tomas Edisonas, išradėjas? 

- Jei jums patinka jį vadinti išradėju, prašom. 

- Jei man patinka? - Bulardas nusikvatojo. - Vadinsiu, kaip neva- 
dinsiu! Išrado elektros lemputę ir dar nežinia kiek visokių daiktų. 

- Jei jums patinka manyti, kad elektros lemputę išrado jis, pra- 
šom. Nieko tokio. 

Nepažįstamasis vėl ėmė skaityti. 

- Klausykit, ką jūs čia dabar? - įtariai tarė Bulardas. - Šaipotės 
iš manęs? Kas tas per intelekto matuoklis? Nesu girdėjęs. 

— Iš kur jūs girdėsit? - atsakė nepažįstamasis. - Mudu su ponu 
Edisonu susitarėm niekam nepasakoti. Aš niekam niekad ir nepasa- 
kojau. Ponas Edisonas sulaužė žodį - išplepėjo Henriui Fordui, bet 
Fordas jį prisaikdino daugiau niekam nepasakot - žmonijos labui. 

Bulardas klausėsi kaip pakerėtas. | 

- Hm, tas intelekto matuoklis, - tarė jis, - buvo intelekto mata- 
vimo prietaisas, tiesa? 

- Tai ne, elektrinis sviesto muštuvis. 

- Ne, rimtai, - neatlyžo Bulardas. 

— Gal ir vertėtų kam nors išsipasakot, - tarė nepažįstamasis. — 
Metų metus laikyti paslaptį - tikra kančia. Bet kaip man žinot, kad 
jūs niekam neišduosit? 

— Džentelmeno garbės žodis, - patikino Bulardas. 

— Manyčiau, tai pati tvirčiausia garantija, tiesa? - pamąstęs tarė 
nepažįstamasis. 

— Tvirtesnės būt negali, - išdidžiai atsakė Bulardas. - Galvą 
guldau! 

— Gerai. 

Nepažįstamasis atsilošė ir užsimerkė, mintimis tarsi grįždamas į 
praeitį. Tylėjo visą minutę. Bulardas pagarbiai žiūrėjo į jį. 

- Tai atsitiko tūkstantis aštuoni šimtai septyniasdešimt devintų- 
jų rudenį, - pagaliau tyliai prabilo nepažįstamasis. - Niudžersyje, 
Menlo Parko mieste. Buvau devynerių. Mūsų kaimynystėje jaunas 
vyrukas, kurį visi laikė burtininku, įsirengė laboratoriją, ir ten 
nuolat blyksėjo, triokšėjo ir kitokie baisūs dalykai dėjosi. Visiems 
vaikams buvo prisakyta netrukdyti burtininkui, netriukšmauti, 
laikytis atokiai. 

- Su Edisonu susipažinau ne iškart, bet labai susidraugavau su 
jo šunimi Šelmiu. Smarkiai panašus į jūsiškį tas Šelmis buvo. Dūk- 
davom, tąsydavomės su juo visur. Taip, pone, jūsų šuo kaip iš akies 
trauktas Šelmis. 

— Tikrai? - maloniai nustebintas tarė Bulardas. 

- Šventa teisybė, - atsakė nepažįstamasis. - Taigi, vieną dieną 
besitąsydami atsidūrėm prie Edisono laboratorijos durų. Nespėjau 
susivokt, kai Šelmis įstūmė mane pro duris, ir aš šliopt ant labora- 
torijos grindų ir žiopsau į patį poną Edisoną. 

- Įsivaizduoju, kaip jis perpyko, - sužavėtas tarė Bulardas. 

— Įsivaizduokit, kaip aš persigandau, - pasakė nepažįstamasis. - 
Pamaniau, kad prieš mane pats šėtonas. Ant kelių juoda dėžutė, o 
laidus nuo jos susikišęs į ausis! Jau norėjau dėt į padus, bet nustvėrė 
už apykaklės ir liepė sėstis. 

— „Berniuk, atmink“, - sako Edisonas, - „juodžiausia tamsa 
prieš aušrą.“ 

— „Gerai, pone“, - atsakiau. 

— „Jau daugiau kaip metai, berniuk“, - sako Edisonas, - „bandau 
rasti patvarų siūlelį kaitinamajai lempai. Plaukai, stygos, plaušai - 
niekas netinka. Taigi, bemąstydamas, ką čia dar išbandžius, atsipa- 
laidavimui ėmiau knibinėtis prie kito sumanymo. Sulipdžiau šitą 
daikčiuką; - sako rodydamas tą juodą dėžutę. - „Man kilo mintis, 
kad intelektas gali būti savotiška elektros atmaina, tad ir pagami- 
nau štai šį intelekto matuoklį. Veikia! Tau, berniuk, apie jį pasakau 
pirmam. Manau, taip ir turi būti. Juk tavo karta subręs šlovingoje 
naujoje epochoje, kai žmonės bus išrūšiuojami taip pat paprastai, 
kaip apelsinai“. 

— Netikiu! - šūktelėjo Bulardas. 

— Trenk mane perkūnas! - atsakė nepažįstamasis. - Iš tikrųjų 
veikė. Nesakydamas, ko nori, jis išbandė matuoklį su savo dirbtuvės 
darbuotojais. Dievaži, kuo darbuotojas sumanesnis, tuo toliau į dešinę 
nukrypdavo juodosios dėžutės indikatoriaus rodyklė. Sutikau, kad 
išbandytų mane, ir rodyklė tik virptelėjo ir nepajudėjo iš vietos. Bet, 
kad ir kvailas, būtent tuomet aš pirmą ir vienintelį kartą pasitarnavau 
žmonijai. Kaip minėjau, nuo tada nesu nė piršto pajudinęs. 

- Ir ką tokio padarėt? - smalsiai paklausė Bulardas. 

— Aš sakau: „Pone Edisonai, išbandykime su šunimi.“ Ir kad jūs 
būtumėt matęs, kokį cirką Šelmiukas iškėlė, kai taip pasakiau! Lot, 
kaukt, draskytis - kad tik išsprukus. Kai pamatė, kad mes rimtai, 
kad išsprukti nepavyks, tiesiu taikymu strykt ant intelekto matuo- 
klio ir išmušė Edisonui iš rankų. Bet mes jį prirėmėm prie sienos, 
ir Edisonas palaikė, o aš pridėjau prie ausų laidus. Nepatikėsit, 
rodyklė perslydo per visą skalę, net už skalėje pažymėto raudono 
brūkšnio! 

— Sugadino prietaisą, - nusprendė Bulardas. 

— „Pone Edisonai, - sakau, - „ką reiškia šitas raudonas brūkšnys?“ 

— „Berniuk“, - sako Edisonas, - „tai reiškia, kad aparatas suga- 
dintas, kadangi raudonuoju brūkšniu pažymėjau save.“ 

- Ar nesakiau, kad sugadino? - apsidžiaugė Bulardas. 

Nepažįstamasis rimtai tarė: 

— Taigi kad nesugadino. Nieko panašaus, gerbiamasis. Edisonas 
patikrino, veikė idealiai. Kai Edisonas man tai pasakė, Šelmis, ne- 
kantraudamas ištrūkti, ir išsidavė. 

— Kaip? - nepatikliai paklausė Bulardas. 

- Suprantat, durys buvo užrakintos spyruokline spyna, be to, 
užsklęstos ir užkabintos kabliu. Tas šuo atsistojo, atkabino kablį, 
atitraukė skląstį ir jau dantimis įsitvėrė už rankenos, bet Edisonas 
spėjo jį nutverti. 

— Negali būti! - suriko Bulardas. 

— Buvo! - švytėdamas atrėmė nepažįstamasis. - Ir štai tuomet 
aš pamačiau, koks didis mokslininkas Edisonas. Jam rūpėjo žinoti 
tiesą, kad ir kokia ji būtų nemaloni. 

- „Aha!“ - sako Edisonas Šelmiui. - „Geriausias žmogaus drau- 
gas, ką? Kvailas keturkojis, ką?“ 

- Šelmio būta atsargaus. Apsimetė, kad negirdi. Kasosi, blusi- 
nėjasi, urgzdamas uostinėja pelių landas - kad tik nesusidurtų su 
Edisonu akis į akį. 

— „Gyvenimėlis, Šelmiuk, ar ne?“ - sako Edisonas. - „Tegu kitas 
rūpinasi maistu, šilta pastoge, o tau tik drūnyti prie židinio, vaikytis 
panas, siausti su draugeliais. Nesuki galvos nei dėl paskolų, nei dėl 
politikos, nei dėl karo, nei dėl darbo - jokių rūpesčių. Tik uodegą 
pavizginai, ranką lyžtelėjai, ir dėl tavęs viskuo pasirūpinta.“ 

— „Pone Edisonai, - sakau, - jūs norit pasakyt, kad šunys pro- 
tingesni už žmones? 

- „Protingesni?“ - sako Edisonas. - „Tegu visas pasaulis sužino! 
Ką aš štai visus metus veikiu? Plūkiuosi kurdamas elektros lemputę 
tam, kad šunys galėtų naktimis dūkti!“ 

— „Klausykit, pone Edisonai“, - sako Šelmis, - „gal verčiau...“ 

— Pala, pala! - suriaumojo Bulardas. 

- Tylos! - pergalingai sušuko nepažįstamasis. - „Klausykit, pone 
Edisonai“, - sako Šelmis, - „gal verčiau tegu viskas lieka paslaptyje? 
Šimtus tūkstančių metų šitokia tvarka visus puikiausiai patenkino. 
Nebūkit šunsnukis. Pamirškit šitą reikalą, sunaikinkit intelekto 
matuoklį, o aš jums pasakysiu, koks siūlelis tinka kaitinamajai 
lempai“ 

— Nesąmonė! - suriko Bulardas, raudonas kaip burokas. 

Nepažįstamasis atsistojo. 

- Iškilmingai prisiekiu - džentelmeno garbės žodis. Man už tai, 
kad tylėsiu, šuo davė slaptos informacijos apie fondų biržą, kuria 
pasinaudojęs apsirūpinau lėšomis pragyvenimui iki gyvos galvos. O 
paskutinieji Šelmio žodžiai buvo skirti Tomui Edisonui: „Bandykit 

karbonizuotos medvilnės siūlelį, - patarė jis. Paskui gauja šunų, 
kurie klausėsi susirinkę už durų, sudraskė jį į skutelius. 

Nepažįstamasis nusisegė keliaraiščius ir numetė Bulardo šu- 
niui. 

— Kuklus pagarbos ženklas, ponaiti. Pagarbos jūsų protėviui, per 
savo liežuvį palydėjusiam galvą. Geros dienos. 

Pasikišo po pažastimi knygą ir nuėjo sau. 


1953 

Įdomu man, kaip atrodė Ernesto Hemingvėjaus žodynas, kadangi jis 
puikiai išsivertė su paprastučiais, visiems žinomais ir suprantamais 
žodžiais. Nudėvėtas nubūtas tomelis, pone Hočneri'? Manasis - 
tirpios kavos ir tabako trupinių mišrainė senoviniame popieriuje, 
ir bet kas, jį pamatęs, teisingai konstatuos, kad aš valandų valan- 
das jame rausiuosi, kaupdamas Arnoldo Dž. Toinbio lygio žodžių 
atsargą. Pridursiu, jog, norėdamas sužinoti, kuo skiriasi principle 
nuo principaP ir kaip teisingai rašyti cashmere, per nugarėlę jį net 
perlaužiau. Tai man brangus iš tėvo paveldėtas didžiulis „Websterio 
naujasis tarptautinis anglų kalbos žodynas“, kurio pagrindas - 1890 
ir 1900 metų laidos „Tarptautinis žodynas“. Jame nėra nei radar, nei 
Wernher von Braun, nei sulfathiazole, bet aš juos ir taip žinau. O 
sulfatiazolį kažkada ir vartojau. 

Ir štai dabar turiu didžiulę, gražią, naują „Random House“ lei- 
dyklos bombą. „Bomba“ vadinu nei menkinamąja, nei, tiesą sakant, 
jokia kita žodynuose teikiama reikšme. Noriu pasakyti, jog knyga 
sunki, turininga, teikianti peno mintims. Viena tokių minčių - kad 
Amerikos žodynų rinkoje grėsmingais konkurentais gali tapti bet 
kokia piniginga sumanių žmonių grupė. Jie gali pasitikslinti, ar 
surinko visus ankstesniuose žodynuose esamus žodžius, papildyti 

nuo jų išleidimo atsiradusiais žodžiais bei išvengti klaidų, už kurias 
kiti žodynai buvo smarkiausiai taršomi. 

„Random House“ įdėjo dar ir spalvotą pasaulio atlasą bei trum- 
pus prancūzų, ispanų, vokiečių ir italų kalbų žodynus. Negi žiūrėsi 
kainos? O ir Kalėdos, viešpatėliau, čia pat. 

Mario Pejis, 1961 metais laikraštyje „Times“ recenzuodamas žiau- 
riai sutriuškintą trečiąjį peržiūrėtą ir pataisytą „Merriam-Websterio“ 
leidimą, priekaištavo, kad dėl „perdėto skrupulingumo“ neįtraukti 
kai kurie necenzūriniai žodžiai, „nors jų gausu daugelyje šiuolaiki- 
nės „literatūros“ veikalų bei ant tualetų sienų“. „Random House“ į 
šį priekaištą šiek tiek atsižvelgė. Nešvankybių neįtraukta tiek, kad 
koks nors pakistanietis galėtų iššifruoti „Paskutinę Bruklino stotį“ 
arba ir „Ulisą, - tačiau leidėjai žengė drąsų pirmą žingsnį, many- 
čiau, išmintingai apsiribodami virškinamojo trakto reikalais. Radau 
tik vieną trumpą veiksmažodį, reiškiantį lytinę sueitį su moterimi, 
paplitusį, žinia, Edvardo Olbio dėka, nors žodyne šis nuopelnas 
jam ir nepriskirtas. Tas veiksmažodis - hump, pavyzdžiui, „hump 
the hostess'3. 

Jei manote, kad pačioje recenzijos pradžioje atkreipti dėmesį 
į nešvankius žodžius - vaikiška, tai galiu atsakyti, kad vaikystėje 
didžiuosius žodynus vartydavau tik tada, kai įtardavau juose esant 
paslėptų tik suaugusiesiems skirtų nešvankybių. Paieškos baigda- 
vosi tuo, kad pasijusdavau susierzinęs ir piktas apžiūrinėjąs keistas 
trammel wheel, arbalest ar dugong iliustracijas. 

Suprantama, žmonėms, kurie žodyną atsiverčia suabejoję kokio 
nors žodžio rašyba, susiginčiję dėl kokio nors žodžio reikšmės, 
spręsdami kryžiažodžius ar žaisdami žodžių loto, tinka bet koks 

žodynas. Tačiau yra žmonių, kurie žodynais naudojasi - ar bent 
turi tokių ketinimų - rimtesniais tikslais. Šitai man paaiškėjo visai 
neseniai, vakarieniaujant su romanistu ir novelistu Ričardu Jeitsu 
ir prof. Robertu Skoulzu, pagarsėjusiu savo liaupsėmis Džono Bar- 
to „Ožiukui Džailzui“. Jeitsas, kaip man pasirodė, itin susirūpinęs 
paklausė Skoulzą, kokį pilną žodyną jam pirktis. Buvo gavęs kūry- 
bai riebią valstybinę stipendiją ir pirmučiausia ketino įsigyti tarp 
kietų viršelių supresuotą visą gimtąją kalbą. Baiminosi, kad gali 
nusipirkti clunker“ (beje, naujajame „Random House“ gaminyje šio 
žodžio nėra). 

Skoulzas Jeitsui protingai patarė įsigyti antrąjį „Merriam-Webs- 
terio leidimą, kuris esąs daugiau norminamasis nei aiškinamasis. 
Norminamąjį aš įsivaizduoju kaip dorą policininką, o aiškinamąjį 
kaip kokį pagėrusį karo laikų draugelį. Jeitsas pažadėjo pirktis tą 
griežtąjį, bet, jergutėliau, jam tai tikrai nereikia oficialių anglų kalbos 
vartosenos taisyklių, kaip nebereikia mokytis važiuoti dviračiu. Kaip 
Skoulzas vėliau sakė, Jeitsas toks žmogus, kurio knygas leksikografai 
skaito tam, kad sužinotų, kokie įdomūs dalykėliai bręsta kalboje. 


* 


Kad staigiai sužinotumėte, ar žodynas norminamasis, ar aiškinama- 
sis, susiraskite din't ir like. Kaip žodžiais kaunamasi dėl žodžių, pa- 
tyriau iš „Merriam-Websterio“ trečiojo leidimo recenzijų. Trumpai 
apie aint: „Merriam-Websterio“ pirmajame leidime jis apibūdintas 
kaip nenorminis, šnekamosios kalbos žodis, antrajame - kaip nenor- 


minis, tarminis, o trečiajame - kad aint „nors daugelio smerkiamas 

ir dažniau vartojamas mažiau išsilavinusių žmonių, šnekamojoje 
kalboje vartojamas... ir daugelio išsilavinusių žmonių, ypač frazėje 
aint I.“ Drįstu tvirtinti, kad mūsų valstybė susideda vien iš jautruolių 
parveniu, nes frazę ain't I išgirsi ne dažniau kaip tetervino tuoktuvių 
burbuliavimą. 

„Random House“ žodyne apie ain't pasakyta taip: „Aint tradiciškai 
daugelio laikoma nenormine forma, todėl visi, nenorintys pasirodyti 
neišsilavinę, turėtų vengti ją vartoti. Ain't neoficialioje aplinkoje 
kartais vartoja ir kai kurie išsilavinę žmonės, ypač individualiame 
[sic], liaudiškame ar humoristiniame kontekste (Ain't it the truth! 
She ain't what she used to be), tačiau visiškai nepriimtina oficialiuose 
raštuose ir kalboje. Nors posakis ain't I galbūt pateisinamas - ir atrodo 
logiškesnis už aren't I?, ir malonesnis ausiai už amnt I? - apdairiau 
būtų aint vengti.“ Kaip jums tokie patarimai parveniu? 

Mano motina nepaminėta, tačiau ji mane mokė vietoj ain't I? ar 
arent I?, ar amn't I? vartoti am I not? Greitis dar ne viskas. Todėl aš 
tai šen, tai ten mikrosekundę sugaištu. Svarbiausia - būti stilingu 
parveniu. 

Dėl like, tariamai keistino į as. „M-W-1“ sakoma: „Like, kaip 
jungtuko, vartojimas as reikšme (Do like I do*), nors kartais aptin- 
kamas ir gerų rašytojų kūriniuose, yra provincializmas ir priešta- 
rauja taisyklingai vartosenai.“ „M-W-2“ apie tą patį dalyką teigia, 
jog jis „plačiai vartojamas tik neliteratūrinėje kalboje ir laikomas 
netaisyklingų.“ „M-W-3“ susilaiko nuo bet kokių perspėjimų ir 
iliustruoja gerą, šiuolaikinę vartoseną pavyzdžiais iš Sent Pitersber- 
go (Floridoje) „Independent“: „wore his clothes like he was... afraid 
of getting dirt on them 7 ir Arto Linkleterio: „impromptu programs 

where they ask guestions much like I do on the air.“* Beje, „M-W-3“ 
pasirodė Eizenhauerio valdymo saulėleidyje, kai tiesiog visi kalbėjo 
taip, kaip Artas Linkleteris. 

„Random House“ leidykla, būdama pranašesnė, kadangi atsa- 
kinėja pamoką paskutinė, 1966 metais skelbia: „Nepaisant didelio 
paplitimo, ypač reklamos šūkiuose, like vietoje as vartosena yra 
visuotinai smerkiama mokytojų ir redaktorių. Sakinyje Do as I say, 
not as I do? keisti as į like neleistina. Viename kitame idiominia- 
me posakyje, kur atstoja as if, jis gali būti pakenčiamas (He raced 
down the street like crazy“), tačiau šis pavyzdys aiškiai priklauso 
šnekamajai kalbai ir raštuose aptinkamas tik visiškai neoficialiuose 
kontekstuose.“ Žaviuosi. Pasakyta net ir tai, nuo ko kentėsi padaręs 
klaidą, ir jokio gailesčio tiems vėžio ir pinigų draugams, tiems go- 
diems kalbos priešams, kurie mūsų vaikus po pamokų moko sakyti: 
„Winston tastes good like a cigarette should." 

„Random House“ nė velnias nepriverstų šį šūkį išspausdinti. 


Sklaidydami naująjį žodyną, ieškodami žinovų sušukuotų nešvanky- 
bių bei griežtų paaiškinimų, pastebėsite, kad, be žodžių, čia įtraukta 
ir biografijų, ir svarbiausių vietovardžių, ir net garsių meno kūrinių 
pavadinimų: A Streetcar Named Desire, Ralph Ellison, Mona Lisa, 
Kiselevsk. Abejoju dėl biografijų ir meno kūrinių, nes jų, gal am- 
žiams įkalintų žodyno puslapiuose, neaiški mišrainė. Pavyzdžiui, 
yra Norman Mailer, tačiau nerasite William Styron, James Jones, 
Vance Bourjaily ar Edward Lewis Wallant. Ir ar apie Alger Hiss 

amžinai žinosime tik tiek ir ne daugiau: „gimęs 1904 m., JAV valstybės 
tarnautojas“? Ir kodėl nėra nė žodžio apie Whittaker Chambers? 
O kas įsiūlė Peress? 

Tiesą sakant, būtent dėl esamų ir nesamų biografinių intarpų šis 
žodynas - ideali kalėdinė dovanėlė kiekvienam paranojikui. Nuo i 
iki 2059 puslapio - marios progų niūriai pasilinksminti. Kodėl yra 
informacijos apie Džo Kenedį tėvą, apie Džeką ir Bobį, o apie Tedį 
ar Žakliną - nėra? Ką norima pasakyti, T. S. Eliotą vadinant britų, 
o W. H. Odeną - anglų poetu? (Gal tokio skirtumo priežastis - kad 
Odenas turėjo Amerikos pilietybę.) Ir ar Robertui Velčui jaunes- 
niajam segama etiketė „JAV saldumynų fabrikantas, pensininkas“ 
tam, kad atrodytų kvailai? Ir kodėl Džono Dilindžerio atminimas 
įamžintas, o apie Adolfą Eichmaną - nė pypt, nė cypt? 

Kas besumanytų įsibrauti į žodynų varžybas - o greičiausiai tai 
bus „General Motors“ ar „Ford“ - jie negailestingai išsijos šito veikalo 
klaidas. Jų nebus daug, nes „Random House“ išsijojo savo pirmtakų 
darbus. Didžiausia klaida, mano galva, - tai, kad biografijos ir meno 
kūriniai nesudėti į atskirą priedą, kur juos galima lengvai pataisyti, 
išmesti ar papildyti. 

Ar įrodžiau, kad šita knyga - nuostabi? Turinys - viršūnė, kai- 
na - taip pat. Anksčiau ar vėliau kas nors pagerins ir tą, ir tą, nes 
gyvename laisvosios verslininkystės sąlygomis, ir kaunantis žaliems 
milžinams, laimi vartotojas. 

Ir, kaip sakiau, daugumai žmonių gerai bet koks žodynas. Ne- 
svarbu, kokį žodyną turėtų, Homo Americanus ir kalbės, ir rašys taip, 
kaip visada. Įsiklausykime, ką pasakė vienas pilietis, paklaustas, ką 
manąs apie tai, kad prezidentas Džonsonas vienoje svarbioje kalboje 
pavartojo žargoninę frazę „cool if“. 

— O man visai nieko, - atsakė jis. - Ne tie laikai, kad Jungtinių 
Valstijų prezidentui reikėtų stengtis kalbėti literatūrine kalba. Gyve- 
name liberaliais laikais. Politikai nebenešioja cilindrų. Tad leiskime 
ir anglų kalbai vilkėti sportiškai. Nenoriu pasakyti, kad prezidentas 
turėtų kalbėti kaip mažaraštis. Tačiau „cool it“ yra liaudiškas posa- 
kis, o svarbiausiam šalies pareigūnui turėtų būti leista kalbėti kaip 
kiekvienam mirtingajam. Nereikia bijoti, kad amerikiečiai palaikys 
banaliu, - gyvenime visi malonūs jausmai yra banalūs. Tačiau lin- 
gvistiniu požiūriu, Dizraelis - nuobodybė.“ 

Šie žodžiai, beje, pasigirdo iš Beneto Serfo, „The Random House 
Dictionary of the English Language“ leidėjo, lūpų. Moralas: nebū- 
tinai kiekvienas naujo žodyno leidėjas turi būti naujas Semiuelis 
Džonsonas. 


1967 


1 A. E. Hočneris (Aaron E. Hotchner, g. 1920) - amerikiečių romanistas, 
dramaturgas, redaktorius; draugavo su E. Hemingvėjumi, parašė jo biografiją 
(„Tėtė Hemingvėjus“). 

Principas; direktorius. 

Išdulkinti šeimininkę. 

Šlamštas. 

Ar ne tiesa? Ji nebe tokia, kokia buvo! 

Daryk, kaip aš darau. 

Drabužius vilkėjo taip, lyg... bijodamas išsipurvinti. 

Improvizuotos programos, kuriose klausinėjama taip, kaip aš darau 
tiesioginiame eteryje. 

s Daryk, kaip sakau, o ne kaip darau. 

16 Jis lėkė gatve kaip išprotėjęs. 

fi „Winston“ skonis - tikros cigaretės skonis. 

12 Ramiai, šalčiau. 

Tas senas namas buvo perskirtas į du butus plona, menkiausius 
garsus praleidžiančia pertvara. Šiauriniame gale gyveno Leonardai, 
pietiniame - Hardžeriai, 

Leonardai - vyras, žmona ir aštuonmetis sūnus - čia atsikėlė visai 
neseniai. Žinodami, kad siena plona, jie pusbalsiu taikiai ginčijosi, ar 
sūnus Polas ne per mažas, kad jį būtų galima vakare palikti vieną. 

- Ššššššš! - sušnypštė Polo tėvas. 

- Ar aš šaukiu? - atsakė motina. - Kalbu normaliausiu balsu. 

- Jeigu aš girdžiu, kaip Hardžeris traukia kamštį, tai ir jis pui- 
kiausiai girdi tave, - pasakė tėvas. 

— Tegu girdi kas nori, man nėra ko gėdytis, - pasakė ponia Leonard. 

— Tu Polą pavadinai mažiuku, - papriekaištavo ponas Leonar- 
das. - Polui nesmagu, nesmagu ir man. 

- Šitaip daug kas vaikus vadina, - pasiteisino ji. 

- Mes šitaip jo turim nebevadinti, - pasakė tėvas. - Ir nuo šio 
vakaro turim nebežiūrėti kaip į mažiuką. Paspaudžiam ranką ir 
drožiam į kiną. - Jis atsisuko į Polą. - Tu juk nebijai, sūnau, ką? 

- Pabūsiu, - atsakė Polas. Buvo ne pagal metus ištįsęs, liesas, 
iš motinos paveldėjęs minkštus, švelnius veido bruožus. - Nieko 
tokio. 

- Teisingai! - tarė tėvas, stukteldamas jam į nugarą. - Jam tai 
bus nuotykis. 

- Man dėl šito nuotykio būtų ramiau, jei kas nors su juo pabū- 
tų, - pasakė motina. 

- Jei tau nebus malonumo žiūrėti filmą, - pasiūlė tėvas, - ves- 
kimės ir jį. 

Ponia Leonard apstulbo. 

— Tai kad filmas ne vaikams. 

— Man tas pat, - mandagiai tarė Polas. 

Dėl ko tėvai nenori, kad jis matytų tam tikrus filmus, tam tikrus 
žurnalus, tam tikras knygas, tam tikras televizijos laidas, jam buvo 
paslaptis, kurią gerbė ir net šiek tiek mėgavosi. 

— Kad pamatys, nenumirs, - pasakė tėvas. 

- Betgi tu Žinai, apie ką tas filmas, - pasakė ji. 

- O apie ką? - naiviai paklausė Polas. 

Ponia Leonard pažvelgė į vyrą, tikėdamasi pagalbos, bet jos 
nesulaukė. 

- Apie vieną merginą, kuri neapgalvotai renkasi draugus, - pa- 
aiškino ji. 

- A, - atsakė Polas, - tikriausiai neįdomus. 

— Tai ar mes einam, ar neinam? - nekantriai tarė ponas Leonar- 
das. - Iki seanso dešimt minučių. 

Ponia Leonard prikando lūpą. 

— Gerai! - ryžtingai tarė ji. - Tu užrakink langus ir galines du- 
ris, 0 aš surašysiu policijos, gaisrinės, kino teatro ir daktaro Feilio 
telefono numerius. - Atsisuko į Polą. - Numerį surinkti, sūnyti, 
mokėsi, tiesa? 

-— Taigi jis seniausiai moka! - sušuko ponas Leonardas. 

- Ššššššš! — sušnypštė ponia Leonard. 

- Atsiprašau. - Ponas Leonardas nusilenkė pertvarai. - Prašau 
man atleisti. 

— Polai, sūnyti, - tarė ponia Leonard, - ką veiksi, kai mes išeisim? 

— Na, tikriausiai žiūrėsiu pro mikroskopą, - atsakė Polas. 

— Mikrobų nežiūrėsi, tiesa? - paklausė ji. 

— Ne-a, tik plaukus, cukrų, pipirus ir panašius daiktus, - atsakė 
Polas. 

Motina mąsliai suraukė antakius. 

— Man regis, kad galima, kaip sakai? - tarė ji ponui Leonardui. 

- Laisvai! - atsakė ponas Leonardas. - Jeigu tik nepradės nuo 
pipirų čiaudėt! 

- Būsiu atsargus, - pažadėjo Polas. 

Ponas Leonardas susiraukė. 


„244444 


Polo tėvams išėjus, Hardžerių bute netrukus pasigirdo radijas. Iš 
pradžių tyliai - taip tyliai, kad Polas, svetainėje prie staliuko žiūrė- 
damas pro mikroskopą, nesuprato, ką kalba diktorius. Muzika buvo 
neaiški, nedarni - neatpažįstama. 

Polas drąsindamasis stengėsi klausytis muzikos, o ne vyro ir 
moters barnio. 

Primerkęs akį įsižiūrėjo pro mikroskopo okuliarą į plaukelį, suk- 
damas rankenėlę, kad sufokusuotų vaizdą. Plaukelis atrodė tartum 

žvilgantis unguriukas, vietomis nuo šviesos taškuotas vaivorykšti- 
nėmis dulkelėmis. 

Bet štai - tolydžio garsėdami, vyro ir moters balsai nustelbė 
radiją. Polas nervingai suktelėjo rankenėlę, ir objektyvas stuktelėjo 
į stiklelį, ant kurio gulėjo plaukas. 

Dabar šūkavo moteris. 

Polas išsuko objektyvo lęšį pasižiūrėti, ar labai sugadintas. 

Dabar ėmė šaukti vyras - suriko kažką neįtikėtinai baisaus. 

Polas atsinešė iš miegamojo servetėlę ir nušluostė matinį taške- 
lį, palikusį lęšyje nuo susidūrimo su stikleliu. Tada objektyvo lęšį 
įsuko atgal. 

Už sienos vėl stojo tyla, girdėjosi tik radijas. 

Polas pasižiūrėjo pro okuliarą į pieno spalvos rūkelį sugadintame 
lęšyje. 

Barnis vėl atsinaujino - riksmai, žiaurūs, beprotiški, garsyn ir 
garsyn. 

Polas virpančiais pirštais ant naujo stiklelio pabėrė druskos ir 
pakišo po mikroskopu. 

Vėl plonu, šaižiu, piktu balsu ėmė klykti moteris. 

Polas vėl per smarkiai suktelėjo rankenėlę, ir naujasis stiklelis 
trikampėmis skeveldromis pažiro ant grindų. Polas pašoko, visas 
drebėdamas, pats vos nerėkdamas iš baimės ir nerimo. Jie turi liautis! 
Kad ir kas būtų, jie turi liautis! 

- Jeigu nori išsirėkti, pagarsink radiją! - sušuko vyras. 

Polas išgirdo, kaip grindimis nukaukšėjo aukštakulniai bateliai. 
Radijas ėmė baubti taip, kad nuo bosinių akordų Polas pasijuto tarsi 
įkalintas didžiuliame būgne. 

— O dabar! - riaumojo radijas. - Keitei nuo Fredo! Nensei nuo 
jos sužavėto Bobo! Arturui nuo tos, kuri pusantro mėnesio jį dievina 
iš tolo! Gleno Milerio orkestras pagros amžinai visų mėgstamą me- 
lodiją „Žvaigždžių dulkės“! Dėmesio! Jei norite kam nors užsakyti 
muzikinį kūrinį, skambinkite numeriu Milton devyni trys tūkstantis! 
Klauskite panaktinio didžėjaus Semo! 

Muzika užliejo ir sudrebino visą namą. 

Už sienos trinktelėjo durys. Kažkas ėmė būgnyti į jas kumščiais. 
tik juto, kaip šiurpsta oda. Neabejojo - jeigu jis nesulaikys, vyras ir 
moteris vienas kitą užmuš. 

Puolė daužyti kumšteliu į sieną. 

— Pone Hardžeri! Liaukitės! - sušuko. - Ponia Hardžer! Liaukitės! 

- Oliui nuo Lavinos! - atsišaukė panaktinis Semas. - Rutai nuo 
Karlo, kuris niekad nepamirš praėjusio antradienio! Vilburui nuo 
Merės, kuriai šįvakar taip ilgu! Soterio-Finegano orkestras su klau- 
simu: „Mano meile, ką darai mano širdžiai?“ 

Sekundės pauzę užpildė dūžtančių indų džerškėjimas. Ir vėl viską 
užgožė muzikos tvanas. 

Polas stovėjo prie sienos, drebėdamas iš bejėgiškumo. 

— Pone Hardžeri! Ponia Hardžer! Nagi būkit geri! 

- Įsiminkite numerį! - šaukė panaktinis Semas. - Milton devyni 
trys tūkstantis! 

Polas apkvaitęs nudūlino prie telefono ir surinko numerį. 

— Radijo stotis, - atsiliepė komutatoriaus operatorė. 

- Gal galėtumėt sujungti mane su panaktiniu Semu? - paprašė 
Polas. 

— Sveiki! - atsiliepė Semas. Jis valgė, kalbėjo pilna burna. To- 
lumoje Polas girdėjo švelnią, svajingą muziką - tą pačią, kurią už 
sienos griaudėjo kaimynų radijas. 

- Ar galėčiau užsakyti muzikinį sveikinimą? - paklausė Polas. 

— Kodėl gi ne, - atsakė Semas. - Kokiai nors priešvalstybinei 
organizacijai, įtrauktai į juoduosius Teisingumo departamento 
sąrašus, nepriklausai? 

Polas akimirką pamąstė. 

— Kad ne, nepriklausau, - atsakė jis. 

— Varyk, - paragino Semas. 

— Nuo pono Lemiuelio K. Hardžerio poniai Hardžer, - tarė Polas. 

— O ką pasakyti? - paklausė Semas. 

— Aš tave myliu, - pasakė Polas. - Susitaikykim ir pradėkim 
viską iš naujo. 

Šaižus įniršusios moters balsas perrėkė radijo gausmą, ir net 
Semas išgirdo. 

— Vaikuti... blogi popieriai? - tarė Semas. - Tėvai susivaidijo? 

Polas pabūgo, kad, sužinojęs, jog jis ne Hardžerių vaikas, Semas 
nepadėtų ragelio. 

— Taip, pone, - atsakė jis. 

- Ir tu šiuo muzikiniu sveikinimu nori juos sutaikyti? - paklausė 
Semas. 

— Taip, pone, - atsakė Polas. 

Semas smarkiai susijaudino. 

— Gerai, vaikuti, - kimstelėjusiu balsu tarė jis. - Padarysiu vis- 
ką, ką galiu. Gal padės. Sykį šitaip išgelbėjau vyruką, susiruošusį 
nusišauti. 

— Kaip jums pavyko? - apstulbo Polas. 

- Jis paskambino ir pasakė, kad ketina sau į makaulę paleisti kul- 
ką, - pasakė Semas, - ir aš pagrojau „Mėlynąją laimės paukštę“. 

Ir baigė pokalbį. 

Polas padėjo ragelį ant svirtelės. Muzika nutilo, ir Polui piestu 
pasistojo plaukai. Buvo sukrėstas, pirmą kartą gyvenime patyręs, 
kokiu fantastišku greičiu veikia šiuolaikinės ryšių priemonės. 

- Gerbiamieji! - prabilo Semas. - Manau, kiekvienam iš mūsų 
kartais ateina mintis: et, ir kokiems niekams aš eikvoju Dievo do- 
vaną - gyvenimą! Galbūt pasirodys juokinga, nes, nepaisant to, 
kas man guli ant širdies, aš visada stengiuosi atrodyti linksmas ir 
žvalus, - tačiau kartais taip pagalvoju ir aš! O paskui tarytum ko- 
kiam angelui paraginus: „Dirbk, Semai, dirbk savo darbą!, ima ir 
atsitinka kas nors svarbaus, kaip štai ką tik. 

- Gerbiamieji! - tęsė Semas. - Esu paprašytas per stebuklingąjį 
radijo ryšį sutaikyti vyrą su žmona! Tuščias reikalas save apgaudinėti. 
Gyvenimas santuokoje ne rožėmis klotas. Būna ir šilta, ir šalta, o 
kartais net atrodo, kad baigta - nebeištversi! 

Polą pakerėjo išmintinga, svari Semo kalba. Tiko, kad ir radijas vei- 
kė visu garsumu, nes Semas bylojo tarsi paties Dievo dešinioji ranka. 

Kai Semas dėl didesnio įspūdžio stabtelėjo, už sienos stojo mir- 
tina tyla. Stebuklas įvyko. 

- Tai štai, - tęsė Semas, - mano profesijos žmogui reikia būti pu- 
siau muzikantu, pusiau filosofu, pusiau psichiatru, pusiau elektriku! 
Ir dar! Bendraudamas su jumis, brangūs klausytojai, įsitikinau štai 
kuo: jei žmonės sutramdytų savo išdidumą ir savimeilę, nebebūtų 
jokių skyrybų! 

Už sienos pasigirdo meilus burkavimas. Nuo minties, kokį nuos- 
tabų darbą jiedu su Semu daro, Polui sugniaužė gerklę. 

— Brangieji! - tarė Semas. - Tai ir viskas, ką norėjau pasakyti 
apie meilę ir santuoką! Tai viskas, ką privalu žinoti kiekvienam! O 
dabar štai ką perduoda ponas Hardžeris poniai Lemiuel K. Hardžer: 
„Aš tave myliu! Susitaikykim ir pradėkim viską iš naujo!“ - Semas 
atsikosėjo. - Erta Kit padainuos „Kažkoks bjaurybė pavogė vestu- 
vinį varpelį!“ 

Radijas už sienos nutilo. 

Nutilo visas pasaulis. 

Polą užplūdo svaigus nepatirtas jausmas: tarytum, ką tik atsi- 
sveikinęs su vaikyste, stovėtų ant gyvenimo - pilnakraujo, audringo, 
džiaugsmingo - slenksčio. 

Už sienos pasigirdo lėtas šlepsėjimas. 

— Tai tu šitaip! - tarė moteris. 

- Šarlote... - baugščiai pralemeno vyras. - Mieloji, prisiekiu... 

— „Aš tave myliu“, - kartėlio kupinu balsu tarė ji, - „susitaikykim 
ir pradėkim viską iš naujo.“ 

- Širdele, - beviltiškai meldė vyras, - tai kitas Lemiuelis K. Har- 
džeris. Tikrai kitas! 

— Nori susigrąžinti žmoną? - tarė ji. - Gerai, nestosiu jai skersai 
kelio. Tegu turi ji tave, Lemiueli... tave, neįkainojamą turtą. 

- Tikriausiai ji pati paskambino į radiją, - įsiterpė vyras. 

— Tegu turi ji tave, apgavike tu, mergišiau, tu niekam tikęs Lo- 
chinvarai!', - tęsė ji. - Bet atrodysi tu nekaip. 

- Šarlote... padėk pistoletą, - ramino ją vyras. - Nesikarščiuok, 
kad nereikėtų gailėtis. 

- Tai jau mano reikalas, šliuže tu. 

Nupoškėjo trys šūviai. 

Polas šoko į koridorių ir atsitrenkė į moterį, išlėkusią iš Har- 
džerio buto. Buvo stambi, šviesiaplaukė, minkšta ir išsiplaiksčiusi 
it suveltas patalas. 

Abu aiktelėjo vienu balsu, o kai Polas leidosi bėgti, jinai stvėrė 
ji į glėbį. 

- Saldainių nori? - suriko kaip išprotėjusi. - O gal dviračio? 

- Ačiū, nenoriu, - suinkštė Polas. - Nenoriu dabar. 

- Tu nieko nematei, nieko negirdėjai! - pagrasino ji. - Žinai, kas 
išdavikams būna? 

- Žinau! - sušuko Polas. 

Pasiraususi rankinuke, ji ištraukė saują kvepiančių servetėlių, 
segtukų ir pinigų. 

- Še! - sušvokštė. - Čia tau! Jeigu laikysi liežuvį už dantų, bus 
ir daugiau. 

Sugrūdo pinigus jam į kišenę ir, nuvėrusi nuožmiu žvilgsniu, 
išdūmė į gatvę. 

Polas įlėkė į kambarį, šoko į lovą ir užsitraukė ant galvos antklodę. 
Karštame, tamsiame guolio urve jis pravirko - dėl to, kad jiedu su 
panaktiniu Semu prisidėjo prie žmogžudystės. 


Netrukus į namą dunksėdamas įžengė policininkas ir lazdele pabeldė 
į abiejų butų duris. 
Polas nustėręs išlindo iš savo karšto, tamsaus urvo ir atidarė duris. 

Tuo pat metu atsivėrė ir kaimynų durys, tarpduryje pasirodė ponas 
Hardžeris, leisgyvis, bet sveikas. 

— Klausau jūsų, - tarė Hardžeris, nedidukas, pliktelėjęs, su siau- 
rais ūsiukais. - Kuo galiu būti naudingas? 

— Kaimynai girdėjo šūvius, - pasakė policininkas. 

- Tikrai? - mandagiai tarė Hardžeris. Paseilinęs mažylį pirštą, 
perbraukė sau per ūsus. - Keista. Aš nieko negirdėjau. - Griežtai 
nužvelgė Polą. - Vėl žaidei su tėvo ginklais, jaunuoli? 

— Oi ne, ne! - persigandęs sušuko Polas. 

— Kur tavo tėvai? - paklausė policininkas Polą. 

- Išėjo į kiną, - atsakė Polas. 

— Tai tu visiškai vienas? - paklausė policininkas. 

— Taip, pone, - atsakė Polas. - Man čia kaip nuotykis. 

- Atsiprašau, kad leptelėjau apie tuos ginklus, - tarė Hardže- 
ris. - Name šūvius tikrai būčiau išgirdęs. Sienos plonos kaip popie- 
rius, o ničnieko negirdėjau. 

Polas pažvelgė į jį dėkingu žvilgsniu. 

— O tu, mažyli, irgi nieko negirdėjai? - paklausė policininkas. 

Polas nespėjo susigaudyti, ką atsakyti, kai lauke pasigirdo triukš- 
mas. Iš taksi automobilio rabždinosi stambi, motiniška ponia, visa 
gerkle kliegdama: 

- Lemai! Lemai, pupuli! 

Ji įvirto į vidų, bogindama lagaminą. Jis daužėsi į koją, kojinė sudris- 
ko. Ji metė lagaminą ir, pripuolusi prie Hardžerio, apsivijo rankomis. 

- Išgirdau tavo žinutę, brangusis, - tarė ji, - ir paklausiau panak- 
tinio Semo. Sutramdžiau savimeilę ir štai aš čia! 

— Rouze, Rouze, Rouze... mažyte mano, - tarė Hardžeris. - Dau- 
giau niekad nepalik manęs. 

Meiliai apsikabinę, jiedu nusvyravo į savo butą. 

- Tu tik pažiūrėk, koks butas! - sušuko ponia Hardžer. - Vyrams 
be moterų - prapultis. 

Kol ji darė duris, Polas pastebėjo, kaip ji džiaugiasi, matydama 
netvarką. 

- Tu tikrai negirdėjai jokių šūvių? - paklausė policininkas Polą. 

Pinigų gniužulėlis Polo kišenėje, atrodė, išburko sulig arbūzu. 

— Negirdėjau, pone, - sumurmėjo jis. 

Policininkas išėjo. 

Polas uždarė buto duris, vilkdamas kojas nuslinko į miegamąjį 
ir krito į lovą. 


Balsai, kuriuos Polas išgirdo, skambėjo šiapus sienos. Šilti balsai - jo tėvo 
ir motinos balsai. Mama dainavo vaikišką dainelę, o tėvas jį rengė. 

- Mažytis Džonis miego norėjo, - plonu balseliu traukė moti- 
na, - miego norėjo, nusiaut nebespėjo. Kietai įmigo Džonis, kukū, 
kietai įmigo su batuku. 

Polas atsimerkė. 

- Ei, didelis vyras, - tarė tėvas, - o miegi nenusivilkęs. 

- Nair kaipgi nuotykis? - paklausė motina. 

— Gerai, - per miegus atsakė Polas. - Kaip filmas? 

- Jis ne vaikams, aukseli, - atsakė motina. - Bet žurnalas tau būtų 
patikęs. Apie meškas - apie meškiukus lepečkiukus. 

Tėvas jai padavė Polo kelnes, ji jas pakratė, kad išsilygintų ir tvar- 
kingai pakabino prie lovos ant kėdės atkaltės. Dar delnu palygino 
ir kišenėje užčiuopė pinigų gniužulą. 

- Tos berniukų kišenės! - gėrėdamasi tarė ji. - Pilnos vaikiškų 
paslapčių. Kas čia? Užkerėta varlė? Stebuklingas peiliukas nuo pa- 
sakų karalaitės? 

Paglostė gumulą. 

- Jis jau ne mažas, jis didelis berniukas, - tarė tėvas. - Ir jau nebe 
to amžiaus, kad galvotų apie pasakų karalaites. 

Motina pakėlė rankas. 

- Neskubink, neskubink. Kai pamačiau jį miegantį, dar kartą 
suvokiau, kokia siaubingai trumpa vaikystė. 

Ji įkišo ranką į kišenę ir ilgesingai atiduso. 

— Berniukų rūbai taip greit dyla - ypač kišenės. 

Ištraukusi gniužulą, kyštelėjo Polui po nosim. 

— Na, gal pasakysi mamytei, kas čia? - linksmai tarė ji. 

Gniužulas išsiskleidė it šalnos pakąsta chrizantema su vieno do- 
lerio, penkinių, dešimtinių, dvidešimtinių bei kosmetinių servetėlių 
žiedlapiais. O nuo jo sklido jauną Polo galvelę svaiginantis aštrus 
muskuso kvapas. 

Tėvas pauostė orą. 

— Kuo čia taip kvepia? - paklausė jis. 

Motina pavartė akis. 

— „Tabu“, - pasakė ji. 


1955 


1 Kadaise labai populiaraus Valterio Skoto eilėraščio personažas. 

Didingesnius statykis rūmus! 


Su Greise ir Džordžu Maklelanais mes pažįstami jau pora metų. Kai 
atsikėlėme į kaimą, jie pirmieji atėjo mūsų pasveikinti. 

Spėjau, kad po pirmų mandagių frazių pokalbis sunkiai megsis, 
tačiau nieko panašaus. Greisė, šaudydama žvitriomis, žibančiomis 
kaip žvirbliuko akimis, užkabino tokią temą, kad galėjo čiauškėti 
valandų valandas. 

- Žinot ką, - žvaliai prabilo ji, - iš jūsų svetainės galima padaryti 
saldainiuką! Tiesa, Džordžai? Supranti, kaip? 

— Naje, - pritarė jos vyras. - Visai gražiai atrodytų. 

— Plėškit šitas baltai dažytas plokštes, - primerkusi akutes, sako 
Greisė. - Apmuškit gumbuotom pušies lentelėm, įtrinkit sėmenų 
aliejum su trupučiu umbros. Kušetę aptraukit ryškiai raudonai — 
raudonai raudonai. Įsivaizduojat? 

— Raudonai? - sako Enė, mano žmona. 

— Raudonai! Nebijokit ryškių spalvų. 

- Pasistengsiu, - sako Enė. 

- Ovisą tą sieną, tuos du bjaurius langiūkščius ir visa kita užden- 
kit tamsiai žaliomis užuolaidomis. Įsivaizduojat? Atrodys beveik kaip 
ta eksperimentinė svetainė vasario mėnesio „Pagražinkim namus 


ir sodą“. Jūs, aišku, prisimenat. 

— Matyt, būsiu nepastebėjus, - sako Enė. Buvo rugpjūtis. 

— O gal „Pavyzdingoje buityje, Džordžai? - suabejojo Greisė. 

- Taip staigiai neprisiminsiu, - sako Džordžas. 

— Nieko, aš pasižiūrėsiu savo kartotekoj ir iškart rasiu. 

Greisė staiga pakilo ir, nelaukdama pakvietimo, leidosi apžiū- 
rinėti namo. 

Ėjo iš kambario į kambarį, dovanodama kokį nors baldą „Gelbė- 
jimo armijai , akimoju naikindama pertvaras, žingsniais matuodama 
grindis, kurias pirmučiausia reikės iškloti žalsvai geltonu kilimu. 

- Pradėkit nuo kilimo, - griežtai sako ji, - o toliau viską derinkit prie 
jo. Jeigu pradėsit nuo kilimo, jis taps pirmojo aukšto visumos centru. 

- Hm, - numykė Enė. 

— Manau, skaitėt „Devyniolika svarbiausių klaidų renkantis 
kilimą“ birželio „Gražiame būste“? 

— Na taip, taip, žinoma, - sako Enė. 

— Puiku. Tada nebeaiškinsiu, su kokiom bėdom susidurtumėt 
pradėję ne nuo kilimo. Džordžai... ak, jis vis dar svetainėj. 

Aš užmečiau akį į Džordžą, sėdintį svetainėje ant kušetės, pa- 
skendusį mintyse. Jis atsitiesė ir nusišypsojo. 

Sekdamas paskui Greisę, pabandžiau pakeisti temą. 

- Žiūrėkit, jūs mūsų šiaurinės pusės kaimynai. O pietinės kas 
tokie? 

Greisė skėstelėjo rankom. 

- A! Jūs dar jų nepažįstat. Dženkinsai. Džordžai, - šūktelėjo ji, - 
jie klausia apie Dženkinsus. 

Iš jos intonacijos supratau, kad mūsų pietiniai kaimynai - mieli 
neturtėliai. 

— Na, Greise, jie visai malonūs žmonės, - sako Džordžas. 

- Pasakė! Džordžai, - sako Greisė, - tu gi žinai, kokie tie Džen- 
kinsai. Taip, jie malonūs, bet... 

Ji nusijuokė ir palingavo galvą. 

- Bet kas? - paklausiau. 

Galvoje sukosi spėlionės: nudistai? narkomanai? anarchistai? 
žiurkėnų augintojai? 

- Jie atsikėlė čia 1945 metais, - sako Greisė, - ir tuoj pat nusipirko 
du nuostabius fotelius. Ir... 

Šįsyk ji atsiduso ir trūktelėjo pečiais. 

- Ir kas? - neatstojau aš. 

Ir suliejo rašalu? Ir kiauroje kojoje aptiko tūkstantinių banknotų 
ryšulėlį? 

- Ir viskas, - pasakė Greisė. - Ir daugiau nieko. 

— Kaip tai? - paklausė Enė. 

— Nesuprantat? Taip gražiai pradėjo su tais dviem foteliais - ir 
išsikvėpė. 

- A, - nutęsė Enė. - Supratau. Sužibėjo ir užgeso. Tad štai koks 
Dženkinsų trūkumas. Aišku. 

- Fui, kokie tie Dženkinsai, - pridūriau aš. 

Greisė nebeišgirdo. Ji kursavo iš svetainės į miegamąjį ir atgal, 
ir aš atkreipiau dėmesį, kad, įeidama arba išeidama iš svetainės, ji 
tiksliai toje pačioje vietoje sukteldavo į šalį. Susidomėjęs priėjau prie 
tos vietos, kurią ji aplenkdavo, ir pora kartų pašokau, tikrindamas, 
ar ten grindys netvirtos, ar kas. 

Ji vėl įėjo ir, pamačiusi mane, iš nuostabos šūktelėjo: 

- Oi! 

— Aš ką nors padariau ne taip? - klausiu. 

— Paprasčiausiai nesitikėjau čia pamatyti jus. 

— Atsiprašau. 

- Čia, matot, batsiuvio darbastalio vieta. 

Aš pasitraukiau į šalį ir nejaukiai stebėjau, kaip ji pasilenkė prie 
įsivaizduojamo darbastalio. Man regis, būtent tada ji pirmą kartą 
mane nugąsdino, ir manęs visai neėmė juokas. 

- Pora vinių stalčiukų atdari, o juose - gebenės, - paaiškino 
ji. - Žavu? - Ji vėl apėjo darbastalį, saugodamasi, kad nenusibroz- 
dintų blauzdų, ir ėmė lipti laiptais į antrą aukštą. - Nieko prieš, kad 
apsidairysiu tenai? - Žvaliai tarė ji. 

— Prašom drąsiai, - paragino Enė. 

Džordžas nebesėdėjo ant sofos. Minutėlę žiūrėjo į laiptus, tada 
pakėlė tuščią stiklinę. 

- Gal galėčiau dar? 

- Jūs jau atleiskit, Džordžai. Visai jus pamiršom. Na, žinoma. 
Vaišinkitės. Butelis ten, valgomajame. 

Jis nudrožė tiesiai prie jo ir šliūkštelėjo gerą pusę stiklinės viskio. 

- Plytelės vonioje, be abejo, visiškai nedera prie jūsų rankšluos- 
čių, - pasigirdo viršuje Greisės balsas. 

Enė, it tarnaitė sekdama jai iš paskos, šaltai pritarė: 

— Be abejo. | 

Džordžas pakėlė stiklinę, mirktelėjo ir išmaukė iki dugno. 

— Nepaisykit jūs jos, - tarė jis. - Ji tokios mados. Jūsų namas - 
kaip reikalas. Man patinka, patinka ir jai. 

— Ačiū, Džordžai. Malonu girdėti. 

Kai Enė ir Greisė nulipo žemyn, Enė atrodė visiškai nusivariusi. 

— Oijūs vyrai, vyrai! - tarė Greisė. - Manot, mes kvailutės, tiesa? — 
Ji draugiškai nusišypsojo Enei. - Nesupranta jie, ko reikia moterims. 
O apie ką judu kalbėjotės, kol mudvi taip smagiai plepėjom? 

— Aš jam patariau apklijuoti medžius apmušalais, o ant raktų 
skylučių pakabinti kartūno užuolaidėles, - pasakė Džordžas. 

- Hmmm, - numykė Greisė. - Ką gi, brangusis, laikas namo. 

Priebutyje stabtelėjo. 

- Šitas duris reikia supaprastint, - tarė ji. - Visas gražmenas 
lengvai nulupsit su kaltu. O kad mediena pašviesėtų, reikia nutepti 
baltais dažais ir tuoj pat nugremžti. Atrodys labiau jūsų stiliaus. 

— Davėt labai daug naudingų patarimų, - pasakė Enė. 

— Gražus namas ir taip, - pasakė Džordžas. 

— Garbės žodis, - tarė Greisė, - nesuprantu, iš kur tiek daug 
menininkų vyrų. Kaip gyva nesu sutikusi nė vieno, turinčio meni- 
ninko gyslelę. 

— Nesąmonė, - tyliai tarstelėjo Džordžas. 

Ir taip meiliai pažvelgė į savo brangiausiąją, kad aš apstulbau. 

- Nyki, manau, mūsų gūžtelė, - Maklelanams išėjus, niūriai 
tarė Enė. 

— Ką tu čia dabar? Puikiausias namas. 

— Gal. Bet kiek darbo dar čia reikia įdėt. Aš net neįsivaizdavau. 
Na, jų namas tai, reik manyt, oho. Ji sakė, jie jame gyvena jau pen- 
keri metai. Įsivaizduoji, kaip jinai per penkerius metus turėjo jį 
iščiustyt - iki paskutinės vinelės. 


179 


- Iš lauko nieko ypatinga. Šiaip ar taip, Ene, tai ne tavo charak- 
teriui. 

Ji krestelėjo galvą, tarsi norėdama atsipeikėti. 

— Ne mano charakteriui, sakai? Išties niekad nejutau nė menkiau- 
sio noro lygiuotis į kaimynus. Bet šita moteriškė turi kažką tokio. 

— Bala jos nematė! Draugaukim verčiau su Dženkinsais. 

Enė nusijuokė. Greisės apžavai sklaidėsi. 

- Išprotėjai? Draugauti su tokiais, kurie teturi du fotelius, kurie 
pradeda ir nebaigia? 

- Gerai, draugausim su sąlyga, jeigu įsigis prie jų derančią naują 
sofą. 

- Ir ne bet kokią sofą, o pačią pačią... 

- Jei norės su mumis bičiuliautis, tegu nebijo ryškių spalvų ir 
pradeda nuo kilimo. 

— Kalbos nėra, - tvirtai pasakė Enė. 


Tačiau su Dženkinsais dar ilgai sveikinomės tik linkteldami galvą. 
Artimesnei pažinčiai nebuvo laiko. Greisė Maklelan didžiąją dienos 
dalį leisdavo pas mus. Beveik kiekvieną rytą, man išvykstant į darbą, 
ji atvilkdavo krūvą namų ūkiui skirtų žurnalų ir sodindavosi Enę 
jų peržiūrinėti, drauge ieškoti pačių tinkamiausių sprendimų, kaip 
pertvarkyti mūsų namą. 

- Jie tikriausiai baisiai turtingi, - sykį per vakarienę sako Enė. 

- Nemanau, - atsakiau. - Džordžas turi kuklią odos gaminių 
krautuvėlę, ir į ją retai kas užsuka. 

— Na, tada, matyt, viską iki paskutinio cento leidžia namui. 

— Tuo patikėčiau. Bet kodėl tau atrodo, kad jie turtingi? 

- Iš jos kalbos pinigai jai nusispjaut. Net nemirkteli, kalbėdama 
apie portjeras po dešimt dolerių už metrą, arba kad virtuvės per- 
tvarkymas kainuos ne daugiau, kaip pusantro tūkstantuko - aišku, 
neskaitant lauko akmenų židinio. 

— Kokia gi virtuvė be lauko akmenų židinio? 

- Ir be suapvalintos sofos. 

- Ar tu negali ja kaip nors atsikratyt, Ene? Ji tave nukamuos. 
Sakyk, kad neturi laiko, ir viskas. 

- Širdis neleidžia. Ji tokia maloni, draugiška ir vieniša, - bejėgiš- 
kai tarė Enė. - Be to, jai nepaaiškinsi. Kad ir ką sakyčiau, ji negirdi. 
Jai galvoj vien brėžiniai, audiniai, baldai, apmušalai ir dažai. 

— Pakreipk kalbą kita tema. 

- Pakreipsi tu Misisipę! Pradėk kalbėt apie politiką - ji aiškina, 
kaip pertvarkyt Baltuosius rūmus; pradėk kalbėt apie šunis - ji 
kalbės apie šunų būdas. 

Suskambo telefonas. Pakėliau ragelį. Skambino Greisė Maklelan. 

— Klausau, Greise. 

- Jūs prekiaujat biuro baldais, teisybė? 

— Teisybė. 

- Ar pas jus kartais nepasitaiko senų kartotekų spintų? 

- Pasitaiko. Nors jų nemėgstu, bet kartais tenka paimti. 

- Gal perleistumėt man kokią? 

Minutėlę pamąsčiau. Turėjau vieną tokį seną griozdą, kurį ruo- 
šiausi ištempt į sąvartyną. Taip ir pasakiau Greisei. 

- Nuostabu! Praeito mėnesio „Pagražinkim namus“ yra straipsnis 

apie senas kartotekų spintas. Apklijavus apmušalais ir nutepus per- 
matomu šelaku, spinta - stačiai saldainiukas. Įsivaizduojat? 

- Aha. Gerai, kaimynėle. Ryt vakare atvežu. 

— Oi, koks jūs malonus. Gal ta proga užsuktumėt su Ene ko 
išgerti? 

Kvietimą priėmiau ir padėjau ragelį. 

— Naštai ir išmušė valanda, - tariau. - Marija Antuanetė pagaliau 
kviečiasi mus pasidairyti po Versalį. 

— Aš bijau, - tarė Enė. - Mūsų namas paskui atrodys visiškai 
skurdus. 

- Gyvenimas - ne vien buto gražinimas. 

- Žinau, žinau. Pabūtum tu namie dieną ir pasakytum taip prie jos. 

Kitą vakarą, kad atgabenčiau Greisei tą seną kartotekų spintą, 
namo grįžau ne su savo mašina, o su pikapu. Enė jau buvo pas Ma- 
klelanus. Džordžas išėjo man padėti. 

Spinta buvo ąžuolinis senoviškas griozdas, ir, kol mes pūkšda- 
mi pagaliau įboginom ir pastatėm ją prieškambaryje, man beveik 
nebuvo kada apsidairyti po namo vidų. 


* 


Pirmiausia į akis krito kitos dvi prieškambaryje stovinčios sukrio- 
šusios kartotekų spintos, subjaurotos arba apmušalais, arba per- 
matomu šelaku. Užėjau į svetainę. Enė, keistai šypsodamasi, sėdėjo 
ant sofos. Spyruoklės, išlindusios pro sofos dugną, rėmėsi į grindis. 
Kambarį apšvietė vienintelė lemputė voratinkliais aptrauktame šešių 
lizdų sietyne. Nuo vieno lizdo karojo laidas, vietomis sulopytas lipnia 

juosta, prijungtas prie lygintuvo ant svetainės viduryje stovinčios 
lyginimo lentos. 

Ant grindų - mažutis kilimėlis, koks paprastai klojamas vonioje, 
o grindų lentos seniai plautos ar dažytos - subraižytos, neaiškios 
spalvos. Visur dulkės, voratinkliai, langai murzini. Vienintelis tvar- 
kos ar prabangos ženklas - dešimtys ant staliuko vėduokle paskleistų 
storų, blizgančių namų apdailai skirtų žurnalų. 

Džordžas nervinosi ir buvo dar nekalbesnis nei paprastai. Supra- 
tau, kad varžosi mūsų. Paruošęs mums kokteilio, atsisėdo. Sėdėjo 
kaip ant adatų ir tylėjo. 

Kas kita Greisė. Ta atrodė net pernelyg įsiaudrinusi, kupina nesle- 
piamo pasididžiavimo. Keliskart per minutę tai prisėsdama, tai pašok- 
dama, tai vėl prisėsdama, it balerina skraidė po kambarį, aiškindama 
kur, kaip ir ką pertvarkysianti. Trynė tarp pirštų įsivaizduojamus audi- 
nius, palaimingai raivėsi pintoje kėdėje, vieną gražią dieną virsiančioje 
tamsiai violetiniu šezlongu, išskėtusi rankas rodė, kokio pločio spintelė 
televizoriui, radijui ir gramofonui stovės prie sienos. 

Sugniaužusi rankas, užsimerkė. 

— Ar įsivaizduojat? Ar jūs įsivaizduojat? 

- Tiesiog žavu, - pasakė Enė. 

- Ir kiekvieną vakarą, Džordžui grįžtant namo, alaviniame ąsotyje 
tarp ledukų jau lauks martinio kokteliai, ir gros gramofonas. 

Greisė atsiklaupė priešais tuštutėlę vietą, kur stovės spintelė, ore 
išrinko plokštelę, uždėjo ant įsivaizduojamo disko, paspaudė nesamą 
mygtuką ir vėl atsisėdo ant pintos kėdės. Aš net pakraupau, kai ji 
ėmė linguoti galvą pagal iliuzinės muzikos ritmą. 

Po geros minutės neramu, atrodo, pasidarė ir Džordžui. 

- Greise! Užmigsi. 

Bandė pasakyti linksmai, tačiau balsas išdavė rūpestį. 

Greisė papurtė galvą ir tingiai atsimerkė. 

— Aš nemiegojau. Aš klausiausi. 

— Bus išties nuostabus kambarys, - su nerimu žiūrėdama į mane, 
tarė Enė. 

Greisė staiga vėl kaip įdiegta pašoko. 

— O valgomasis! - Nieko nelaukdama, stvėrė žurnalą ir puolė 
vartyti. - Pala, kur jis yra, kurgi jis yra? Ne, ne šitame. - Numetė 
žurnalą. - A, aišku. Vakar išsikirpau ir įdėjau į kartoteką. Atsimeni, 
Džordžai? Valgomasis stalas su stikliniu viršumi, o apačioje lentyna 
gėlių vazonėliams. 

- Mhm. 

- Štai kas bus valgomajame! - džiugiai tarė Greisė. - Įsivaizduo- 
jat? Stalas permatomas, o apačioje geranijos, sanpaulijos ir kitos, 
kokios tik nori, gėlės. Gražu? - Ji nulėkė prie kartotekų spintų. - Jūs 
pamatytumėt spalvas! 

Mudu su Ene mandagiai nusekėm iš paskos ir laukėm, kol ji 
stalčiuose vartė skirtukus. Pamačiau, kad stalčiai prigrūsti audinių ir 
apmušalų pavyzdžių, kortelių su dažų pavyzdžiais, žurnalų iškarpų. 
Dvi spintos pilnutėlės, ir jau buvo ko dėti į trečią, mano atvežtinę. 
Stalčiai buvo sužymėti paprastai: „Svetainė“, „Virtuvė“, „Valgomasis“ 
ir taip toliau. 

— Kartoteka kaip reikiant, - tariau pro šalį einančiam su pilna 
stikline Džordžui. 

Jis įdėmiai pasižiūrėjo į mane, tarsi svarstydamas, ar aš nesišaipau. 

— Tai jau taip, - galiausiai tarė jis. - Yra skyrius ir dirbtuvei. Ji 

nori, kad ją įsirengčiau pusrūsy. - Jis atsiduso. - Kada nors. 

Greisė pakėlė mėlyno permatomo plastiko kvadratėlį. 

— O čia medžiaga virtuvės užuolaidėlėms virš plautuvės ir auto- 
matinės indaplovės. Nepraleidžia vandens, švariai valoma. 

— Graži, - pagyrė Enė. - Jūs turit automatinę indaplovę? 

- Mmmmm? - nusišypsojo Greisė, mintimis nuklydusi kažkur 
toli toli. - A... indaplovę? Neturim, bet aš jau išsirinkau, kokios 
mums reikia. Mes jau nusprendėm, Džordžai, tiesa? 

— Taip, brangioji. 

— O kada nors... - džiugiai tarė Greisė, pirštais braukdama per 
korteles. 

— Kada nors... - pakartojo Džordžas. 


Kaip sakiau, nuo to laiko, kai susipažinom su Maklelanais, praėjo 
dveji metai. Enė, kad ir kokia gailestinga ir jautri, sugalvodavo ne- 
kaltų priežasčių, kad Greisė su savo žurnalais negalėtų visą dieną 
kiurksoti pas mus. Tačiau mes įpratom su Maklelanais kaimyniškai 
kartą kitą per mėnesį kviestis vieni kitus ko nors išgerti. 

Džordžas man patiko. Matydamas, kad mes, priešingai negu kiti 
kaimynai, nesišaipom iš jo žmonos interjero paieškų, jis darėsi vis drau- 
giškesnis ir šnekesnis. Greisę jis dievino ir numodavo į jos pomėgį taip, 
kaip per mūsų pirmąjį susitikimą, tik prie nepažįstamų žmonių. Tarp 
draugų jis nei žodeliu netrukdydavo ir nepašiepdavo jos svajonių. 

Enė slegiančių Greisės monologų klausydavosi sakytum kokių 
krikščioniškų pamaldų - taktiškai ir kantriai. Mudu su Džordžu į 

juos nekreipdavom dėmesio ir maloniai pasišnekučiuodavom apie 
ką tik nori, išskyrus namų gražinimą. 

Per tuos pašnekesius pamažu paaiškėjo, kad Džordžui jau seniai 
striuka su finansais ir kad reikalai niekaip negerėja. Kiekvieną mė- 
nesį, kai kioskuose pasirodo naujas namų ūkiui skirtas žurnalas, 
Džordžui atrodą, jog Greisės jau penkeri metai planuojamas „kada 
nors“ dar labiau nutolsta. Štai dėl ko, nusprendžiau, o ne dėl Greisės 
jis padaugina išgerti. 

O kartotekų spintos pilnėjo ir pilnėjo, o Maklelanų namas vis 
labiau šiuro. Tačiau jos entuziastingos svajonės apie gražų namą 
neblėso. Priešingai, jos entuziazmas netgi didėjo, ir mes ne kartą tu- 
rėdavom sekioti jai iš paskos ir klausytis, kaip čia viskas atrodys. 

Ir štai Maklelanams atsitiko vienas liūdnokas ir vienas baisiai 
džiugus dalykas. Liūdna buvo tai, kad Greisė pasigavo virusinę infek- 
ciją ir turėjo du mėnesius gulėti ligoninėje. Džiugu - kad Džordžas 
iš vieno nepažįstamo giminaičio paveldėjo šiek tiek pinigų. 

Kol Greisė gulėjo ligoninėje, Džordžas dažnai užsukdavo pas mus 
pavakarieniauti, ir tą dieną, kai gavo palikimą, iš jo uždarumo neliko 
nė ženklo. Mūsų nuostabai, dabar jau jis su užsidegimu kalbėjo apie 
interjero apdailą, ir daugiau nieko. 

— Jus jau irgi pagavo šišas, - juokdamasi tarė Enė. 

— Kur nepagaus! Aš juk turiu pinigų! Aš įrengsiu namą būtent 
taip, kaip nori Greisė. Tai nustebs grįžusi iš ligoninės! 

— Rimtai, Džordžai? 

— Kuo rimčiausiai! 

Ir mudu su Ene noriai ėmėmės jam padėti. Peržiūrėjom Greisės 
kartoteką ir radom smulkias instrukcijas, kaip ką daryti kiekviename 

kambaryje, iki knygų atramėlių ir muilinių. Suieškoti visa, ko reikia, 
buvo darbelis ne iš lengvųjų, tačiau Džordžas, o ir Enė nenuleido 
rankų, be to, dėl pinigų nereikėjo sukti galvos. 

Rūpesčio buvo dėl laiko, dėl pinigų - ne. Elektrikai, tinkuotojai, 
mūrininkai, staliai dirbo dieną naktį, už viršvalandžius gaudami 
papildomą atlyginimą, o Enė tik už ačiū nedavė ramybės parduo- 
tuvėms, skubindama pristatyti baldus visam namui. 

Likus dviem dienoms iki Greisei grįžtant iš ligoninės, palikimas 
buvo ištirpęs, užtat namas blizgėjo. Džordžas neabejotinai buvo 
laimingiausias, išdidžiausias žmogus pasaulyje. Viskas buvo atlikta 
nepriekaištingai, išskyrus vieną dėmesio nevertą smulkmeną. Enei 
nepavyko gauti medžiagos svetainės užuolaidoms ir sofos apvalkalui 
tiksliai tokios geltonos spalvos kaip Greisės palikta audinio atraiža. 
Enė išrinko šiek tiek šviesesnio atspalvio. Mudu su Džordžu nema- 
tėm visiškai jokio skirtumo. 

Ir štai Greisė, linksma, tik nusilpusi, laikydamasi Džordžui už 
parankės, grįžta namo. Vakarėjo, mudu su Ene laukėme svetainėje, 
stačiai virpėdami iš jaudulio. Pamačiusi, kad Džordžas veda žmoną 
keliuku prie namo, Enė puolė nervingai taisyti savo atneštą raudo- 
nų rožių puokštę staliuko viduryje stovinčioje masyvioje stiklinėje 
vazoje. 

Išgirdome, kaip Džordžas pasuko rankeną, durys atsivėrė, ir 
Maklelanai peržengė savo išsvajoto namo slenkstį. 

- Oi, Džordžai, - tyliai aiktelėjo Greisė. 

Ji paleido jo ranką ir, sakytum stebuklingai sustiprėjusi vien nuo 
regimo vaizdo, ėmė apžiūrinėti kambarį po kambario taip, kaip tūks- 
tantį kartų jau buvo apžiūrinėjusi. Tik šį kartą ji netarė nė žodžio. 

Galiausiai grįžo į svetainę ir išsitiesė tamsiai violetiniame šez- 
longe. 

Džordžas pritildė gramofoną taip, kad tesigirdėjo šnabždesys. 

— Na, kaip? 

Greisė atsiduso. 

— Duok atsipeikėti, - tarė ji. - Nerandu žodžių, tinkamų žodžių. 

-— Patinka? - paklausė Džordžas. 

Greisė pažvelgė į jį ir skeptiškai nusijuokė. 

— Ak Džordžai, Džordžai, kaip nepatiks! Brangusis, viskas stačiai 
nuostabu! Štai dabar aš pagaliau savo namuose. 

Jos lūpos suvirpo, ir mes visi susigraudinom. 

— Viskas gerai? - kimiu balsu ištarė Džordžas. 

— Tu viską sutvarkei nuostabiai. Taip švaru, taip gražu. 

- Kur jau nebus švaru, - tarė Džordžas ir suplojo rankom. - Na, 
tau sveikata leis su mumis išgert? 

— Bus tos sveikatos. 

— Mūsų, Džordžai, neskaičiuok, - tariau aš. - Mes išeinam. Mums 
tik rūpėjo pamatyt jos išraišką įėjus į vidų, bet dabar mes išnykstam. 

— Na ne, klausykit... - tarė Džordžas. 

— Ne, rimtai. Mes išeinam. Jums reikia pabūti vieniems - trise, 
su namu. 

- Luktelkit, - tarė Džordžas. 

Jis nuskubėjo į akinamai baltą virtuvę ruošti kokteilio. 

— Gerai, tai mes ir slenkam, - tarė Enė. Mes žengėm prie 
durų. - Nesistokit, Greise. 

— Na, jeigu tikrai nepasiliekat, tai sudie, - sėdėdama šezlonge, 
tarė Greisė. - Net nežinau, kaip jums atsidėkoti. 

- Seniai bebuvau patyrusi tokį malonumą, - tarė Enė. Ji su pasi- 
didžiavimu apžvelgė kambarį ir priėjusi prie staliuko truputį pataisė 
rožes. - Neramu man buvo tik dėl sofos apvalkalo ir užuolaidų 
spalvos. Ar nieko? 

- Jūs irgi pastebėjot, Ene? Žadėjau net neužsiminti. Juk būtų 
kvaila dėl tokios smulkmenos gadinti nuotaiką sugrįžtuvių dieną. 

Ji nežymiai susiraukė. Enė apsiniaukė. 

— Ai kaip gaila. Tikiuosi, labai nenusiminėt. 

— Ne ne, aišku, kad ne, - atsakė Greisė. - Nežinau, kas čia yra, 
bet tai visai nesvarbu. 

- Galiu paaiškinti, - tarė Enė. 

— Man rodos, kaltas oras. 

- Oras? - pakartojo Enė. 

— O kaip kitaip paaiškinti? Ta medžiaga tiek metų puikiausiai 
išlaikė spalvą, o čia žybt - per keletą savaičių ir išbluko. 

Įėjo Džordžas, nešinas aprasojusiu alaviniu ąsočiu. 

- Na, po vieną greitosiomis gal išgersit, ką? 

Mudu su Ene dėkingi be žodžių čiupom taures. 

- Šiandien atnešė naują „Gražaus būsto“ numerį, širdele, - tarė 
Džordžas. 

Greisė trūktelėjo pečiais. 

- Ar skaitysi vieną, ar visus - tas pats galas. - Ji pakėlė taurę. - Į 
sveikatą, brangieji, ir labai ačiū už rožes. 


1951 


1 Iš O. V. Holmso (O. W. Holmes, 1809-1894) eilėraščio. 


Toliausia nuo namų vieta, kur teko parduoti išorinius langus, - Ha- 
janis Porte (Masačūsetso valstijoje), prieš pat prezidento Kenedžio 
vasarnamį. Paprastai darbo reikalais nuo Šiaurės Krofordo (Niu 
Hempšyro valstijoje), kur gyvenu, nenutolstu daugiau kaip dvide- 
šimt penkias mylias. 

Atsidūriau Hajanis Porte todėl, kad buvau neteisingai suprastas 
ir palaikytas aistringu respublikonu - Goldvoterio! šalininku. Tiesą 
sakant, apie Goldvoterį neturėjau jokios nuomonės. 

O buvo taip. Šiaurės Krofordo „Liūtų“ klubo renginių vedėjas, 
goldvoterininkas, į vieną susirinkimą pasikvietė tokį studentėlį 
Robertą Taftą Ramfurdą pakalbėti apie Vašingtone ir Hajanis Porte 
demokratų krečiamas eibes. Vaikinukas buvo kažkokios naciona- 
linės studentų organizacijos prezidentas, o ta organizacija siekė 
šalyje įgyvendinti, jo žodžiais tariant, esminius principus. Vienas 
iš esminių principų, pamenu, - atsikratyti pajamų mokesčių. Kad 
jūs būtumėt girdėję plojimus! 

Man kažkodėl kirbėjo mintis, kad tam vaikinui politika rūpi ne 
daugiau, kaip man. Paakiai pajuodę, ir iš veido atrodė, kad nekan- 
trauja kuo greičiau dingti. Žodžiais kalbėjo griežtais, tačiau balselis — 
it dūdelės liurlenimas. Vienintelis įdomus momentas buvo tada, kai 

jis ėmė pasakoti apie tai, kad su Kenedžiais ir jų draugais dalyvavęs 
buriavimo varžybose, golfo'ir teniso turnyruose. Sakė, jog tai, kad 
Bobis Kenedis puikiai žaidžiąs golfą, - propagandos burbulas. Iš 
tikrųjų iš Bobio golfo žaidėjas toks, kaip iš kiškio futbolininkas. 
Dar sakė, kad Pjeras Selindžeris - kaip reta netikęs golfo žaidėjas, 
ir visai nenusimanąs apie buriavimą ar tenisą. 

Į susirinkimą pasiklausyti Roberto Tafto Ramfurdo buvo atvykę 
jo tėvai. Iš paties Hajanis Porto. Abu sūnumi labai didžiavosi - bent 
jau tėvas tai tikrai. Tėvas, nors buvo jau pasnigę, mūvėjo baltas 
flanelines kelnes, avėjo baltus pusbačius, vilkėjo dvieilį mėlyną 
švarką su varinėmis sagomis. Vaikinas jį pristatė kaip komodorą 
Viljamą Ramfurdą. Komodoras buvo nedidukas, šviesiai mėlynų 
akių ir su itin gauruotais antakiais. Kaip ir sūnus, atrodė panašus į 
netašytą, bet geraširdį meškiną. Vėliau iš vieno slaptosios tarnybos 
agento sužinojau, kad Kenedžiai Ramfurdus kartais pavadindavę 
„pūkuotukais“ - dėl to, kad buvo labai panašūs į meškiną iš knygos 
vaikams „Mikė Pūkuotukas“. 

Tačiau komodoro žmona buvo ne „pūkuotukė“ - liesa, judri ir 
pora colių aukštesnė už komodorą. Meškinai iš išvaizdos atrodė 
viskuo patenkinti. Komodoro žmona tokia neatrodė. Mačiau, kad 
ją daug kas nervina. 

Kai vaikinukas, tėvui vis paplojant, baigė Kenedžius dėti į šuns 
dienas, atsistojo Hėjus Boidenas, pastatų perkėlėjas. Jis, demokra- 
tas, Kenedžių šalininkas, vaikinukui davė garo. Pamenu tik, kad 
pradėjo taip: 

- Vaikeli, dar pienas nuo lūpų nenudžiūvo, o jau šakojiesi. 
Kas iš tavęs bus, kai suaugsi? 

Ir kad ims vanoti! 

Vaikinukas neužsigavo. Tik susidrovėjo ir atsikirsdamas kažką 
paliurleno plonu balseliu. Užtat komodoras ne juokais įdūko. Išraudo 
kaip pomidoras. Pašoko ir dėjo atgal, ir visai taikliai, nors žmona jį 
vis tampė ir tampė už švarko su varinėmis sagomis. Ji stengėsi jį nu- 
raminti, kad nekiltų skandalas, tačiau komodoras skandalus mėgo. 

Susirinkimas tuo ir baigėsi. Galima sakyti, visi jautėsi nesmagiai, 
ir aš priėjau prie Hėjaus Boideno šnektelti apie vieną dalyką, netu- 
rintį jokio ryšio nei su Kenedžiu, nei su Goldvoteriu, o būtent apie 
mano jam parduotą vonios kabiną. Jis užsispyrė, girdi, susimon- 
tuosiąs pats, sutaupydamas kokius aštuonis su puse dolerio. Tačiau 
ji leido vandenį, dėl to įgriuvo valgomojo lubos, ir Hėjus teigė, esą, 
kaltas ne blogas montavimas, o gaminys. Hėjui po ginčo su vaikinu 
dar buvo likę nuodo, tad ėmė gelti man. Aš jam išklojau teisybę ir 
nuėjau sau, ir komodoras Ramfurdas čiupo ir paspaudė man ranką. 
Jam pasirodė, jog užstojau jo sūnų ir Barį Goldvoterį. 

- Kuo jūs verčiatės? - paklausė mane. 

Pasakiau, ir jis iškart užsisakė išorinius langus visam keturių 
aukštų namui Hajanis Porte. komodoras tą didelį seną namą vadino 
kotedžu. 


- Jūs laivyno komodoras? - pasiteiravau. 

— Ne, - atsakė jis. - Bet mano tėvas, prezidentaujant Viljamui 
Hovardui Taftui, buvo Laivininkystės departamento sekretorius. 
Mano tokia pilna pavardė: komodoras Viljamas Hovardas Taftas 
Ramfurdas. 

— Gal tarnaujate kranto apsaugoje? 

- Turite omeny „Kenedžių asmeninį laivyną ? 

- Atleiskit, nesupratau. 

— Sakau, dabar taip derėtų vadinti kranto apsaugą, - paaiškino 
jis. - Jos vienintelė pareiga, atrodo, saugoti Kenedžius, kada juos 
ant vandenslidžių tampo galingi smirdlaiviai. 

— Vadinasi, kranto apsaugoje netarnaujat? 

Neįsivaizdavau, ką dar jis galėtų veikti. 

— 1946 metais buvau Hajanis Porto jachtklubo viršininkas. 

Jis nešyptelėjo, nešyptelėjau ir aš, nešyptelėjo ir jo žmona Klari- 
sė. Tačiau ji aiškiai atsiduso - lyg lietingą rytą kažkur toli toli būtų 
ūktelėjęs prekinis traukinys. 

Tuomet nežinojau, kas Klarisei slegia širdį, - ji dūsavo todėl, kad 
komodoras nuo 1946 metų niekur ir niekuo nedirbo. Nuo tų metų 
jo vienintelis užsiėmimas buvo kiauras dienas griežti dantį ant visų 
iš eilės Jungtinių Valstijų prezidentų, tarp jų ir ant Eizenhauerio. 

Ant Eizenhauerio - ypač. 


* 


Taigi, birželio pabaigoje su savo sunkvežimiu nuvažiavau į Hajanis 
Portą išmatuoti komodoro langų. Jo namas, kaip ir Kenedžio, stovėjo 
Irvingo alėjoje. Kodo kyšulyje pataikiau atsidurti tą pačią dieną, kaip 
ir prezidentas Kenedis. 

Mašinų vora nusidriekė net per tris kaimus. Mašinų registravimo 
numeriai - iš visų šalies valstijų. Vora šliaužė keturių mylių per 
valandą greičiu. Mane pralenkė bent keli penkiasdešimt mylių su- 
korusių Žygeivių būriai. Keturis kartus užvirė radiatorius. 

Apmaudavau, kad esu tik eilinis pilietis ir kad tenka gaišti tokiose 
vorose. Bet paskui atpažinau priekyje limuziną vairuojantį žmogų. 
Tai buvo Edlajus Stivensonas. Jis šliaužė taip pat lėtai, kaip ir aš, ir 
jam irgi užvirė radiatorius. 

Vienoje vietoje įstrigome taip ilgai, kad ir ponas Stivensonas, 
ir aš išlipome pavaikštinėti. Ta proga jo paklausiau, kaip klostosi 
reikalai Jungtinėse Tautose. Jis atsakė, kad ne blogiau negu buvo 
galima tikėtis. Šitiek ir pats žinojau. 

Kai pagaliau prisikasiau iki Hajanis Porto, pamačiau, kad policija 
ir slaptoji tarnyba į Irvingo alėją nepraleidžia. Edlajų Stivensoną 
praleido, manęs - ne. Policininkai man liepė sekti paskui turistus, 
kurie buvo nukreipti į gatvę per kvartalą nuo Irvingo alėjos. 

Ir štai aš Hajanyje, važiuoju pro „Prezidento motelį“, pro „Pirmo- 
sios poros“ vaflių parduotuvę, pro „PT-109“ kokteilių barą ir mažytę 
golfo aikštę „Naujos ribos“. 

Užėjau į vaflių parduotuvę ir paskambinau Ramfurdams, norė- 
damas paklausti, kaip paprastam langų pardavėjui patekti į Irvingo 
alėją, nepakirstam švino krušos. Atsiliepė vyresnysis liokajus. Jis 
užsirašė sunkvežimio registracijos numerį, išklausinėjo, kokio aš 
ūgio, kokios spalvos akys ir visa kita. Pasakė, kad perspės slaptosios 
tarnybos žmones ir dabar jau jie mane praleis. 

Diena slinko vakarop, buvau be pietų, tad nutariau pasistiprinti 
vafliu. Įvairių rūšių vafliai vadinosi Kenedžių, jų draugų ir giminaičių 
vardais. Vaflis su žemuogėmis ir grietine vadinosi „Džekė“. Vaflis 
su ledų kūgeliu - „Karolina“. Buvo net vaflis, pavadintas „Arturu 
Šlesindžeriu“. 

Suvalgiau „Tedį“ ir užsigėriau puoduku „Džo“. 

Šįsyk mane praleido. Įvažiavau į Irvingo alėją paskui Pakistano 
gynybos ministrą. Visa gatvė tuščia kaip Sacharos dykuma. 

Prezidento namą užstojo nauja pustrečio metro aukščio ir kokių 
šešiasdešimt metrų ilgio nužievintų kedrų tvora su vartais. Ram- 
furdo namas stovėjo tiesiai kitapus gatvės. Tai buvo didžiausias ir 
vienas seniausių namų visoje gyvenvietėje, tinkuotas, su bokšteliais, 
balkonais. Jį visą juosė veranda. 

Antro aukšto balkone kabojo didžiulis Bario Goldvoterio portre- 
tas. Akių vyzdžiuose įtaisyti dviračio atšvaitai. Akys spigino tiesiai į 
Kenedžių vartus. Aplink portretą - virtinė prožektorių, tad spėjau, 
kad naktį portretas apšviečiamas. Prožektoriai - su akidangčiais. 


Išorinių langų pardavėjui, ypač jei juos ir montuoji, sunku apsi- 
spręsti, kokiam visuomenės sluoksniui priklausai. Tad nutariau 
nesimaišyti po kojom ir dirbti savo darbą - matuoti langus. Tačiau 
komodoras mane sutiko kaip itin svarbų svečią. Pasiūlė išgerti, pa- 
vakarieniauti ir pernakvoti. Matuoti aš galėsiąs rytojaus dieną. 

Taigi sėdome verandoje išgerti martinio kokteilio. Tačiau ne toje 
pusėje, iš kur matyti maloniausias - jachtklubo ir uosto - vaizdas, 
o toje, iš kur matėme į Hajanį nukreiptų vargšų turistų srautą. Ko- 
modoras įsileido šnekėti apie tuos kvailius. 

- Jūs tik pažiūrėkit į juos! - sakė. - Svajojo apie prašmatnybes, o 
dabar mato, kad jų net nepauostys. Rimtai tikėjosi, kad juos pakvies 

pažaisti futbolo su Junise, Frenku Sinatra bei Sveikatos ir socialinio 
aprūpinimo departamento sekretoriumi. Balsavo apžavėti, o še tau. 
Net Kenedžių kamino per medžius nepamatė. „Karolina“ pavadintas 
per brangus vaflis - vienintelė prašmatnybė, kurią jie gaus iš šitos 
valdžios. 

Labai žemai praskrido malūnsparnis ir nusileido kažkur už Ke- 
nedžių tvoros. Klarisė paklausė, kas ten galėjo atskristi. 

- Popiežius Jonas Šeštasis, - atsakė komodoras. 

Nešinas dideliu dubeniu, išėjo vyriausiasis liokajus, vardu 
Džonas. Maniau, atnešė žemės riešutų ar kukurūzų spragėsių, o 
pasirodo - Goldvoterio ženkliukų. Komodoras Džonui liepė eiti 
su dubeniu į gatvę ir siūlyti ženkliukus žmonėms automobiliuose. 
Daug kas ėmė. Tie žmonės buvo nusivylę. Buvo įsižeidę. 

Keletas penkiasdešimties mylių žygio dalyvių, tiesą sakant, iš pa- 
ties Bostono sukorusių šešiasdešimt septynias mylias, paprašė leisti 
truputį pagulėti Ramfurdų pievutėje. Jie irgi buvo pikti. Manė, jog 
prezidentas ar bent teisingumo ministras privalėjo jiems padėkoti 
už tokį ilgą žygį. Komodoras pasakė, kad jie galį ne tik pagulėti, 
bet, jei prisisegsią Goldvoterio ženkliukus, gausią ir limonado. 
Tie su džiaugsmu prisisegė. 

- Komodore, - tariau aš, - kur tas mielas jūsų sūnelis, kuris sakė 
kalbą Niu Hempšyre? 

- Tas, kur sakė kalbą, mano vienturtis, - atsakė jis. 

— Rėžė iš peties, - pasakiau aš. 

- Tėvo vaikas, - pasakė jis. 

Klarisė vėl atsiduso lyg būtų ūktelėjęs tolimas traukinys. 

- Išėjo paplaukyti dar prieš jums atvažiuojant, - pasakė komo- 

doras. - Turėtų jau grįžti, jei koks italų mafijozas su vandenslidėm 
nenukirto galvos. 

Perėjome į uosto pusės verandą pasižiūrėti, ar nepamatysim jau- 
nojo Roberto Tafto Ramfurdo plaukiojant. Kranto apsaugos kateris 
tolyn nuo Kenedžių paplūdimio vaikė motorlaivius su turistais. Iš 
vieno ekskursinio laivo pulkai žmonių žiopsojo į mūsų pusę. Gidas 
kalbėjo per labai stiprų garsiakalbį, ir mums beveik viskas buvo 
girdėti. 

- Baltasis laivas - tai „Saldžiabalsis Ficas““, prezidento asmeninė 
jachta, - aiškino gidas. - Greta - „Marlinas“, priklausantis prezi- 
dento tėvui Džozefui Patrikui Kenedžiui, buvusiam pasiuntiniui 
Jungtinėje Karalystėje. 

- Prezidento ir jo tėvo smirdlaiviai, - pasakė komodoras. Jis 
visus motorlaivius vadino smirdlaiviais. - Šitas uostas turėtų būti 
skirtas vien burlaiviams. 

Ramfurdo kyšulį, Ramfurdo uolą ir Ramfurdo seklumą. Komodoras 
man pasakė, kad jo giminė Hajanis Porte nuo 1884 metų. 

- Atrodo, Kenedžių vardais nieko nėra pavadinta, - sakau. 

— Iš kur bus? - atsakė jis. - Jie čia tik nuo užvakar. 

— Nuo užvakar? - nustebau. 

Jis atsakė klausimu: 

— Tūkstantis devyni šimtai dvidešimt pirmi - jums ne užvakar? 

— Ne, pone, - aiškino gidas vienam keleiviui, - tai ne prezidento 
namas. Visi to klausia. Tas neišvaizdus tinkuotas griozdas, gerbia- 
mieji, - Ramfurdo kotedžas. Sutinku su jumis, jis per didelis, kad 
vadintųsi kotedžu, betgi žinote, kokie tie turtuoliai. 

- Dėl lupikiškų mokesčių demoralizuoti ir suėję į bankrotą, — 
pasakė komodoras. - Žinote, - tarė jis, - Kenedis Hajanis Porte 
ne pirmas prezidentas. Šitame pačiame name pas mano tėvą yra 
svečiavęsi ir Taftas, ir Hardingas, ir Kulidžas, ir Hūveris. Kenedis 
paprasčiausiai pirmasis prezidentas, užsimojęs paversti šį miestą 
Disneilendo Paatlantės filialu. 

— Ne, ponia, - kalbėjo gidas, - aš nežinau, iš kur Ramfurdai ima 
pinigų, bet žinau, kad jie visiškai nieko nedirba. Tik sėdi verandoj, 
geria martinį ir Žeriasi pinigus. 

Komodoras įdūko. Girdi, pateiksiąs ekskursinio laivo savinin- 
kams milijono dolerių ieškinį. Žmona bandė jį raminti, bet jis pa- 
traukė į kabinetą skambinti savo advokatui. Nusitempė ir mane. 

— Būsit liudytojas, - pasakė jis. 


* 


Tačiau jam nespėjus paskambinti advokatui, sučirškė telefonas. 
Skambino slaptosios tarnybos agentas Raimondas Boilis. Vėliau 
sužinojau, kad Kenedžių šeimoje Boilis buvo vadinamas „Ramfurdų 
specialistu“ arba „Ambasadoriumi Ramfurdianoje“. Kai iškildavo 
koks reikalas, susijęs su Ramfurdais, jį pavesdavo Boiliui. 

Komodoras man liepė lipti į viršų ir klausytis dubliuotu telefonu 
koridoriuje. 

— Pamatysit, kokie arogantiški dabartės valstybės tarnauto- 
jai, - pasakė jis. 

Ką gi, užlipau į viršų. 

— Neteko turėt reikalų su jokia įstaiga, kuri veiktų atviriau negu 

slaptoji tarnyba, - man pakėlus ragelį, kalbėjo komodoras. - Esu 
matęs dūdų orkestrų, kurie ne taip krisdavo į akis. Ar pasakojau, 
kaip Kalvinas Kulidžas, irgi, žinokit, prezidentas, su mano tėvu ir 
manimi žvejojo jachtklubo prieplaukos gale? 

— Pasakojot, pone, daug kartų, - atsakė Boilis. - Graži istorija, 
mielai kada nors ir vėl paklausyčiau. Bet dabar skambinu dėl jūsų 
sūnaus. 

Komodoras vis vien tęsė pasakojimą. 

- Prezidentas Kulidžas, - sakė jis, - neleido, kad kiti jam ant ka- 
bliuko mautų jauką, ir jūroje nebudėjo jungtinis Atlanto ir Ramiojo 
vandenyno laivynas, dangus nebuvo juodas nuo lėktuvų, o slaptosios 
tarnybos agentų pulkai netrypė kaimynų gėlių. | 

— Pone, - kantriai tęsė Boilis, - jūsų sūnus Robertas sulaikytas 
lipantis į prezidento tėvo laivą „Marlinas“. 

- Kulidžo laikais mūsų gyvenvietėje nebuvo tokių smirdlaivių, 
kokie dabar teršia vandenį naftos produktais, smardina orą, nuodija 
žuvis, paplūdimį nukloja lipniais juoduliais. 

— Gerbiamas komodore Ramfurdai, - sakė Boilis, - ar jūs girdėjot, 
ką sakiau apie jūsų sūnų? 

— Aišku, girdėjau, - atsakė komodoras. - Sakėt, kad Robertas, 
Hajanis Porto jachtklubo narys, suimtas, nes prisilietė prie kito 
nario laivo. Tokiam, kaip tamsta, sausumos žmogui tai gal atrodo 
baisus nusikaltimas, tačiau jūroje nuo seno įprasta, pone Boili, kad 
pailsęs plaukikas gali įsitverti į svetimą laivą ir minutėlę atsipūsti, 
nebijodamas, kad jį apšaudys kranto apsauga ar dauš per pirštus 
slaptosios tarnybos nariai, arba, kaip aš labiau linkęs vadinti, Ke- 
nedžių rūmų dragūnai. 

— Niekas nieko nešaudė, niekas nieko nedaužė, pone, - sakė 
Boilis. - Nepastebėta, kad plaukikas būtų pavargęs. Jūsų Robertas 
kaip šimpanzė užsikabarojo inkaro grandine. Pakilo ant denio. 
Manyčiau, vartoju tinkamus jūrų terminus. Leiskite priminti, kaip 
priminiau ir jam, jog nuo seno priimta, kad nekviesti, apie save 
nepranešę asmenys, tyčia ir tokiu greičiu besiartinantys prie pre- 
zidento, turi būti bet kokiomis priemonėmis, reikalui esant ir jėga, 
priversti grįžti atgal. 

- Ar įsakymą išvaryti iš laivo davė Kenedis? - kamantinėjo 
komodoras. 

- Laive, pone, nebuvo nė vieno Kenedžio. 

— Tai smirdlaivis buvo tuščias? 

- Laive buvo Edlajus Stivensonas, Volteris Roiteris ir vienas iš 
mano žmonių, pone, - atsakė Boilis. - Jie būdami apačioje išgirdo, 
kaip Robertas nušoko ant denio. 

— Stivensonas ir Roiteris? - tarė komodoras. - Daugiau niekad 
neleisiu sūnui plaukioti dantyse neįsikandusiam durklo. Spėju, kad 
jis buvo iki sąmonės netekimo pridaužytas lazdomis už tai, kad 
atidarinėjo kingstonus. 

- Labai juokinga, pone, - jau aštriau tarė Boilis. 

- Jūs įsitikinęs, kad tai mano Robertas? - tarė komodoras. 

— Kas dar, be Roberto, ant glaudžių segi Goldvoterio ženkliu- 
ką? - atsakė Boilis. 

- Jums nepatinka jo politinės pažiūros? - pasišiaušė komodoras. 

- Ženkliuką paminėjau tik kaip tapatybės nustatymo priemonę. 
Jūsų sūnaus politinės pažiūros slaptosios tarnybos nedomina. Jeigu 
įdomu, septynerius metus saugojau respublikoną ir trejus - demo- 
kratą, - pasakė Boilis. 

- Jeigu įdomu, pone Boili, - tarė komodoras, - Dvaitas Deividas 
Eizenhaueris nebuvo respublikonas. 

— Kadir kas jis buvo, aš jį saugojau, - pasakė Boilis. - Dėl manęs 
jis galėjo būt ir zaratustrininkas. Saugosiu ir kitą prezidentą, kad ir 
kas jis būtų. Saugau ir tokius asmenis, kaip jūsų sūnus, nuo pernelyg 
laisvo elgesio prezidento aplinkoje pasekmių. - Boilio balsas skam- 
bėjo itin aštriai - lyg skardą rėžiantis pjūklas. - Oficialiai ir labai 
griežtai dabar perspėju, kad jūsų sūnus liautųsi ir daugiau nebandytų 
myluotis prezidento laivuose. 

Komodoras suprato ir sutriko. 

— Myluotis? 

- Jūsų Robertas susitikinėja su mergina visokiuose uosto lai- 
vuose, - paaiškino Boilis. - Šiandien buvo sutaręs susitikti su ja 
„Marline“. Tikėjo, kad bus tuščias. Jam nosis ištįso, kai pamatė Edlajų 
Stivensoną ir Volterį Roiterį. 

Komodoras keletą sekundžių patylėjo, tada tarė: 

— Pone Boili, jūsų užuominos mane piktina. Jei sužinosiu, kad 
tarp Žmonių skleidžiate tokias paskalas apie mano sūnų, verčiau 
perregistruokite savo pistoletą su visu dėklu žmonos vardu, nes pa- 
teiksiu ieškinį visam jūsų turtui. Mano Robertas niekad nedraugavo 
ir nedraugaus su jokia mergina, kurios negalėtų su pasididžiavimu 
supažindinti su motina ir manimi. 

— Netrukus jūs su šia mergina susipažinsit, - pasakė Boilis. — 
Robertas su ja grįžta namo. 

Komodoro griežtumo kaip nebūta. Su nerimu, nuolankiai tarė: 

— Ar nepasakytumėt, kas ji tokia? 

- Kenedi, pone, - atsakė Boilis, - Šila Kenedi, neseniai iš Airijos 
atvykusi Jungtinių Valstijų prezidento ketvirtos eilės pusseserė. 

Čia pasirodė Robertas Taftas Ramfurdas su mergina ir pranešė, 


jog jiedu susižadėję. 
* 


Per vakarienę Ramfurdų kotedže buvo ir liūdna, ir gražu, ir džiugu, 
ir keista. Prie stalo sėdėjo Robertas su savo mergina, aš ir komodoras 
su savo ponia. 

Mergina buvo tokia protinga, tokia nuoširdi ir tokia graži, kad 
karieniaujant buvo tokia keista. Mergina atrodė tokia patraukli, o 
jųdviejų su Robertu meilė tokia graži, tokia tyra, kad niekas nesu- 
rezgė ką nors protingesnio pasakyti. Valgėm daugiausia tylėdami. 

Apie politiką komodoras užsiminė tik sykį. Robertą paklausė: 

- Ar... eee... ar dar žadi važinėt po šalį sakyt kalbų, ar... eee?.. 

— Manau kurį laiką visai pasitraukt iš politikos, - atsakė Robertas. 

Komodoras kažką sumurmėjo, bet niekas nesuprato, nes žodžiai 
jam springo gerklėje. 

— Ką sakai, tėti? - paklausė Robertas. 

— Sakau, - atsiliepė komodoras, - aš taip ir maniau. 

Pažvelgiau į komodoro ponią, į Klarisę. Veide - nė raukšlelės. 
Atrodė atjaunėjusi, irgi graži. Pirmąkart per dievažin kiek metų ji 
jautėsi visiškai atsipalaidavusi. | 

Sakiau, kad per vakarienę, be kitko, buvo ir liūdna. Liūdna buvo 
matyti, koks nusiminęs ir tylus paliko komodoras. 

Abu įsimylėjėliai išėjo paplaukyti mėnesienoje laivu. Komodoras 
su ponia ir aš susėdome uosto pusės verandoje išgerti brendžio. Saulė 
nusileidusi. Turistų srautas nutrūkęs. Penkiasdešimt mylių atpluošę 
žygeiviai, kurie dieną pasiprašė, kad jiems leistų pailsėti pievutėje, 
tebegulėjo, kietai įmigę, išskyrus vieną berniuką, skambinantį gitara. 
Jis skambino labai lėtai. Kartais atrodė: timptels stygą, praeina gera 
minutė, tada timpteli vėl. 

Atėjo Džonas, vyresnysis liokajus, paklausti komodoro, ar jau 
įjungti senatoriaus Goldvoterio prožektorius. 

— Man regis, šįvakar, Džonai, nejunkit, - pasakė komodoras. 

— Gerai, pone, - atsakė Džonas. 

— Aš vis dar už jį, Džonai, - pasakė komodoras. - Tegu niekas 
nesupranta manęs klaidingai. Tik manau, kad šįvakar jį reikia palikti 
ramybėje. 

— Gerai, pone, - atsakė Džonas ir pasišalino. 

Prieblanda, brendis ir lėti gitaros akordai jam leido kalbėti apie save 
tiesą be didelio skausmo. 

— Palikime senatorių iš Arizonos ramybėje, - tarė jis. - Kas jis 
yra, visi žino. Klausimas - kas esu aš? 

— Mielas žmogus, - iš patamsio tarė Klarisė. 

- Kas aš dabar, kada Goldvoterio prožektoriai išjungti, o sūnus 
susižadėjęs su mergina iš Kenedžių giminės, jei ne žmogus, apie 
kurį ekskursantų gidas sakė: sėdi verandoj, geria martinį, žeriasi 
pinigus, ir daugiau nieko. 203 


- Esi protingas, gražus, išsilavinęs vyriškis ir dar visai nesenas, - 
pasakė Klarisė. 

— Reikėtų man susirast kokį darbą, - tarė jis. 

— Mudviem abiem būtų daug smagiau, - pasakė ji. - Aš tave kaip 
mylėjau, taip mylėsiu. Bet dabar, brangusis, galiu prisipažint - baisiai 
sunku moteriai prisiversti žavėtis vyru, kuris ničnieko neveikia. 

Mus apakino dviejų iš Kenedžių keliuko išvažiavusių automobilių 
žibintų šviesos. Automobiliai sustojo tiesiai prieš Ramfurdų kotedžą. 
Atrodė, jog sėdintieji automobilyje jį įdėmiai apžiūrinėja. 

Komodoras perėjo į tą verandos pusę sužinoti, koks reikalas. Ir aš iš 
priekinio automobilio išgirdau Jungtinių Valstijų prezidento balsą. 

- Komodore Ramfurdai, - tarė prezidentas, - gal galiu paklausti, 
kas atsitiko Goldvoterio iškabai? 

— Nieko, pone prezidente, - pagarbiai atsakė komodoras. 

— Tai kodėl ji neapšviesta? - paklausė prezidentas. 

— Paprasčiausiai šįvakar neturėjau ūpo, ir tiek, pone, - atsakė 
komodoras. 

— Su manimi pono Chruščiovo žentas, - tarė prezidentas. - Jam 
būtų labai įdomu pamatyti. 

— Gerai, pone prezidente, - pasakė komodoras. 

Stovėjo prie pat jungiklio. Ir įjungė. Visą apylinkę nutvieskė 
blykčiojanti šviesa. 

— Ačiū, - tarė prezidentas. - Ir prašyčiau neišjungti, gerai? 

— Nesupratau, pone prezidente, - tarė komodoras. 

Automobiliai lėtai pajudėjo. 

- Šitaip, - pasakė prezidentas, - lengvai rasiu kelią namo. 

1 Baris Goldvoteris (Barry Goldwater, 1909-1998) - senatorius, JAV konservatyviojo 
sparno politikų lyderis. 
2 „Saldžiabalsis Ficas“ - Dž. E Kenedžio senelio Dž. F. Ficdžeraldo pravardė. 

Didelio dvaro sodyboje palei Reiną, buvusiame jėgerio name kata- 
likių vienuolių įkurtoje prieglaudoje ruseno aštuoniasdešimt viena 
gyvybės kibirkštėlė. Karlsvaldo kaimas buvo amerikiečių okupaci- 
nėje Vokietijos zonoje. Jei ne prieglauda, šiluma, suelgetautas valgis 
ir drabužiai, vaikai būtų klajoję visais pakraščiais ieškodami tėvų, 
seniai paliovusių ieškoti jų pačių. 

Gražiu oru vienuolės po pietų, surikiavusios poromis, vaikus 
vesdavo per mišką iki kaimo ir atgal pakvėpuoti grynu oru. Senu- 
kas kaimo dailidė, dažnai stabčiojąs dustelėti ir pamąstyti, visada 
išeidavo pažiopsoti į linksmai straksinčių, klegančių driskių eiseną 
ir su dirbtuvėn užsukusiais dykinėtojais paspėlioti, kokios tautybės 
tėvų pro šalį einantys vaikai. 

- Žiū, prancūziukė, - sykį tarė jis. - Mat kaip akutėm šaudo! 

— O žiūrėkit, kaip tas lenkiukas rankom mosikuoja. Jie, lenkai, 
mėgsta marširuoti, - tarė jaunas mechanikas. 

— Lenkiukas? Kur tu matai lenkiuką? - paklausė dailidė. 

- Ana ten, prieky, tas liesas, rimtas, - atsakė pašnekovas. 

— A, tas. Ne, lenkai ne tokie aukšti, - pasakė dailidė. - Ir kur tu 
matęs lenką gelsvais plaukais? Jis vokietukas. 

Mechanikas gūžtelėjo pečiais. 


- Koks skirtumas? - tarė jis. - Dabar jie visi vokietukai. Kas dabar 
įrodys, kieno jie vaikai? Jei būtum pakariavęs Lenkijoj, žinotum, 
kad jis tipiškas lenkas. 

- Žėk, žėk, kas dabar ateina, - išsišiepė dailidė. - Na, priešgina, 
dėl šito tai jau nesiginčysi. Pats tikriausias amerikoniukas! Ei, Džo, - 
šūktelėjo vaikui, - kada atsikovosi čempiono titulą? 

— Džo! - sušuko mechanikas. - Kaip laikaisi, Rudasis Bombar- 
duotojau'? 

Pačiame eisenos gale vienas, be poros, žingsniuojantis mėly- 
nakis tamsiaodis šešerių metų berniukas, droviai šypsodamasis, 
atsisuko į kasdien jį kalbinančius žiūrovus. Mandagiai linktelėjo ir 
sveikindamasis kažką sumurmėjo vokiškai, nes tik šią vieną kalbą 
ir temokėjo. 

Jis vadinosi Karlas Haincas - tokią išgalvotą pavardę jam davė 
vienuolės. Tačiau jam prigijo dailidės duota pavardė - vienintelio 
kaimiečiams įsiminusio spalvotojo, buvusio sunkiasvorio pasaulio 
čempiono Džo Luiso pavardė. 

— Džo! - šūktelėjo dailidė. - Linksmiau! Pablizgink dantukais, Džo. 

Džo droviai išsišiepė. 

Dailidė patapšnojo mechanikui per nugarą. 

— Dabar ir šitas - vokietukas! Gal užaugs mums naujas sunkaus 
svorio čempionas. 

Iš paskos einanti vienuolė paragino neatsilikti, ir Džo, pasukęs 
už kampo, dingo dailidei iš akių. Džo ir vienuolė dažnai eidavo kar- 
tu, kadangi Džo, kad ir kur būdavo pastatytas, visada atsidurdavo 
rikiuotės gale. 

— Džo, - tarė ji, - tu baisus svajoklis. Ar tavo tėvynainiai visi 
tokie svajokliai? 


207 


- Atsiprašau, sese, - tarė Džo. - Užsigalvojau. 

— Užsisvajojai. 

— Sese, ar teisybė, kad aš amerikiečio kareivio sūnus? 

— Kas tau taip sakė? 

— Pėteris. Pėteris sakė, kad mano mama vokietė, o tėvas ameri- 
kietis kareivis. Tėvas išvažiavo, o mama mane paliko pas jus ir taip 
pat išvažiavo. 

Pasakė be liūdesio - tik dvejodamas. 

Pėteris, vyriausias iš prieglaudos vaikų, buvo pagiežingas ketu- 
riolikos metų senukas, vokietis, pamenantis ir savo tėvus, ir brolius, 
ir seseris, ir namus, ir karą, ir visokiausius valgius, kurių Džo ne- 
įstengė net įsivaizduoti. Pėteris jam atrodė antžmogis, daug kartų 
pabuvojęs ir rojuje, ir pragare, ir tiksliai žinantis, kodėl jie esą čia, 
kaip ir iš kur čia patekę. 

— Nekvaršink sau galvos, Džo, - tarė vienuolė. - Niekas nežino, 
kas buvo tavo tėvai. Bet jie tikriausiai buvo geri žmonės, nes tu labai 
geras vaikas. 

— O kas yra amerikiečiai? - paklausė Džo. 

— Kitos šalies žmonės. 

- Jie gyvena netoli nuo čia? 

— Yra jų šiek tiek ir netoliese, bet jų namai labai labai toli - už 
plačių vandenų. 

— Kaip mūsų upė? | 

- Daug platesnių, Džo. Už tokių vandenų, kokių tu dar nesi matęs. 
Per juos net kito kranto nesimato. Kad ir sėstum į valtį ir plauktum 
daug dienų, vis vien iki kito kranto nepriplauktum. Kada nors 
parodysiu tau žemėlapį. O Pėterio, Džo, nepaisyk. Jis viską išsigal- 
voja. Iš tikrųjų jis nieko apie tave nežino. Na, vykis kitus. 

Džo paspartino žingsnį ir, prisivijęs rikiuotės galą, keletą minučių 
žvaliai, susikaupęs žygiavo su visais. Bet paskui vėl ėmė eiti koja už 
kojos, savo silpnu proteliu mėgindamas užčiuopti pamėkliškų žodžių 
prasmę: kareivis... vokietis... amerikietis... tėvynainiai... Čempionas... 
Rudasis Bombarduotojas... vandenys, kokių dar nesi matęs... 

- Sese, - tarė Džo, - ar visi amerikiečiai tokie kaip aš? Tokie rudi? 

— Yra ir tokių, ir tokių, Džo. 

— O tokių kaip aš daug? 

- Taip. Labai daug. 

— Kodėl aš jų nemačiau? 

— Todėl, kad jie nebuvo užsukę į mūsų kaimą. Jie gyvena kitur. 

— Aš noriu pas juos. 

— Argi tau čia negera, Džo? 

— Gera. Bet Pėteris sako, kad aš svetimas, kad aš nesu ir niekad 
nebūsiu vokietis. 

— Pėteris! Klausai tu jo. 

— O kodėl žmonės mane pamatę šypsosi, kalbina, prašo padai- 
nuot, o kai kalbu ir dainuoju, juokiasi? 

— Džo, Džo! Žiūrėk, žiūrėk, - tarė vienuolė. - Ten, medy, matai? 
Žvirbliukas su palaužta kojyte. Vargšytis, mažiukas, bet šaunuolis. 
Matai jį, Džo? Strikt pastrikt, strikt pastrikt. 

Vieną karštą vasaros dieną, kada rikiuotė ėjo pro dailidės dirbtuvę, 
dailidė išėjo laukan ir šūktelėjo Džo žinią, kuri jį ir sujaudino, ir 
išgąsdino. 

- Džo! Ei, Džo! Tavo tėvas kaime. Dar nematei? 

— Ne, pone... ne, nemačiau, - atsakė Džo. - O kur jis? 

- Jis tave erzina, - griežtai tarė vienuolė. 

- Pats pamatysi, kad neerzinu, Džo, - tarė dailidė. - Nežiopsok, kada 
eisi pro mokyklą. Įsižiūrėk į mišką ant šlaito. Tikrai pamatysi, Džo. 

- Įdomu, kur dabar tas mūsų draugužis žvirbliukas, - subruzdo 
vienuolė. - Tikiuosi, kojytė jam gyja, kaip manai, Džo? 

- Taip, sese, manau, kad gyja. 

Ji plepėjo apie žvirbliuką, debesėlius ir gėlytes, bet artėjant prie 
mokyklos Džo liovėsi jai atsakinėjęs. 

Miškas už mokyklos atrodė tylus, be gyvybės ženklų. 

Staiga Džo pamatė, kaip iš miško išėjo stambus, iki pusės nuo- 
gas, segintis pistoleto dėklą rudaodis vyriškis. Jis užsivertė gertuvę, 
paskui atkala ranka nusišluostė burną, iš aukštai nužvelgęs pasaulį 
išdidžiai nusišypsojo ir vėl dingo miško prieblandoje. 

— Sese! - aiktelėjo Džo. - Mano tėvas... aš mačiau savo tėvą! 

— Ne ne, Džo... nematei. 

- Jis ten, aukštai, miške. Aš jį mačiau. Sese, aš noriu pas jį. 

— Ten ne tavo tėvas, Džo. Jis tavęs nepažįsta. Jis tavęs nelaukia. 

— Sese, jis toks pat kaip aš! 

- Tau negalima ten, Džo, ir negalima likti čia. - Ji paėmė jam už 
parankės ir timptelėjo. - Džo... nesiožiuok, Džo. 

Džo tylėdamas pakluso. Iki pat namų - į prieglaudą jie grįžo kitu 
keliu, aplenkdami mokyklą, - nebepratarė nė žodžio. Jo nuostabiojo 
tėvo niekas iš vaikų nematė ir netikėjo, kad ir Džo jį matė. 

Ir tik per vakarinę maldą jis apsipylė ašaromis. 

O dešimtą valandą jaunoji vienuoliukė aptiko, kad jo lovelė 
tuščia. 


Miške, po didžiuliu skarmalais apraišiotu tinklu, stūksojo juodas, 
alyvuotas pabūklas su vamzdžiu, nukreiptu į nakties dangų. Sunkve- 
žimiai ir kita baterijos įranga buvo paslėpta ant šlaito aukštėliau. 

Džo už skystos krūmokšnių priedangos drebėdamas spoksojo 
ir klausėsi tamsoje nematomų kareivių, rausiančių palei pabūklą 
apkasus. Jo ausis pasiekiantys žodžiai jam nieko nesakė. 

- Seržante, kam mes apsikasam, jeigu ryte iš čia trauksimės, be 
to, tai tik manevrai? Ar ne geriau pataupyt jėgas ir tik dėl akių, jeigu 
yra prasmės, parausyt? 

— Ką žinai, vyruti, gal šiąnakt kaip tik yra prasmės apsikast, - at- 
sakė seržantas. - Dešimt minučių - ir kad būtų padaryta. Supratai? 

Seržantas išėjo į mėnesienos apšviestą aikštelę: rankom įsi- 
sprendęs į šonus, atmetęs plačius pečius, gyvas imperatorius. Džo 
pažino, kad čia tas pats vyras, kuriuo jis grožėjosi dieną. Seržantas 
patenkintas pasiklausė, kaip kareiviai kasa, o tada, Džo siaubui, 
žengė jo slėptuvės link. 

Džo nekrustelėjo tol, kol didžiulis batas trenkė jam į šoną. 

- Ai! 

- Čia dabar kas? - Seržantas, stipriai nutvėręs, pastatė Džo. - Po 
šimts, vaike, ką tu čia veiki? Dumk! Bėk namo! Čia ne vieta žaisti. — 
Jis žibintuvėliu pašvietė Džo į veidą. - Po velnių, - burbtelėjo. - Kaip 
tu čia atsiradai? - Ištiesęs rankas, krestelėjo jį it skudurinę lėlę. - Kaip 
tu čia atsiradai, vaike, - plaukte? 

Džo vokiškai išlemeno, jog ieškąs savo tėvo. 

— Sakyk gi, kaip čia atsiradai? Ką čia veiki? Kur tavo mamytė? 

— Ką ten radot, seržante? - pasigirdo balsas iš patamsio. 

— Net nežinau, kaip pavadint, - atsiliepė seržantas. - Iš kalbos 
fricas, iš apsirengimo fricas, bet pažiūrėkit į jį iš arčiau. 

Netrukus Džo apsupo keliolika vyrų. Iš pradžių jie jį kalbino garsiai, 
paskui pusbalsiu, lyg manydami, kad jis juos supras iš balso tono. 

Džo ir šiaip, ir taip bandė paaiškinti, ko atėjęs, bet jie, netverdami 
iš nuostabos, tik juokėsi. 

— Kaip jis išmoko vokiškai? Pasakykit, kad geri. 

- Kur tavo tėtukas, berniuk? 

— Kur tavo mamytė, berniuk? 

- Špreken zy doič, berniuk? Žėkit, linksi. Jis tikrai moka vokiškai. 

— Ei, tu gerai kerti vokiškai. Paklausk jo dar ko nors. 

- Pašaukit leitenantą, - tarė seržantas. - Jis susikalbės su šituo 
vaiku ir supras, ką jis sako. Žėkit, kaip dreba. Mirtinai persigandęs. 
Eikše, vaike, nebijok. - Stambiomis letenomis apglėbė Džo. - Nu- 
siramink, viskas bus gerrrai. Žiūrėk, ką turiu. Po šimts, šitas 
vaikas tikriausiai kaip gyvas šokolado nematęs. Nagi, paragauk. 

Nieko bloga neatsitiks. 

Saugiai įsitaisęs raumeningoje tvirtovėje, apsuptas blizgančių 
akių, Džo atsikando šokolado. Iš pradžių rausvą burną, o paskui visą 
sielą užplūdo neapsakomas, šiltas malonumas, ir jis nušvito. 

- Šypsosi! 

- Žėk, koks laimingas! 

— Rupūs miltai, kaip gyvas į dangų patekęs! Dievaži! 

— Kalbant apie iš namų išguitus žmones, - glėbyje spausdamas 
Džo, tarė seržantas, - nesu matęs didesnio benamio kaip šitas žmo- 
geliukas. Visais atžvilgiais. 

— Še, berniuk, imk dar šokolado. 

- Nebeduokit daugiau, - subarė seržantas. - Norit, kad apsivemtų? 

- Kąjūs, seržante, nenorim, kad apsivemtų. Tikrai nenorim. 

-— Kas čia atsitiko? 

Švytuodamas žibintuvėliu, prie būrio atėjo leitenantas - nedidu- 
kas, elegantiškas negras. 

- Radom berniuką, leitenante, - atsakė seržantas. - Užklydo į 
bateriją. Matyt, prašliaužė pro sargybą. 

- Tai siųskit jį namo, seržante. 

- Klausau. Taip ir ketinau padaryti. - Jis atsikrenkštė. - Bet čia 
ne bet koks berniukas, leitenante. 

Jis atitraukė rankas, kad šviesa kristų į Džo veidą. 

Leitenantas, netikėdamas savo akimis, prunkštelėjo ir atsiklaupė 
prie Džo. 

— Kaip tu čia atsiradai? 

- Jis kalba tiktai vokiškai, leitenante, - pasakė seržantas. 

— Kur tavo namai? - vokiškai paklausė leitenantas. 

— Už plačių vandenų, kokių nesat matęs, - atsakė Džo. 

— Iš kur tu atsiradai? 

— Mane Dievas sukūrė, - atsakė Džo. 

— Iš šito vaikiščio išeis juristas, - angliškai tarė leitenantas. — 
Klausyk, - kreipėsi jis į Džo, - kuo tu vardu, kur tavo giminės? 

— Džo Luisas, - atsakė Džo, - o jūs mano giminės. Aš pabėgau 
iš prieglaudos, nes mano vieta pas saviškius. 

Leitenantas palingavo galva, atsistojo ir išvertė, ką sakė Džo. 

Miške nuaidėjo džiaugsmingi šūksniai. 

— Džo Luisas! Aš ir žiūriu, koks jis stambus ir galingas! 

- Tu, žiūrėk, pasisaugok jo kairės! 

- Jeigu jis Džo, tai tikrai atrado saviškius. Pataikė! 

— Užsičiaupt! - staiga sukomandavo seržantas. - Visiems užsi- 
čiaupt! Tai nejuokinga! Čia nėra iš ko juoktis! Vaikas pasauly vienas 
kaip pirštas. Nėra ko juoktis. 

Stojo pagarbi tyla, kurią galiausiai nutraukė kažkieno tylus balsas: 

— Tikrai... nėra ko juoktis. 

— Sėdam į džipą ir vežam jį į kaimą, seržante, - tarė leitenan- 
tas. — Kaprale Džeksonai, jūs liekat vadovauti. 

— Pagirkit ten, kad Džo labai geras vaikas, - tarė Džeksonas. 

— Na, Džo, - švelniu balsu vokiškai tarė leitenantas, - važiuosi 
su seržantu ir manimi. Parvešim tave namo. 

Džo įsikibo seržantui į rankas. 

— Tėveli! Tėveli, ne! Aš noriu likt su tavimi. 

— Klausyk, sūneli, aš nesu tavo tėvelis, - neryžtingai tarė seržan- 
tas. - Aš nesu tavo tėvelis. 

— Tėveli! 

— Dievaži, seržante, jis stačiai prilipo prie tavęs, - tarė karei- 
vis. - Plėšk neatplėši. Štai ir turi, seržante, sūnų, o jis tėtuką. 

Nešinas Džo, seržantas nužingsniavo prie džipo. 

- Klausyk, Džo, - tarė jis, - paleisk mane, man reikia vairuoti. Jeigu 
kabėsi ant manęs, negalėsiu vairuoti. Sėsk leitenantui ant kelių. 


* 


Kareiviai susibūrė aplink džipą ir surimtėję stebėjo, kaip seržantas 
įkalbinėja Džo paleisti rankas. 

— Nenoriu plėšt per jėgą, Džo. Nagi, nusiramink, Džo. Paleisk 
rankas, Džo, man reikia vairuoti. Matai, negaliu nei vairuoti, nei 
nieko, kol tu įsitvėręs. 

— Tėveli! 

— Nagi, eikš pas mane ant kelių, Džo, - vokiškai tarė leitenantas. 

- Tėveli! 

- Džo, Džo, žiūrėk, - tarė vienas kareivis. - Šokoladas! Nori dar 
šokolado, Džo? Matai? Gausi visą plytelę, Džo. Tik paleisk seržantą 
ir sėsk leitenantui ant kelių. 

Džo dar stipriau įsikibo į seržantą. 

— Ei tu, nekišk šokolado atgal į kišenę! Atiduok Džo, - subarė 
kitas kareivis. - Kas nors atneškit iš sunkvežimio dėžę šokolado ir 
įmeskit ant galinės sėdynės. Kad vaikinui šokolado dvidešimčiai 
metų pakaktų. 

- Klausyk, Džo, - prišoko kitas kareivis, - esi kada matęs lai- 
krodėlį? Žiūrėk, čia laikrodėlis, Džo. Matai, berniuk, kaip šviečia? 
Sėsk leitenantui ant kelių, duosiu paklausyt, kaip tiksi. Tik, tik, tik, 

Džo. Nori paklausyt? 

Džo nekrustelėjo. 

Kareivis padavė jam laikrodį. 

- Vis tiek, Džo, imk. Atiduodu. 

Ir numynė šalin. 

- Ei, tu, - kažkas šūktelėjo jam įkandin, - išprotėjai? Tu gi už jį 
sumokėjai penkiasdešimt dolerių. Kam tokiam vaikeliui laikrodis 
už penkiasdešimt dolerių? 

— Aš tai neišprotėjau. O tu? 

- Aš irgi ne. Man regis, mes visi neišprotėję. Džo, nori peiliuko? 
Tik prižadėk, kad būsi atsargus. Visada pjauk nuo savęs. Supratai? 
Leitenante, kai vešit, prisakykit jam, kad visada pjautų nuo savęs. 

— Aš nenoriu grįžti. Aš noriu likti su tėveliu, - proverksmiais 
tarė Džo. 

- Kareiviams negalima vežiotis mažų vaikų, Džo, - vokiškai tarė 
leitenantas. - O mes anksti rytą iš čia išsikraustom. 

— Ar grįšit manęs pasiimti? - paklausė Džo. 

- Jei galėsim, grįšim, Džo. Kareivai niekad nežino, kur jiems kitą 
dieną lieps kraustytis. Jei galėsim, atvažiuosim tavęs aplankyti. 

- Leitenante, ar galima Džo atiduoti šitą šokolado dėžę? - pa- 
klausė kareivis, nešinas kartono dėže su šokolado plytelėmis. 


— Manęs neklauskit, - atsakė leitenantas. - Aš nieko nežinau. Nei 
aš šitos dėžės mačiau, nei ką nors apie ją girdėjau. 
— Klausau. 

Kareivis padėjo dėžę ant galinės džipo sėdynės. 

— Jis nepaleis, - graudžiai tarė seržantas. - Vairuokit jūs, leite- 
nante, o aš su Džo sėdu jūsų vieton. 

Leitenantas su seržantu susikeitė vietomis, ir džipas pajudėjo. 

— Ate, Džo! 

— Būk gerutis, Džo! 

— Nesuvalgyk iškart viso šokolado, girdi? 

— Neverk, Džo. Nusišypsok. 

- Išsišiepk, vaikine, - o, dabar kitas dalykas! 


- Džo, Džo, atsibusk, Džo. 

Pėterio, vyriausio prieglaudoje berniuko, balsas dusliu aidu 
atsimušė nuo akmeninių sienų. 

Džo išsigandęs atsisėdo. Aplink jo lovelę susibūrę našlaičiai 
stumdėsi, norėdami dirstelėti į Džo ir visas jo brangenybes, sukrautas 
prie pagalvės. 

- Kur tu gavai šitą kepurę, Džo, ir laikrodį, ir peilį? - paklausė 
Pėteris. - Ir kas toje dėžėje po lova? 

Džo apsičiupinėjo galvą: pasirodo, ant jos - megzta vilnonė 
kareiviška kepurė. 

- Tėvelis, - sumurmėjo pro miegus. 

- Tėvelis! - pašaipiai nusijuokė Pėteris. 

- Tikrai, - pasakė Džo. - Naktį buvau pas tėvelį, Pėteri. 

- Jis moka vokiškai, Džo? - smalsiai paklausė mergaičiukė. 

- Jis ne, bet jo draugas moka, - atsakė Džo. 

— Nematė jis savo tėvo, - tarė Pėteris. - Tavo tėvas toli toli nuo 
čia ir niekad negrįš. Jis tikriausiai net kad tu gyvas nežino. 

— Kaip jis atrodo? - paklausė mergaičiukė. 

Galvodamas, ką atsakyti, Džo apžvelgė kambarį. 

- Mano tėvelis didumo sulig lubom, - pagaliau tarė jis. - O 
platumo kaip šitos durys. - Triumfuodamas iš po pagalvės ištraukė 
šokolado plytelę. - Ir štai tokio rudumo! - tarė, duodamas plytelę 
vaikams. - Imkit, vaišinkitės. Aš daug turiu. 

- Visai jis ne toks, - tarė Pėteris. - Tu išsigalvoji, Džo. 

— Mano tėvelio šautuvas didumo beveik kaip šita lova, Pėteri, - 
linksmai tarė Džo, - o patranka kaip visas šitas namas. Ir tokių, kaip 
tėvelis, ten šimtų šimtai. 

- Kažkas tave apgavo, Džo, - tarė Pėteris. - Ten buvo ne tavo 
tėvas. Iš kur tu žinai, kad jis tavęs neapgaudinėjo? 

— Todėl, kad atsisveikindamas apsiverkė, - atviraširdiškai pa- 
aiškino Džo. - Ir davė žodį kaip galėdamas greičiau parvežti mane 
per vandenis namo. - Jis džiugiai nusišypsojo. - Ne kaip per upę, 
Pėteri, o per tokius vandenis, kokių tu dar nesi matęs. Jis davė žodį, 
ir tik tada aš jį paleidau. 


1953 


1 „Ruduoju Bombarduotoju“ buvo vadinamas Džo Luisas (Joe Louis, 1914-1981), 
sunkiasvoris boksininkas, pasaulio čempionas. 

PRANEŠIMAS APIE BARNHAUSO EFEKTĄ 


Pirmiausia leiskite pareikšti štai ką: kur slapstosi profesorius Arturas 
Barnhausas, aš, kaip ir visi, nežinau. Per pusantrų metų nuo tada, 
kai dingo, nesu iš jo gavęs jokios žinios, išskyrus trumpą mįslingą 
raštelį, kurį radau pašto dėžutėje Kalėdų išvakarėse. 

Be to, jei skaitytojai iš šio straipsnio tikisi sužinoti, kaip jie galėtų 
sukelti vadinamąjį Barnhauso efektą, jiems teks nusivilti. Jei galėčiau 
ir jei norėčiau šią paslaptį išduoti, būčiau ne eilinis psichologijos 
dėstytojas, o kur kas svarbesnis veikėjas. 

Šį pranešimą parašyti buvau prikalbintas todėl, kad profesoriaus 
vadovaujamas esu dirbęs mokslinį darbą ir pirmasis sužinojau apie 
stulbinantį jo atradimą. Tačiau tuomet, kai buvau jo studentas, 
paslapties, kaip atpalaiduoti ir nukreipti psichinę energiją, jis man 
nepatikėjo. Nenorėjo jos patikėti niekam. 

Turiu pabrėžti, kad terminą „Barnhauso efektas“ sukūrė bulvarinė 
spauda ir kad pats profesorius Barnhausas jo niekad nevartojo. Jis tą 
reiškinį vadino „psichodinamizmu“, kitaip sakant, „minties galia“. 

Vargu ar yra bent vienas civilizuotas žmogus, kurį reikėtų įtiki- 
nėti, kad tokia galia egzistuoja, kadangi jos griaunamojo poveikio 
padarinius galima regėti kiekvienos valstybės sostinėje. Manau, 
žmonija seniai numanė tokią galią egzistuojant. Visiems žinoma, 

kad kai kuriems žmonėms manipuliuoti daiktais, pavyzdžiui, loši- 
mo kauliukais, sekasi geriau negu kitiems. Profesorius Barnhausas 
nustatė, kad tokia „sėkmė“ yra pamatuojamo dydžio galia, o paties 
profesoriaus ji buvo milžiniško stiprumo. 

Mano apskaičiavimu, profesoriaus psichikos galia tuomet, kai 
jis pasislėpė nuo žmonių, buvo kokius penkiasdešimt penkis kartus 
didesnė už ant Nagasakio numestos atominės bombos. Jis visai ne- 
blefavo, „Smegenų šturmo“ operacijos išvakarėse generolui Honesui 
Barkeriui sakydamas: 

- Esu įsitikinęs, kad sėdėdamas štai čia, už stalo, galiu priploti 
bet ką pasaulyje - nuo Džo Luiso iki Didžiosios kinų sienos. 

Suprantama, dėl to kai kurie profesorių Barnhausą linkę laikyti 
dangaus pasiuntiniu. Tūkstančiai tokių tikinčiųjų Los Andžele įkū- 
rė Pirmąją Barnhauso bažnyčią. Tačiau nei iš išvaizdos, nei pagal 
intelektą į dievybę jis nepanašus. Žmogus, užsibrėžęs nuginkluoti 
pasaulį, viengungis, mažesnio nei vidutinis amerikietis ūgio, apkūnus, 
namisėda. Jo intelekto koeficientas 143 - neblogas, aišku, bet ir neypa- 
tingas. Jis nėra nemirtingas, tačiau sveikata nesiskundžia, ir netrukus 
švęs keturiasdešimtmetį. Jeigu jis dabar gyvena vienas, tai labai dėl 
to nesikamuoja. Kiek jį pažinojau, buvo tykus, drovus ir labiau mėgo 
knygas bei muziką negu koledžo bendradarbių draugiją. 

Nei jis pats, nei jo gebėjimai nėra antgamtiški. Jo skleidžiamos 
psichodinaminės bangos paklūsta daugeliui žinomų fizikinių dės- 
nių, veikiančių radijo bangų srityje. Kas namuose per radijo imtuvą 
negirdėjo džeržgiančios „Barnhauso iškrovos“? Barnhauso bangoms 
poveikį daro Saulės dėmės bei jonosferos pokyčiai. 

Vis dėlto nuo paprastų radijo bangų Barnhauso bangos skiriasi 
keliais esminiais bruožais. Savo skleidžiamą energiją profesorius 
gali sutelkti bet kuriame pasirinktame taške, ir poveikio stiprumas 
visiškai nepriklauso nuo atstumo. Taigi, jau nekalbant apie tai, kad 
nieko nekainuoja, psichodinamizmas, kaip ginklas, smarkiai pra- 
našesnis už bakterines ar atomines bombas: užuot dėl tarptautinės 
pusiausvyros nušlavus ištisas gyvenamas vietoves, profesorius gali 
pasirinkti pavienius pavojingus asmenis ar objektus. 

Generolas Honesas Barkeris Atstovų rūmų Karo reikalų komitete 
pareiškė: 

— Kol Barnhauso nerasim, apsisaugoti nuo Barnhauso efekto 
nėra jokios galimybės. 

Bandymai Barnhauso bangas slopinti ar blokuoti žlugo. Premje- 
ras Slezakas kaip į balą išmetė pasakiškus pinigus statydindamasis 
„Barnhausui atsparią slėptuvę. Nepaisant keturių metrų storio švino 
šarvo, premjeras joje buvo dukart nutrenktas ant žemės. 

Pasigirdo siūlymų ieškoti tokios, kaip profesoriaus, psichinės 
galios žmonių. Praeitą mėnesį senatorius Vorenas Foustas parei- 
kalavo šiam tikslui lėšų, paskelbdamas ugningą šūkį: „Kas valdo 
Barnhauso efektą, tas valdo pasaulį!“ Panašiai pasisakė ir komisaras 
Kropotnikas, ir prasidėjo naujos, tik kitokio pobūdžio, brangiai 
kainuojančios ginklavimosi varžybos. 

Šios varžybos turi ir komišką atspalvį. Įvairių šalių valdžia nely- 
ginant branduolinės fizikos specialistus popina geriausius pasaulio 
lošėjus. Pasaulyje, įskaitant mane, gal ir yra keletas šimtų psichodi- 
namikos talentu apdovanotų žmonių. Tačiau, neįvaldę profesoriaus 
metodikos, jie taip ir liks tik kauliukų lošimo meistrai. O ir žinodami 

paslaptį, jie grėsmingais ginklais taptų tik po gerų dešimt metų. Bū- 
tent tiek laiko prireikė pačiam profesoriui. Taigi, kol kas Barnhauso 
efektą valdo ir dar valdys Barnhausas. 

Laikoma, jog „Barnhauso epocha“ prasidėjo prieš pusantrų metų, 
„Smegenų šturmo“ operacijos dieną. Mat tada psichodinamizmas 
įgavo politinę reikšmę. O iš tikrųjų šis reiškinys buvo atrastas 
1942 metų gegužės mėnesį, kai profesorius atsisakė tiesioginio pa- 
skyrimo leitenantu į kariuomenę ir užsirašė eiliniu į artileriją. Kaip 
ir rentgeno spinduliai ar vulkanizuota guma, psichodinamizmas 
buvo atrastas atsitiktinai. 


* 


Kareivinėse draugai eilinį Barnhausą kartais kviesdavosi palošti iš 
pinigų. Jis apie azartinius lošimus nieko neišmanė, todėl dažniausiai 
išsisukdavo. Bet vieną vakarą iš mandagumo sutiko pažaisti dviem 
kauliukais'. Galima tai vadinti tragedija, galima - stebuklu, žiūrint, 
kaip vertinate tai, kas dabar dedasi pasaulyje. 

- Išridenk septynias, tėvuk, - tarė kažkas. 

Ir „tėvukas“ dešimt kartų išrideno po septynias akis, apšvarin- 
damas visą kompaniją. Atsigulęs atliko matematikos pratimą: ant 
skalbyklos kvitelio apskaičiavo šitokio sutapimo tikimybę. Pasirodo, 
toks šansas - vienas iš milijono! Apstulbintas iš kaimyno pasiskolino 
porą kauliukų. Pabandė išridenti septynetus, bet kauliukai riedėjo 
kaip paprastai. Truputį pagulėjęs, vėl ėmė žaisti su kauliukais. Išri- 
deno dešimt septynetų iš eilės. 


Kitas gal būtų švilptelėjęs ir pamiršęs. Tačiau profesorius ėmė 
apmąstinėti, kokiomis aplinkybėmis jam abu kartus taip pasisekė. 
Nustatė vieną bendrą veiksnį: prieš metant kauliukus, abu kartus 
jam galvoje šmėstelėjo tokia pati minčių seka. Būtent ši minčių seka 
taip surikiavo smegenų ląsteles, kad jos tapo galingiausiu ginklu 
pasaulyje. 

Kareivis, gulėjęs gretimoje lovoje, pirmasis atidavė pagarbą psi- 
chodinamizmui: 

— Neblogai pavarei, tėvuk. 

Toks kuklus įvertinimas, žinia, nusmurgėlius pasaulio demagogus 
verstų kreivai nusišypsoti. Profesorius Barnhausas išties neblogai 
pavarė. Jo valiai paklūstantys kauliukai svėrė vos keletą gramų, tad 
jiems valdyti reikėjo labai nedaug jėgos, tačiau pats neabejotinas 
faktas, kad tokia jėga egzistuoja, buvo istorinės reikšmės. 

Iš profesinio atsargumo jis savo atradimą atskleidė neiškart. No- 
rėjo jį pagrįsti teoriškai, o tam reikėjo surinkti daugiau duomenų. 
Vėliau, kai ant Hirosimos buvo numesta atominė bomba, jis liežuvį 
laikė už dantų iš baimės. Tačiau visi jo eksperimentai anaiptol ne- 
buvo, premjero Slezako žodžiais tariant, „buržuazijos sąmokslas, 
siekiant įbauginti visas tikrai demokratiškas valstybes“. Profesorius 
ir pats nenumanė, kur tie eksperimentai nuves. 

Laikui bėgant jis nustatė dar vieną stulbinančią psichodinamizmo 
ypatybę: kuo ilgiau jį lavini, tuo galia stiprėja. Po pusmečio jis galėjo 
valdyti kauliukus, kuriais būdavo lošiama kitame kareivinių gale. 


01945 metais, kai demobilizavosi, iš trijų mylių atstumo iš kamino 
išmušdavo plytas. 

Visiškai nepagrįstai profesorius Barnhausas kaltinamas, esą 
galėjęs, tik nepanoręs, per minutę užbaigti pastarąjį karą. Karui 
baigiantis, jo pajėgumas buvo maždaug kaip 37 mm kalibro pabūklo, 
tikrai ne didesnis. Savo psichodinamine galia lengvąją artileriją jis 
pranoko tik demobilizavęsis ir grįžęs į Vajandoto koledžą. 

Kai įstojau Vajandote į magistrantūrą, profesorius buvo dveji 
metai kaip grįžęs į fakultetą. Per atsitiktinumą jis buvo paskirtas 
mano diplominio darbo konsultantu. Dėl to gerokai nukabinau nosį, 
kadangi tiek kolegos, tiek studentai jį laikė juokingu keistuoliu. Tai 
paskaitose nepasirodydavo, tai per paskaitą užsimiršdavo kur esąs. 
Tiesą sakant, kai įstojau, tos jo ydos buvo nebe šiaip sau juokingos, 
o stačiai nepakenčiamos. 

- Laikinai skiriame jus pas Barnhausą, - sutrikęs, tarsi atsiprašy- 
damas tarė man Visuomeninių mokslų fakulteto dekanas. - Talentin- 
gas žmogus, sakyčiau, Barnhausas. Dabar gal taip nepasireiškia, bet 
prieš karą jis savo darbais plačiai garsino mūsų mažutį koledžą. 

Kai pirmą kartą prisistačiau į profesoriaus laboratoriją, vaizdas 
nuliūdino dar labiau negu nuogirdos. Kur pažvelgsi, vienos dul- 
kės - knygos ir prietaisai daug mėnesių neliesti. Įėjęs radau profesorių 
snaudžiantį už stalo. Kad kažkas veikta, bylojo tik trys kaupinos pe- 
leninės, žirklės ir rytinis laikraštis su iškarpytu pirmuoju puslapiu. 

Profesorius pakėlė galvą, ir pamačiau, kad akys apsiblaususios 
iš nuovargio. 

— Labas, - tarė jis, - naktį niekaip neišsimiegu. - Virpančiomis 
rankomis prisidegė cigaretę. - Tai jūs tas jaunuolis, kuriam turėsiu 


padėti rašyti diplominį? 

— Taip, pone profesoriau, - atsakiau. Per tas kelias minutes mano 
būgštavimai peraugo į paniką. 

— Kariavote Europoje? - paklausė jis. 

— Kariavau. 

— Daug kur vieni griuvėsiai liko, tiesa? - Suraukė antakius. — 
Patiko kariauti? 

— Nepatiko. 

- Kaip manot, bus naujas karas? 

— Panašu, kad bus. 

— Ką daryti, kad nebūtų? 

Gūžtelėjau pečiais. 

- Beviltiškas reikalas. 

Jis įdėmiai pažvelgė į mane. 

- Apie tarptautinę teisę, JTO ir panašius dalykus nusimanot? 

— Tik tiek, kiek rašoma spaudoje. 

— Aš irgi, - atsiduso jis. Parodė storą albumą su iškarpomis iš 
laikraščių. - Seniau visai nesidomėjau tarptautiniais santykiais. 
Dabar tyrinėju juos kaip seniau tyrinėdavau žiurkių elgesį labirinte. 
Visi kartoja tą patį: „Beviltiškas reikalas“. 

- Būtų stebuklas, jeigu... - pradėjau aš. 

— Stebuklais tikite? — staiga pertraukė profesorius. Iš liemenės 
kišenėlės išsiėmė du kauliukus. - Pamėginsiu išridenti dvi akis, - 
tarė jis. Ir triskart iš eilės išrideno po dvi akis. - Galimybė, kad taip 
pavyks, viena iš 47 000. Štai jums ir stebuklas. 

Jis akimirką nušvito, o tada baigė pokalbį, sakydamas, jog jau 
dešimt minučių vėluojąs į paskaitą. 

Savo paslapties man patikėti jis neskubėjo ir apie triuką su kau- 
liukais daugiau nebeužsiminė. Spėjau, kad jie pripildyti švino, o 
paskui ir visai užmiršau. Jis man pavedė stebėti, kaip žiurkinai per- 
bėgs elektrifikuotais metaliniais takeliais prie maisto ar prie patelių. 
Šis bandymas buvo atliktas ir išvados padarytos dar ketvirtajame 
dešimtmetyje. Ne gana to, kad dirbau betikslį darbą, profesorius 
įkyrėjo man pašaliniais klausimais. Jo mėgstamiausi buvo šie: 

- Kaip manot, ar būtinai reikėjo ant Hirosimos mesti atominę 
bombą? - ir: - Kaip manot, ar kiekvienas mokslo pasiekimas nau- 
dingas Žmonijai? 


* 


Tačiau tokia kvaila padėtis truko neilgai. 

— Duokit vargšams gyvūnėliams pailsėti, - praėjus gal mėnesiui, 
vieną rytą pasakė jis. - Norėčiau, kad man padėtumėt išspręsti Žy- 
miai įdomesnę problemą - būtent, ar aš sveiko proto. 

Grąžinau žiurkes į narvelius. 

— Darbelis paprastas, - pusbalsiu tarė jis. - Stebėkite rašalinę ant 
mano stalo. Jei jai nieko neatsitiks, taip ir pasakykit, ir aš ramiai - ir 
dargi su palengvėjimu - keliausiu į artimiausią ligoninę. 

Abejodamas linktelėjau. 

Jis užrakino laboratorijos duris ir nuleido užuolaidas, taigi kurį 
laiką buvome prieblandoje. 

- Žinau, kad esu nenormalus, - tarė jis. - O tas mano nenorma- 
lumas todėl, kad bijau savęs paties. 

— Man jūs atrodot šiek tiek keistokas, bet tikrai ne... 


- Jei tai rašalinei nieko neatsitiks, vadinasi, aš pamišęs, - per- 
traukė mane ir įjungė šviesą. Prisimerkė. - Kad suprastumėt, koks 
tai pamišimas, pasakysiu, kokios mintys man neleido užmigti. Man 
vaidenasi, jog aš galbūt galiu išgelbėti pasaulį. Man vaidenasi, jog 
galiu padaryti, kad nė viena šalis nekęstų nepriteklių ir kad karai 
išnyktų amžiams. Man vaidenasi, jog galbūt galėčiau tiesti per 
džiungles kelius, drėkinti dykumas, pernakt patvenkti upes. 

— Suprantu, pone profesoriau. 

— Stebėkit rašalinę! 

Klusniai ir su baime įsistebeilijau į rašalinę. Atrodė, jog iš jos 
sklinda plonas zyzimas, paskui ji ėmė bauginamai vibruoti ir ga- 
liausiai šokčioti ant stalo. Apšokusi du ratus, sustojo, vėl ėmė zyzti, 
įkaito iki raudonumo ir, plykstelėjusi melsvai žalsva liepsna, pažiro 
į skeveldras. 

Plaukai man tikriausiai pasistojo piestu. Profesorius tyliai nusijuokė. 

— Magnetai? - išstenėjau. 

— Taigi kad būtų magnetai, - burbtelėjo jis. 

Tuomet jis man ir papasakojo apie psichodinamizmą. Jis žinojo 
tik tai, kad tokia galia egzistuoja, paaiškinti jos nemokėjo. 

- Šita galia manyje, tiktai manyje - ir tai siaubinga. 

- Priešingai, tai nuostabu, stebuklinga! - sušukau. 

- Jei mokėčiau tik rašalines šokdinti, būčiau baisiai patenkintas. - 
Sielvartingai susigūžė. - Bet mano galia, jaunuoli, ne žaislas. Jei norit, 
galim pavažiuot už miesto, ir aš parodyčiau, ką turiu omeny. 

Jis man papasakojo apie sutrupintus akmenis, suskaldytus ąžuo- 
lus, sugriautus nebenaudojamus ūkio pastatus penkiasdešimt mylių 
spinduliu nuo koledžo. 

- Visa tai padariau sėdėdamas čia ir galvodamas - ir net nelabai 
įtemptai. 

Nervingai pasikasė pakaušį. 

— Niekad nedrįsau kaip reikiant susikaupti - bijojau pridirbti 
bėdos. Dabar mano galia tokia, kad bet koks įgeidis gali suveikti 
kaip bomba. 

Stojo nejauki tyla. 

— Dar prieš keletą dienų ketinau neišsiduoti, kad ši galia nebūtų 
panaudota piktam, - tęsė jis. - Dabar nusprendžiau, jog savintis tokią 
galią neturiu teisės. Tai būtų tolygu savintis atominę bombą. 

Pasirausė popierių krūvoje. 

- Čia, atrodo, apie tai pasakyta visa, ko reikia. 

Padavė man laiško valstybės sekretoriui juodraštį. 


Gerbiamas pone, 
aš atradau naują galią, kuri nieko nekainuoja ir, galimas dalykas, 
yra naudingesnė už atominę energiją. Norėčiau, kad ji kuo efektyviau 
pasitarnautų taikos labui, todėl kreipiuosi į jus patarimo, kaip tai būtų 
galima kuo geriau padaryti. 
Nuoširdžiai jūsų 


A. Barnhausas 


- Net neįsivaizduoju, kas iš to išeis, - pasakė profesorius. 

Ir prasidėjo nepaliaujamas trijų mėnesių košmaras. Ir dieną, ir naktį 
šalies politiniai veikėjai bei karo specialistai važiavo pasižiūrėti 
profesoriaus triukų. 

Išsiuntus laišką, po penkių dienų buvome perkelti į Virdžiniją ir 
apgyvendinti senuose rūmuose netoli nuo Šarlotsvilio. Gyvenome už 
spygliuotos vielos užtvarų, saugomi dvidešimties sargybinių. Šis reika- 
las buvo pavadintas „Laimės šulinio“ projektu ir griežtai įslaptintas. 

Draugiją mums palaikė generolas Honesas Barkeris ir Valstybės 
departamento atstovas Viljamas K. Katrelas. Į profesoriaus kalbas 
apie taiką ir visuotinę gerovę šiedu atsakydavo atlaidžiomis šypseno- 
mis ir plačiais išvedžiojimais apie praktines priemones ir būtinybę 
atsižvelgti į realias aplinkybes. Keletą savaičių šitaip auklėtas, pro- 
fesorius, šiaip jau gana nuolaidus, ėmė vis labiau ožiuotis. 

Pirmiausia jis sutiko atskleisti minčių seką, jo smegenis pa- 
verčiančią psichodinaminiu siųstuvu. Tačiau Katrelui ir Barkeriui 
pernelyg įkyriai spaudžiant, ėmė išsisukinėti. Iš pradžių sakė, jog 
šią informaciją galėtų paprasčiausiai perteikti žodžiu. Paskui ėmė 
aiškinti, kad jai išdėstyti reikėtų rašyti ilgą ataskaitą. Galiausiai kartą 
vakarieniaujant, kada generolas Barkeris perskaitė slaptą įsakymą 
dėl „Smegenų šturmo“ operacijos, profesorius pareiškė: 

- Ataskaitai parengti gali prireikti penkerių metų. - Nuvėręs 
generolą rūsčiu žvilgsniu, pridūrė: - O gal ir dvidešimt. 

Tokio kategoriško pareiškimo sukeltą apmaudą nustelbė malonus 
jaudulys laukiant „Smegenų šturmo“ operacijos. Generolas buvo 
šventiškai nusiteikęs. 


- Laivai taikiniai dabar artėja prie Karolinos salų, - džiugiai 
pranešė jis. - Visas šimtas dvidešimt! Tuo pat metu Niu Meksike ren- 
giamasi iššauti dešimt „V-2“ raketų bei pakelti į orą penkiasdešimt 
radiju valdomų reaktyvinių bombonešių tariamam puolimui prieš 
Aleutų salas. Įsivaizduokit sau! - Švytėdamas priminė instrukciją: - 
Šį trečiadienį lygiai vienuoliktą nulis nulis liepsiu jums susikaupti, 
ir jūs, profesoriau, iš visų jėgų galvosite, kaip paskandinti laivus 
taikinius, ore susprogdinti „V-2“ raketas ir numušti bombonešius, 
kol jie nepasiekė Aleutų salų! Susidorosit, ką? 

Profesorius pabalo ir užsimerkė. 

- Mielas drauge, aš jums jau sakiau, kad ir pats nežinau, ką galiu 
padaryti. - Ir piktai įgėlė: - O ta „Smegenų šturmo“ operacija, dėl 
kurios su manimi visai nesitarėte, man atrodo vaikiška ir nežmo- 
niškai brangiai kainuojanti išmonė. 

Generolas Barkeris pasišiaušė. 

— Profesoriau, - tarė jis, - jūsų specialybė - psichologija, ir aš 
nedrįsčiau jums kaip psichologui patarinėti. Mano sritis - šalies 
gynyba. Turiu trisdešimties metų sėkmingos tarnybos patirtį, tad 
prašyčiau, profesoriau, mano sprendimų nekritikuoti. 

Profesorius kreipėsi į poną Katrelą. 

— Klausykit, - maldaujamai tarė jis, - betgi mes visi siekiame 
padaryti galą karams ir visokiems kariškiems reikalams, ar ne? 
Argi nebūtų naudingiau ir daug pigiau, jei aš perstumčiau į sausros 
rajonus debesų masę ar panašiai? Prisipažįstu, aš menkai išmanau 
tarptautinę politiką, bet man atrodo, jei niekas nieko nestokotų, tai 
nebūtų reikalo kariauti. Aš, pone Katrelai, norėčiau ten, kur nėra nei 
anglies, nei vandens energijos, sukti generatorius, drėkinti dykumas 

ir taip toliau. Jūs galėtumėt apskaičiuoti, ko kokiai šaliai trūksta, kad 
geriau išnaudotų savo išteklius, o aš galėčiau viskuo aprūpinti, ir tai 
Amerikos mokesčių mokėtojams nekainuotų nė cento. 

- Laisvės kaina - nenuilstamas budrumas, - pamokomai atsakė 
generolas. 

Ponas Katrelas priekaištingai nužvelgė generolą. 

— Deja, generolas savaip teisus, - tarė jis. - Labai norėčiau, 
kad pasaulis priimtų jūsų idealus, tačiau jis paprasčiausiai tam 
nepribrendęs. Mus supa ne broliai, o priešai. Mes stovime ant karo 
slenksčio ne todėl, kad trūksta maisto ar išteklių, - vyksta kova dėl 
valdžios. Kas valdys pasaulį - mes ar jie? 

Profesorius nenorom linktelėjo ir pakilo nuo stalo. 

- Prašau atleisti, ponai. Šiaip ar taip, jūs geriau išmanot, ko mūsų 
šaliai reikia. Padarysiu, ką liepsit. - Tada atsisuko į mane. - Nepa- 
mirškit slaptai prisukti laikrodžio ir konfidencialiai išleisti laukan 
katės, - niūriai burbtelėjo ir ėmė lipti laiptais į miegamąjį. 


* 


Nacionalinio saugumo sumetimais „Smegenų šturmo“ operacija 
buvo atliekama slaptai nuo Amerikos mokesčių mokėtojų, kurių 
pinigais ir buvo dengiamos visos išlaidos. Į operaciją įtraukti ste- 
bėtojai, techninis personalas ir kariškiai žinojo, kad vyks kažkoks 
bandymas, - tačiau koks, net nenutuokė. Kas iš tikrųjų vyks, žinojo, 
įskaitant mane, tik trisdešimt septyni žmonės. 

„Smegenų šturmo“ dieną Virdžinijoje buvo neįprastai šalta. 
Židinyje traškėjo degantys rąstigaliai, ir liepsnos atšvaitai žaidė ant 

svetainės pasieniais sustatytų metalinių spintelių. Iš dailių senovi- 
nių baldų buvo likusi tik Viktorijos laikų dvivietė sofutė, pastatyta 
pačiame kambario viduryje, priešais tris televizorius. Dešimčiai 
žmonių, kuriems buvo leista stebėti, įneštas ilgas suolas. Televizorių 
ekranuose - iš kairės į dešinę - buvo matyti dykumos ruožas, į kurį 
turėjo kristi raketos, bandomųjų triušių vaidmeniui skirtas laivynas 
ir dangaus sklypas virš Aleutų salų, kuriame pasirodys kaukianti 
radijo bangomis valdomų bombonešių rikiuotė. 

Likus pusantros valandos iki operacijos pradžios, per radiją buvo 
pranešta, kad raketos parengtos, stebėjimo laivai atsitraukė iki saugaus 
atstumo ir bombonešiai pakilo į orą. Pas mus, Virdžinijoje, negausus 
žiūrovų būrelis, susėdęs pagal rangą ant suolo, plėšė cigaretę po ciga- 
retės ir beveik nesikalbėjo. Profesorius Barnhausas tebebuvo miega- 
majame. Generolas Barkeris lakstė šen ir ten nelyginant šeimininkė, 
ruošianti šventinius pietus dvidešimčiai asmenų. 

Likus dešimčiai minučių iki operacijos pradžios, įėjo profesorius 
su generolu iš paskos. Profesorius buvo apsirengęs kasdieniškai: su 
sportbačiais, pilkomis flanelės kelnėmis, mėlynu nertiniu ir baltais, 
pakaklėje prasegtais marškiniais. Abu susėdo ant sofutės. Generolą 
iš įtampos mušė prakaitas, profesorius buvo nusiteikęs linksmai. Jis 
pasižiūrėjo į vieną ekraną, antrą, trečią, užsirūkė ir atsilošė. 

- Matom bombonešius! - sušuko stebėtojai Aleutuose. 

— Raketos paleistos! - riktelėjo radistas iš Niu Meksiko. 

Visi susyk sužiurom į didelį elektrinį laikrodį virš židinio, o pro- 
fesorius su šypsenėle žiūrėjo kaip žiūrėjęs į televizorius. Generolas 
nenatūraliu balsu skaičiavo likusias sekundes: 

— Penkios... keturios... trys... dvi... viena... Susikaupt! 

Profesorius Barnhausas užsimerkė, suspaudė lūpas ir ėmė pirš- 
tais glostinėti smilkinius. Taip sėdėjo kokią minutę. Televizoriuose 
vaizdas susijaukė, radijo signalus užgožė Barnhauso iškrovos džerž- 
gėjimas. Profesorius atsikvėpė, atsimerkė ir ramiai nusišypsojo. 

— Ar pasistengėt iš visų jėgų? - nepasitikėdamas paklausė generolas. 

- Išsikroviau iki galo, - atsakė profesorius. 

Televizoriuose vaizdas susitvarkė, o per radiją pasigirdo visų 
stebėtojų pasigėrėjimo riksmai. Aleutų dangų išraižė švilpiančių 
žemyn liepsnos apimtų bombonešių dūmų juostos. Tuo pat metu 
danguje virš raketų taikinio pasirodė baltų dūmelių spiečius, lydimas 
tolimo sprogimų trenksmo. 

Generolas Barkeris, netverdamas iš džiaugsmo, kraipė galvą. 

— Eik tu sau! - krykštavo jis. - Eik tu sau, eik tu sau, eik tu sau! 

- Žiūrėkit! - šalia manęs suriko admirolas. - Laivynas... laivynas 
sveikas! 

— Atrodo, linksta pabūklai, - tarė ponas Katrelas. 

Mes pašokom nuo suolo ir susigrūdom prie televizorių, kad 
geriau matytume, kas darosi pabūklams. Ponas Katrelas neapsiriko. 
Pabūklų vamzdžiai nulinko iki pat denio. Mes ten, Virdžinijoje, 
įsirėkavom taip, kad nebesigirdėjo ir radijo. Įsismaginę profesoriaus 
pasigedom tik tada, kai mus nutildė du trumpi Barnhauso iškrovos 
pliūpsniai. Radijo imtuvai užgeso. 

Sunerimę apsidairėm. Profesorius buvo dingęs. Atlapojęs duris, 
susijaudinęs sargybinis mums suriko, jog profesorius pabėgo. Mo- 
sikuodamas pistoletu, rodė į vartus - jie buvo išlaužti ir vos laikėsi 
ant vyrių. Tolumoje į kalną sparčiai kilo valdiškas mikroautobusas 
ir netrukus, persiritęs per keterą, dingo iš akių. Oras buvo troškus 
nuo dūmų, degė visos mašinos. Vytis nebuvo kuo. 

— Po velnių, kas jam užėjo? - suriaumojo generolas. 

Ponas Katrelas išbėgo į verandą ir įsliūkino atgal į kambarį, skai- 
tydamas pieštuku parašytą raštelį. Įbruko jį man į saują. 

— Mūsų bičiulis po durų plaktuku paliko meilės laiškelį. Gal jūs, 
jaunuoli, malonėtumėt jį ponams perskaityti, o aš einu, pasivaikš- 
čiosiu po mišką, reikia nervus apraminti. 

— „Ponai“, - ėmiau skaityti, - „aš, kaip pirmasis nepaprasto galin- 
gumo ginklas, turintis sąžinę, pasitraukiu iš šalies gynybos arsenalo. 
Tai pirmas atvejis istorijoje, kada ginklas humaniškais sumetimais 
pasišalina iš tarnybos. A. Barnhausas.“ 


Nuo pat tos dienos profesorius, suprantama, ėmė sistemingai 
naikinti pasaulyje ginklų atsargas, ir dabar kariuomenę įmanoma 
apginkluoti nebent akmenimis ir pasmailintomis lazdomis. Tikros 
taikos jo veikla neatnešė, greičiau sukėlė linksmą, bekraujį karą, kurį 
galėtume pavadinti „skundikų karu“. Kiekvienoje valstybėje dabar 
knibžda priešų agentų, turinčių vienintelę užduotį - nustatyti, kur 
esama karinės ginkluotės. Kai tik profesorius iš spaudos sužino, 
ginklai kaipmat sunaikinami. 

Kiekvieną dieną pasirodo pranešimų ne tik apie psichodina- 
mizmo būdu sutrupintas ginklų atsargas, bet ir gandų apie profe- 
soriaus buvimo vietą. Vien tik praeitą savaitę spaudoje pasirodė 
trys straipsniai, kurių viename įrodinėjama, esą jis slapstąsis An- 
duose, inkų miesto griuvėsiuose, kitame - Paryžiaus kanalizacijoje, 
trečiame - neištirtose Karlsbado urvų ertmėse. Kaip žmogus, pažįs- 


tantis profesorių, esu linkęs manyti, kad jam tokios slėptuvės būtų 
pernelyg romantiškos ir nepatogios. Yra daug trokštančių jį nudobti, 
tačiau ir milijonai tokių, kurie jį mielai paslėptų ir globotų. Noriu 
manyti, kad jis kaip tik tokio žmogaus namuose. 

Neabejotina dėl vieno dalyko: dabar, kada rašau šias eilutes, 
profesorius Barnhausas tebėra gyvas. Vos prieš dešimt minučių 
Barnhauso iškrovos papliūpa buvo nutraukusi radijo laidą. Per pu- 
santrų metų nuo jo dingimo buvo bent keli pranešimai, jog jis miręs. 
Visi jie pasirodydavo, kai, laikinai nutilus Barnhauso iškrovoms, 
būdavo aptinkamas koks nors neatpažintas, į profesorių panašus 
negyvėlis. Po pirmųjų trijų pranešimų iškart pasigirsdavo kalbos 
apie ginklavimąsi ir karo atnaujinimą. Tačiau ginklų žvangintojai 
netruko įsitikinti, kaip kvaila per anksti švęsti profesoriaus mirtį. 

Ne vienas karštas patriotas, paskelbęs apie baisiosios Barnhauso 
tironijos galą, jau po kelių sekundžių krisdavo paslikas tarp su- 
knežintos tribūnos nuolaužų ir vėliavos skutų. Tačiau kiekvienoje 
šalyje yra pasirengusių kariauti, ir jie niūrūs laukia to, kas neišven- 
giama, - profesoriaus Barnhauso mirties. 


Klausti, kiek dar profesorius gyvens, tolygu klausti, kada sulauksi- 
me naujo pasaulinio karo džiaugsmų. Jis iš neilgaamžių giminės: 
motina mirė penkiasdešimt trejų, tėvas - keturiasdešimt devynerių, 
panašaus amžiaus mirė ir seneliai. Jei išsislapstys nuo priešų, gyvens, 
sakykim, dar penkiolika metų. Turint omeny, kiek tų priešų daug ir 
kokie jie atkaklūs, penkiolika metų atrodo visa amžinybė. Realiau 
galvoti apie penkiolika dienų, valandų ar minučių. 


Profesorius žino, kad gyventi jam liko neilgai. Taip sprendžiu iš 
raštelio, palikto man pašto dėžutėje Kalėdų išvakarėse. Raštelis be 
parašo. Murziname popiergalyje išspausdinta dešimt sakinių. Pir- 
mieji devyni, prikaišioti psichologų žargono ir nuorodų į negirdėtus 
tekstus, man pasirodė visiškai nesuprantami. Dešimtasis - priešin- 
gai - visai nesudėtingas, iš paprastų žodžių, tačiau dėl nelogiško 
turinio pats keisčiausias ir mįslingiausias. Raštelį palaikiau kurio 
nors kolegos nevykusiu pokštu, ir kad kiek - būčiau išmetęs. Vis 
dėlto kažkodėl nubrukau ant apgriozdinto rašomojo stalo, kur tarp 
kitų niekniekių gulėjo ir profesoriaus lošimo kauliukai. 

Tik po kelių savaičių suvokiau, kad iš tikrųjų raštelis yra pras- 
mingas, kad pirmieji devyni sakiniai, juos išnarpliojus, sudaro 
instrukciją. Tačiau dešimtasis sakinys kaip buvo, taip ir liko nesu- 
prantamas. Ir tik vakar vakare susigaudžiau, kaip jį susieti su kitais. 
Tas sakinys man toptelėjo vakare, be tikslo mėčiojant profesoriaus 
lošimo kauliukus. 

Buvau žadėjęs šiandien išsiųsti šį straipsnį redakcijai. Tačiau 
po vakarykščio esu priverstas arba sulaužyti pažadą, arba atiduoti 
straipsnį neužbaigtą. Vėluosiu nedaug, kadangi vienas iš keleto 
viengungiško gyvenimo privalumų - galimybė greit pakeisti gyve- 
namąją vietą ir gyvenimo būdą. Reikalingus daiktus galiu susikrauti 
per keletą valandų. Laimė, turiu pakankamai lėšų, kurias per savaitę 
galima paversti anoniminiais, lengvai realizuojamais vertybiniais 
popieriais. Susitvarkau ir iškart išsiunčiu šį straipsnį. 

Ką tik grįžau iš gydytojo. Sakė, jog esu sveikas kaip ridikas. 
Aš dar jaunas ir, jei viskas bus gerai, tikrai nugyvensiu iki gilios 
senatvės, nes mano giminės iš abiejų pusių garsėjo ilgaamžiškumu. 

Trumpai tariant, ketinu dingti. 

Profesorius Barnhausas anksčiau ar vėliau mirs. Bet iki tol aš jau 
būsiu seniai pasiruošęs. Taigi, dabartiniams - ir, tikiuosi, būsimie- 
siems - ginklų žvangintojams sakau - saugokitės. Barnhausas mirs, 
tačiau Barnhauso efektas išliks. 

Vakar vakare dar kartą išbandžiau popierėlyje surašytą netiesio- 
ginę instrukciją. Paėmiau profesoriaus lošimo kauliukus ir, mintyse 
kartodamas paskutinį, košmariškąjį sakinį, penkiasdešimt kartų iš 
eilės išmečiau po septynias akis. 

Iki! 


1950 


1 Žaidžiant dviem kauliukais, 7 arba 11 akių reiškia laimėjimą, 
2, 3 arba 12 - pralaimėjimą. 

Ponios ir ponai Federalinio ryšių komiteto nariai, dėkoju už gali- 
mybę duoti parodymus svarstomu klausimu. 

Gaila, netgi pasakyčiau, skaudu, kad šis dalykas iškilo į viešumą. 
Bet kadangi žinia apie jį pasklido ir atkreipė jūsų, oficialios institucijos, 
dėmesį, ką gi, papasakosiu viską, kaip buvo, melsdamas Dievo, kad pa- 
sisektų jus įtikinti, jog mūsų atradimas Amerikai visai nereikalingas. 

Neneigiu: mes trys - radijo pranešėjas Liu Harisonas, fizikas 
daktaras Fredas Bokmanas ir aš, sociologijos profesorius, - patyrėme 
dvasios ramybę. Tikrai patyrėme. Taip pat nesakau, kad siekti dvasios 
ramybės yra blogai. Bet jeigu kas svajoja gauti dvasios ramybę mūsų 
atrastu būdu, verčiau tegu svajoja gauti infarktą. 

Liu, Fredas ir aš dvasios ramybę patyrėme sėdėdami foteliuose, 
įsijungę nešiojamo televizoriaus dydžio aparatą. Nereikia nei vais- 
tažolių, nei auksinių taisyklių, nei kūno lavinimo, nei knaisiotis po 
svetimas bėdas, kad pamirštum savąsias; nereikia nei kokių pomėgių, 
nei daosizmo, nei atsispaudimų, nei kontempliacijos, sėdint lotoso 
poza. Tas prietaisas, man regis, ir yra tai, ką daugelis miglotai nujautė 
būsiant didžiausiu civilizacijos laimėjimu: elektroninis daikčiukas, 
pigus, lengvai pritaikomas serijinei gamybai, vien spragtelėjus myg- 
tuką, suteikiantis ramybę. Matau, vieną tokį ir čia turite. 


Pirmą sintetinės dvasios ramybės dozę gavau prieš pusmetį. 
Būtent tada, savo gailesčiui, susipažinau ir su Liu Harisonu. Liu - 
vienintelės mūsų miesto radijo stoties pranešėjas. Jis užsidirba pra- 
gyvenimui maldamas liežuviu, ir nenustebčiau, išgirdęs, jog būtent 
dėl jo liežuvio žinia pasiekė ir jus. 

Liu rengia bene trisdešimt įvairių laidų, tarp jų ir savaitinę laidą, 
skirtą mokslui. Kiekvieną savaitę jis kviečiasi kokį nors profesorių iš 
Vajandoto koledžo ir ima interviu jo specialybės tema. Tai štai, prieš 
pusę metų parengė laidą apie jauną svajotoją, mano studijų draugą 
daktarą Fredą Bokmaną. Aš pavėžėjau Fredą į radijo studiją, ir jis 
man pasiūlė užeiti ir pažiūrėti. Na ką, aš ir užėjau. 

Fredui Bokmanui trisdešimt, bet atrodo kaip aštuoniolikos. 
Gyvenimas neįspaudė pėdsakų, nes jis mažai jam skiria dėmesio. 
Daugiausia dėmesio jis skiria tam, apie ką Liu Harisonas kaip tik ir 
ketino jį klausinėti, - apie aštuonių tonų skėtį, su kuriuo jis klau- 
sosi žvaigždžių. Tai didžiulė radijo antena, pritaisyta ant teleskopo 
cokolio. Kaip suprantu, užuot stebėjęs žvaigždes pro teleskopą, jis 
nukreipia šitą daiktą kur nors į kosminę erdvę ir gaudo nuo įvairių 
dangaus kūnų ateinančius radijo signalus. 

Kosmose, suprantama, žmonių valdomų radijo stočių nėra. Tiesiog 
daugybė dangaus kūnų skleidžia didelę energiją, ir kai ką galima aptikti 
radijo bangomis. Fredo įtaisas geras tuo, kad gali aptikti žvaigždes, nuo 
teleskopų slepiamas didžiulių kosminių dulkių debesų. Radijo signalai, 
perėję kiaurai per tuos debesis, patenka į Fredo anteną. 

Ir tai dar ne viskas, ką tas įtaisas geba, ir interviu su Fredu įdo- 
miausią dalyką Liu Harisonas patausojo laidos pabaigai. 

- Tai labai įdomu, daktare Bokmanai, - sako Liu. - Sakykit, ar 


jūsų radijo teleskopas aptiko visatoje ką nors tokio, ko nebuvo aptikta 
paprastais šviesos teleskopais? 

Čia ir buvo viršūnė. 

— Taip, - atsakė Fredas. - Mes kosmose aptikome apie penkiasde- 
šimt taškų, kurių neužstoja kosminės dulkės, skleidžiančių galingus 
radijo signalus. Tačiau ten, atrodo, nesama visai jokių dangaus kūnų. 

- Žiūrėk tu man! - apsimestinai nustebęs sako Liu. - Čia tai bent! 
Ponios ir ponai, pirmą kartą radijo istorijoje transliuojame garsus 
iš paslaptingųjų daktaro Bokmano tuštumų. 

Iki Fredo antenos universiteto miestelyje buvo nutiestas laidas. 
Liu pamojo technikui, kad įjungtų antenos sugaunamus signalus. 

- Ponios ir ponai, nebūties balsas! 

Garsas kaip garsas - nelygus, sakytum pradurtos padangos šnypš- 
timas, ir tiek. Buvo numatyta jį transliuoti penkias sekundes. Kai 
technikas išjungė, mudu su Fredu, it idiotai, nežinia ko plačiausiai 
šypsojomės. Jaučiausi ramut ramutėlis, mane visą maloniai dilgčio- 
jo. Liu Harisonas atrodė tarsi iš netyčių įgriuvęs į „Kopakabanos“ 
naktinio klubo persirengimo kambarį. Jis dirstelėjo į sieninį laikrodį 
ir išsižiojo. Tas monotoniškas šnypštimas buvo perduodamas į eterį 
penkias minutes! Jei technikas nebūtų rankogaliu netyčia užkabinęs 
jungiklio, gal būtų transliuojamas iki šiol. 

Fredas nervingai sukikeno, o Liu puolė ieškoti scenarijuje savo 
žodžių. | 

- Šnabždesys iš niekur, - tarė Liu. - Daktare Bokmanai, ar kas 
nors pasiūlė, kaip pavadinti šitas įdomias tuštumas? 

— Ne, - atsakė Fredas. - Kol kas joms nėra nei pavadinimo, nei 
apibrėžimo. 


Kas tai per tuštumos, dar turės būti ištirta, tačiau aš pasiūliau jas 
vadinti „Bokmano euforija“, ir, atrodo, šis pavadinimas gali prigyti. 
Mes nežinom, kas tai per tuštumos, tačiau žinom jų poveikį, taigi 
toks pavadinimas visiškai tinkamas. Kadangi euforija reiškia žvalu- 
mą ir puikią savijautą, tai išties vienintelis tinkamas žodis. 


* 


Po laidos Fredas, Liu ir aš vienas kitą apdalijom širdingais, beveik 
sentimentaliais komplimentais. 

- Jokia laida man nesuteikė tiek malonumo kaip šita, - sakė 
Fredas. 

Šiaip jau nuoširdumu jo neapkaltinsi, tačiau tąsyk kalbėjo visiškai 
nuoširdžiai. 

- Man tai vienas įsimintiniausių gyvenimo įvykių, - sakė Fredas. 
Atrodė suglumintas. - Buvo nepaprastai malonu. 

Mes drovėjomės mus apėmusio jausmo, todėl sutrikę suskubom 
išsiskirstyti. Aš skubėjau namo ko nors išgerti, o ten manęs laukė 
dar vienas stebinantis dalykas. 

Namuose buvo tylu, ir aš pora kartų perėjau per kambarius, 
kol pamačiau, kad esu ne vienas. Mano žmona Suzana, gera, miela 
moteriškė, didžiuojasi, kad skaniai ir laiku maitina savo šeimą, o 
dabar, še tau, guli ant sofos ir užsisvajojusi spokso į lubas. 

— Širdele, - nedrąsiai sakau, - aš grįžau. Laikas vakarieniauti. 

- Šiandien per radiją buvo Fredo Bokmano laida, - svajingu 
balsu sako ji. 

- Žinau. Buvau pas jį studijoj. 

— Tai buvo kažkas nežemiška, - atsiduso ji. - Stačiai nežemiška. 
Tas kosminis garsas... Kai tik jį paleido, aš nuo visko tarytum atsi- 
jungiau. Guliu, dar negalėdama atsipeikėt. 

- Aha, - sakau, prikandęs lūpą. - Na, aš einu ieškot Edžio. 

Edis - mano sūnus, jam dešimt metų, jis neįveikiamos mūsų 
mikrorajono beisbolo komandos kapitonas. 

- Nesivargink, tėte, - pasigirdo balselis iš patamsio. 

— Tu namie? Kas atsitiko? Sprogo atominė bomba ir dėl to var- 
žybos neįvyko? 

- Ne-a. Sužaidėm aštuonis padavimus. 

- Jiems taip įkrėtėt, kad daugiau nebenorėjo, ką? 

— Ne, jie gerai žaidė. Išlygino rezultatą, du iškrito, ir turėjo du at- 
sarginius. - Atrodė, lyg atpasakotų sapną. - O paskui, - tęsė išplėtęs 
akis, - žaisti kažkaip pasidarė nebeįdomu, visi išsivaikščiojo. Parėjau 
namo, mama, žiūriu, guli susirangiusi, tai ir aš priguliau ant grindų. 

— Kodėl? - klausiu negalėdamas patikėti savo ausimis. 

- Tėte, - susimąstęs sako Edis, - nė velnio nesuprantu, kodėl. 

— Edi! - sako jam motina. 

— Mam, - sako Edis, - duodu kepurę pridėt, tu irgi negali pa- 
aiškint. 

Duodu kepurę pridėt, to niekas nebūtų paaiškinęs, tačiau mane ėmė 
įkyriai graužti vienas įtarimas. Surinkau Fredo Bokmano numerį. 

- Fredai, nesutrukdžiau tau vakarienės? 

— Gerai būtų, - sako Fredas. - Namie nė kąsnelio, o šiandien 
automobilį palikau Merionai, kad nuvažiuotų apsipirkti. Dabar ieško 
kokios nors neuždarytos maisto parduotuvės. 

- Variklio neužvedė, ką? 

— Variklį, kodėl, užvedė, - sako Fredas. - Ir į parduotuvę nuva- 
žiavo. Ir staiga pasijuto tokia laiminga, kad ėmė ir išdrožė iš par- 
duotuvės. - Iš balso Fredas atrodė nusiminęs. - Moteris, sutinku, 
turi teisę apsigalvot, bet kai meluoja - skaudu. 

— Meriona melavo? Netikiu. 

- Ji bandė mane įtikint, kad iš parduotuvės su ja išėjo visi, net ir 
pardavėjai su pardavėjomis. 

- Fredai, - sakau, - turiu tau kai ką papasakot. Ar galiu po va- 
karienės pas tave atvažiuot? 

Kai nuvažiavau į Fredo Bokmano sodybą, jis apstulbęs spoksojo 
į vakarinį laikraštį. 

— Visas miestas išsikraustė iš proto! - sako Fredas. - Visi au- 
tomobiliai nei iš šio, nei iš to pasuko prie kelkraščio, lyg duodami 
kelią gaisrinei. Rašo, kad žmonės nutildavo vidury sakinio ir pen- 
kias minutes liko išsižioję. Šimtai vienmarškinių slampinėjo šaltyje 
išsišiepę it reklamuodami dantų pastą. - Jis pakratė laikraštį. - Ar 
apie tai tu ir norėjai pasikalbėt? 

Aš linktelėjau. 

- Visa tai dėjosi tuomet, kai buvo transliuojamas tas garsas, todėl 
sakau, gal... 

— Jokių „gal“. Kad priežastis kita - vienas šansas iš milijono, - 
sako Fredas. - Laikas atitinka sekundė sekundėn. 

— Tačiau laidos nedaug kas klausėsi. 

— Jei mano teorija teisinga, jos klausytis nebūtina. Iš kosmoso 
gaunamus silpnučius signalus mes transliavom apie tūkstantį kar- 
tų sustiprinę. Visi esantieji siųstuvo veikimo zonoje ar norėdami, 
ar nenorėdami gavo gerą dozę sustiprintų bangų. - Jis patraukė 

pečiais. - Matyt, čia panašiai, kaip būtų, jeigu eitum pro degančios 
marihuanos lauką. 

— O kodėl tada tokio poveikio tu nejutai darbo metu? 

— Todėl, kad tų signalų aš nestiprindavau ir netransliuodavau. 
Radijo stoties siųstuvas — štai kas jiems suteikė tokią galią. 

— Ir ką dabar ketini daryt? 

Fredas nustebo: 

- Ką daryt? Parašyt pranešimą kokiam tinkamam žurnalui, ką 
daugiau. 


Švyst atsilapojo durys, ir į kambarį nesibeldęs įlėkė įraudęs ir uždusęs 
Liu Harisonas. Toreadorišku mostu nusimetė paltą. 

- Tai jis irgi taikosi? - klausia, rodydamas į mane. 

Fredas tik sumirksėjo. 

— Taikosi į ką? 

- Į milijonus, - sako Liu. - Milijardus. 

— Stebuklai, - sako Fredas. - Apie ką jūs šnekat? 

- Apie žvaigždynų garsus! - sušuko Liu. - Žmonėms taip patiko, 
kad eina iš proto. Laikraščius skaitėt? - Minutę surimtėjo. - Juk 
viskas dėl to garso, daktare, ar ne? 

— Mes irgi taip manom, - atsakė Fredas. Atrodė susirūpinęs. - O 
kaip konkrečiai jūs siūlot mums gaut tuos milijonus ir milijardus? 

— Pardavinėdami žemės sklypus! - entuziastingai sušuko 
Liu. - Liu, sakau sau, kaip išspausti iš šito prietaisėlio pinigo, jeigu 
tu negali monopolizuot kosmoso? Be to, Liu, sakau sau, kaip tu gali 


parduoti tai, ką žmonės gauna nemokamai klausydamiesi translia- 
cijos? 

— Gal čia toks dalykas, iš kurio pelnytis nedera, - įkišau savo 
trigrašį aš. - Mes, suprantat, daug ko nežinom... 

— Ar laimė - blogas dalykas? - pertraukė mane Liu. 

— Ne, neblogas, - sutikau. 

- Tai va, tuo žvaigždžių šnabždesiu mes darysim žmones laimin- 
gus. Negi sakysi, kad tai blogai? 

- Žmonės turi jaustis laimingi, - sako Fredas. 

- Puiku, - išdidžiai sako Liu. - Duosim mes jiems laimės. 
O atsidėkoti mums galės pirkdami nekilnojamąjį turtą. - Jis dirste- 
lėjo pro langą. - Puiku - štai daržinė. Galim čia ir pradėt. Įrengiam 
daržinėj siųstuvą, nutiesiam laidą iki jūsų antenos, daktare, ir galim 
pardavinėt sklypus. 

- Atsiprašau, - sako Fredas, - nepagaunu minties. Gyvenvietei 
čia netikus vieta. Keliai prasti, autobusai nevažinėja, jokio prekybos 
centro, vaizdas nepatrauklus, žemė akmenuota. 

Liu alkūne pabaksnojo Fredui į šoną. 

- Daktare, daktare... žinia, kad yra trūkumų, bet turėdami daržinėje 
siųstuvą jūs galėsite jiems duoti vertingiausio dalyko pasauly - laimės. 

- Euforijos kalvos, - sakau aš. 

— Nuostabu! - sušuko Liu. - Aš parūpinsiu klientų, o jūs, dakta- 
re, sėdėsit daržinėj laikydamas pirštą ant jungiklio. Kai tik galimas 
pirkėjas įkels koją į Euforijos kalvas ir jūs pavaišinsit jį doze laimės, 
jis už sklypą paklos kiek tik panorėsit. 

- Namai namučiai, nors ir po smilga. Kad tik elektra neding- 
tų, - tariau aš. 


— O išpardavę čia visus sklypus, - švytinčiomis akimis tęsė 
Liu, - siųstuvą pervežam į kitą vietą ir viską pradedam iš naujo. Gal 
sutelksim net visą siųstuvų parką. - Spragtelėjo pirštais. - Mintis! 
Siųstuvus įtaisyti automobiliuose. 

— Man kažkodėl neatrodo, kad policija mus už tai paglostytų, - 
sako Fredas. 

- Na, jeigu jie imtų šniukštinėti, jungiklį spustelit ir įkrečiat 
jiems laimės. - Gūžtelėjo pečiais. - Po šimts, aš kilniaširdiškai gal 
net kampinį sklypą jiems parduočiau. 

- Ne ne, - ramiai sako Fredas. - Jei imčiau lankyti bažnyčią, 
negalėčiau pastoriui ir į akis pažiūrėt. 

- Įkrėstume dozę ir jam, - linksmai sako Liu. 

— Ne ne, - sako Fredas. - Atsiprašau. 

- Gerai. - Liu pašoko ir ėmė žingsniuoti pirmyn atgal po kam- 
barį. - Aš tai numačiau. Turiu kitą, visiškai teisėtą variantą. Paga- 
minam nediduką stiprintuvą su siųstuvu ir antena. Savikaina būtų 
ne didesnė kaip penkiasdešimt žalių, tad kainą nustatom prieinamą 
eiliniam piliečiui - tarkim, penki šimtai žalių. Susitariam su telefono 
kompanija, kad signalus iš jūsų antenos perduotų į namus, turin- 
čius tuos aparatukus. Aparatukai telefono linija priima signalą, jį 
sustiprina ir transliuoja visam namui, ir visi, kas namie, laimingi. 
įsijungti laimės šaltinį. Nei tau aktorių, nei dekoracijų, nei brangių 
filmavimo kamerų, nei nieko - pakanka vien to šnypštimo. 

- Tą aparatuką galima pavadint euforijafonu, - pasiūliau, - arba 
sutrumpintai „eufu“. 


— Nuostabu, nuostabu! - sušuko Liu. - Ką jūs sakot, daktare? 


— Nežinau, - padvejojo Fredas. - Tai ne mano sritis. 

— Visi mes ne genijai, daktare, - atlaidžiai sako Liu. - Aš apsiimu 
tvarkyti verslo, o jūs - techninius reikalus. - Jau buvo besivelkąs 
paltą. - O gal jūs nenorit tapt milijonierium? 

— Noriu, noriu, tikrai noriu, - suskubo patikinti Fredas. - Kaip 
nenorėsi. 

— Šaunu, - trindamas delnus sako Liu. - Pirmiausia reikės su- 
konstruoti ir išbandyti aparatuką. 

Čia jau Fredo sritis, ir mačiau, kad šis reikalas jį sudomino. 

- Tai išties visai paprastas prietaisėlis, - sako jis. - Manau, kad 
kitą savaitę jį sulipdysim ir galėsim čia išbandyti. 


Pirmasis euforijafono, arba eufo, bandymas vyko Fredo Bokmano 
svetainėje šeštadienį, praėjus penkioms dienoms nuo sensacingosios 
Fredo ir Liu radijo laidos. 

Bandomieji triušiai buvom septyni - Liu, Fredas su žmona Merio- 
na, aš, mano Žmona Suzana ir sūnus Edis. Bokmanai aplink sudedamą 
staliuką pristatė kėdžių, ant staliuko stovėjo pilka plieninė dėžutė. 

Iš dėžutės styrojo ilgas, iki lubų, antenos botagas. Kol Fredas 
krapštėsi prie dėžutės, mes gurkšnojom alų, kramsnojom sumuštinius 
ir netverdami iš jaudulio plepėjom visokius niekus. Edis alaus, aišku, 
negėrė, nors jam raminamųjų reikėjo labiau už kitus. Buvo suirzęs, 
kad neleidom į futbolo varžybas, o atsivežėm į sodybą, ir grėsė pa- 
vojus, kad jis apmaudą išgieš ant Bokmanų senovinių baldų. Jis palei 
stiklines duris žarstekliu energingai daužė seną teniso kamuoliuką. 

— Edi, - dešimtą kartą sudraudė Suzana, - prašau liautis. 

- Be baimės, be baimės, - atsainiai mestelėjo Edis, viena ranka 
gaudydamas nuo keturių sienų atšokusį kamuoliuką. 

Meriona, motiniškus jausmus skirianti nepriekaištingai baldų 
priežiūrai, su neslepiamu sielvartu žiūrėjo, kaip Edis svetainėje 
elgiasi lyg sporto salėje. Liu ją bandė nuraminti savaip. 

— Tegu niokoja šitą lūšną, - sako Liu. - Netrukus kelsitės gyvent 
į rūmus. 

- Paruošta, - pusbalsiu sako Fredas. 

Mes apsimestinai drąsiai sužiurom į jį. Fredas prie pilkosios dėžu- 
tės prijungė du laidus nuo telefono linijos. Ji ėjo tiesiai nuo antenos 
universiteto miestelyje, o laikrodinis mechanizmas turėjo anteną 
laikyti nukreiptą į vieną iš paslaptingųjų dangaus tuštumų - patį 
stipriausią Bokmano euforijos šaltinį. Įkišo kištuką į grindjuostėje 
įtaisytą elektros rozetę ir uždėjo ranką ant jungiklio. 

— Pasirengę? 

- Fredai, nereikia! - šūktelėjau ne juokais išsigandęs. 

- Junkit, junkit, - paragino Liu. - Jei Belas nebūtų išdrįsęs kam 
nors paskambinti, tai ir šiandien gyventume be telefono. 

— Aš stovėsiu prie jungiklio ir, jeigu kas, - kaipmat išjungiu, - 
padrąsino Fredas. 

Pasigirdo trakštelėjimas, dūzgimas, ir eufas ėmė veikti. 

Kambaryje suošė gilus, vieningas atodūsis. Edis paleido iš rankos 
žarsteklį, iškilmingo valso žingsniu perėjo per kambarį, atsiklaupė 
prie motinos ir paguldė galvą jai ant kelių. Fredas prisimerkęs, 
niūniuodamas pasitraukė iš savo posto. 

Pirmasis prabilo Liu Harisonas. 


— Tačiau kas iš to materialinio turto? - rimtai tarė jis, tęsdamas 
pokalbį su Meriona. 

Ieškodamas pritarimo, atsisuko į Suzaną. 

— Mhm, - svajingai linguodama galvą, atsakė Suzana. 

Ji apkabino Liu ir kokias penkias minutes jį bučiavo. 

- Klausykit, - sakau, plekšnodamas Suzanai į nugarą, - gražiai 
sutariate, vaikučiai? Ar ne šaunu, Fredai? 

- Edi, - it rūpestinga mama sako Meriona, - man regis, prieš- 
kambary spintoj yra tikras beisbolo kamuoliukas. Kietas. Ar nebūtų 
smagiau negu su teniso kamuoliuku? 

Edis nekrustelėjo. 

Fredas, jau kietai užsimerkęs, šypsodamasis vis dar klaidžiojo po 
kambarį. Bato kulnas užkliuvo už lempos laido, ir jis dribo į židinį, 
galva tiesiai į pelenus. 

— Oplia, draugužiai, - sako neatmerkdamas akių. - Užsigavau 
į geležį galvą. 

Ir guli, kaip nudribęs, protarpiais sukikendamas. 

- Senokai skambina už durų, - sako Suzana. - Man regis, nieko 
svarbaus. 

— Užeikit, užeikit! - sušukau. 

Visiems kažkodėl pasirodė baisiai juokinga. Visi stačiai plyšom 
iš juoko, taip pat ir Fredas, kuriam kvatojant židinyje dulkė pilki 
pelenų debesėliai. 

Pro duris įėjo mažutis, labai rimtas baltai apsirengęs senukas ir iš 
prieškambario baimingai spoksojo į mus. 

— Pienininkas, - neryžtingai tarė jis. Padavė Merionai popierė- 
lį. - Neįskaitau paskutinės eilutės, - pasakė jis. - Kas ten parašyta 
apie kaimišką sūrį, sūrį, sūrį, sūrį, sūrį... 

Senukas tilo, tilo ir nutilo ir it siuvėjas, parietęs kojas, įsitaisė ant 
grindų šalia Merionos. Tylėdamas prasėdėjo beveik valandą, tada 
veide šmėstelėjo nerimas. 

- Aš, žinokit, tik minutei, - abejingai sako jis. - Palikau pienvežį 
ant kampo, visiems trukdys. 

Mėgino stotis. Liu suktelėjo eufo garso rankenėlę. Pienininkas 
suglebo ant grindų. 

— Aaaaaaaaaa, - aiktelėjo visi. 

— Tokią dieną tik ir sėdėt kambary, - sako pienininkas. - Per 
radiją pranešė, kad mus nuo Atlanto užkabins uragano uodega. 

— Tegu kabina, - sakau. - Savo automobilį pastačiau po storu 
sausuoliu. 

Atrodė, kad taip ir reikia. Niekas neprieštaravo. Vėl panirau į šiltą 
tylos miglą ir visiškai apie nieką negalvojau. Šitaip atsijungdavau, 
atrodė, vos kelias sekundes, kol išgirsdavau naujų svečių šneką. 
Dabar žinau, kad tokie tarpsniai trukdavo ne mažiau kaip šešias 
valandas. 

Sykį, pamenu, mane pažadino įkyrus durų skambutis. 

— Taigi sakiau - užeikit, - sumurmėjau. 

— Aš ir užėjau, - sumurmėjo pienininkas. 


Durys atsilapojo, ir mus rūsčiai nužvelgė įėjęs valstijos policininkas. 

— Kas, po velnių, ant kelio paliko pienvežį? - klausia. Pamatė 
pienininką. - Aha! Nesuprantat, kad ant tokio nežymaus posūkio 
kas nors gali trenktis į jūsų griozdą ir užsimušti? - Nusižiovavo, ir 
nuožmią veido išraišką pakeitė maloni šypsena. - Et, po šimts, mažai 
tikėtina, - sako. - Pats nežinau, kodėl paklausiau. - Atsisėdo šalia 
Edžio. - Ei, berniuk, šitie daikčiukai tau patinka? - Išsiėmė iš dėklo 
revolverį. - Žiūrėk, visai kaip kaubojaus Kesidžio. 

Edis paėmė revolverį, nusitaikė į Merionos butelių kolekciją ir 
iššovė. Didelis mėlynas butelis pažiro smulkiomis skeveldromis, 
ir suskilo langas, prie kurio stovėjo kolekciją. Pro plyšį ėmė švilpti 
šaltas oras. 

- Bus policininkas, - prunkštelėjo Meriona. 

- Dieve, koks aš laimingas, - sakau vos ne ašarodamas. - Turiu pui- 
kiausią sūnelį, puikiausius bičiulius ir puikiausią žmonytę pasauly. 

Girdėjau dar du šūvius, o tada vėl panirau į žavingą transą. 

Vėl mane pažadino durų skambutis. 

- Kiek reikės sakyti - užeikit, po galais, - tariau, nepraplėšdamas 
akių. 

— Taigi užėjau, - sako pienininkas. 

Girdėjau trepsint daugel kojų, bet kas ten - man buvo visai ne- 
smalsu. Kiek vėliau pajutau, kad man sunkoka kvėpuoti. Patyrinėjęs 
nustačiau, kad tysau ant grindų, o man ant krūtinės ir pilvo prigulė 
keletas skautų. 

- Jums ko nors reikia? - klausiu naujokėlį, ritmingai iškvepiantį 


karštą orą man į veidą. 

— „Bebrų“ skiltis renka senus laikraščius, bet tiek to, - sako 
jis. - Mums juos reikėtų kažkur tempti. 

— O tėvai žino, kur jūs? 

- Aišku. Jie mūsų nesulaukė ir atvažiavo čia. 

Mostelėjo nykščiu į pasieny susėdusias kelias poras: nors pro 
išdaužtą langą juos čaižė vėjas ir lietus, visi šypsojosi. 

— Mam, būtų gerai ko nors užvalgyt, - sako Edis. 

Liu Harisonas suktelėjo eufo garso rankenėlę. 

— Aaaaaaaaaaa, - aiktelėjo visi. 

Kai transą vėl nutraukė atbudusi sąmonė, apčiupinėjau aplink 
save, ieškodamas „Bebrų“ skilties skautų, bet jų nebebuvo. At- 
simerkęs pamačiau, kad ir jie, ir Edis, ir pienininkas, ir Liu, ir 
policininkas stovi prie lango ir džiūgauja. Lauke kaukė, šėlo vėjas, 
pro išdaužtą langą it orinio šautuvo kulkas žerdamas lietaus lašus. 
Švelniai papurčiau Suzaną, ir mudu nuėjom prie lango pasižiūrėti, 
kas ten taip įdomu. 

- Grius, grius, grius! - ekstazės apimtas šaukė pienininkas. 


* 


Mudu su Suzana spėjom prieiti pačiu laiku - mums visiems džiaugs- 
mingai šūkaujant, didžiulė vinkšna nuvirto ant mūsų sedano. 

- Trrrioookšt! - sušuko Suzana, ir aš įsijuokiau taip, kad net 
pilvą įskaudo. 

- Pašaukit Fredą, - paliepė Liu. - Nematys, kaip grius jo daržinė! 

— Mmm? - iš židinio atsiliepė Fredas. 

— Ai, Fredai, nepamatei, - sako Meriona. 

- O dabar tai bus vaizdelis! - suriko Edis. - Dabar duos į elektros 
laidus. Žiūrėkit, kaip svyra ana tuopa! 

Tuopa sviro vis arčiau ir arčiau elektros laidų ir, vėjui smarkiau 
siūbtelėjus, griuvo su kibirkščių spiečiumi ir laidų raizgalyne. Šviesa 
name užgeso. 

Girdėjosi tik vėjo kauksmas. 

- Kaip čia niekas nesidžiaugia? - išlemeno Liu. - A, eufas - jis 
nebeveikia! 

Iš židinio pasigirdo baisus vaitojimas. 

- Jėzau, man, atrodo, smegenų sukrėtimas. 

Meriona parklupo prie vyro ir ėmė aimanuoti. 

- Mieliausias mano, vargšeli, kas gi tau? 

Pažvelgiau į moterį, kurią laikiau apsikabinęs, - klaiki purvina 
senė ragana, akys raudonos, įdubusios, plaukai kaip Medūzos. 

- Viau, - pasibjaurėjęs žiaugtelėjau ir nusukau akis. 

- Katinėli, - suinzgė ragana, — čia aš, Suzana. 

Visur skardėjo dejonės, gailūs balsai maldavo valgyti ir gerti. 
Staiga kambaryje pasidarė baisiai šalta. O vos prieš minutę man 
atrodė, kad esu atogrąžose. 

— Kas, po velnių, nužagė mano pistoletą? - paniuręs sako policininkas. 

Kampe sėdėjo liūdnas „Western Union“ pasiuntinukas, kurio 
iki tol nebuvau pastebėjęs, ir, caksėdamas liežuviu, sklaidė pluoštą 
telegramų. 

Mane nukrėtė drebulys. 

— Galiu lažintis, dabar sekmadienio rytas, - sakau. - Mes čia 
karksom dvylika valandų! 

O buvo pirmadienio rytas. Pasiuntinukas apstulbo: 

— Sekmadienio rytas? Aš čia užėjau sekmadienio vakare. - Jis 
apsidairė. - Panašu į kino kroniką iš Buchenvaldo, ar ne? 

Dienos didvyriu tapo „Bebrų“ skiltininkas, parodęs nepaprastą 
jaunatvišką ištvermę. Rėkaudamas kaip senas seržantas, surikiavo 
savo būrį į dvi gretas. Kol mes visi bejėgiškai tysojom ant grindų, 
inkšdami iš alkio, šalčio ir troškulio, „Bebrai“ užkūrė krosnį, pri- 
nešė antklodžių, uždėjo kompresus Fredui ant galvos ir daugeliui 
ant nubrozdintų blauzdų, užkimšo išdaužtą langą ir privirė kibirus 
kakavos bei kavos. 


Praėjus dviem valandoms nuo tos minutės, kai dingo elektra ir 
užgeso eufas, name buvo šilta, visi buvo sotūs. Sunkiausi plaučių 
ir gerklės ligoniai - tėvai, kiaurą parą prasėdėję prie išmušto lan- 
go, - buvo pripenėti penicilino ir išgabenti į ligoninę. Pienininkas, 
„Western Union“ pasiuntinukas ir policininkas gydymo atsisakė ir 
iškeliavo namo. „Bebro“ skiltis šauniai atsaliutavo ir išėjo. Lauke 
avarinė brigada taisė elektros liniją. Liko tik pradinė grupelė - Liu, 
Fredas, Meriona, Suzana, aš ir Edis. Fredo įsitaisyta gerokų gumbų 
ir mėlynių, tačiau smegenų sukrėtimo, paaiškėjo, nebūta. 

Suzana pavalgiusi tuoj pat užsnūdo. Ir štai ji sujudėjo. 

- Kas mums buvo? 

- Laimė, - sakau. - Su niekuo nesulyginama, nesibaigianti lai- 
mė - kilovatai laimės. 

Liu Harisonas kambario kampe kažką karštligiškai rašė. Atrodė 
it anarchistas: akys paraudusios, juodi barzdos šeriai pasišiaušę. 

- Gera mintis - kilovatai laimės, - tarė jis. - Pirkit laimę kaip elektrą. 

— Užsikrėskit laime kaip gripu, - pasakė Fredas ir nusičiaudėjo. 

Liu į jį nekreipė dėmesio. 

- Pradėsim plačią kampaniją, aišku? Pirmoji reklama - in- 
teligentams: „Už vienos knygos kainą galite įsigyti šešiasdešimt 
eufo valandų. Knyga galite nusivilti. Eufas jūsų niekad nenuvils.“ 
Kitą žiebsim tarnautojams... 

- Į paslėpsnius? - paklausė Fredas. 

— Gerbiamieji, kas čia jums dabar? - sako Liu. - Purkštaujat lyg 
eksperimentas būtų nepavykęs. 

— Ar plaučių uždegimas ir išbadėjimas buvo mūsų svajonių sva- 
jonė? - paklausė Meriona. 

- Šiame kambaryje susirinko tipiški Amerikos visuomenės atsto- 
vai, ir visus juos mes padarėm laimingus, - sako Liu. - Ir ne valandą, 
ne dieną, o dvi paras be pertraukos. - Mandagiai pakilo nuo kėdės. - 
Kad eufo mėgėjų gyvybei negrėstų pavojus, reikia jį jungiančio ir 
išjungiančio laikrodinio mechanizmo, aišku? Savininkas jį nustato 
taip, kad grįžai iš darbo - eufas įsijungia, vakarienė — išsijungia, 
eini gult - vėl išsijungia, papusryčiavai - vėl įsijungia, eini į darbą — 
išsijungia, paskui įsijungia Žmonai su vaikais. 

Jis abiem rankom susibraukė plaukus, užvertė akis. 

- Ir kaip apsimoka... Dieve, kaip apsimoka! Nereikia pirkt brangių 
žaislų vaikams. Už vieno kino bilieto kainą galės gaut trisdešimt eufo 
valandų. Už butelio viskio kainą - šešiasdešimt eufo valandų! 

- Arba butelį kalio cianido visai šeimai, - sako Fredas. 

- Kaip jūs nesuprantat? - nusistebėjo Liu. - Juk tai suvienys 
šeimas, išgelbės amerikiečių namų židinį. Nereikės pyktis dėl to, ką 

žiūrėti per televizorių ar klausytis per radiją. Eufas įtinka absoliučiai 
visiems - tuo mes įsitikinom. O kad eufo laida būtų nuobodi - ne- 
įmanomas dalykas. 

Jį pertraukė beldimasis į duris. Galvą įkišęs elektrikas pranešė, 
kad po poros minučių bus elektra. 

- Klausykit, Liu, - sako Fredas, - šitas monstriukas gali sunai- 
kinti civilizaciją greičiau negu gaisras Romą. Mes šituo smegenų 
kvaišinimu neužsiimsim. Taškas. 

- Juokaujat! - apstulbo Liu. Atsisuko į Merioną. - Negi jūs ne- 
norit, kad jūsų vyras užsidirbtų milijoną? 

— Tik ne iš šito elektroninio opiumo, - šaltai atsakė Meriona. 

Liu pliaukštelėjo sau per kaktą. 

— Betgi žmonėms to reikia. Atsisakyti reikštų tą pat, ką Luji 
Pasterui atsisakyti pasterizuoti pieną. 

- Kaip gerai, kad atsiras elektra, - pakeitė temą Meriona. - Ir 
šviesa, ir karštas vanduo, ir siurblys, ir... Dieve! 

Sulig šiuo žodžiu užsidegė šviesa, ir tą pačią akimirką mudu su 
Fredu stryktelėję griuvom ant pilkosios dėžutės. Staliukas sulūžo, 
ir kištukas išlėkė iš rozetės. Paraudusios eufo lemputės po sekundės 
užgeso. 

Fredas šaltu veidu išsitraukė iš kišenės atsuktuvą ir nuėmė dė- 
žutės dangtelį. 

- Ar nenorėtumėt pasismaginti ir pakovoti su pažanga? - sako 
jis, duodamas man Edžio pamestąjį žarsteklį. 

Įtūžęs ėmiau triuškinti eufo stiklinius ir vielinius gyvybinius 
organus. Kairiąja ranka, Fredo padedamas, stūmiau Liu, bandantį 
užstoti aparatą nuo žarsteklio. 

— O aš maniau, jūs mane palaikysit, - pasakė Liu. 
- Žioptelk apie eufą kam nors bent žodį, - pagrasinau, - ir aš su 
didžiausiu malonumu sutvarkysiu tave taip pat, kaip ir eufą. 


* 


Ponios ir ponai Federalinio ryšių komiteto nariai, maniau, kad šis 
reikalas numarintas. Privalėjo būti numarintas. Tačiau per Liu Ha- 
risono ilgą liežuvį žinia iškilo į viešumą. Jis jums padavė prašymą 
leisti eufą naudoti komerciniais tikslais. Jis ir jo rėmėjai pasistatydino 
nuosavą radijo teleskopą. 

Dar kartą tvirtinu, kad Liu nieko neperdeda. Visa tai, ką jis 
žada, eufas tikrai suteiks. Laimės pojūtis net ir nepaprastos bėdos 
akivaizdoje - gilus ir tvarus. Pirmasis eksperimentas galėjo baigtis 
tragiškai, tačiau šito galima lengvai išvengti, įtaisius aparatą, au- 
tomatiškai įjungiantį ir išjungiantį laikrodinį mechanizmą. Štai 
šitas ant stalo prieš jus stovintis aparatas, matau, aprūpintas tokiu 
mechanizmu. 

Ar eufas veikia, abejoti nėra ko. Jis tikrai veikia. Esminis klau- 
simas - ar Amerikai lemta įžengti į naują, liūdną istorijos etapą, 
kada žmonės laimės nebe sieks, o pirks. Ne laikas leisti, kad šalyje 
paplistų transo manija. Vienintelė nauda iš eufo galėtų būti tik tokia, 
jei kažkokiu būdu priešams primestume dvasios ramybę, o saviškius 
nuo jos apsaugotume. 

Baigdamas norėčiau pabrėžti, kad Liu Harisonas, pasišovęs tapti 
eufo valdovu, - žmogus be sąžinės, nevertas visuomenės pasitikė- 
jimo. Pavyzdžiui, visai nenustebčiau, jei jis yra įjungęs štai šio eufo 

laikrodinį mechanizmą, kad jo skleidžiamos bangos paveiktų jūsų 
nuomonę, priimant sprendimą. Tiesą sakant, man atrodo, kad jis 
ėmė kažkaip įtartinai dūgzti, ir man norisi verkti iš laimės. Turiu 
puikiausią sūnelį, puikiausių bičiulių ir puikiausią Žmonytę pasauly. 
O mielasis Liu Harisonas, patikėkit, - garbingiausias žmogus, ko- 
kių reta. Aš iš visos širdies jam linkiu sėkmingai įgyvendinti savo 


naująjį sumanymą. 

Glorija Hilton su savo penktuoju vyru Niu Hempšyre gyveno neil- 
gai. Neilgai tai neilgai, tačiau spėjau jiems parduoti vonios kabiną. 
Šiaip jau verčiuosi pardavinėdamas aliumininius išorinius langus su 
tinkleliais nuo vabzdžių, bet mūsų versle įprasta - jeigu pardavinėji 
langus, tai parduodi ir vonios kabinas. 

Jie pas mane užsisakė kabiną Glorijos Hilton asmeninei voniai. 
Tai buvo, sakyčiau, mano karjeros zenitas. Vieni gauna užduotį 
statyti galingas užtvankas ar didingus dangoraižius, kiti - pažaboti 
baisias epidemijas, treti - vesti į kovą didžiules kariuomenes. 

Aš? 

Aš gavau užduotį apsaugoti nuo skersvėjų žinomiausią pasaulyje 
kūną. 


* 


Žmonės dažnai klausinėja, ar artimai pažinojau Gloriją Hilton. 
Paprastai atsakau: 
- Tą moterį gyvą mačiau tik kartą, ir tai tik pro šilto oro sklendę. 
Taip ta vonia, kuriai reikėjo kabinos, buvo šildoma - pro sklendę 
grindyse. Su kūrykla ji nebuvo sujungta. Pro ją į vonią kilo šiluma 

iš apačioje esančio kambario palubės. Nenuostabu, kad Glorijai 
Hilton vonioje būdavo šalta. 

Montuodamas kabiną, pro sklendę išgirdau garsią šneką. Buvau 
labai keblioje padėtyje: kontaktiniu cementu prie vonios krašto klija- 
vau vandeniui nepralaidų intarpą, todėl negalėjau sklendės uždaryti. 
Turėjau nori nenori klausytis pokalbio apie svetimus reikalus. 

- Nešnekėk tu man apie meilę, - sakė Glorija Hilton savo penktajam 
vyrui. - Nieko tu apie meilę neišmanai. Tu nežinai, kas meilė yra. 

Dar nebuvau pasižiūrėjęs pro sklendę, todėl, girdėdamas jos 
balsą, jos veidą įsivaizdavau tokį, kokį matydavau filmuose. 

— Gal tu ir teisi, Glorija, - atsakė penktasis vyras. 

— Garbės žodis, aš teisi, - sako Glorija. 

— Na, - sako jis, - tada diskusija, aišku, baigta. Kaip drįsčiau 
suabejoti šventu Glorijos Hilton garbės žodžiu? 

Kaip atrodo jis, žinojau. Mat su juo ir tarėmės dėl vonios kabinos. 
Jam įsiūliau ir du „Fleetwood“ išorinius langus vonios kambariui 
su automatiškai susivyniojančiais tinkleliais nuo vabzdžių. Kai ta- 
rėmės, žmoną jis vis vadino „panele Hilton“. Panelė Hilton norėtų 
šio, panelė Hilton norėtų to. Buvo tik trisdešimt penkerių, tačiau 
su ratilais paakiuose atrodė šešiasdešimties. 

- Gaila man tavęs, - sakė Glorija Hilton. - Gaila visų, negalinčių 
mylėti. Niekas nevertas gailesčio labiau už juos. 

— Kuo daugiau tu kalbi, - sako jis, - tuo labiau tikiu, kad aš 
vienas iš jų. 

Jis, žinoma, buvo rašytojas. Mano žmona žino daug visokių niekų 
apie Holivudą, ir ji man sakė, kad Glorija Hilton buvo ištekėjusi už 
kelių policininko, paskui už milijonieriaus cukraus magnato, paskui 


užaktoriaus, vaidinusio Tarzaną, paskui už savo agento - ir galiausiai 
už rašytojo. Su tuo rašytoju, Džordžu Mura, aš ir susipažinau. 

- Žmonės suka galvas, kodėl toksai gyvenimas, - sako Glorija. — 
Aš žinau. Labai paprasta: dauguma vyrų nežino, ką reiškia žodis 
„meilė“. 

— Bent jau pripažink, kad aš stengiuosi suprasti, ką jis reiškia, - 
sako Mura. - Štai jau metai, kai aš ničnieko nenuveikiau, tik vis sten- 
giausi suprasti, ką reiškia meilė, na, dar užsakiau vonios kabiną. 

- Ir tikriausiai kaltini mane, - sako ji. 

— Dėl ko? - sako jis. 

— Dėl to, kad nuo tada, kai susituokėm, neparašei nė eilutės, - 
sako ji. - Matyt dėl to kažkodėl kalta aš. 

- Ne toks, manyčiau, aš lėkštas, - sako jis. - Žinau, kad tai tik 
paprasčiausias sutapimas. Nebeturiu įkvėpimo, o tai, kad kiauras 
naktis baramės, kad ištisas dienas neatsiginam fotografų, reporterių 
ir vadinamųjų draugų, su šiuo faktu neturi nieko bendra. 

— Tu iš tų, kuriems patinka kankintis, - sako ji. 

— Kurgi ne, labai smagu, - sako jis. 

— Pasakysiu atvirai, - sako ji, - aš tavim nusivyliau. 

- Žinojau, kad anksčiau ar vėliau taip pasakysi. 

- Ir dar noriu pasakyt, - sako ji, - kad nusprendžiau šitam farsui 
padaryt galą. 

- Labai malonu, kad man tai praneši vienam iš pirmųjų, - sako 
jis. - Ar man duot žinią Luelai Parsons, ar tuo jau pasirūpinta? 

Baigiau klijuoti ant vonios krašto intarpą, todėl galėjau užda- 
ryti sklendę. Dirstelėjau pro groteles žemyn - ogi Glorija Hilton. 
Plaukai pilni suktukų. Nepasidažiusi. Antakiai, ir tie neparyškinti. 

Su apatinuku ir prasiviepusiu chalatėliu. Prisiekiu, ta moteris atrodė 
ne gražesnė, nei gulėta išgulėta sofa-lova. 

— Visai nejuokinga, - sako ji. 

- Kai tekėjai, žinojai, kad aš rašytojas rimtas, - sako jis. 

Ji atsistojo. Iškėlė rankas tarytum Mozė, skelbiantis žydams, jog 
Pažadėtoji Žemė čia pat, už artimiausios kalvos. 

- Tai ir grįžk pas savo mieliausiąją ir sūnų, - sako ji. - Aš tikrai 
nestosiu skersai kelio. 

Uždariau sklendę. 


Po penkių minučių pas mane į viršų atėjo Mura ir liepė kraustytis 
iš vonios kambario. 

- Panelė Hilton nori į vonią, - sako jis. 

Niekad nemačiau keistesnės veido išraiškos, kaip jo tada. Parau- 
dęs, akyse ašaros - 0 patį smaugia, negalėdamas išsiveržti, kažkoks 
kvailas juokas. 

— Dar nepabaigiau, - sakau. 

— Užtat panelė Hilton pabaigė, - sako jis. - Kraustykitės! 

Tad išėjau, sėdau į savo sunkvežimį ir nuvažiavau į miestą išgerti 
kavos. Kėbule ant stovo, visiems matomai, kėpsojo vonios kabinos 
durys ir, aišku, traukė daugelio praeivių dėmesį. 

Dauguma žmonių užsisako kabinos duris be jokio piešinio, 
na, nebent su flamingu ar jūrų arkliuku. Lorense, Masačūsetso 
valstijoje, esančioje gamykloje flamingą ar jūrų arkliuką duryse su 
smėliasroviu padaro vos už šešių dolerių priemoką. Tačiau Glorija 


Hilton pageidavo didžiulės, gero pusmetrio pločio „G“ su natūralaus 
dydžio jos pačios galva centre. Ir kad akys būtų pusantro metro nuo 
vonios dugno aukštyje, nes būtent tokiame aukštyje būna jos akys, 
kada basa stovi vonioje. 

Lorense kilo baisus sujudimas. 

Su manim gėrė kavą toks Haris Krokeris, santechnikas. 

— Kad skaičiai būtų visiškai tikslūs, - sako jis, - tu, tikiuosi, išsi- 
reikalavai ją pamatuoti pats. 

- Jos vyras pamatavo, - atsakiau. 

- Sekasi žmonėms, - sako jis. 

Nuėjau prie telefono ir paprašiau sujungti su Mura. Norėjau 
sužinoti, ar jau galiu grįžti ir baigti darbą. Numeris buvo užimtas. 

Kai grįžau toliau gerti kavos, Haris Krokeris man sako: 

- Nepamatei vaizdo, kurį mūsų mieste vargu ar kas bepamatys. 

— Kas buvo? - klausiu. 

- Ką tik dviejų šimtų mylių per valandą greičiu pralėkė Glorija 
Hilton su tarnaite, - sako jis. 

- Į kurią pusę? - klausiu. 

- Į vakarus, - sako jis. 


Tada vėl pamėginau susiskambinti su Mura. Glorija Hilton išvažiavo, 
galvoju, baigėsi ir ilgos telefoninės šnekos. Tačiau numeris buvo 
užimtas dar kokią valandą. Sakau, gal kas išrovė telefono laidus, bet 
telefonininkė patikino, kad jis veikia. 
— Pabandykit sujungt dar kartą, - sakau jai. 

Šįsyk prisiskambinau. 

Atsiliepė Mura. Vos ištariau „Alio“, o jis baisiausiai susijaudino. 
Jaudinosi ne dėl nebaigtos montuoti vonios kabinos. Susijaudino 
todėl, kad mane palaikė kažkokiu Džonu. 

- Džonai, Džonai, - sako man, - ačiū Dievui, paskambinai! 

— Džonai, - sako, - žinau, ką apie mane manai, ir nesmerkiu, 
kad taip manai, - bet nepadėk ragelio, išklausyk, ką noriu pasakyt. 
Džonai, ji mane paliko. Šis gyvenimo etapas - baigtas! Renku šu- 
kes. Džonai, maldauju, - sako, - atvažiuok. Prašau, Džonai, labai 
labai prašau. 

— Pone Mura... - sakau. 

— Taip? - sako jis. 

Jo balsas nuskambėjo tyliau. Matyt, jam pasirodė, jog aš įėjau į 
kambarį. 

- Pone Mura, čia aš, - sakau. 

— Kas jūs? - sako. 

- Montuoju pas jus vonios kabiną, - sakau. 

- Aš laukiau tarpmiestinio skambučio, - sako jis. - Prašom 
atlaisvinti liniją. 

- Atsiprašau, - sakau, - aš tik norėjau sužinoti, kada man pas 
jus baigti darbą. 

— Niekada! - riktelėjo. - Pamirškit! Velniop tą kabiną! 

- Pone Mura, - sakau, - aš negaliu grąžinti šitų durų. 

- Atsiųskit man sąskaitą, - sako jis. - Aš jas jums dovanoju. 

- Kaip pasakysit, - sakau. - Atvežiau jums ir du „Fleetwood“ langus. 

— Meskit į šiukšlyną! - sako jis. 

- Pone Mura, - sakau, - jūs, atrodo, kažkodėl be nuotaikos. 

- Tikras aiškiaregys! - sako jis. 

— Gal tas duris išmest ir yra prasmės, - sakau, - bet išoriniai 
langai dar niekam nepakenkė. Leiskit, nuvažiuoju ir įdedu. Jūs net 
nejusit, kad aš pas jus esu. 

- Gerai jau, gerai! - pasakė ir padėjo ragelį. 


„Fleetwood“ langai - mūsų pasididžiavimas, todėl montuojame 
juos kruopščiai ir be skubos. Palei visą rėmą dedame intarpą, kaip 
ir montuodami vonios kabiną. Tad, kol klijai sustings, teko stovi- 
niuoti Muros namo pasieny. Tiesą sakant, į kambarį su „Fleetwood“ 
langais gali iki pat lubų prileisti vandens, ir jis neištekės - bent jau 
pro langus tai tikrai. 

Man laukiant, kada klijai sustings, išėjo Mura ir klausia, ar ne- 
norėčiau išmesti taurelės. 

— Atsiprašau? - sakau. 

— Gal jūsiškiai darbe negeria? - sako. 

— Tik per televiziją, - sakau. 

Jis nusivedė mane į virtuvę, ištraukė butelį, ledukų ir pora stiklinių. 

— Man labai malonu, - sakau. 

— Gal aš ir nežinau, kas yra meilė, - sako, - bet, Dievas mato, 
niekad nesu pasigėręs vienas. 

- Gersim, kol pasigersim? - sakau. 

- Jei neturit kitokių pasiūlymų, - sako jis. 

- Reikėtų pagalvot, - sakau. 

- Klaida, - sako jis. - Šitaip daug gyvenime prarandat. Todėl 

jūs, jankiai, tokie šalti, - sako jis. - Per daug galvojat. Todėl taip 
retai tuokiatės. 

- Iš dalies dėl to, kad trūksta pinigų, - sakau. 

- Ne, ne, - sako jis. - Šaknys giliau. Jūs, jankiai, nedrįstat su- 
gniaužt rankoj dagio. 

Turėjo man paaiškint, kad jei dagį griebsi staigiai ir stipriai, tai 
neįsidursi. 

— Dėl to dagio tai aš netikiu, - sakau. 

- Tipiškas Naujosios Anglijos gyventojų atsargumas, - sako jis. 

- Spėju, kad jūs kilęs ne iš čia, - sakau. 

- Šita laimė mane aplenkė, - sako jis. Esąs iš Los Andželo. 

- Sakyčiau, irgi neblogai, - sakau. 

- Apsimetėlių buveinė, - sako jis. 

— Ne man spręsti, - sakau. 

— Todėl ir persikėlėm čia, - sako jis. - Taip mano žmona - antroji 
žmona - per vestuves sakė reporteriams: „Traukiamės toliau nuo 
visų apsimetėlių. Gyvensime ten, kur žmonės yra tikri. Gyvensime 
Niu Hempšyre. Mano vyras ir aš pasijusime savimi. Jis rašys, rašys 
ir rašys. Jis man parašys tokį gražų scenarijų, kokio dar nėra buvę 
literatūros istorijoje.“ 

- Puiku, - sakau. 

- Laikraščiuose ar žurnaluose apie tai neskaitėt? - sako jis. 

— Neskaičiau, - sakau. - Draugavau su panele, kuri prenumeravo 
žurnalą „Kino įdomybės“, bet tai buvo labai seniai. Net nežinau, 
koks jos likimas. 

Taip mums besišnekant, iš penkių litrų butelio viskio ar išgaravo, 
ar buvo pavogta, ar kaip kitaip prapuolė geras penktadalis. 

Pokalbį atpasakojau netiksliai, nes vienu metu Mura pasisakė 
vedęs, būdamas tik aštuoniolikos, - ir kas tas Džonas, kuriuo jis 
mane palaikė, kada jam paskambinau. 

Kalbėti apie Džoną Murai buvo skaudu. 

— Džonas, - sakė, - mano vienturtis. Penkiolikmetis. - Apsi- 
niaukė, mostelėjo į pietryčius. - Vos už dvidešimties mylių - taip 
arti ir taip toli, - tarė. 

— Jis pas motiną Los Andžele nepasiliko? - paklausiau. 

- Šiaip jis gyvena pas ją, - paaiškino Mura, - bet mokosi Maunt 
Henryje. 

Maunt Henryje labai gera privati berniukų mokykla. 

— Persikėliau į Niu Hempšyrą dar ir dėl to, kad būčiau arčiau 
jo. - Palingavo galvą. - Vis tikėjau, kad jis anksčiau ar vėliau atsi- 
lieps - paskambins ar atrašys. 

— Ojjis kaip ne, taip ne? - sakau. 

— Nė karto, - sako Mura. - Žinot, kokie buvo jo paskutiniai 
žodžiai man? 

— Nagi ne, - sakau. 

- Kai išsiskyriau su jo motina ir vedžiau Gloriją Hilton, jo pasku- 
tiniai žodžiai buvo: „Tėve, tu menkysta. Kol gyvas nenoriu daugiau 
tavęs girdėt.“ 

- Žiau... žiauru, - sakau. 

- Bičiuli, - kimiu balsu sako Mura, - labai žiauru. - Nuleido 
galvą. - Taip ir pasakė - menkysta. Jaunas, o žodį pataikė. 

— Tai ar šiandien vis dėlto jam prisiskambinot? - sakau. 

- Paskambinau mokyklos direktoriui, pasakiau, kad šeimoje 
didelė bėda ir kad lieptų Džonui tuoj pat man paskambinti, - 
pasakė Mura. 

— Ačiū Dievui, padėjo, - tęsė jis. - Ir nors aš tikras menkysta, jis 
sutiko rytoj pas mane atvažiuot. 

Besišnekant Mura man pasiūlė kada nors pasidomėti statistika. 
Pažadėjau. 

- Ar statistika apskritai, ar tam tikros srities? - pasitikslinau. 

— Vedybų statistika, - sako jis. 

- Bijau net pagalvoti, kas ten slepiasi, - sakau. 

- Žvilgterkit į statistiką, - sako Mura, - ir pamatysit, kad kai 
žmonės tuokiasi aštuoniolikos - kaip aš su pirmąja žmona, - pen- 
kiasdešimt procentų tikimybės, kad santuoka subyrės kaip kortų 
namelis. 

- Aš vedžiau aštuoniolikos, - sakau. 

- Ir iki šiol su pirmąja? - klausia. 

- Greit bus dvidešimt metų, - sakau. 

— Ar nedingteli kartais, kad iš jūsų atėmė jaunystės metus, kada 
būtumėt galėjęs džiaugtis laisve, ūžti, eiti per mergas? 

-Na, Niu Hempšyre, - sakau, - tokie metai - tarp keturiolikos 
ir aštuoniolikos. 

— Tada pasakysiu kitaip, - sako. - Tarkim, gyveni tuos metus 
susituokęs, riejiesi, kaip ir visi sutuoktiniai, dėl menkniekių, pinigų 
nėr, rūpesčių kalnas... 

— Visiškai sutinku, - sakau. 

- Ir, tarkim, studija nuperka tavo knygą, užsako pagal ją parašyti sce- 
narijų, o pagrindinį vaidmenį filme atliks Glorija Hilton, - sako jis. 

— Sunkiai įsivaizduoju, - sakau. 

— Na, gerai, - sako, - kokia būtų didžiausia sėkmė jūsų darbe? 

Turėjau pagalvoti. 

- Ko gera, taip būtų, jei gaučiau užsakymą visame „Conners“ 
viešbutyje įstatyti „Fleetwood“ langus. Susidarytų gal penki šimtai 
langų, jei ne daugiau, - sakau. 

— Puiku! - sako jis. - Pasirašėt sutartį. Kišenėje pirmą kartą tiek 
pinigų. Susibarėt su žmona, ją keikiat, gailitės savęs. O viešbučio 
valdytoja - Glorija Hilton. Glorija Hilton tokia, kaip kine. 

— Aš jūsų klausau, - sakau. 

— Tarkim, pradėjot statyt tuos penkis šimtus „Fleetwood“ lan- 
gų, - sako jis, - statot langą, ir kiekvieną kartą pro stiklą lyg kokiam 
dievaičiui šypsosi Glorija Hilton. 

— Ar dar turit ko nors išgert? - sakau. 

- Ir įsivaizduokit, kad šitai tęsiasi tris mėnesius, - sako jis. - Ir 
kiekvieną vakarą grįžtate namo pas žmoną, pas moterį, kurią pažįstat 
taip gerai, kad jums ji beveik kaip sesuo, o ji jus nuolat graužia dėl 
visokių menkniekių... 

- Žinot, kad šitame kambaryje ir be „Fleetwood“ langų labai 
šilta, - sakau. 

- Ir, tarkim, Glorija Hilton jums staiga sako, - tęsė jis: - „Nebijok 
būti laimingas, vargšeli, mielasis! Ak, brangusis, mudu sukurti vienas 
kitam! Nebijok būti laimingas su manimi! Aš tirpstu matydama, kaip 
tu dedi langus! Aš kenčiu matydama, koks tu nelaimingas, žinodama, 
kad tu priklausai kažkokiai kitai moteriai, žinodama, kokį laimingą 
tave galiu padaryti, jei tik tu taptum mano!“ 

Paskui, pamenu, mudu su Mura išėjom laukan paieškoti dagių. Jis 
ketino man parodyti, kaip reikia griebti dagį ir neįsidurti. 

Greičiausiai neradom. Pamenu, kad be perstojo juokdamiesi rovėm 
ir svaidėm į sieną visokias žoles. Bet vargu ar tarp jų buvo dagių. 

O paskui mudu ten po atviru dangumi pasimetėme. Aš pašūka- 
vau, pašūkavau, bet jis atsišaukdavo vis tyliau ir tyliau, tad galiausiai 
grįŽau namo. 

Kaip tos mano sugrįžtuvės atrodė, neatsimenu, bet žmona atsi- 
mena. Sako, jog su ja kalbėjau šiurkščiai ir nepagarbiai. Anot jos, 
aš gyręsis, jog sudariau sutartį su „Conners“ viešbučiu įdėti penkis 
šimtus „Fleetwood“ langų. Be to, siūlęs kada nors pasidomėti anks- 
tyvų vedybų statistika. 

Paskui užlipau į viršų ir išlupau vonios kabinos duris. Girdi, 
mudu su Mura mainomės durimis. 

Iškėlęs duris, užmigau vonioje. 

Žmona prižadino, bet pavariau šalin. Sakiau, kad Glorija Hilton 
įsigijo „Conners“ viešbutį ir kad žadu ją vesti. 

Bandžiau jai aiškinti kažką svarbaus apie dagius, bet man pynėsi 
liežuvis, ir vėl užmigau. 

Tada žmona mane apibarstė putojančio muilo milteliais, paleido 
į vonią šaltą vandenį ir nuėjo miegoti į svečių kambarį. 

Kitą dieną apie trečią nuvažiavau pas Murą baigti statyti langų ir 
išsiaiškinti, ar mes vakar nusprendėm, ką daryti su kabinos durimis, 
o jei taip, tai ką. Sunkvežimyje vežiausi dvejas duris: savąsias su 
flamingu ir kitas su Glorija Hilton. 

Paspaudžiau durų skambutį, bet staiga išgirdau barbenant į 
langą antrame aukšte. Pasižiūriu, Glorijos Hilton vonios kambario 
lange - Mura. Mano kopėčios kaip tik buvo atremtos į palangę, tad 
užlipau ir paklausiau Murą, kas atsitiko. 

Jis atidarė langą ir pakvietė į vidų. Visas išbalęs, dreba. 

— Sūnus jau atvažiavo? - klausiu. 

- Atvažiavo, - sako. - Apačioj. Prieš valandą parsivežiau iš au- 
tobusų stoties. 

- Judu jau geruoju? - klausiu. 

Mura pakratė galvą. 

- Žiauriai tebepyksta, - sako. - Penkiolikmetis, o su manim kalba 
lyg man būtų prosenelis. Minutei užlipau į viršų ir nebedrįstu grįžti. 

Paėmė man už parankės. 

- Klausykit, - sako, - lipkit žemyn ir kaip nors paruoškit dirvą. 

- Jei mokėčiau, - sakau, - tai jėgas pataupyčiau dirvai purenti 
namie. 

Trumpai jam nupiešiau anaiptol ne idealią padėtį namie. 

— Kadir kas bebūtų, - sako, - nekartokit mano klaidos. Kad ir kas, 
saugokit šeimos židinį. Žinau, kartais šeimyninis gyvenimas bjauriai 
apkarsta, bet gyvenime esti tūkstantį kartų bjauresnių dalykų. 

— Na, ačiū Dievui bent už vieną dalyką, - sakau. 

— Kokį? - klausia jis. 
— Glorija Hilton man kol kas neapsireiškė ir neprisipažino my- 
linti, - pasakiau. 

Nusileidau į apačią pas Muros sūnų. 

Džonas buvo apsivilkęs kostiumu, kaip tikras vyras. Net ir su 
liemene. Buvo su akiniais juodais rėmeliais. Atrodė kaip koledžo 
profesorius. 

— Džonai, - sakau, - aš senas tavo tėvo draugas. 

- Šit kaip? - sako ir nužvelgė mane nuo galvos iki kojų. 

Rankos pasisveikinti nedavė. 

- Atrodai subrendęs, - sakau. 

- Turėjau subręsti, - sako jis. - Kai tėvas mus su motina paliko, 
tapau šeimos galva, sutinkat? 

- Džonai, - sakau, - tavo tėvas, žinok, irgi nesijautė labai lai- 
mingas. 

- Labai liūdna girdėti, - sako jis. - Maniau, kad gyventi su Glorija 
Hilton vyrams neapsakoma laimė. 

- Džonai, - sakau, - suaugęs suprasi daug ką, ko dabar nesu- 
pranti. | 

- Tikriausiai turit omeny branduolinę fiziką, - sako jis. - Ne- 
kantrauju. 

— Kur tėvas? - paklausė. 

- Čia, - nuo laiptų atsiliepė Mura. - Čia tas kvailys nelaimingas. 

Ėmė leistis girgždančiais laiptais. 

- Aš gal grįžtu į mokyklą, tėve, - sako vaikinukas. 

- Taip greit? - sako Mura. 

— Man pasakė, kad atsitiko bėda, aš ir atvažiavau, - sako vai- 
kinukas. - Atrodo, jokios čia bėdos nėra, todėl, jeigu nieko prieš, 
norėčiau grįžti. 

— Nieko prieš? - sako Mura. Ištiesė sūnui rankas. - Džonai... - 
sako, - man plyš širdis, jei tu mane dabar paliksi nepasakęs, kad... 

— Nepasakęs ko? - sako vaikinukas lediniu balsu. 

- Kad man atleidi, - sako Mura. 

- Niekada, - sako vaikinukas. - Labai gaila, bet šito tikrai 
nepadarysiu. - Jis linktelėjo. - Kai tik būsit pasiruošęs važiuoti, 
tėve, - sako, - aš lauksiu automobilyje. 

Ir išėjo iš kambario. 

Mura susmuko ant kėdės ir susiėmė rankom galvą. 

— Ką man dabar daryt? - sako. - Ko gera, tokios bausmės ir 
nusipelniau. Belieka sukąsti dantis ir kęsti. 

- Žinau vieną būdą, - sakau. 

— Kokį? - sako jis. 

- Įspirti jam į užpakalį, - pasakiau. 


Mura taip ir padarė. 
Rūškanas, niūrus nuėjo prie automobilio. 
Liepė Džonui išlipti, atseit, reikia pataisyti priekinę sėdynę. 
Tada kad žiebs pėdos šonu vaikinukui į užpakalį. Spyris, manau, 
nebuvo skaudus, bet ganėtinai stiprus. 

Vaikinukas polkos žingsniu nušokavo į pakalnę prie krūmų, kur 
mudu su jo tėvu vakar ieškojom dagių. Kai pagaliau sustojo - veide 
nuostaba, ir daugiau nieko. 

— Džonai, - sako jam Mura, - man labai gaila, bet nieko kita 
nesugalvojau. 

Šikart vaikinukas nebeatsikirto. 

— Gyvenime esu padaręs daug rimtų klaidų, - sako Mura, - bet 
šito nelaikau klaida. Myliu tave, myliu tavo motiną, ir spardysiu tave 
tol, kol tau širdis pasakys, kad man reikia duoti dar vieną šansą. 

Vaikinukas vis dar nesumojo, ką pasakyti, bet buvo matyti, kad 
visai netrokšta dar kartą gauti į užpakalį. 

— Dabar grįžk į vidų, - sako Mura, - ir aptarsim šitą reikalą kaip 
civilizuoti žmonės. 

Kai jie grįžo į vidų, Mura liepė sūnui paskambinti į Los Andželą 
motinai. 

— Pasakyk, kad gražiai susitaikėm ir kad aš baisiai nelaimingas, 
su Glorija Hilton baigta, ir noriu, kad motina man leistų grįžti pas 
ją bet kokiomis sąlygomis, - sakė Mura. 

Vaikinukas visa tai persakė motinai, ir ji apsiverkė, ir vaikinukas 
apsiverkė, ir Mura apsiverkė, ir aš apsiverkiau. 

O tada Muros pirmoji žmona jam pasakė, kad jis galįs kada nori 
grįžti namo. Štai ir viskas. 

O vonios kabinos durų klausimą išsprendėme taip: aš pasiėmiau 
Muros duris, o jis - manąsias. Atvirai kalbant, duris už dvidešimt 
du dolerius išmainiau į duris už keturiasdešimt aštuonis dolerius, 
neskaitant Glorijos Hilton paveikslo. 

Žmona, kai grįžau namo, buvo išėjusi. Įstačiau naująsias duris. 
Į viršų užlipo sūnus, žiūri. Nosis kažko paraudus. 

- Kur mama? - klausiu. 

- Išėjo, - sako jis. 

— Kada grįš? - klausiu. 

- Sakė, gal visai nebegrįš, - sako sūnus. 

Man suspaudė širdį, bet prieš sūnų neišsidaviau. 

- Eilinis pokštas, - sakau. - Ji visada taip sako. 

- Negirdėjau, kad būtų taip sakius, - sako jis. 

Atėjo ir vakarienės metas, o žmonos kaip nėra, taip nėra. Ne juo- 
kais išsigandau. Stengiausi baimės neparodyti. Paruošiau mudviem 
su sūnumi vakarienę. Sakau: 

— Na, ji, matyt, kažkur užtruko. 

— Tėve... - sako sūnus. 

— Ką? - sakau. 

— Ką tu vakar mamai padarei? - sako. Ir dar tokiu valdingu tonu. 

- Žiūrėk savo reikalų, - sakau, - o tai gausi į užpakalį. 

Kaipmat ataušo. 

Devintą žmona, ačiū Dievui, parėjo namo. 

Linksmai nusiteikusi. Pasakė, kad smagiai praleidusi laiką 
viena - viena pasivaikščiojusi po parduotuves, viena papietavusi 
restorane, viena nuėjusi į kiną. 

Pabučiavo mane ir užlipo į viršų. 

Išgirdęs paleistą dušą, staiga prisiminiau Glorijos Hilton atvaizdą 
vonios kabinos duryse. 

— O Viešpatie! - sušukau. 

Puoliau į viršų paaiškinti, kaip duryse atsirado šitas atvaizdas ir 
kad nieko nelaukdamas ryt iš ryto jį panaikinsiu. 

Įėjau į vonios kambarį. 

Žmona maudėsi po dušu. 

Ūgio ji sulig Glorija Hilton, tad atvaizdas ant durų jai tiko tartum 
kaukė. 

Mačiau žmonos kūną su Glorijos Hilton galva. 

Žmona visai nebuvo įsižeidus. Dargi nusikvatojo. Jai atrodė 
juokinga. 

- Spėk, kas aš? - paklausė ji. 


1962 

Iš Iliumo gamyklos, Federalinės aparatūros gamintojų korporacijos 
filialo, didžiulių juodų kaminų virstantys aitrūs dūmai su suodžiais 
sklaidėsi virš šimtų vyrų ir moterų, stovinčių eilėje priešais raudon- 
plytę įdarbinimo kontorą. Buvo vasara. Iliumo gamykla, jau ir taip 
antra pagal dydį pramonės įmonė Amerikoje, kad įvykdytų kariuo- 
menės užsakymus, trečdaliu didino darbuotojų skaičių. Maždaug 
kas dešimt minučių kompanijos policininkas, atidaręs įdarbinimo 
kontoros duris, išleisdavo iš patalpos vėsų kondicionuoto oro gūsį 
ir įleisdavo tris naujus kandidatus. 

- Trys užeikit, - tarė policininkas. 

Vidutinio ūgio, dar trisdešimties neturintis vyriškis su ūsais ir 
akiniais, maskuojančiais jaunyvą veidą, į kontorą įėjo, eilėje prasto- 
vėjęs keturias valandas. Nuo dūmų bei rugpjūčio kaitros ir nuotaika, 
ir specialiai pirktas kostiumas suprastėjo, be to, saugodamas vietą 
eilėje, jis liko nepietavęs. Tačiau atrodė guvus. Prie registratorės 
priėjo paskutinis iš trijų. 

— Gręžėjas, ponia, - prisistatė pirmasis. 

- Pas poną Komodį, septinta kabina, - pasakė registratorė. 

- Plastiko presuotojas, panele, - prisistatė antrasis. 

- Pas poną Hoitą, antra kabina, - pasakė ji. - Specialybė? - 
kreipėsi į mandagųjį vyriškį nuo suodžių papilkėjusiu kostiu- 
mu. - Frezuotojas? Monteris? 27] 


— Rašymas, - atsakė tas. - Visokie rašto darbai. 

- Turit omeny reklamą? 

— Taip... tai ir turiu omeny. 

Žiūrėjo į jį dvejodama. 

- Na, nežinau. Mes tokių žmonių nekvietėm. Su mašinomis 
dirbti nemokate, tiesa? 

— Su spausdinimo mašinėle, - pajuokavo jis. 

Registratorės būta rimtos moterytės. 

— Kompanija vyrų stenografistų nesamdo, - pasakė ji. - Nueikit 
pas poną Dilingą, dvidešimt šešta kabina. Gal ras jums darbo re- 
klamos ir informacijos skyriuje. 

Jis pasitaisė kaklaraištį, švarką, išspaudė šypseną, turėjusią reikš- 
ti, kad darbo gamykloje jis ieško šiaip sau, dėl įdomumo. Užėjo į 
dvidešimt šeštą kabiną ir ištiesė ranką ponui Dilingui, iš pažiūros 
bendraamžiui. 

— Pone Dilingai, aš Deividas Poteris. Norėjau šnektelti dėl darbo 
reklamos ir informacijos srityje. 

Ponas Dilingas, tiek ir tiek prisižiūrėjęs jaunų vyrų, besisten- 
giančių nuslėpti karštą norą gauti darbo, atsakė mandagiai, bet 
santūriai: 

- Bijau, pone Poteri, kad pataikėte ateiti netinkamu laiku. Konku- 
rencija šioje srityje, kaip turbūt žinote, didžiulė, ir šiuo metu vargiai 
ką galėtume jums pasiūlyti. 

Deividas linktelėjo. 

- Aišku. 

Jam nebuvo tekę ieškotis darbo didelėje įmonėje, o ponas Di- 
lingas davė suprasti, kad tai didis menas - jei nemoki dirbti su 
mašinomis. Pakvipo dvikova. 

- Vis tiek prisėskit, pone Poteri. 

- Ačiū. - Žvilgtelėjo į laikrodį. - Greit reikės lėkt į redakciją. 

- Dirbate kokiame vietiniame laikraštyje? 

— Taip. Dorsete, apie dešimt mylių nuo Iliumo, leidžiu savaitraštį. 

- Ak, šit kaip. Labai mielas miestelis. Ketinate laikraščio atsisakyt 
ar kaip? 

— Na, ne visai. Tai tik vienas iš variantų. Laikraštį nusipirkau tuoj 
po karo, leidžiu jau aštuonerius metus, bet nenorėčiau užsisėdėti. 
Gerai būtų išbandyti jėgas kitur. Viskas priklauso nuo to, kokio 
pobūdžio darbą galėčiau gauti. 

- Turite šeimą? - maloniai pasiteiravo ponas Dilingas. 

- Taip. Žmona, du sūnūs ir dvi dukros. 

- Gražu. Gausi šeimyna ir visų po lygiai, - pasakė ponas Dilin- 
gas. - O esate dar labai jaunas. 

— Man dvidešimt devyneri, - pasakė Deividas. Šyptelėjo. - Tokios 
gausios šeimos mes neplanavom. Bet užderėjo dvynukų. Iš pradžių 
dvyniai sūnūs, o štai prieš kelias dienas gimė dukrytės. 

— Ak, šit kaip! - tarė ponas Dilingas. Pamerkė akį. - Turėdamas 
tokią šeimą, kiekvienas jaunas žmogus rūpintųsi patikimu pajamų 
šaltiniu, ar ne? 

Ir vienas, ir kitas užuominą palaikė nereikšminga dviejų šeimos 
galvų mandagaus pokalbio detale. 

- Tiesą sakant, mes ir norėjom dviejų berniukų ir dviejų mer- 
gaičių, - tarė Deividas. - Nesitikėjom jų susilaukti taip staigiai, bet 
dabar jaučiamės patenkinti. O kai dėl patikimo pajamų šaltinio... gal 
pasirodysiu nekuklus, bet manau, kad tuo atveju, jei laikraščiui kas 
nutiktų, tam tikriems žmonėms mano administracinė ir žurnalistinė 
patirtis, įgyta jį leidžiant, pasirodytų dar ir kaip vertinga. 

— Ko mūsų šaliai trūksta, - susikaupęs degdamasis cigaretę filoso- 
fiškai tarė Dilingas, - tai Žmonių, nusimanančių, nebijančių imtis atsa- 
komybės ir atliekančių darbą iki galo. Gaila, reklamos ir informacijos 
srityje ne kažin ką gero galime pasiūlyti. Darbas, suprantat, svarbus, 
įdomus, bet nežinau, ką pasakytumėt apie pradinį atlyginimą. 

— Na, aš tik norėčiau sužinoti, kokia padėtis... kokios galimybės. 
Net neįsivaizduoju, kokį atlyginimą įmonė mokėtų žmogui, turin- 
čiam mano patirtį. 

— Tokie patyrę specialistai kaip jūs paprastai klausia: kaip aukštai 
ir kaip greit galėčiau iškilti? O atsakymas toksai - riba, iki kurios 
energingas, ambicingas, kūrybingas žmogus gali kilti, - dangus. 
O ar greit, ar lėtai, priklauso nuo to, kokį darbą ir kaip jis pageidauja 
ir sugeba dirbti. Tokiam, kaip jūs, pradžiai galėtume pasiūlyti, na, 
tarkim, šimtą dolerių per savaitę, bet tai nereiškia, kad tokios sąlygos 
nesikeistų dvejus metus, o gal tik du mėnesius. 

— Manyčiau, kad ir neįsivažiavus iš tokio atlyginimo jau galima 
išlaikyt šeimą, - pasakė Deividas. 

— Darbas reklamos srityje panašus į tai, kuo užsiimate dabar. 
Mūsų reklamos specialistai laikosi aukštų rašymo, redagavimo ir 
medžiagos pateikimo standartų, ir mūsų pranešimai spaudai ne- 
keliauja į laikraščių redakcijų šiukšliadėžes. Mūsų žmonės dirba 
profesionaliai ir vertinami kaip geri žurnalistai. - Jis atsistojo. — 
Turiu vieną reikaliuką - dešimt minučių, ne daugiau. Gal galėtumėt 
luktelti? Įdomu su jumis kalbėtis. 

Deividas pasižiūrėjo į laikrodį. 

— Na, dešimt, penkiolika minučių galėčiau dar pabūti. 

Po trijų minučių Dilingas, kažkieno pralinksmintas, kikendamas 
grįžo į kabiną. 


280 


— Paskambinau Lu Flemeriui, mūsų reklamos skyriaus vadovui. 
Jam reikia stenografistės. Tokio, kaip Lu, reikia paieškot. Pas mus 
visi jį stačiai garbina. Ilgai dirbęs savaitrašty, ko gera, dėl to su juo 
taip lengva bendrauti. Papasakojau apie jus, žiūrėjau, ką sakys. Jūs 
niekuo neįpareigotas - tik persakiau, ką girdėjau iš jūsų, kad dairotės 
darbo. Ir spėkit, ką pasakė Lu! 

- Tu įsivaizduoji, Nene? - telefonu sakė Deividas Poteris žmonai. 
Buvo vienom glaudėm ir skambino iš kompanijos ligoninės. - Rytoj 
iš ligoninės grįši namo pas solidų vyrą, užkalantį šimtą dolerių per 
savaitę - kiekvieną savaitę. Ką tik gavau ženkliuką su pavarde ir 
perėjau medicininę apžiūrą! 

— O! - nusistebėjo Nenė. - Baisiai skubiai, ką? Nemaniau, kad 
taip iškart pas juos pulsi. 

— O ko laukt? 

— Na... nežinau. Ar tu gerai supranti, kas ten tavęs laukia? Tu juk 
niekad nesi dirbęs kitiems ir neįsivaizduoji, kaip dirbama didelėje 
įmonėje. Žinau, kad ketinai teirautis Iliume dėl darbo, bet maniau, 
kad laikraščio vis vien dar metus nemesi. 

— Kitąmet man bus trisdešimt, Nene. 

— Na, ir kas? 

- Pradėti karjerą pramonėje gana vėlu. Čia yra mano amžiaus 
vyrų, dirbančių jau dešimt metų. Konkurencija žiauri, o po metų 
bus dar Žiauresnė. Be to, kas žino, ar po metų Džeisonas dar benorės 
pirkt iš manęs laikraštį? 

Edas Džeisonas buvo Deivido padėjėjas, neseniai baigęs koledžą, 
jo tėvas norėjo jam nupirkti laikraštį. 

— O šita laisva vieta reklamos skyriuje kitąmet, Nene, bus užimta. 
Keisti darbą pats laikas dabar - šiandien! 

Nenė atsiduso. 

— Turbūt. Bet tai nepanašu į tave. Yra žmonių, kuriems gamykloje 
gerai, jiems toks darbas prie širdies. Bet tu visąlaik buvai nuo nieko 
nepriklausomas. Be to, pats žinai, tau patinka leisti laikraštį. 

- Žinau, - atsakė Deividas, - man sunku bus jo atsisakyti. Kol 
neturėjom vaikų, leisti laikraštį buvo tikras malonumas, bet dabar 
tai nebepatikima - o reikės vaikus ir į mokslą leist, ir šiaip. 

- Bet, mielasis, - tarė Nenė, - juk laikraštis duoda pajamų. 

- O vieną dieną ims ir žlugs, - pasakė Deividas, spragteldamas 
pirštais. - Įsidės koks dienraštis įdėklą su Dorseto žiniomis arba... 

- Dorsetiečiai taip mėgsta savo laikraštuką, kad neleistų žlugti. 
Jie mėgsta tave, jiems patinka tavo rašiniai. 

Deividas linktelėjo. 

— Bet kas bus po dešimties metų? 

- O kas bus po dešimties metų darbo gamykloje? Arba bet kur kitur. 

- Vis dėlto labiau tikėtina, kad gamykla tebebus. Kad išlaikyčiau 
tokią didelę šeimą, neturiu teisės rizikuoti, Nene. 

- Mielasis, šita didelė šeima nebus laiminga, jeigu tu dirbsi ne 
ten, kur tau patinka. Aš noriu, kad tu ir toliau būtum laimingas - 
važinėtum po apylinkes, rinktum naujienas, kalbėtumeisi su žmo- 
nėmis, pardavinėtum reklamas, grįžtum namo ir rašytum, ką nori, 
kuo pats tiki. Kur tu, kur gamykla! | 

- Taip reikia. 

— Kad jau taip nusprendei, ką gi. Aš savo pasakiau. 

— Tai ta pati Žurnalistika, aukšto lygio žurnalistika, - pasakė 
Deividas. 

- Tik neskubėk tuoj pat parduot laikraščio Džeisonui. Paskirk jį 
atsakingu, bet dar kokį mėnesį palaukim, gerai? 

- Laukti nėra prasmės, bet jeigu labai nori, sutinku. 

Deividas pakėlė prie akių brošiūrą, kurią gavo perėjęs medicininę 
apžiūrą. 

- Štai paklausyk, Nene: pagal kompanijos draudimo nuostatus 
ligos atveju gaunu dešimt dolerių dienpinigių gydymo išlaidoms, 
dvidešimt šešias savaites - pilną atlyginimą, šimtą dolerių ypatin- 
goms gydymo išlaidoms. Gyvybės draudimas kainuoja perpus ma- 
žiau negu draudžiantis savarankiškai. O už tai, kiek pagal taupymo 
programą išleidžiu pirkdamas valstybines obligacijas, kompanija po 
dvylikos metų moka penkių procentų dividendus nuo kompanijos 
kapitalo. Kasmet dvi, o po penkiolikos metų trys savaitės mokamų 
atostogų. Nemokama narystė kompanijos užmiesčio klube. Po dvi- 
dešimt penkerių metų galiu gauti mažiausiai šimto dvidešimt penkių 
dolerių, o jei padarau karjerą ir išbūnu įmonėje ilgiau kaip dvidešimt 
penkerius metus - tai ir kur kas didesnę mėnesinę pensiją! 

— Nieko sau! - nusistebėjo Nenė. 

- Kvailystė būtų praleist tokią progą, Nene. 

— Ir vis tiek geriau būtum palaukęs, kol aš su mergytėm grįšiu 
namo, apsitvarkysiu, o ir tu pats su jomis apsiprastum. Jaučiu, kad 
tu taip padarei iš baimės. 

— Ką tu, Nene. Pabučiuok abi mažytes nuo manęs. Man reikia eit 
prisistatyt savo viršininkui. 

— Savo kam? 

- Viršininkui. 

— Pamaniau, kad man pasigirdo. 
- Iki, Nene. 

- Iki, Deividai. 

Deividas prisisegė ženkliuką su pavarde prie atlapo ir išėjo iš ligoni- 
nės ant įkaitusio asfalto, plytinčio aptvertoje gamyklos teritorijoje. 
Iš aplinkinių pastatų sklido duslus dundesys, pyptelėjo pravažiuo- 
jantis sunkvežimis, į akį Deividui įkrito šlako trupinėlis. Nosinės 
kampeliu šiaip taip iškrapštė. Kai regėjimas atsitaisė, ėmė dairytis 
pastato Nr. 31, kur bus jo kabinetas ir viršininkas. Iš ten, kur stovė- 
jo, driekėsi keturios žmonių ir mašinų pilnos gatvės, ir kiekviena 
atrodė begalinė. 

Jis sustabdė praeivį, ne taip baisiai skubantį, kaip kiti. 

- Ar nepasakytumėt, kaip rasti pastatą Nr. 31, pono Flemerio 
kabinetą? 

Užkalbintas žmogus buvo senyvas, žvitrių akių, atrodė, kad 
gamyklos žvangesys, dvokas ir skuba jam teikia tokį malonumą, 
kokį Deividas būtų jautęs balandį Paryžiuje. Pašnairavo į Deivido 
ženkliuką su pavarde, paskui į veidą. 

— Naujokas, tiesa? | 

— Taip, pirma diena. 

- Ką jūs galit žinot? - Senis nustebęs pakinkavo galva, pamerkė 
akį. - Naujokas. Pastatas Nr. 31? Žinot, 1899 metais, kai pradėjau 
čia dirbt, pastatą Nr. 31 iš čia galėjai matyt kaip ant delno - iki pat 

jo buvo vien išdramblota dykvietė. Dabar visas plotas užstatytas. 
Matot tą vandens cisterną už puskilometrio? Tai va, ten atsišakoja 
17-0ji alėja, einat ja beveik iki pat galo, tada per bėgius ir... Sakot, 
naujokas? Tada gal geriau aš jus palydėsiu. Atėjau šnektelt dėl pen- 
sijos, bet nedega. Mielai pasivaikščiosiu. 

— Ačiū. 

— Penkiasdešimt metų išdirbau, - pasigyrė jis ir ėmė Deividą vesti 
per alėjas ir skersgatvius, per bėgius, rampas ir tunelius, pro pastatus, 
pilnus čerškančių, zvimbiančių, burzgiančių mašinų, galiausiai - ko- 
ridoriais žaliomis sienomis su numeruotomis juodomis durimis. 

— Dabar penkiasdešimt metų išdirbt nebeįmanoma, - su gailesčiu 
tarė senis. - Į darbą nūnai be aštuoniolikos nebepriima, o šešiasde- 
šimt penkerių išleidžia į pensiją. 

Užkišo už atlapo nykštį, kad geriau matytųsi auksinis ženkliukas. 
Jame firmos ženklo fone buvo įspaustas skaičius „50“. 

- Jūs, jaunimas, apie šitokį daikčiuką, nors ir labai norėtumėt, 
galit ir nesvajot. 

- Labai gražus ženkliukas, - pagyrė Deividas. 

Senis parodė duris. 

- Štai Flemerio kabinetas. Laikykit liežuvį už dantų, pirma su- 
sipažinkit, išklausykit, ką jie sakys. Sėkmės. 

Lu Flemerio sekretorė buvo išėjusi, tad Deividas pasibeldė į 
vidaus kabineto duris. 

- Pas mane? - pasigirdo malonus vyriškio balsas. - Prašom 
užeiti. 

Deividas pravėrė duris. 

— Ponas Flemeris? 


Lu Flemeris buvo nedidukas, neseniai trečią dešimtį perkopęs 
dručkis. Pasitiko Deividą maloniai šypsodamasis. 

— Kuo galiu būti naudingas? 

— Esu Deividas Poteris, pone Flemeri. 

Kalėdų senelio šypsena iš Flemerio veido nunyko. Jis atsilošė, su- 
simetė kojas ant stalo, į plačią burną įsikišo saujoje slėptą cigarą. 
įmontuotą miniatiūriniame kompanijos naujausios automatinės 
indaplovės modelyje. - Gamykloje skautų ekskursija. Turėjo prieš 
penkiolika minučių būt pas mane, išklausyt paskaitėlę apie skautiją 
ir pramonę. Penkiasdešimt šeši procentai kompanijos vadovaujančio 
personalo - buvę skautai „Ereliai“. 

Deividas ėmė juoktis, bet, pajutęs, kad juokiasi vienas, užsičiaupė. 

- Įspūdingas skaičius, - pasakė jis. 

- Iš tikrųjų, - rimtai tarė Flemeris. - Daug sako apie skautiją 
ir pramonę. Dabar, prieš parodydamas jums darbo vietą, privalau 
paaiškinti vertinimo sistemą. Tokia instrukcija. Dilingas jums ne- 
pasakojo? 

— Net nebepamenu. Išsyk tiek daug informacijos... 

— Na, čia nieko sudėtinga, - pasakė Flemeris. - Kas pusmetį 
bus pildoma jūsų vertinimo lentelė, kuri ir jums, ir mums padės 
susidaryti vaizdą, kaip dirbate, kokią darote pažangą. Trys arti- 
miausi bendradarbiai savarankiškai įvertins jūsų veiklą, tada visa 
informacija bus perkelta į bendrą suvestinę, kurios kopijas gausite 
jūs, aš ir kadrų skyrius, o originalas keliaus pas reklamos skyriaus 
viršininką. Labai naudingas dalykas ir pirmučiausia jums pačiam, 
jei tik sugebėsite daryti reikiamas išvadas. - Pamojavo prieš Deividą 

vertinimo lapą. - Matot? Vertinama išvaizda, lojalumas, punktualu- 
mas, iniciatyvumas, bendradarbiavimas ir panašūs dalykai. Jūs savo 
ruožtu pildysite kitų darbuotojų vertinimo lenteles. Visais atvejais 
vertinimas atliekamas anonimiškai. 

— Supratau. 

Deividas pajuto, kaip veidas kaista iš pasipiktinimo. Pasistengė 
pyktį užgniaužti, tikindamas save, jog tai provincialo reakcija ir 
kad jam bus labai į naudą mokytis mąstyti kaip didelės, veiklios 
komandos nariui. 

— Dabar dėl atlyginimo, Poteri, - tarė Flemeris. - Prašyti manęs 
jį padidinti - beprasmiška. Jis skaičiuojamas remiantis vertinimo 
lentele ir atlyginimų kreive. - Pasirausęs stalčiuje, ištraukė ir paklojo 
ant stalo grafiką. - Štai, matot kreivę? Ji rodo kompanijos darbuotojų 
su aukštuoju išsilavinimu vidutinį atlyginimą. Matot - jis gali didėti. 
Trisdešimtmetis vidutiniškai uždirba tiek, keturiasdešimtmetis - štai 
tiek ir taip toliau. O štai viršutinė kreivė rodo, kiek gali uždirbti to- 
bulėjantys, darantys ryškią pažangą žmonės. Matot? Ji ir aukštesnė, 
ir kyla staigiau. Jums kiek metų? 

- Dvidešimt devyneri, - atsakė Deividas, bandydamas pamatyti 
skaičius grafiko šone. 

Flemeris pastebėjęs nedviprasmiškai uždengė skaičius ranka. 

— Aha. - Flemeris paseilino pieštuką ir ant atlyginimų vidurkio 
kreivės patupdė mažytį „x“. - Štai jums ir atsakymas. 

Deividas pasižiūrėjo į iksą, akimis nusekė kreivę per visą lapą, 
per gūbrelius, nuolaidžias įkalnes, nykias plynaukštes, kol ties pa- 
rašte, reiškiančia šešiasdešimt penkerius metus, ji staiga nutrūko. 
Grafikas nedavė jokios dingsties ko nors teirautis ir buvo kurčias 

bet kokiems argumentams. Atitraukęs akis nuo grafiko, Deividas 
pažvelgė į žmogų, su kuriuo ateityje reikės turėti reikalų. 

— Jūs, pone Flemeri, kažkada leidote savaitraštį, taip? 

Flemeris nusijuokė. 

- Jaunystėje, būdamas naivus idealistas, Poteri, platindavau pre- 
kių reklamas, rankiodavau paskalas, rinkdavau tekstus, rašydavau 
vedamuosius, šventai tikėdamas išgelbėsiąs pasaulį! 

Deividas sužavėtas nusišypsojo. 

- Tikras cirkas, tiesa? 

— Cirkas? —- pakartojo Flemeris. - Greičiau balaganas. Padeda 
greit subręsti. Maždaug po pusmečio supratau, kad galuojuosi už 
skatikus, kad eilinis mirtingasis neišgelbės net ir kelių trobų kaimo 
ir kad pasaulio išvis neverta gelbėti. Todėl nusprendžiau ieškotis 
rimto darbo. Laikraštį pardaviau, atėjau čia ir čia tebesu. 

Sučirškė telefonas. 

— Klausau, - saldžiu balsu tarė Flemeris. - Reklamos skyrius. - 
Maloni šypsena staiga dingo. - Negali būt. Pokštas, atspėjau? Kur? 
Iš tikrųjų - nemeluojat? Gerai, gerai. Velnias! Ir dar tokiu laiku. Netu- 
riu ko pasiųsti, o pats negaliu išeiti dėl tų prakeiktų skautų. - Padėjo 
ragelį. - Poteri, jums pirma užduotis. Gamyklos teritorijoje elnias! 

— Elnias? 

— Nežinau kaip, bet pateko. Santechnikas nuėjo į beisbolo aikš- 
telę priešais pastatą Nr. 217 taisyti geriamojo vandens fontanėlio ir 
išbaidė iš po tribūnų briedį. Dabar jis užspeistas prie metalurgijos 
laboratorijos. - Atsistojo ir tvojo delnu į stalą. - Gelbėkit! Ši istorija, 
Poteri, apskries visą šalį. Žmones tokie dalykai domina. Pirmuosiuo- 
se puslapiuose! Ir reikėjo Elui Tapinui kaip tik šiandien važiuot į 


Aštabulos gamyklą fotografuot naujo ten sumeistrauto viskozimetro! 
Tiek to, išsikviesiu fotografą iš miesto, pasakysiu, kad jus, Poteri, 
susirastų prie metalurgijos laboratorijos. Jūs susirinkit faktus ir 
žiūrėkit, kad jis padarytų reikiamas nuotraukas. Gerai? 

Išlydėjo Deividą į koridorių. 

— Grįžkit tuo pačiu keliu, kuriuo atėjot, tik ties motoriukų cechu 
sukit ne į dešinę, o į kairę, perėjęs per hidraulikos cechą 9-ojoj alė- 
joj sėskit į 11-tą autobusą, jis nuves tiesiai į vietą. Kai bus surinkta 
medžiaga ir padarytos nuotraukos, suderinsim su teisės skyrium, 
gamyklos saugos viršininku, mūsų skyriaus vadovybe, pastatų ir 
teritorijos administracija - ir į spaudą. Paskubėkit. Elnias - ne 
darbuotojas, nelauks. Pirma diena darbe, o jau rytoj jūsų straipsnis, 
jei tik bus aprobuotas, pasirodys pirmuosiuose šalies laikraščių 
puslapiuose. Fotografo, su kuriuo susitiksit, pavardė Makgarvis. 
Atsiminsit? Išmušė jūsų sėkmės valanda, Poteri. Visų akys bus 
nukreiptos į jus. 

Ir užtrenkė duris Deividui už nugaros. 

Deividas nukulniavo koridoriumi, nudundėjo laiptais ir nuskuo- 
dė alėja, alkūnėmis užgaudamas tokius pat lenktyniautojus su laiku. 
Daugelis atsisukdavo pasigėrėti ryžtingu jaunu vyriškiu. 

Jis ėjo ir ėjo, o galvoje dūzgė informacijos spiečius: Flemeris, 
pastatas Nr. 31; elnias, metalurgijos laboratorija; fotografas, Elas 
Tapinas. Ne. Elas Tapinas Aštabuloje. Flenis, fotografas iš miesto. 
Ne. Makameris. Ne. Makameris - viršininkas. Penkiasdešimt šeši 
procentai skautų „Erelių“. Elnias prie viskozimetro laboratorijos. 
Ne. Viskozimetras Aštabuloje. Nueiti pas viršininką Denerį gauti 
tikslių instrukcijų. Trys savaitės atostogų, išdirbus penkiolika metų. 


289 


Viršininkas ne Deneris. Šiaip ar taip, viršininkas pastate Nr. 319. Ne. 
Feneris pastate Nr. 39981983319. 

Deividas sustojo, atsidūręs aklagatvio gale prieš suodiną langą. 
Žinojo viena: vieta nematyta, atmintis streikuoja, o elnias - ne 
darbuotojas. Ausys kurto nuo tango muzikos, nosį rietė svylančios 
izoliacijos dvokas. Deividas nosine nuo stiklo nukrapštė sklypelį 
purvo, vildamasis išvysti ką nors, kas padėtų susivokti. 

Viduje eilėmis ant suolų sėdėjo moterys, muzikos ritmu linguo- 
damos galvas ir kyščiodamos lituoklius į didžiulius spalvotų laidų 
lizdus, ant begalinių konvejerio juostų, slenkančių pro jas. Viena 
pakėlė galvą ir tango ritmu linktelėjo, pamerkdama akį. Deividas 
spruko šalin. 

Aklagatvio pradžioje susistabdė praeivį ir paklausė, ar tas nieko 
negirdėjęs apie gamyklon užklydusį elnią. Žmogus pakratė galvą 
ir taip keistai nužvelgė Deividą, kad šis suprato, jog atrodo baisiai 
susijaudinęs. 

- Girdėjau, jis kažkur prie laboratorijos, - susitvardęs tarė Dei- 
vidas. 

- Kokios laboratorijos? - paklausė žmogus. 

— Kad gerai ir nežinau, - atsakė Deividas. - Jų čia ne viena? 

- Chemijos? - bandė padėti žmogus. - Medžiagų bandymo? 
Dažų? Izoliacijos? 

— Ne... kitokia, - pasakė Deividas. 

— Na, aš galiu pusę dienos vardint laboratorijas ir nepataikyt tos, 
kurios reikia. Atsiprašau, bėgsiu. O ar jūs kartais nežinot, kuriame 
pastate diferencialinis analizatorius? 

- Atleiskit, nežinau, - atsakė Deividas. 

Jis susistabdė dar kelis žmones, bet nė vienas nebuvo nieko 

girdėjęs apie elnią, tada nusprendė tuo pačiu keliu grįžti pas savo 
viršininką, bala nematė, kokia jo pavardė. Skubančių žmonių srautai 
jį blaškė ir šen, ir ten, stumdė į užutėkius ir vėl traukė į pagrindinį 
srovę, protas tolydžio drumstėsi, ir kuo toliau, tuo labiau jis kliovėsi 
vien savisaugos instinktu. 

Aklai pasirinkęs vieną pastatą, užėjo atsigauti nuo vasaros karš- 
čio. Iškart apkurtino pjaustomų, štampuojamų, iš dūmų ir dulkių 
krintančių, milžiniškų kūjų lankstomų į keisčiausius pavidalus 
plieno lakštų žvangėjimas. Prie durų ant medinės taburetės sėdėjo 
plaukuotas, raumeningas vyras ir stebėjo, kaip gigantiškos tekinimo 
staklės apdoroja siloso bokšto dydžio plieno liejinį. 

Deividui šovė mintis peržiūrėti kompanijos telefono abonentų 
knygą, kol atpažins viršininko pavardę. Šūktelėjo už poros žingsnių 
sėdinčiam mašinistui, tačiau metalo žvangesys užgožė jo balsą. 
Paplojo tam per petį. 

— Ar yra kur netoli telefonas? 

Vyras linktelėjo. Sulenkęs delnus Deividui prie ausies, sušuko: 

- Lipkit viršun ir pro... - Žnegtelėjo kūjis. - Į kairę ir eikit, eikit, 
kol... - Tiltinis kranas ant žemės numetė rietuvę plieno lakštų. - Nuo 
ten ketvirtos durys. Rasit užsimerkęs. 

Spengiančiomis ausimis, skaudama galva Deividas vėl išėjo 
į gatvę ir užsuko dar pro kitas duris. Čia viešpatavo tyla, dvelkė 
kondicionuotu oru. Koridorius vedė į auditoriją, kur būrys vyrų 
apžiūrinėjo ant besisukančios pakylos prožektorių apšviestą dėžę 
su galybe ciferblatų ir jungiklių. 

— Atsiprašau, panele, - kreipėsi jis į prie durų sėdinčią sekreto- 
rę, - gal pasakytumėt, kur galėčiau rasti telefoną? 

- Čia pat už kampo, pone, - atsakė ji. - Bet, man regis, šiandien 

įleidžiami tik kristalografai. Jūs kristalografas? 

— Taip, - atsakė Deividas. 

— Tada gerai, eikit. Pavardė? 

Jis pasisakė, kas esąs, ir šalia sekretorės sėdintis vyriškis įrašė 
pavardę į kortelę. Su kortele ant krūtinės Deividas pasuko prie tele- 
fono. Bet jį nusitvėrė išsišiepęs stambiadantis plikis, kurio kortelėje 
buvo įrašyta: „Stenas Dankelis, Prekybos skyrius", ir nusitempė prie 
stendo. 

- Daktare Poteri, - tarė Dankelis, - sakykit, ar tokia turi būti 
rentgeno spektrogoniometro konstrukcija, ar tokia? 

- Tokia, tokia, - patvirtino Deividas. - Tokia ir ne kitokia. 

— Martinio, daktare Poteri? - tarė patarnautoja, nešina padėklu. 

Vienu mauku išlenkęs taurę, Deividas krūtinėje pajuto palaimin- 
gą dilginančią šilumą. 

— Kaip jums atrodo, daktare, kokius būtiniausius reikalavimus 
turi atitikti rentgeno spektrogoniometras? - paklausė Dankelis. 

— Reikia, kad būtų tvirtas, pone Dankeli, - atsakė Deividas ir pa- 
liko Dankelį prisiekinėjantį, kad tvirtesnio daikto nesą pasaulyje. 

Telefono būdelėje Deividui vos perbėgus pavardes iš A, sąmo- 
nėje stebuklingai sušvito jo viršininko pavardė: Flemeris! Susirado 
numerį ir paskambino. 

- Pono Flemerio kabinetas, - atsiliepė moteris. 

- Gal galėčiau su juo pasikalbėti? Deividas Poteris. 

- O, ponas Poteris. Ponas Flemeris kažkur išėjo, bet jums pali- 
ko žinutę. Sakė, kad istorijoje su elniu radosi papildomas niuansas. 
Kai sugaus, elniena bus patiekta per pikniką „Ketvirčio amžiaus“ 
klube. 

- „Ketvirčio amžiaus“ klube? - nesuprato Deividas. 


292 


— O, tai labai puikus klubas, pone Poteri. Skirtas žmonėms, 
išdirbusiems kompanijoje dvidešimt penkerius ir daugiau metų. 
Gėrimai, cigarai - veltui, ir apskritai viskas aukščiausios rūšies. Ten 
visiems nepaprastai smagu. 

— O apie elnią daugiau nieko? 

— Tik tiek, kiek jums persakė, - ir ji padėjo ragelį. 

Stovėdamas prieš auditoriją, į tuščią skrandį susipylęs jau trečią 
taurę martinio, Deividas Poteris ir šen, ir ten dairėsi elnio. 

— Daktare Poteri, neabejokite, mūsų rentgeno spektrogonio- 
metras tikrai tvirtas, - nuo auditorijos laiptų jam sušuko Stenas 
Dankelis. 

Kitapus gatvės žaliavo gyvatvore atitvertas sklypas. Deividas pro 
gyvatvorę išlindo į beisbolo aikštės pakraštį. Perkirtęs aikštę, užėjo 
į pavėsį už tribūnos ir atsisėdo atsiremdamas į vielinio tinklo tvorą, 
skiriančią gamyklos teritoriją nuo tankaus pušyno. Tvoroje buvo 
dveji viela užraizgyti vartai. 

Deividas ketino minutėlę pasėdėti, nusiraminti ir apgalvoti, ką 
daryti toliau. Tarkim, paprašyti, kad Flemeriui praneštų, jog jis staiga 
sunegalavo, kas iš esmės labai arti tiesos, arba... 

- Štai jis! - riktelėjo kažkas iš kito aikštės galo. 

Pasigirdo linksmi šūksniai, komandos, kojų dunksėjimas. 

Elnias su aplaužytais ragais nėrė po tribūna, pamatė Deividą, 
šoko atgal į aikštę ir kaip paklaikęs leidosi bėgti patvoriu. Šlubčiojo, 
o rusvame kailyje juodavo suodžių ir tepalo ruožai. 

— Ramiai! Nebaidykit jo! Tegu ten ir stovi. Šaudyti į miško, ne į 
gamyklos pusę. 

Išėjęs iš už tribūnos, Deividas pamatė kelias eiles vyrų, didžiu- 
liu pusračiu palengva artėjančių prie tvoros kampo, į kurį buvo 

užspeistas elnias. Pirmutinėje eilėje - keliolika kompanijos polici- 
ninkų su pistoletais rankose. Kiti persekiotojai apsiginklavę lazdo- 
mis, akmenimis ir greitosiomis iš vielos susuktomis kilpomis. 

Elnias drėkstelėjo kanopa per žolę, pašoko, mostelėjo aplaužytais 
ragais į Žmonių pusę. 

- Palaukit! - pasigirdo pažįstamas balsas. 

Per aikštę vyrams įkandin burzgė kompanijos limuzinas. Pro 
langą galvą iškišęs buvo Deivido viršininkas Lu Flemeris. 

— Nešaukit, kol nenufotografavom jo gyvo, - sukomandavo 
Flemeris. 

Jis traukte ištraukė iš limuzino fotografą ir išstūmė į priekinę eilę. 

Čia Flemeris pamatė Deividą, stovintį atokiai nuo visų, nugara 
atsirėmusį į vartus. 

- Šaunuolis, Poteri! - sušuko Flemeris. - Mikliai apsisukot! 
Fotografas pasiklydo, turėjau pats atvežti. 

Fotografas tvykstelėjo blykste. Elnias šoko ir kiek įkerta leidosi 
bėgti palei tvorą Deivido link. Deividas atlankstė vielą ir plačiai 
atidarė vartus. Akimirksniu elnio balta uodega nušmėžavo tarp 
medžių ir dingo. | 

Mirtiną tylą sutrikdė pirma manevrinio garvežio švilpukas, pas- 
kui — vartų skląsčio tarkštelėjimas. Uždaręs vartus, Deividas žengė 
į mišką. Neatsigręžė. 

Buvo ankstyvas pavasaris. Blausios saulės spinduliai stingo ant pilko 
susigulėjusio sniego. Ant gluosnių šakelių auksu miglojo papurę, 
greit pražysiantys kačiukai. Konektikuto greitkeliu iš Niujorko 
dūmė juodas rolsroisas. Prie vairo sėdėjo juodaodis vairuotojas 
Benas Barklis. 

- Neviršykit greičio, Benai, - tarė daktaras Remenzelis. - Ne- 
svarbu, kad leidžiamas greitis kartais atrodo juokingas, vis vien 
neviršykit. Skubėti nėra ko - laiko užtektinai. 

Benas sumažino greitį. 

— Pavasaris, tad ir mašinai ūpas lėkti, - pasakė jis. 

— O tu pristabdyk, gerai? - tarė daktaras. 

- Klausau, pone! - atsakė Benas. Tada tylesniu balsu pašnekino 
šalia sėdintį trylikametį berniuką, daktaro Remenzelio sūnų Elį. - 
Ne vien Žmonės ir gyvūnai pavasarį atkunta, - tarė Eliui. - Atkunta 
ir mašinos. 

- Hm, - numykė Elis. 

— Visiems smagu, - tęsė Benas. - Argi tau nesmagu? 

— Smagu, smagu, - abejingai atsakė Elis. 

- Kur nebus smagu - važiuoji į tokią puikią mokyklą, - pasakė 
Benas. 

Ta puiki mokykla - Vaithilo privati parengiamoji berniukų 
mokykla Šiaurės Marstone, Masačūsetso valstijoje. Į ją ir dūmė 
rolsroisas. Buvo numatyta, kad Elis įsiregistruos rudens semestrui, 
o tėvas, 1939 metų laidos abiturientas, dalyvaus mokyklos stebėtojų 
tarybos posėdyje. 

— Regis man, berniokas kažko be nuotaikos, daktare, - tarė 
Benas. 

Kalbėjo nerimtai. Pavasaris traukė už liežuvio plepėti, ir tiek. 

— Kas yra, Eli? - užsigalvojęs tarstelėjo daktaras. 

Jis peržiūrinėjo brėžinius - Elio Remenzelio, daktaro proprose- 
nelio, vardo bendrabučio trisdešimties kambarių priestato planus. 
Juos daktaras Remenzelis buvo paskleidęs ant riešutmedžio stalelio, 
atlenkto nuo priekinės sėdynės atlošo. Daktaras buvo stambaus 
sudėjimo, orios povyzos vyriškis. Gydytojavo tik iš pašaukimo, nes 
jau gimė turtingas kaip Irano šachas. 

- Dėl kažko nerimauji? - paklausė Elį, nepakeldamas akių nuo 
planų. 

— Ne-a, - atsakė Elis. 

Elio motina Silvija, graži moteris, sėdėjo šalia daktaro ir skaiti- 
nėjo Vaithilo mokyklos prospektą. 

- Tavim dėta, - tarė ji Eliui, - netilpčiau savam kaily iš džiaugsmo. 
Juk netrukus prasidės ketveri geriausi tavo gyvenimo metai. 

— Žinau, - atsiliepė Elis. 

Neatsisuko. Motina matė tik jo pakaušį, šiurkščių rudų plaukų 
verpetą virš standžios baltos apykaklės. 

- Įdomu, kiek Remenzelių mokėsi Vaithile, - tarė Silvija. 

— Tai tas pat, kas klausti, kiek kapinėse numirėlių, - pajuokavo 

daktaras. - Visi, - atsakė ir į savo, ir į Silvijos klausimą. 

- Jeigu suskaičiuotume visus Remenzelius, kurie mokėsi Vaithile, 
kelintas būtų Elis? — tarė Silvija. - Štai kas man įdomu. 

Klausimas daktarą Remenzelį šiek tiek suerzino - pasirodė ne 
visai taktiškas. 

— Tokios sąskaitos nevedamos, - pasakė jis. 

— Na, apytikriai, - neatlyžo žmona. 

— Norint pasakyt bent apytikriai, - tarė jis, - reikėtų peržiūrėti 
visus sąrašus nuo pat aštuonioliktojo amžiaus galo. Be to, klausimas, 
ar priskaičiuoti prie Remenzelių Šofildus, Heilius ir Maklelanus. 

— Būk geras, pasakyk apytikriai, - tarė Silvija, - kiek galėjo būti 
tik Remenzelių. 

- Na... - šnarindamas planus, gūžtelėjo pečiais daktaras, - gal 
kokie trisdešimt. 

- Vadinasi, Elis - trisdešimt pirmasis! - apsidžiaugė skaičiumi Silvi- 
ja. - Tu trisdešimt pirmasis, sūnuti, - tarė žiūrėdama į Elio pakaušį. 

Daktaras Remenzelis vėl sušnarino planus. 

— Aš nenoriu, kad jis, kaip koks kvailys, visiems girtųsi esąs 
trisdešimt pirmasis ar panašiai, - tarė jis. 

- Elis ne toks kvailas, nesigirs, - pasakė Silvija. 

Nors ir beturtė, ji buvo smarki ir ambicinga moteris. Ir po šešio- 
likos santuokinio gyvenimo metų ji vis dar atlapaširdiškai smalsavo 
ir žavėjosi turtuolių dinastijų papročiais. 

— Man pačiai įdomu, o ne tam, kad Elis girtųsi savo eilės nume- 
riu, - tarė Silvija. - Nueisiu ten, kur laiko visus sąrašus, ir sužinosiu, 
kelintas jis iš eilės. Kol tu posėdžiausi, o Elis atliks reikalus registra- 
tūroj, aš paieškosiu sąrašų. 

— Gerai jau, gerai, - pasakė daktaras Remenzelis, - ieškok, kad 
taip nori. 

- Ir ieškosiu, - tarė Silvija. - Tau neįdomu, o man įdomu. 

Laukė atkirčio, bet nesulaukė. Smarkuolė Silvija mėgo priešgy- 
niauti itin santūriam vyrui, visus ginčus dažniausiai užbaigdama 
maždaug tokiais žodžiais: „Ką gi, širdyje aš, matyt, kaip buvau, taip 
ir liksiu kaimo vištelė, taigi teks tau su tuo susitaikyti.“ 

Tačiau daktaras į žaidimą nesileido įtraukiamas. Jį labiau domino 
bendrabučio planai. 

- O naujuosiuose kambariuose bus židiniai? - paklausė Silvija. 

Senajame bendrabutyje buvo keletas kambarių su labai gražiais 
židiniais. 

- Tuomet statybos išlaidos padvigubėtų, - pasakė daktaras. 

- Norėčiau, jei būtų galima, kad Elio kambarys būtų su židiniu, - 
pasakė Silvija. 

- Jie vyresniųjų klasių mokiniams. 

- Sakau, gal kartais atsirastų galimybė... - pradėjo Silvija. 

- Apie kokias tu čia galimybes? - nutraukė daktaras. - Nori, kad 
pareikalaučiau Eliui skirti kambarį su židiniu? 

— Ne pareikalautum, o... - tarė Silvija. 

- Įsakmiai paprašyčiau? - užbaigė mintį daktaras. 

- Galbūt širdyje aš kaimo vištelė, - tarė Silvija, - bet štai vartau 
prospektą ir matau, kiek pastatų pavadinta Remenzelių garbei, kiek 
šimtų tūkstančių dolerių Remenzeliai skyrę stipendijoms, ir man 
peršasi mintis, kad žmogus su Remenzelio pavarde turi teisę prašyti 
bent šiokių tokių privilegijų. 

- Aš tau visiškai nedviprasmiškai sakau, - tarė daktaras Remen- 
zelis, - neprašyk Eliui jokių jokiausių išskirtinių sąlygų. 

- Aš ir neketinu, - atsakė Silvija. - Kodėl tu vis įsivaizduoji, kad 
aš tau padarysiu gėdą? 

— Nieko aš neįsivaizduoju, - atsakė jis. 

— Bet galvot, ką noriu, aš galiu, tiesa? - tarė ji. 

— Kad taip nori, galvok, - pasakė jis. 

- Ir galvosiu, - linksmai, be jokių „atsiprašau“ pakartojo ji. 
Pasilenkė pasižiūrėti į planus. - Manai, tiems atvykėliams šitie 
kambariai patiks? 

— Kokiems atvykėliams? - paklausė jis. 

- Taigi tiems afrikiečiams, - paaiškino ji. 

Turėjo omeny trisdešimt afrikiečių, kurie Valstybės departamen- 
to prašymu nuo ateinančio semestro turėjo būti priimti į Vaithilą. 
Dėl jų ir buvo plečiamas bendrabutis. 

- Tie kambariai ne vien jiems, - pasakė jis. - Afrikiečiai negy- 
vens izoliuoti. 

— A, - nutęsė Silvija. Minutę pagalvojusi tarė: - Ar gali atsitikti 
taip, kad Eliui tektų gyventi viename kambaryje su afrikiečiu? 

— Pirmamečiai traukia burtus, kas su kuo gyvens, - pasakė dak- 
taras. - Prospekte ir apie tai parašyta. 

- Eli, - kreipėsi į sūnų Silvija. 

— M? - atsiliepė Elis. 

— Kaip tau patiktų, jeigu tektų gyventi su kokiu nors afrikiečiu? 

Elis abejingai gūžtelėjo pečiais. 

- Būtum nieko prieš? - paklausė Silvija. 


Elis vėl gūžtelėjo pečiais. 

— Turbūt nieko prieš, - pasakė Silvija. 

— Taip ir turi būt, - pasakė daktaras. 

Rolsroisas susilygino su senu ševrolė, visiška griuvena - net ba- 
puse akies dirstelėjo į vairuotoją ir, staiga susijaudinęs, džiaugsmin- 
gai Benui Barkliui paliepė važiuoti greta. 

Daktaras persilenkė pro Silviją, nuleido lango stiklą ir šūktelėjo 
ševrolė vairuotojui: 

— Tomai! Tomai! 

Vyriškis buvo daktaro klasės draugas. Pažinęs daktarą Remenzelį, 
linksmai pamojavo jam uniforminiu Vaithilo kaklaraiščiu. Tada 
mostelėjo į šalia sėdintį simpatišką sūnų ir, išdidžiai šypsodamasis, 
linkčiodamas galva, davė suprasti, jog berniuką veža į Vaithilą. 

Daktaras Remenzelis parodė į susivėlusį Elio pakaušį ir plačiai 
nusišypsojo - girdi, aš irgi. Perrėkdami vėjo ūžesį, jie sutarė kartu 
papietauti Šiaurės Marstone, „Bugienio“ viešbutyje, daugiausia 
aptarnaujančiame atvykėlius į Vaithilą. 

- Viskas, - pasakė daktaras Remenzelis Benui Barkliui, - pirmyn! 

- Žinai, - tarė Silvija, — tikrai reikėtų, kad kas nors parašytų 
seną klebetą. - Kam nors tikrai reikėtų parašyti. 

— Apie ką? - paklausė daktaras. Pastebėjo, kad Elis sėdi ant sė- 
dynės susikuprojęs. - Eli! - griežtai paliepė. - Sėdėk tiesiai! 

Tada atsisuko į Silviją. 

- Dauguma žmonių įsitikinę, kad parengiamosios mokyklos - tik 
tuščiagarbių turtuolių vaikams, - tarė Silvija, - betgi tai netiesa. 


Pervertusi prospektą, susirado citatą. 

— „Vaithilo mokykla laikosi nuostatos, - skaitė ji, - neatstumti 
berniukų vien dėl to, kad šeima neįstengia sumokėti už mokslą. 
Dėl to priėmimo komisija kasmet iš maždaug 3 000 kandidatų atren- 
ka 150 perspektyviausių berniukų, neatsižvelgdama į tai, ar jų tėvai 
išgalės sumokėti visą 2 200 dolerių mokestį už mokslą, ar ne. Tiems, 
kam reikalinga finansinė parama, jos gauna pagal poreikį. Kai kuriais 
atvejais mokykla net dengia išlaidas aprangai ir transportui.“ 

Silvija pakraipė galvą. 

— Man regis, tai puiku. Daug kas net nežino, kad Vaithile gali 
mokytis ir paprasto vairuotojo sūnus. 

- Jei jis pakankamai gabus, - pasakė jis. 

- Remenzelių dėka, - su pasididžiavimu tarė Silvija. 

- Ir daugybės kitų žmonių dėka, - pasakė daktaras. 

Silvija garsiai skaitė toliau: 

— „1799 metais Elis Remenzelis padėjo pagrindą dabartiniam 
stipendijų fondui, dovanodamas mokyklai keturiasdešimt akrų 
sklypą Bostone. Dvylika akrų iki šiol tebėra mokyklos nuosavybė, 
ir jų dabartinė vertė - trys milijonai dolerių.“ 

- Eli! - šūktelėjo daktaras. - Sėdėk tiesiai! Kas tau yra? 

Elis atsitiesė, bet tuoj pat vėl ėmė gležti lyg sniego senis pragare. 
Buvo svarbi priežastis, dėl kurios Eliui norėjosi gūžtis į kamuoliuką 
ir net mirti, išnykti. Pasakyti, kas tai per priežastis, neprisivertė. Elis 
gūžėsi, kuprojosi, nes žinojo, kad į Vaithilą jis nepriimtas. Neišlaikė 
stojamųjų egzaminų. Elio tėvai to nežinojo, kadangi, radęs pašto 
dėžutėje tą žiaurų pranešimą, Elis sudraskė jį į skutelius. 

Daktaras Remenzelis ir jo žmona nė kiek neabejojo, kad jų sūnus 
bus priimtas į Vaithilą. Kitokios galimybės jie neįsivaizdavo, todėl 
net nesidomėjo, kaip Eliui sekėsi egzaminai, ir nesistebėjo, kodėl 
nesulaukė jokio pranešimo. 

— O ką Eliui reiks daryt registruojantis? —- paklausė Silvija, kai 
juodasis rolsroisas perkirto Rodailendo sieną. 

— Nežinau, - atsakė daktaras. - Man regis, dabar tai sudėtinga 
ceremonija, reikia pildyti po keturis egzempliorius anketų, įvesti 
duomenis į perforacines korteles, žodžiu, popierizmas. Stojamie- 
ji egzaminai - irgi nauja išmonė. Mano laikais pakako paprasto 
pokalbio su direktorium. Direktorius, būdavo, pasižiūri, šio bei to 
paklausinėja ir sako: „Tinka“. 

- O ar būdavo, kad pasakydavo: „Netinka“? - paklausė Silvija. 

- Žinoma, - atsakė daktaras Remenzelis, - jei vaikas visiškai bu- 
kas ar panašiai. Reikia, kad atitiktų tam tikrus reikalavimus. Visada 
taip buvo. Afrikiečiai taip pat turi atitikti tuos pačius reikalavimus. 
Jie bus priimti ne dėl to, kad Valstybės departamentas nori palaikyti 
gerus santykius su jų tėvynėmis. Mes iškėlėm sąlygas. Tie vaikai turi 
atitikti reikalavimus. 

- Ir atitiko? - paklausė Silvija. 

— Matyt, kad atitiko, - atsakė daktaras Remenzelis. - Girdėjau, 
kad priėmė visus, o jie laikė tokį pat egzaminą kaip ir Elis. 

— Sunkus buvo egzaminas, aukseli? - paklausė Silvija. Iki tol jai 
ir į galvą neatėjo paklausti. 

— Mh, - sumykė Elis. 

- Ką sakai? - paklausė ji. 


302 


— Aha, - atsakė Elis. 

- Džiugu, kad keliami griežti reikalavimai, - pasakė ji ir susizgri- 
bo, jog nusišnekėjo. - Na taip, reikalavimai griežti, - tęsė. - Todėl ir 
mokykla tokia garsi. Todėl ir ją baigusiems gyvenime gerai klojasi. 

Silvija ėmė toliau skaitinėti prospektą. Atsivertė sulankstomą 
„Žolyno“, kaip tradiciškai buvo vadinama Vaithilo teritorija, že- 
mėlapį. Skaitė Remenzelių atminimui skirtus vietų pavadinimus: 
Senfordo Remenzelio paukščių draustinis, Džordžo Maklelano Re- 
menzelio čiuožykla, Elio Remenzelio bendrabutis, o po to perskaitė 
ketureilį žemėlapio kampe: 


Kai naktis nusileidžia 
Ant „Žolyno“ taip tyliai, 
Tai Vaithilas, jį 
Atpažįstam, nes mylim. 


- Žinai, - tarė Silvija, - kai taip skaitai, mokyklos himno žodžiai 
atrodo tokie nuvalkioti. Bet kai gieda mokyklos choras, taip gražu, 
taip gražu, net ašaras traukia. 

— M-m, - sumykė daktaras Remenzelis. 

— Ar jį sukūrė vienas iš Remenzelių? 

— Nemanau, - atsakė daktaras Remenzelis. Ir staiga prisimi- 
nė: - Ne, pala... Tai juk naujasis himnas. Jį sukūrė ne Remenzelis, 
o Tomas Hiljeris. 

- Tas, kurį pakeliui pralenkėm? 

- Tas pats, - patvirtino daktaras Remenzelis. - Tomas. Prisimenu 
ir kaip jis kūrė. 


- Sukūrė stipendininkas? - tarė Silvija. - Kaip gražu! Jis juk buvo 
stipendininkas, tiesa? 

— Jo tėvas dirbo Šiaurės Marstone paprastu automobilių me- 
chaniku. 

- Girdi, Eli, kokioje demokratiškoje mokykloje tu mokysie- 
si? — tarė Silvija. 


Po pusvalandžio Benas Barklis sustabdė limuziną priešais „Bugienį, 
netaisyklingos konstrukcijos kaimo viešbutį, dvidešimčia metų se- 
nesnį už pačią respubliką. Jis stovėjo Vaithilo „Žolyno“ pakraštyje. 
Tolumoje, anapus neliestos Senfordo Remenzelio paukščių draus- 
tinio žalumos, kyšojo mokyklos pastatų stogai ir bokšteliai. 

Beną Barklį daktaras Remenzelis išleido su automobiliu pusantros 
valandos savais reikalais, o Silviją ir Elį įsivedė į vidų, kur viskas jam 
buvo pažįstama - žemos lubos, alaviniai indai, laikrodžiai, dailūs me- 
diniai baldai, paslaugūs patarnautojai, rinktiniai valgiai ir gėrimai. 

Pastiręs iš baimės dėl to, kas jo laukia, Elis praeidamas alkūne 
užkliudė senovinį laikrodį, ir šis gailiai sudejavo. 

Silvija pasuko į tualetą. Daktaras Remenzelis su Eliu peržengė 
valgomojo slenkstį, šeimininkė pasisveikino, abu vadindama var- 
dais. Juos pasodino prie staliuko ties vieno iš trijų Jungtinių Valstijų 
prezidentais tapusių Vaithilo auklėtinių portretu. 

Valgomasis sparčiai pilnėjo. Kiekviena nauja šeima vedėsi bent po 
vieną Elio amžiaus berniuką. Dauguma berniukų vilkėjo Vaithoilo 
uniforminius švarkelius - juodus, su melsvais apvadais, su Vaithoilo 

emblema ant viršutinės kišenėlės. Tik keletas, kaip ir Elis, dar netu- 
rėjo teisės vilkėti uniformą - jie atvyko vildamiesi įstoti. 

Daktaras užsisakė martinio, tada atsisuko į sūnų: 

- Tavo mamai atrodo, kad tau čia priklauso ypatingos privilegijos. 
Tikiuosi, tu taip nemanai. 

— Nemanau, - atsakė Elis. 

— Man būtų didi gėda, - pompastiškai tarė daktaras Remenze- 
lis, - jei išgirsčiau, kad tu piktnaudžiauji Remenzelio pavarde, tartum 
Remenzeliai būtų kokie išskirtiniai. 

- Žinau, - liūdnai atsakė Elis. 

— Vadinas, išsiaiškinom, - pasakė daktaras. Daugiau neturėjo 
ko pridurti. 

Jis pasisveikino ir persimetė vienu kitu žodžiu su keletu pažįsta- 
mų, paspėliojo, kam pasieny padengtas ilgas stalas. Nusprendė, jog 
svečių sporto komandai. Grįžo Silvija, teko Eliui griežtai šnibžtelėti, 
kad, prie stalo prisiartinus damai, būtina atsistoti. 

Silvija atsinešė daug naujienų. Ilgasis stalas, pasakė ji, skirtas 
trisdešimčiai berniukų iš Afrikos. 

— Šitiek spalvotųjų šiame viešbutyje nėra pietavę nuo pat įkūri- 
mo, - pusbalsiu tarė ji. - Kaip keičiasi laikai! 

— Kad laikai greitai keičiasi, tiesa, - pasakė daktaras Remenze- 
lis. - Bet dėl čia buvojusių spalvotųjų tu apsirinki. Pro čia kadaise 
ėjo svarbus „Požeminio geležinkelio“! maršrutas. 

- Tikrai? - nusistebėjo Silvija. - Kaip įdomu! - It paukštė dairėsi 
aplink. - Čia viskas labai įdomu. Gaila tik, kad Elis be uniforminio 
švarkelio. 

Daktaras Remenzelis paraudo. 


— Jam dar nepriklauso, - pasakė jis. 

- Žinau, - pasakė Silvija. 

- Tik jau neik prašyti leidimo Eliui jau dabar apsivilkti unifor- 
ma, - pasakė daktaras. 

— Net neketinau, - kiek įsižeidusi pasakė Silvija. - Kodėl tu vis 
įsivaizduoji, kad aš galiu tau padaryti gėdą? 

- Tiek to. Atsiprašau. Nekreipk dėmesio, - pasakė daktaras 
Remenzelis. 

Silvija pralinksmėjo, uždėjo ranką Eliui ant peties ir švytinčiomis 
akimis sužiuro į valgomojo tarpdury pasirodžiusį vyriškį. 

- Štai pats brangiausias man po vyro ir sūnaus žmogus, - tarė ji. 

Taip ji apibūdino daktarą Donaldą Voreną, Vaithilo mokyklos direk- 
torių. Daktaras Vorenas, liesas, ką tik įžengęs į septintą dešimtį, tarpdury 
su viešbučio valdytoju tikrino, ar pasiruošta priimti afrikiečius. 

Čia Elis staiga pašoko ir rovė iš valgomojo - toliau nuo košmaro. 
Be ceremonijų smuko pro daktarą Voreną, nors gerai jį pažinojo, o 
šis jį pašaukė vardu. Daktaras Vorenas palydėjo jį liūdnu žvilgsniu. 

— Po velnių, - tarė daktaras Remenzelis, - kas jam užėjo? 

- Gal labai supykino? - spėjo Silvija. 

Tačiau nebeturėjo kada smulkiau aiškintis, nes daktaras Vorenas 
juos užmatė ir skubiai priėjo prie jų stalo. Elio poelgis jį aiškiai suglu- 
mino. Daktaras Vorenas pasisveikino, paklausė, ar galėtų prisėsti. 

— Žinoma, žinoma, - maloniai pakvietė daktaras Remenzelis. - 
Mums garbė. Tikrai. 

- Aš ne valgyti, - pasakė daktaras Vorenas. - Valgysiu prie ilgojo 
stalo su naujaisiais mokiniais. Norėjau šnektelėti. - Pamatė, jog stalas 
padengtas penkiems. - Ko nors laukiate? 


- Pakeliui pralenkėme Tomą Hiljerį su sūnumi, - atsakė daktaras 
Remenzelis. - Turėtų netrukus pasirodyti. 

- Tai gerai, tai gerai, - užsigalvojęs pasakė daktaras Vorenas. 

Neramiai pasimuistė, žvilgtelėjo į duris, pro kurias išmovė Elis. 

- Ar Tomo sūnus nuo rudens mokysis Vaithile? - paklausė 
daktaras Remenzelis. 

— Ką? - tarė daktaras Vorenas. - A, taip, taip. Mokysis. 

- Bus stipendininkas kaip ir tėvas? - paklausė Silvija. 

- Netaktiškas klausimas, - pastebėjo daktaras Remenzelis. 

- Labai atsiprašau, - tarė Silvija. 

- Nieko nieko, šiais laikais tai visai deramas klausimas, - atsakė 
daktaras Vorenas. - Šitokios informacijos dabar nebeslepiame. Mes 
didžiuojamės savo stipendininkais, o jiems yra dėl ko didžiuotis 
savimi. Tomo sūnus stojamuosius egzaminus išlaikė tokiais puikiais 
pažymiais, kokių dar niekas nebuvo gavęs. Mums garbė, kad jis 
mokysis pas mus. 

— O Elio pažymių mes net nežinom, - pasakė daktaras Remen- 
zelis. Pasakė linksmai, bet neturėdamas vilties, kad Elis egzaminus 
būtų išlaikęs puikiai. 

- Spėju, jis tarp stiprių vidutiniokų, - tarė Silvija. Spėjo pagal 
Elio pažymius pradinėje - nuo vidutiniškų iki labai prastų. 

Direktorius nustebo. 

- Argi aš nepranešiau, kokius pažymius jis gavo? - tarė jis. 

— Kad po egzaminų mes su jumis nebuvom susitikę, - pasakė 
daktaras Remenzelis. 

— O laiškas, kurį išsiunčiau?.. - tarė daktaras Vorenas. 

- Koks laiškas? - nesuprato daktaras Remenzelis. - Argi mes 
gavom laišką? 

— Mano laiškas, - negalėdamas patikėti, tarė daktaras Vorenas. - 
Nemaloniausias laiškas, kokį man yra tekę rašyti. 

Silvija papurtė galvą. 

— Mes negavom iš jūsų jokio laiško. 

Daktaras Vorenas bejėgiškai atsirėmė į kėdės atkaltę. 

— Aš pats išsiunčiau, - tarė jis. - Tikrai pats išsiunčiau - prieš 
pusę mėnesio. 

Daktaras Remenzelis gūžtelėjo pečiais. 

— Amerikos pašte laiškai šiaip jau nedingsta, - tarė jis, - bet 
vienas kitas, matyt, kur nors pasimeta. 

Daktaras Vorenas susiėmė rankom galvą. 

— Dieve mano... vaje, vaje... - tarė jis. - Aš ir nusistebėjau pamatęs 
Elį. Nesitikėjau, kad norės važiuoti kartu su jumis. 

— Jis važiavo ne gamtos vaizdais pasigrožėti, - pasakė daktaras 
Remenzelis. - Atvažiavo užsiregistruoti. 

— Noriu žinoti, kas buvo parašyta laiške, - tarė Silvija. 

Daktaras Vorenas pakėlė galvą, sunėrė rankas. 

— Parašyta buvo štai kas, ir tokius žodžius rašyti man buvo kaip 
niekad sunku: „Remdamasis pradinio mokslo ir stojamųjų egzaminų 
pažymiais, privalau pranešti, kad jūsų sūnus, mano geras pažįstamas 
Elis niekaip neįstengtų atlikti to, ko reikalaujama iš Vaithilo mokinių.“ - 
Daktaro Voreno balsas sustiprėjo, žvilgsnis padrąsėjo. - „Priimti Elį į 
Vaithilą, tikėtis, kad jis susidoros su Vaithilo mokomąja programa“, - 
užbaigė jis, - „būtų ir nerealu, ir negailestinga jo paties atžvilgiu.“ 

Į valgomąjį žąsele suėjo trisdešimt afrikiečių berniukų, lydimi 
dėstytojų, Valstybės departamento tarnautojų ir atitinkamų šalių 
diplomatų. 

Įėjo ir Tomas Hiljeris su sūnumi, net nenutuokiantys, koks bjaurus 
nemalonumas ištiko Remenzelius, ir linksmai, tarytum neatsidžiaug- 
dami gyvenimu, pasisveikino su Remenzeliais bei daktaru Vorenu. 

- Jei norėsit, vėliau galėsim pasikalbėti apie tai plačiau, - kildamas 
tarė daktaras Vorenas. - Dabar man reikia eiti, bet vėliau... 

Ir skubiai nuėjo. 

— Man į galvą netelpa, - tarė Silvija. - Man stačiai į galvą netelpa. 

Tomas Hiljeris su sūnumi atsisėdo. Hiljeris pažvelgė į valgiaraštį, 
patrynė delnus ir tarė: 

- Ir kas čia geresnio? Noriu valgyt. - Tada pridūrė: - Sakykit, o 
kur jūsiškis? 

— Minutei išėjo, - ramiai atsakė daktaras Remenzelis. 

- Reikia eit jo paieškot, - tarė vyrui Silvija. 

- Dar ne, vėliau, - sudraudė daktaras Remenzelis. 

- Tas laiškas, - tarė Silvija. - Elis apie jį žinojo. Jis rado ir suplėšė. 
Aišku, suplėšė! 

Ir pravirko, supratusi, kokius baisius spąstus Elis sau paspendė. 

- Šiuo metu man neįdomu, kaip pasielgė Elis, - tarė daktaras Remen- 
zelis. - Šiuo metu man įdomiau, kaip elgsis kai kurie kiti žmonės. 

— Kaip suprasti? - paklausė Silvija. 

Daktaras Remenzelis, piktas, karingai nusiteikęs, atsistojo visu 
įspūdingu stotu. 

- Labai paprastai, - tarė jis. - Noriu pažiūrėti, kaip lengvai žmo- 
nės įtikinami pakeisti nuomonę. 

— Būk geras, - tarė Silvija, mėgindama jį sulaikyti, nuraminti, - 
pirmučiausia reikia rasti Elį. 


— Pirmučiausia, - pakėlė balsą daktaras Remenzelis, - reikia, kad 
Elis būtų priimtas į Vaithilą. O tada surasim ir atsivesim čia. 

- Bet, mielasis... - pradėjo Silvija. 

- Jokių „bet“, - nukirto daktaras Remenzelis. - Čia dabar sėdi 
dauguma stebėtojų tarybos narių. Visi jie artimi mano arba mano 
tėvo bičiuliai. Jei jie daktarui Vorenui lieps Elį priimti, tai ir priims. 
Jei atsirado vietos šitiems svetimšaliams, - pasakė jis, - atsiras, po 
velnių, ir Eliui. 

Jis tuoj pat žengė prie gretimo stalo, dribo ant kėdės ir ėmė kažką 
aiškinti užkandžiaujančiam rūsčiam, didingam senam ponui. Tas 
senas ponas buvo tarybos pirmininkas. 

Silvija atsiprašė suglumusių Hiljerių ir išėjo ieškoti Elio. 

Beklausinėdama rado. Sėdėjo vienas ant suoliuko po alyvomis, 
jau sukrovusiomis pumpurus. 

Išgirdęs žvyruotu taku grikšinčius motinos žingsnius, Elis liko 
sėdėti kaip sėdėjęs, atsidavęs likimo malonei. 

— Sužinojot, - tarė jis, - ar man pačiam pasakyt? 

— Apie tave? - švelniai tarė ji. - Kad neįstojai? Daktaras Vorenas 
mums pasakė. 

- Aš suplėšiau jo laišką, - prisipažino Elis. 

— Aš tave suprantu, - pasakė ji. - Mes su tėvu per daug tave įti- 
kinėjom, kad privalai mokytis Vaithile ir kad kitaip negali būti. 

— Manjau palengvėjo, - tarė Elis. Pabandė nusišypsoti - pavyko 
nesunkiai. - Dabar, po visko, man daug lengviau. Porą kartų norėjau 
pasisakyt, bet neprisiverčiau. Nežinojau, kaip. 

- Tai aš kalta, ne tu, - pasakė ji. 

— Ką tėvas veikia? - paklausė Elis. 

Silvija taip stengėsi paguosti Elį, kad visai pamiršo, ką sumanė 
jos vyras. Dabar staiga suvokė, jog daktaras Remenzelis daro baisią 
klaidą. Ji nenorėjo, kad Elis būtų priimtas į Vaithilą, suprato, kad 
mokytis Vaithile Eliui būtų kančia. 

Jai liežuvis neapsivertė sūnui pasakyti, ką veikia jo tėvas, todėl 
tepasakė: 

- Jis tuoj ateis, sūneli. Jis viską supranta. - Paskui pridūrė: - Tu 
čia palauk, aš einu jo paieškot, ir tuoj pat ateisim. 

Bet ieškoti daktaro Remenzelio jai neprireikė. Kaip tik tuo metu 
jis išėjo iš viešbučio ir pamatė žmoną ir sūnų. Priėjo prie jų. Atrodė 
kaip apdujęs. 

— Na, ir? - tarė ji. 

— Nė vienas... nė vienas nesutiko, - prislėgtu balsu ištarė daktaras 
Remenzelis. 

- Ir labai gerai, - pasakė Silvija. - Man akmuo nuo širdies nu- 
sirito. Garbės žodis. 

— Kas nesutiko? - paklausė Elis. - Kas ir dėl ko nesutiko? 

- Tarybos nariai, - nudelbęs akis, atsakė daktaras Remenze- 
lis. - Aš jų prašiau tau padaryti išimtį - pakeisti sprendimą ir leisti 
tau lankyti mokyklą. 

Elis pašoko, akimirksniu užsiplieskęs iš gėdos, nežinodamas, ar 
tikėti, ar ne. 

— Tu, tu... ką? - riktelėjo visai nevaikiškai. - Kaip tu drįsai? — 
piktai pridūrė. 

Daktaras Remenzelis linktelėjo. 

- Ir jie taip sakė. 

- Taip negalima! - sušuko Elis. - Baisu! Kaip tu drįsai! 

— Tu teisus, - nuolankiai leidosi baramas daktaras Remenzelis. 

- Štai dabar man tikrai gėda, - pasakė Elis, ir buvo matyti, jog 
taip ir yra. „ 

Daktaras Remenzelis jautėsi toks prislėgtas, kad nesumojo, kaip 
geriau pasiteisinti. 

— Aš atsiprašau jūsų abiejų, - galiausiai tarė. - Labai negerai 
padariau. 

- Vieną kartą Remenzelis paprašė to, kas nepriklauso, - tarė Elis. 

— Benas turbūt dar neatvažiavo, - tarė daktaras Remenzelis. 
Kad Benas neatvažiavęs, ir taip buvo aišku. - Palaukim jo čia, - tarė 
jis. - Nenoriu ten grįžti. 

— Remenzelis paprašė to, kas nepriklauso, - lyg Remenzelis būtų 
kažkoks išskirtinis, - pasakė Elis. 

— Manau, kad mes... - pradėjo daktaras Remenzelis, ir nebaigtas 
sakinys pakibo ore. 

— Ką tu manai, kad mes?.. - nesuprato žmona. 

— Manau, kad mes, - pasakė daktaras Remenzelis, - čia daugiau 
nebesirodysim. 


1962 


1 „Požeminis geležinkelis“ - konspiracinis sistemos, kuria XIX a. naudojosi bėgantys iš 
JAV pietinių valstijų vergai negrai, pavadinimas. Bėglių grupių vadovai buvo vadinami 
„palydovais“, namai, kuriuose galėdavo apsistoti, - „stotimis“, ir pan. 

Mes, senimas, gimusieji tada, kai viso šito dar nebuvo, su amfibiš- 
ku - naujoviška šio žodžio prasme - būviu, matyt, iki galo taip ir 
neapsiprasim. Aš pats neretai pasiilgstu dalykų, kurie šiais laikais 
ničniekam nereikalingi. 

Pavyzdžiui, niekaip negaliu išmesti iš galvos minčių apie savo 
verslą - buvusį verslą. Juk sukau jį net trisdešimt metų, pradėjęs nuo 
nulio, o dabar įrenginiai rūdija, apauga purvais. Bet nors ir suprantu, 
kad kvaila tuo rūpintis, kartais pasiskolinu iš saugyklos kūną, apeinu 
gimtąjį miestą ir kiek pajėgdamas valau bei sutepu įrenginius. 

Žinia, įrenginiai buvo reikalingi tam, kad uždirbtum pinigų, bet 
dabar pinigų visur pilna. Tiesa, nebe tiek daug kaip seniau, nes iš 
pradžių žmonės iš to džiaugsmo ėmė pinigus mėtyt, ir vėjas juos 
nešiojo kur pakliūva. Daugelis apsukruolių prisirinko pilnus mai- 
šus ir kur nors paslėpė. Gėda prisipažinti, bet ir aš pats prisirinkau 
gerą pusę milijono ir įkišau į saugią vietą. Kartais, būdavo, išsiimu 
ir perskaičiuoju, bet tai buvo labai seniai. Dabar net nebeatsimenu, 
kur paslėpiau. 

Tačiau mano rūpestis buvusiuoju verslu - gyvi niekai, palyginti su 
tuo, kaip mano žmona Medžė rūpinasi mūsu senuoju namu. Juk tuos 
trisdešimt metų, kol aš sukau savo verslą, ji tik ir svajojo apie nuosavą 

namą. Vieną kartą ryžomės, ir še tau - tik spėjom pasistatydinti ir 
įsirengti, kai visi mūsų pažįstami tapo amfibiški. Medžė kartą per 
mėnesį nuomojasi kūną ir išvalo, išblizgina visus kambarius, nors 
dabar iš namų naudos nebent tik termitams ir pelėms - apsaugo 
nuo plaučių uždegimo. 


Kiekvieną kartą, kai man prieina eilė lįsti į kūną ir budėti saugykloje, 
įsitikinu, jog moterims apsiprasti su amfibišku būviu nepalyginamai 
sunkiau. 

Medžė kūną skolinasi daug dažniau negu aš, ir tai būdinga aps- 
kritai visoms moterims. Kad patenkintume paklausą, saugyklose 
moterų kūnų laikome trigubai daugiau negu vyrų. Neretai susidaro 
įspūdis, kad moteris stačiai negali tverti be kūno, kurį galėtų dabinti 
drabužiais, kuriuo galėtų grožėtis veidrodyje. O jau Medžė, duok 
Dieve jai sveikatos, turbūt nenurims, kol neprisimatuos aliai vieno 
kūno visose pasaulio saugyklose. 

Medžė tuo negali atsidžiaugti. Niekad netraukiu jos per dantį, nes 
dabar ji visai kitas Žmogus. Senasis jos kūnas, šviesiai tiesiai pasakysiu, 
buvo ne iš gerųjų, ir anais laikais jai dažnai gesdavo nuotaika dėl to, 
kad tokį kūną reikia tampyti. Bet ką ji, vargšė, galėjo padaryti? Visi 
turėdavo apsieiti su gimstant gautu kūnu. Bet aš ją ir tokią mylėjau. 

Na, o kai išmokom gyventi amfibiškai ir kai pastatėm saugyklas, 
sukaupėm kūnų atsargas bei leidom naudotis visuomenei, Medžė 
vos iš proto neišsikraustė. Pasiskolino varjetės pažibos dovanotą 
platininės blondinės kūną, ir jau maniau, kad iš jo nebeištrauksim. 

Nepasitikėjimą savimi jai kaip ranka nuėmė. 

Man, kaip daugumai vyrų, ne itin svarbu, kokį kūną gaunu. 
Į saugyklas buvo atrinkti tik tvirti, gražūs, sveiki kūnai, todėl man visi 
vienodai geri. Kartais, norėdami prisiminti senus laikus, mudu su Me- 
dže imam kūnus drauge, ir aš jai leidžiu išrinkti man tokį, kad derėtų 
prie josios. Įdomu, kad ji man nuolat išrenka aukštą blondiną. 

Mano senasis kūnas, kurį jinai sakosi mylėjusi trečdalį šimtmečio, 
buvo juodaplaukis, nedičkis, o į pabaigą ir pilvūzas. Esu žmogus, ir 
man skaudu buvo, kai jį, užuot atidavę į saugyklą, išmetė į atliekas. 
Geras buvo kūnas, jaukus, patogus, ne greituolis, ne gražuolis, bet 
patikimas. Tačiau paklausos tokiems kūnams nūnai, manau, nėra. 
Bent jau aš tokio skolintis nepageidauju. 

Nemaloniausią nuotykį su skolintu kūnu patyriau tada, kai mane 
įkalbėjo paimti daktaro Eliso Konigvaserio kūną. Jis yra Amfibų 
pionierių draugijos nuosavybė ir naudojamas tik kartą per metus 
Pionierių dienos paradui per Konigvaserio atradimo metines. Visi 
įtikinėjo, kad man būsianti didelė garbė įlįsti į Konigvaserio kūną 
ir vadovauti paradui. 

Aš, kvailys, ir patikėjau. 


* 


Bet kad mane dar kartą įkalbėtų lįsti į tą kailį - nieku gyvu. Įlįskit 
į tą išdėvą, ir bus aišku, kodėl Konigvaseris atrado, jog žmonės gali 
apsieiti be kūnų. Tame senajame jo kūne neįmanoma išbūti. Opos, 
galvos skausmai, artritas, plokščiapadystė... nosis kaip kablys, akys 
kaip kiaulės, o veidas kaip nudėvėtas sakvojažas. Žmogus jis buvo 

ir yra malonus kaip reta, bet anuomet, kai buvo pririštas prie to 
kūno, niekas to nežinojo, nes vengdavo prie jo prisiartinti. 

Kai pradėjom rengti Pionierių dienos paradus, kalbinom Ko- 
nigvaserį grįžti į senąjį kūną ir vadovauti paradui, bet jis - ne, ir 
baigta, todėl visada tenka pasmailinus liežuvį priprašyti to imtis kokį 
kvaišelį. Konigvaseris taip pat žygiuoja, bet kaip dvimetris kaubojus, 
galintis dviem pirštais pergnybti alaus skardinę. 

Konigvaseris šitame kūne elgiasi kaip vaikas. Gnaibytų ir gnai- 
bytų alaus skardines, ir per paradus mes visi su savo kūnais turim 
stovėti aplink jį ir žavėtis. 

Man regis, kad senais laikais jis vargu ar ką sugnybdavo. 

Niekas jam nieko nesako, juk jis - didysis Amfibizmo epochos 
pradininkas, bet kaip jis gadina kūnus! Beveik kiekvieną kartą, pasi- 
skolinęs kūną, norėdamas prieš visus pasirodyti, jį būtinai sužaloja. 
Tada kam nors tenka lįsti į chirurgo kūną ir lopyti. 

Nepamanykit, kad taip atsiliepti apie Konigvaserį nepagarbu. 
Priešingai, kad žmogus elgiasi vaikiškai - didelis komplimentas, 
nes būtent tokiems žmonėms gimsta didžios idėjos. 

Istorijos draugijos būstinėje kabo jo andainykštis portretas, ir iš 
išvaizdos matyti, kad jis ir suaugęs liko nesubrendęs - visai nesirū- 
pino gamtos jam dovanotu išgverusiu kūnu. 

Plaukai siekė pečius, kelnės su kulnų pramuštom skylėm vilkosi 
žeme, švarko apačioje tabalavo sudriskusio pamušalo girlianda. 
Pamiršdavo, kad reikia pavalgyti, per šaltį ar lietų vaikščiodavo 
pusplikis, o liga susirūpindavo tik atsidūręs ant mirties slenksčio. 
Anuomet tokius žmones vadindavom išsiblaškėliais. Dabartiniu 
supratimu jis, žinia, darėsi amfibiškas. 

Konigvaseris buvo matematikas ir gyveno iš proto. Iš kūno, kurį 
turėjo visur tampytis podraug su savo įstabiu protu, naudos jam 
buvo tiek, kiek iš krūvos metalo laužo. Kada susirgdavo ir nori 
nenori turėdavo bent kiek pasirūpinti kūnu, imdavo pompastiškai 
maždaug taip išvedžioti: 

- Vienintelis vertingas žmogaus daiktas - protas. Kodėl jis turi 
būti pririštas prie odos, kraujo, plaukų, mėsos, kaulų, gyslų maišo? 
Nenuostabu, kad žmonės nieko negali pasiekti, juk jie pasmerkti 
visą gyvenimą kęsti parazitą, kurį visą laiką reikia maitinti, saugoti 
nuo blogo oro ir mikrobų. Ir, kad ir kaip tą nesąmonę penėtum ir 
saugotum, ji vis vien nusidėvi! 

- Kam, - klausdavo, - toks daiktas reikalingas? Kas jau tokia ta 
protoplazma, kad velniškai sunkią jos naštą reikia visur kur tampytis 
su savimi? 

- Blogiausia, - sakydavo Konigvaseris, - ne tai, kad pasauly per 
daug žmonių, o kad per daug kūnų. 

Kai jam išpuvo dantys ir visus teko ištraukti, o patogaus protezo 
nesisekė gauti, jis dienoraštyje parašė: „Jei gyvoji materija gebėjo 
evoliucionuoti tiek, kad galėjo išeiti iš vandenyno, kur gyvenimo 
sąlygos buvo puikios, ji neabejotinai galėtų žengti dar vieną žingsnį 
ir išsinerti iš kūnų, kurie, kai pagalvoji, tik trukdo gyventi.“ 

Nesupraskit neteisingai, jis nebuvo davatka ir nepavydėjo tiems, 
kieno kūnai buvo geresni už jo. Jis paprasčiausiai manė, kad su 
kūnais daugiau bėdos negu naudos. 

Didelės vilties sulaukti, kad žmonės iš tiesų išsiners iš kūnų, jis 
neturėjo. Jis tik norėjo, kad taip įvyktų. Kartą apie tai įsigalvojęs 
vienmarškinis vaikščiojo po parką ir užsuko į zoologijos sodą pa- 
spoksoti, kaip šeriami liūtai. Prasidėjus lietui ir šlapdribai, pasuko 
namo, bet susidomėjo gaisrininkais, su dirbtinio kvėpavimo aparatu 
ant įlankos kranto gaivinančiais skenduolį. 

Liudininkai tvirtino, jog senukas įbridęs į vandenį ir net ne- 
mirkteldamas ėjęs tolyn, kol paniręs. Konigvaseris sakė pažvelgęs į 
nelaimėlio veidą ir supratęs, jog žmogui su tokiu veidu tik ir belieka 
nusižudyti. Pasukęs namo ir, būdamas visai netoli namų, supratęs, 
jog ten gulintis kūnas - jo paties. 


Jis spėjo grįžti į kūną kaip tik tuomet, kai gaisrininkai atstatė kvėpa- 
vimą, ir, tik norėdamas padėti savivaldybės tarnyboms, parvedė jį 
namo. Įvedė kūną į spintą, o pats išėjo, palikęs jį spintoje. 

Kūną išsiimdavo tik tada, kai reikėdavo ką nors parašyti arba 
pavartyti knygą ar kai reikėdavo jį pamaitinti, kad turėtų pakanka- 
mai energijos tiems smulkiems darbeliams atlikti. O šiaip jo kūnas 
kaip apdujęs, nejudėdamas, beveik neeikvodamas energijos sėdė- 
davo spintoje. Kažkada neseniai Konigvaseris man užsiminė, kad, 
naudodamas tą daiktą tik būtinais atvejais, per savaitę jam išlaikyti 
išleisdavęs apie dolerį. 

Bet geriausia buvo tai, kad Konigvaseriui nereikėjo miegoti, kada 
jam norėjosi miego; nereikėjo bijoti, kada jam atrodydavo, jog gali 
nukentėti; nereikėjo lakstyti po parduotuves ir ieškoti daiktų, kurių 

jis norėjo turėti. O kai jis sunegaluodavo, Konigvaseris laikydavosi 
nuo jo atokiai, kol pasitaisydavo, ir Konigvaseriui nebereikėjo leisti 
daugybės pinigų, kad jam būtų patogu. 

Periodiškai išsiimdamas kūną iš spintos rašyti, jis parengė knygą 
apie tai, kaip išeiti iš savo kūno, kurią dvidešimt trys leidyklos atmetė 
bejokių komentarų. Dvidešimt ketvirtoji pardavė du milijonus egzem- 
pliorių. Knyga pakeitė žmonių gyvenimą labiau negu ugnies, skaičių, 
raidyno, žemės ūkio ar rato išradimas. Kada kažkas Konigvaseriui 
taip pasakė, jis susiraukė - girdi, toks kuklus pagyrimas menkina jo 
knygą. Manyčiau, jis teisus. 

Laikydamasis Konigvaserio instrukcijų, beveik kiekvienas maž- 
daug per porą metų galėjo išmokti kada panorėjęs atsiskirti nuo kūno. 
Pirmiausia reikėjo įsisąmoninti, koks parazitas ir diktatorius kūnas 
esti didžiąją gyvenimo dalį, paskui - atskirti tai, ko nori ar nenori 
kūnas, nuo to, ko nori ar nenori tu pats - tavo psichika. Paskui, kai 
visą dėmesį sutelki tam, ko tu nori, ir kaip įmanoma labiau ignoruoji 
kūno poreikius, išskyrus elementarią priežiūrą, tavo psichika, suvokusi 
savo teises, tampa savarankiška. 

Taip, net nenumatydamas padarinių, elgėsi Konigvaseris, kol 
parke atsiskyrė nuo kūno ir psichika patraukė pasižiūrėti, kaip 
šeriami liūtai, o nevaldomas kūnas nubrido į įlanką. 

Galiausiai, kai psichika tampa pakankamai savarankiška, kad 
atsiskirtum nuo kūno, reikia išmokti dar vieną triuką - vedi kūną 
vienur, o psichiką staiga stumteli visai kitur. Stovint to padaryti 
kažkodėl neišeina - reikia žingsniuoti. 

Iš pradžių Medžės ir mano psichikos, atsiskyrusios nuo kūnų, 
jausdavosi nejaukiai, kaip ir pirmieji vandens gyviai, prieš milijonus 

metų išmesti į sausumą, kurie tik raitydavosi, rangydavosi ir žiop- 
čiodavo dumble. Bet laikui bėgant įgudome, nes psichika, žinia, 
prisitaiko daug greičiau negu kūnas. 


* 


Mudu su Medže atsiskirti nuo kūnų turėjom rimtą priežastį. Visi pir- 
mieji, surizikavę atsiskirti, tam turėjo rimtų priežasčių. Medžės kūnas 
sirgo, ir jo dienos jau buvo suskaičiuotos. O aš pats neturėjau jokio 
noro, jos netekęs, toliau gyvalioti. Tad mudu išstudijavom Konig- 
vaserio knygą ir pabandėm išlaisvinti Medžę iš kūno, kol dar gyvas. 
Kad vienas be kito nenuobodžiautume, atsiskyriau nuo kūno ir aš. 
Ir pačiu laiku - po pusantro mėnesio jos kūnui atėjo paskutinioji. 
Todėl mes kasmet ir žygiuojame Pionierių dienos parade. Žygiuoja 
ne bet kas - tik pirmieji penki tūkstančiai mūsų, tapusių amfibiškais. 
Mes buvom bandomieji triušiai, ar šiaip, ar taip neturintys ko prarasti, 
ir visiems įrodėm, kaip malonu ir saugu šitaip gyventi - nepalygina- 
mai saugiau negu metai po metų tęsti rizikingą egzistenciją kūne. 
Beveik visiems anksčiau ar vėliau radosi priežasčių išbandyti tokį 
būvį. Mūsų prisirinko milijonai, o galiausiai daugiau kaip milijar- 
das - nematomų, bekūnių, nepažeidžiamų ir, dievaži, pasitikinčių 
savimi, niekam nepavojingų, nieko nebijančių būtybių. 
Bekūniame būvyje visi amfibizmo pionieriai gali sutilpti ant 
adatos smaigalio. O sulindę į kūnus per Pionierių dienos paradą 
išsiskleidžiame didžiuliame plote, suryjame daugiau kaip tris tonas 
maisto, kad pakaktų energijos žygiuoti, ne vienas pasigauname 
slogą ar dar bjauresnę ligą, pykstamės, kai kieno nors kūnas nu- 

mina kitam kūnui koją, tie, kurių kūnai žygiuoja bendrose gretose, 
pavydi žygiuojantiems pačiame priekyje - visko, velniai rautų, ir 
neišvardinsi. 

Aš paradais visai nesižaviu. Kūnų kamšatyje pabunda visi 
bjauriausi instinktai, kad ir kokios puikios būtų mūsų psichikos. 
Pavyzdžiui, pernai per Pionierių dieną siaubingai kepino. Valandų 
valandas stirksant leipėjančiuose nuo karščio ir troškulio kūnuose, 
žmonėms nori nenori nelaikė nervai. 

Taigi, žodis po žodžio, ir parado vadas pagrasino: jei mano kū- 
nas dar kartą sumaišys koją, jis savo kūnu mano kūną prikuls iki 
sąmonės netekimo. Savaime aišku, jam, kaip vadui, tais metais teko 
geriausias kūnas, neskaitant Konigvaserio kaubojaus, bet aš atrėžiau, 
girdi, eik, kvaily, velniop. Jis kaip užsimos, ir aš susyk išsinėriau iš 
kūno ir net nepasidomėjau, ar jis pataikė, ar ne. Turėjo pats tempti 
mano kūną į saugyklą. 

Vos išsivadavau iš kūno - mano pyktis kaipmat išgaravo. Aš juk 
viską supratau. Būdamas kūne, tik šventasis gali ilgiau kaip keletą 
minučių išlikti malonus ar protingas arba jaustis laimingas - nebent 
tik protarpiais ir labai neilgai. Kiek teko sutikti amfibų, visi - kol 
be kūno - malonūs, linksmi, įdomūs pašnekovai. Ir neteko sutikti 
tokio, kuris nesugižtų, įlindęs į kūną. 

Vos įlįsk į kūną, ir viršų paima chemija - visokios liaukos ver- 
čia jaudintis, norėti muštis ar valgyti, širsti ar mylėti - na, tiesiog 
nežinia, kas dar gali užeiti. 

Štai kodėl aš nepykstu ant priešų - žmonių, nusistačiusių prieš 
amfibus. Jie niekad nepalieka kūnų ir net nebando to išmokti. Be 
to, jie nori, kad ir kiti to nedarytų ir kad amfibai grįžtų į kūnus ir 
iš jų nebeišlįstų. 

Po mano apsižodžiavimo su parado vadu Medžė, išgirdusi, kas 
atsitiko, taip pat pametė savo kūną moterų kolonoje. Ir mudu abu 
iš to didelio džiaugsmo, kad atsikratėm kūnų ir parado, patraukėm 
pasižiūrėti priešų. 

Manęs į juos spoksoti visai nevilioja. Medžei įdomu pasižiūrėti, 
ką dėvi moterys. Būdamos visą laiką su kūnais, priešų moterys 
drabužių, šukuosenų ir makiažo madas keičia daug dažniau negu 
mes moterų kūnų saugyklose. 

Manęs mados nedomina, o ir visa, ką gali matyti bei girdėti priešų 
teritorijoje, - tokia nuobodybė, kad ir gipso statula ten ilgai neištvertų. 

Populiariausia priešų kalbų tema - senovinis dauginimosi būdas, 
kuris, palyginti su amfibų metodu, toks jau varginantis, juokingas, 
nepatogus, kad trūksta žodžių. Jei ne apie dauginimąsi, tai apie mais- 
tą, cheminius junginius, kuriuos jie saujomis kemša į savo kūnus. 
Arba apie nuogąstavimus, kuriuos seniau vadindavom politika, - 
įdarbinimo politiką, socialinę politiką, valstybinę politiką. 

Priešai mūsų nekenčia už tai, kad galime kada panorėję juos slap- 
čia stebėti, o jie mūsų, jeigu be kūno, niekad negali matyti. Panašu, 
kad jie mūsų mirtinai bijo, nors bijoti amfibų tokia pat nesąmonė, 
kaip bijoti saulėtekio. Mums nieko nereikia, tegu jie valdo visą pa- 
saulį, išskyrus kūnų saugyklas. Bet jie buriasi į krūvas, tarytum mes 

bet kurią akimirką galime ūbaudami smigti iš dangaus ir padaryti 
jiems kažką baisaus. 

Jie visur prikaišiojo prietaisų amfibams aptikti. Tie griozdai nė 
supuvusio skatiko neverti, bet su jais priešams ramiau - sakytum, 
jiems grasina galingos pajėgos, bet jie nepanikuoja, o imasi svarių, 
apgalvotų priemonių. Technika... Jie nuolat vieni kitus drąsina, kiek 
visokios technikos turį, kai mes nieko tokio neturime. Jei technika 
reiškia ginklus, tai jie visiškai teisūs. 


* 


Sakyčiau, tarp jų ir mūsų - karo stovis. Tačiau mes nesiimame jokių 
veiksmų, tik stengiamės laikyti paslaptyje paradų bei kūnų saugyklų 
vietas, o kai priešai surengia antskrydį ar iššauna raketą ar dar ką, 
sprunkam iš kūnų, ir viskas. 

Priešai dėl to dar labiau niršta, nes antskrydžiai ir raketos nepigiai 
atsieina, o sprogdinti niekam nenaudingus daiktus - vadinasi, leisti 
pavėjui mokesčių mokėtojų pinigus. Mes visada žinom, ką, kada ir 
kur jie ketina daryti, taigi apsisaugoti nuo jų - vienas juokas. 

Bet jie anaiptol ne kvailiai, turint omeny, kad jiems reikia ne tik 
mąstyti, bet ir kūnais rūpintis, tad, traukdamas į juos pažiopsoti, visada 
būnu atsargus. Todėl ir tada, kai mudu su Medže vidury lauko pamatėm 
saugyklą, buvau besprunkąs. Pastaruoju metu su niekuo nebuvom 
kalbėjęsi apie priešų ketinimus, o saugykla atrodė baisiai įtartinai. 

Medžė, pabuvojusi varjetės pažibos kailyje, buvo nusiteikusi 
optimistiškai. Ji nusprendė, jog saugykla - aiškus įrodymas, kad 
priešai praregėjo ir patys rengiasi tapti amfibais. 

Ką gi, galėjo būti ir taip. Saugykla naujutėlaitė, aprūpinta kūnais, 
atidaryta, neprikibsi. Apsukom aplink ją keletą ratų, ir Medžės ratai 
vis siaurėjo ir siaurėjo, mat, jai baisiai rūpėjo iš arčiau pasižiūrėti, 
kas gero siūloma moterų skyriuje. 

— Maunam iš čia, - sakau. 

— Aš tik pasižiūrėti, - sako Medžė. - Nieko bloga neatsitiks, kad 
pasižiūrėsiu. 

Bet vos pamačiusi, kas eksponuojama pagrindinėje vitrinoje, ji 
pamiršo ir kur esanti, ir kaip čia patekusi. 

Tokio stulbinančio grožio moters kūno nebuvau matęs - aukš- 
taūgė, dieviškos figūros. Ir tai dar ne viskas. Kūno oda buvo vario 
spalvos, plaukai ir nagai žalsvai gelsvi, vakarinė suknia auksinio 
brokato. Greta - milžino blondino kūnas su melsva feldmaršalo 
uniforma su raudonais antsiuvais, nusagstyta medaliais. 

Tikriausiai priešai užpuolė kokią nors atokesnę saugyklą, išvogė 
kūnus, vata padailino figūras, išdažė ir išpuošė gražiais drabužiais. 

— Medže, grįžk! - sušukau. 

Gražuolė sujudėjo. Sukaukė sirena, ir iš slėptuvių pasipylę karei- 
viai puolė sulaikyti kūno su Medže. 

Saugykla buvo amfibams paspęsti spąstai! 

Medžę suviliojusio kūno kojos buvo surištos, todėl Medžė nega- 
lėjo žengti išsivadavimui būtinų kelių žingsnių. 

Kareiviai triumfuodami nusitempė ją kaip karo belaisvę. Norė- 
damas jai padėti, įsigavau į vienintelį prieinamą kūną - puošnųjį 
feldmaršalą. Atsidūrėme beviltiškoje padėtyje, kadangi ir feldmar- 
šalas buvo prievilas su iš anksto surištom kojom. Kareiviai nutempė 
mane paskui Medžę. 

Pasipūtėlis jaunas majoras, kareivių vyresnysis, žengė kelkraščiu 
iš pasididžiavimo net pasistrykčiodamas. Jam pirmajam pavyko 
sugauti amfibus, 0, priešų supratimu, tai buvo tikras žygdarbis. 
Jie daug metų kovojo su mumis, prikaitė dievažin kiek milijonų dole- 
rių, bet skaitytis su jais amfibus privertė tik po to, kai sučiupo mus. 

Pasiekėme miestą. Žmonės, išlindę pro langus, mojavo vėliavo- 
mis, pasitikdami kareivius valiavimais, o mudu su Medže švilpimu. 
Tai buvo žmonės, nenorintys tapti amfibiškais, manantys, kad būti 
amfibiškam - kažkas baisaus, - žmonės įvairių rasių, tautybių, stori, 
ploni, dideli, maži, susivieniję kovoti su amfibais. 

Paaiškėjo, kad mudviem su Medže teks stoti prieš teismą. Praleidę 
naktį kalėjime surištom rankom ir kojom, buvom nutempti į teismo 
salę, kur iš visų kampų į mus spoksojo televizijos kamerų akys. 

Mudu su Medže buvom visiškai nusikamavę, nes nežinia kada 
buvom taip ilgai įstrigę kūnuose. Kalėjime, kai reikėjo prieš teismą 
kaip niekad daug galvoti, kūnams nedavė ramybės alkis, be to, nie- 
ko negalėjom padaryti, kad būtų patogu gulėti ant gultų, ir, žinia, 
kūnams reikia aštuonių valandų išsimiegoti. 

Buvome kaltinami dezertyravimu, už kurį pagal priešų įstatymus 
grėsė mirties bausmė. Priešų supratimu, amfibai - bailiai, sprukę iš 
savo kūnų tada, kai reikėjo, kad kūnai drąsiai ir vaisingai darbuotųsi 
žmonijos labui. 

Vilties, kad būsim išteisinti, neturėjom. Juk šis procesas buvo 
surengtas tik tam, kad eilinį kartą patrimituotų, kokie teisūs jie ir 
kokie neteisūs mes. Salė buvo pilnut pilnutėlė aukšto rango kariškių 
rūsčiais, bebaimiais, tauriais veidais. 


— Pone Amfibe, - tarė prokuroras, - esate, manau, tokio amžiaus, 
kad prisimenate, kaip visi žmonės turėjo taikytis prie gyvenimo 
kūnišku pavidalu, dirbti ir kovoti už savo įsitikinimus? 

- Aš prisimenu, kaip kūnai nuolat veldavosi į kautynes ir niekas 
nežinodavo, nei kodėl, nei kaip joms padaryti galą, - mandagiai 
atsakiau. - O dėl įsitikinimų, tai visi, kaip vienas, buvo įsitikinę, 
kad kautis yra blogai. 

— Ką pasakytumėte apie kareivį, kuris pabėga iš ugnies linijos? - 
paklausė jis. 

— Kad jis apkvaitęs iš baimės. 

- Vadinasi, pasitarnavo tam, kad būtų pralaimėtas mūšis? 

- Kas be ko. - Čia mūsų nuomonės sutapo. 

- O ar ne taip pat pasielgė amfibai, išduodami žmoniją, pabėg- 
dami iš gyvenimo kovos lauko? 

- Ne visai suprantu, apie kokį pabėgimą jūs kalbate. Dauguma 
mūsų tebesame gyvi, - atsakiau. 


* 


Tai tiesa. Mirties mes neįveikėm, ir nežinau, ar to norėjom, bet gyveni- 
mo trukmę, palyginti su gyvenimu kūne, tikrai smarkiai pailginom. 
- Jūs pabėgote nuo savo pareigos! - pasakė jis. 
- Kaip ir jūs, pone, bėgtumėte iš degančio namo, - pasakiau aš. 
- Palikdami kitus kovoti vienus! 
- Jie visi gali pasitraukti taip pat, kaip mes - durys atviros. Galite 
pasitraukti bet kurią minutę. Reikia tik aiškiai žinoti, ko reikia jums 
ir ko - jūsų kūnui, ir sutelkti visą... 

Teisėjas puolė daužyti plaktuku taip, kad, maniau, sutrupės. 
Juk jie sudegino visus, kiek įstengė rasti, Konigvaserio knygos eg- 
zempliorius, o aš čia per visus televizijos kanalus skaitau paskaitą, 
kaip ištrūkti iš kūno. 

- Jei būtų jūsų, amfibų, valia, - tarė prokuroras, - visi spjautų į savo 
pareigas, ir nebeliktų mums įprastos gyvenimo sanklodos ir pažangos. 

— Aišku, - sutikau. - Tai ir yra esmė. 

- Ir žmonės nebesidarbuotų, siekdami įgyvendinti savo tiks- 
lus? - neatlyžo jis. 

- Anais laikais turėjau bičiulį, kuris septyniolika metų gamykloje 
gręžiojo skylutes tokiuose kvadratiniuose, kaip ten jie vadinasi, bet 
taip ir nesužinojo, kam to reikia. Kitas pažįstamas augino vynuoges 
ir tiekė stiklo fabrikui, bet ne maistui; kam fabrikui reikėjo vynuogių, 
jis irgi nesužinojo. Kai pagalvoju apie tokius dalykus, šlykštu daro- 
si - aišku, dabar, kada esu su kūnu, - o kai prisimenu, kokiu darbu 
aš pats užsidirbdavau pragyvenimui, darosi dar šlykščiau. 

— Vadinasi, jūs niekinate žmones ir visa, ką jie daro, - pasakė jis. 

- Žmones aš myliu - ir net labiau negu seniau. Man tik apmaudu, 
kad žmonės priversti dėti tiek pastangų kūnų priežiūrai. Tapkite 
amfibu ir pamatysit, kokie laimingi žmonės tada, kai jiems nereikia 
rūpintis, kuo papenėti kūną arba kaip jo neperšaldyti žiemą, arba 
kas bus, kai jis nusidėvės. 

— Vadinasi, nebėra nei siekių, nei žmogaus didybės! 

— Na, kaip čia pasakius, - atrėmiau. - Pas mus yra ir labai didžių 
žmonių. Bet jie būtų didūs ar su kūnais, ar be. Ko tikrai nėra - tai 
baimės. - Įsispitrinau į artimiausios televizijos kameros objekty- 
vą. - Štai koks pats nuostabiausias dalykas - žmonės gyvena nieko 


nesibaimindami. 

Vėl trinktelėjo teisėjo plaktukas, ir kariškiai ėmė šūkauti, kad 
užgožtų mano balsą. Televizininkai išjungė kameras, visi žiūro- 
vai buvo išprašyti lauk, liko tik patys didieji tūzai. Supratau, kad 
užmyniau ant voties. Televizijos žiūrovams dabar beliko klausytis 
vargonų muzikos. 

Kai sąmyšis aprimo, teisėjas paskelbė, kad teismas baigtas ir kad 
mudu su Medže, kaip dezertyrai, pripažinti kalti. 


* 


Padėties pabloginti buvo nebeįmanoma, todėl daviau atkirtį. 

— Nevykėliai jūs, dabar aš jus suprantu, - tariau. - Be baimės 
jūs - nė žingsnio. Jūs tik tai ir temokate - ir patys bijotės, ir kitus 
bauginate tam, kad jūsų klausytų. Vienintelis jūsų džiaugsmas - 
žiūrėti, kaip žmonės dreba iš baimės, kad ko nepadarytumėte jų 
kūnams ar jų neatimtumėte. 

Ir Medžė įkišo savo trigrašį: 

— Tik baugindami jūs atkreipiate į save dėmesį. 

— Teismo įžeidimas! - suriko teisėjas. 

— O bauginti žmones jūs galite tik neleisdami jiems atsikratyti 
kūnų, - pridėjau aš. 

Kareiviai čiupo mudu su Medže ir ėmė tempti iš teismo salės. 

- Jūs pradedate karą! - surikau. 

Visi sustingo, stojo mirtina tyla. 

- Mes ir taip kariaujam, - įsitempęs tarė vienas generolas. 

— Mes - ne, - atsakiau, - bet kariausim, jei jūs tuojau pat neiš- 
laisvinsit manęs ir Medžės. 


Iš feldmaršalo lūpų mano žodžiai nuskambėjo rūsčiai ir įtiki- 
namai. 

- Jūs juk neturite ginklų, - tarė teisėjas, - jokios technikos. Be 
kūnų amfibai yra niekas. 

- Skaičiuoju iki dešimties, ir jei mūsų nepaleisit, - tariau 
jam, - amfibai okupuos visos jūsų gaujos kūnus, nuves iki artimiau- 
sios uolos ir nušokdins į prarają. Pastatas apsuptas. 

Be abejo, blefavau. Viename kūne negali būti dviejų asmenybių, 
tačiau priešai tuo nebuvo tvirtai įsitikinę. 

— Vienas! Du! Trys! 

Generolas nurijo seilę, išbalo ir nežymiai mostelėjo ranka. 

- Atriškit juos, - išlemeno. 

Kareiviai, taip pat persigandę, kaipmat šoko vykdyti įsakymo. 
Medžė ir aš buvom išlaisvinti. 

Žengiau pora žingsnių, dvasią nukreipiau kitur, ir gražuolis feld- 
maršalas, žvangėdamas medaliais, it stovimas laikrodis nusirito 
laiptais. 

Pajutau, kad Medžės prie manęs nėra. Ji užtruko tame kūne su 
vario spalvos oda ir žalsvai gelsvais plaukais ir nagais. 

— Be to, - išgirdau ją sakant, - atlygindami už mums padarytą 
skriaudą, malonėkite ne vėliau kaip ateinantį pirmadienį šį kūną 
nepažeistą pristatyti į Niujorką mano adresu. 

— Bus padaryta, ponia, - pasakė teisėjas. 


* 


Kai grįžom namo, Pionierių dienos paradas buvo pasibaigęs, ir 
dalyviai būriavosi prie vietinės saugyklos, parado vadas išsinėrė iš 
kūno ir atsiprašė manęs dėl savo elgesio. 

— Niekis, Herbai, - pasakiau, - nereikia atsiprašinėti. Tu buvai 
kitas žmogus. Per paradą buvai su kūnu. 

Būti amfibiškam puiku ne tik dėl to, kad nepažįstame baimės, 
bet ir dėl to, kad žmonės atleidžia visas kvailystes, kurių prikreti, 
būdamas kūne. 

Kas be ko, yra ir minusų, bet kur jų nebūna? Kad išlaikytume sau- 
gyklas, aprūpintume visuomeninius kūnus maistu, ir mums kartais 
tenka dirbti. Bet tai menka bėda, o didieji trūkumai, kuriais kai kas, 
girdžiu, nusiskundžia, - visai ne trūkumai, o senoviška mąstysena 
žmonių, nepaliaujančių jaudintis dėl to, dėl ko jaudindavosi prieš 
pereidami į amfibišką būvį. 

Kaip sakiau, senimas, ko gera, niekad su juo gerai neapsipras. 
Pavyzdžiui, man neretai užeina liūdnos mintys apie tai, kas ištiko 
manąjį mokamų tualetų verslą, kuriam atidaviau trisdešimt metų. 

O jauniklių tokios praeities atgyvenos nejaudina. Jiems net 
nelabai rūpi, kad kas neatsitiktų mūsų saugykloms, ne taip, kaip 
senimui. 

Spėju, bene toks bus naujas evoliucijos etapas - žmonės negrįžta- 
mai atsiskirs nuo kūnų, kaip tos pirmosios amfibijos, kurios išropojo 
iš dumblo į saulėkaitą ir niekad nebegrįžo į jūrą. 

Rytas, pusė aštuonių. Moliu aplipusios mašinos krypuodamos, džergž- 
damos ardė kalvą už restorano, o sunkvežimiai vežė žemes. Restorane 
ant lentynų džingsėjo indai. Staliukai drebėjo, ir geraširdis storulis 
Žmona buvo išvažiavusi pas gimines. Turėjo rūpintis savimi pats. 

Geraširdis keturiasdešimtmetis storulis, Džordžas M. Helmho- 
Icas, buvo Linkolno vidurinės mokyklos Muzikos katedros vedėjas 
bei orkestro vadovas. Likimas jam buvo palankus. Kiekvienais metais 
atgydavo ta pati didelė jo svajonė. Jis svajodavo vadovauti orkestrui, 
už kurį puikesnio pasaulis nebūtų matęs. Ir svajonė kiekvienais 
metais išsipildydavo. 

Išsipildydavo todėl, kad Helmholcas buvo įsitikinęs, jog gražesnės 
svajonės negali būti. Tokio geležinio įsitikinimo paveikti, „Kivanio', 
„Rotary“ ir „Liūtų“ klubų nariai pirkdavo orkestrui uniformas, 
kainuojančias dvigubai daugiau negu jų geriausi kostiumai, mokyk- 
los vadovybė Helmholcui leido nepaisyti išlaidų limito, perkant 
brangų rekvizitą, o orkestrantai nerdavosi iš kailio. Negabiuosius 
Helmholcas skatino bent jau nebijoti. 

Helmholcui gyvenime viskas sekėsi, išskyrus finansinius reikalus. 
Šioje srityje jis, didžiosios svajonės užvaldytas, buvo visiškai žalias. 

Prieš dešimt metų kalvą už restorano pardavė restorano savininkui 
Bertui Kvinui už tūkstantį dolerių. Dabar net ir pačiam Helmholcui 
buvo aišku, kad jis prigautas. 

Kvinas prisėdo prie orkestro vadovo. Buvo viengungis, nedidu- 
kas, juodbruvis, be humoro jausmo. Ne itin sveikatingas. Amžinai 
neišsimiegojęs, persidirbęs, neprisiverčiantis maloniai nusišypsoti. 
Nuotaikos būdavo dvejopos: arba įtarus, dejuoklis, arba pasipūtęs, 
pagyrūnas. Pirmoji nuotaika užeidavo jam netekus pinigų. Antro- 
ji - uždirbus. 

Atsisėdo prie Helmholco, nusiteikęs arogantiškai, pagyrūniškai. 
Čiulpsėdamas dantų krapštuką, ėmė dėstyti savo viziją. 

— Įdomu, kiek akių iki manęs matė šitą kalvą? - sakė Kvi- 
nas. - Faktas, kad tūkstančių tūkstančiai, bet niekas neįžvelgė to, 
ką įžvelgiau aš. Na, kiek akių? 

— Mažiausiai dvi - mano, - atsakė Helmholcas. 

Jam kalva asocijavosi su dusuliu, kopiant į šlaitą, nemokamomis 
gervuogėmis, mokesčiais, orkestro piknikais. 

- Šita kalva, tėvo palikimas, jums buvo gyva rakštis, - tarė Kvi- 
nas. - Nusprendėt įpiršti man ir pasipelnyti. 

— Visai neturėjau tikslo pasipelnyti, - paprieštaravo Helmhol- 
cas. - Dievas mato, mokėjot visai nebrangiai. 

- Jūs tik dabar taip pragydot, - piktdžiugiškai tarė Kvinas. - Taip, 
Helmholcai, jūs tik dabar taip pragydot. Dabar ir jūs matot, kad 
prekybos rajonas plečiasi. Dabar ir jūs matot tai, ką įžvelgiau aš. 

— Matau, - atsakė Helmholcas. - Tik šaukštai jau popiet. 

Jis apsižvalgė, norėdamas pakeisti pokalbio temą, ir netoliese pa- 
matė penkiolikmetį vaikinuką, su plaušine šluota valantį grindis. 


Buvo nedidukas, bet sprando ir rankų raumenys - kieti, diržin- 
gi. Dar vaikiškų veido bruožų, bet stabtelėjęs atsikvėpti, pirštais su 
viltimi perbraukė per šilkinius paausių ir panosės gyvaplaukius. 
Plaušinę šluotą stumdė negalvodamas, kaip robotas, tačiau steng- 
damasis neapsitaškyti pamuilėmis juodų batų. 

- Įsigiju aš šitą kalvą ir ką darau? - tęsė Kvinas. - Likviduoju, 
o tai tas pat, kas išgriauti užtvanką. Staiga visiems parūps ten, kur 
būta kalvos, statydintis parduotuves. 

— Mhu, - numykė Helmholcas. 

Jis maloniai šyptelėjo vaikinukui. Pastarojo veide nė raumenėlis 
nekrustelėjo. 

— Kiekvienam savo, - tarė Kvinas. - Jums - muzika, man - 
įžvalgumas. - Ir nusišypsojo, kadangi abiem buvo visiškai aišku, 
kas užčiuopė aukso gyslą. - Jei mąstyti, tai su užmoju! - tęsė Kvi- 
nas. - Jei svajoti, tai su užmoju! Štai ką reiškia būti įžvalgiam. Būti 
akylesniam už kitus. 

— Kas tas berniukas? - tarė Helmholcas. - Mokykloj matytas, 
bet vardo nežinau. 

Kvinas niūriai nusijuokė. 

— Ožiukas Bilis? Smogikas? Rudolfas Valentinas? Mitruolis Gor- 
donas? - Tada pašaukė vaikinuką: - Ei, Džimai! Ateik čia. 

Helmholcas apstulbo - vaikinuko akys buvo bejausmės it žuvies. 

— Mano svainio sūnus iš pirmosios santuokos, - pasakė Kvinas. — 
Pavardė Džimas Doninis, jis iš Čikagos pietinio rajono ir labai kietas. 

Džimas Doninis dar tvirčiau sugniaužė šluotos kotą. 

- Labai malonu, - tarė Helmholcas. 

- Labas, - abejingai burbtelėjo Džimas. 


- Dabar gyvena pas mane, - pasakė Kvinas. - Dabar jis mano 
vaikas. 

— Gal pavėžėti į mokyklą, Džimai? 

— Aha, būtų gerai, - pasakė Kvinas. - Matysim, koks jis jums 
pasirodys. Su manim nesišneka. - Pasisuko į Džimą. - Eik, vaikeli, 
nusiprausk, nusiskusk. 

Džimas išsliūkino it robotas. 

— Kur jo tėvai? 

— Motina mirusi. Tėvas vedė mano seserį, pametė ir dar vaiką 
užkrovė jai ant galvos. Paskui teismas prikibo, kad negerai auklėjanti, 
ir atidavė į globos namus. Paskui nusprendė suvis išsiųsti iš Čika- 
gos, na ir užkrovė man ant galvos. - Jis palingavo galvą. - Įdomus 
dalykas - gyvenimas, Helmholcai. 

- Kartais nelabai, - atsakė Helmholcas. Atstūmė į šalį kiaušinienę. 

- Sakytum, kitos veislės žmogus, - stebėdamasis tarė Kvinas. — 
Visai ne toks, kaip vietiniai vaikai. Tie batai, juoda striukė... ir 
nešneka. Su kitais vaikais nesueina. Nesimoko. Man regis, kad nei 
skaityt, nei rašyt nelabai moka. 

- O muziką jis mėgsta? Paišybą? Gyvūnus? - paklausė Helmhol- 
cas. - Ką nors kolekcionuoja? 

- Žinot, ką jis mėgsta? - atsakė Kvinas. - Šveist tuos savo batus - įlis 
kur į kampą ir šveičia šveičia. O laimės viršūnė tai, kai užsidaro vienas, 
prisikloja ant grindų komiksų, šveičia batus ir žiūri televizorių. - Krei- 
vai šyptelėjo. - Taip, turi ir kolekciją. Atėmiau ir išmečiau į upę. 

- Išmetėt į upę? - nusistebėjo Helmholcas. 

— Išmečiau, - patvirtino Kvinas. - Aštuonis peilius - kai kurių 
geležtės sprindžio ilgumo. 


Helmholcas pablyško. 

— Mat kaip. - Pajuto šiurpstant pakaušį. - Mūsų mokykloj tai 
nauja problema. Net nežinau, ką pasakyti. - Tarsi rinkdamas išblaš- 
kytas mintis, subraukė į dailią krūvelę pabertą druską. - Tai kaip ir 
liga, ką? Taip reikėtų suprast? 

- Liga? - Kvinas tvojo kumščiu į stalą. - Kurgi ne! - Pastukseno 
sau į krūtinę. - Bet daktaras Kvinas turi puikių vaistų. 

- Kokių? - paklausė Helmholcas. 

- Joks jis ne vargšas ligoniukas, - niūriai tarė Kvinas. - Prisiklausė 
tokių užuojautų iš socialinių darbuotojų, nepilnamečių bylų tyrėjų 
ir dar dievažin iš ko. Šiukšlė jis, daugiau nieko. Spausiu tol, kol arba 
pasitaisys, arba sės cypėn iki gyvos galvos. Arba - arba. 

— Supratau, - pasakė Helmholcas. 


— Muzikos klausytis mėgsti? - linksmai paklausė Helmholcas Džimą, 
jiedviem važiuojant į mokyklą. 

Džimas neatsiliepė. Glostinėjosi ūselius ir žandenas, kuriuos 
paliko neskustus. 

— Niekad ritmingai nebarbeni pirštais ar nestukseni koja? - klau- 
sinėjo Helmholcas. Pastebėjo, kad Džimo batai papuošti tik žvangėti 
skirtomis grandinėlėmis. 

Džimas nuobodžiaudamas atsiduso. 

— Gal švilpauji? - tęsė Helmholcas. - Jei ką nors tokio darai, 
vadinasi, turi raktą į visiškai naują, nuostabiausią pasaulį. 

Džimas paniekinamai prunkštelėjo. 


- Štai! - tarė Helmholcas. - Pademonstravai pagrindinį varinių 
pučiamųjų instrumentų veikimo principą. Bet kurio jų dieviškas 
garsas išgaunamas pirmiausia orą išpučiant pro lūpas. 

Džimas pasikreipė, net sugirgždėjo Helmholco senutėlio automobi- 
lio sėdynės spyruoklės. Helmholcas, tai palaikęs susidomėjimo ženklu, 
su draugiška šypsena pažvelgė į vaikinuką. Tačiau Džimas pasikreipė 
tam, kad iš vidinės ankštos striukės kišenės išsiimtų cigaretę. 

Nuliūdintas Helmholcas nutilo ir nebekalbėjo. Tik privažiavęs 
mokyklą ir įsukęs į mokytojų automobilių stovėjimo aikštelę, su- 
galvojo, ką pasakyti. 

— Kartais, - tarė Helmholcas, - pasijuntu toks vienišas, viskuo 
pasišlykštėjęs, kad nėr kur dėtis. Rodos, kad galėčiau spjauti ir pri- 
krėsti visokių kvailysčių - net jeigu paskui man atsirūgtų. 

Džimas meistriškai išpūtė dūmų žiedą. 

- Ir tada! - Helmholcas spragtelėjo pirštais ir spustelėjo klakso- 
ną. - Ir tada, Džimai, aš prisimenu, kad yra pasaulio kampelis, tegu 
ir mažytis, kur galiu tvarkytis kaip noriu! Galiu ten pasitraukti ir 
džiaugtis, kol vėl pasijusiu atsigavęs ir laimingas. 

— Gerai jums, - tarė Džimas ir nusižiovavo. 

- Tikrai, kad gerai, - pasakė Helmholcas. - Tas kampelis - oras 
aplink mano orkestrą. Galiu jį pripildyti muzikos. Ponas Byleris, 
zoologas, turi drugius. Ponas Trautmanas, fizikas, - švytuoklę ir 
kamertoną. Svarbiausia mūsų, mokytojų, pareiga - rūpintis, kad 
kiekvienas gyvenime turėtų tokį savo kampelį. Aš... 

Automobilio durelės atsidarė, trinktelėjo, ir Džimas nuėjo. Helm- 
holcas užgesino Džimo nuorūką ir pakasė aikštelėje po žvyru. 

Pirmoji Helmholco pamoka tą rytą buvo su pradedančiaisiais, 
C grupės, orkestrantais, kurie kiek sugebėdami bumbsėjo, ūbavo ir 
tūtavo, prieš save regėdami ilgą, ilgą ilgą kelią per B grupę į A grupę, 
Linkolno vidurinės mokyklos orkestrą, puikiausią orkestrą pasauly. 

Helmholcas užlipo ant pakylos ir iškėlė lazdelę. 

- Jūs sugebat daugiau negu jums atrodo, - tarė jis. - Viens... du... 
trys... - Ir mostelėjo lazdele. 

C grupė leidosi į grožio paiešką - it surūdijęs manevrinis gar- 
vežys su sulipusiais vožtuvais, užsikimšusiais cilindrais, kiaurais 
atvamzdžiais, neteptais guoliais. 

Valandai praėjus, Helmholcas tebesišypsojo, nes galvoje girdėjo 
muziką tokią, kokia ji kada nors taps. Jam džiūvo gerklė, nes visą 
tą valandą pradainavo su orkestru. Išėjo į koridorių atsigerti iš 
fontanėlio. 

Gerdamas išgirdo žvangčiojant grandinėles. Pakėlęs akis, prieš 
save išvydo Džimą Doninį. Mokinių upeliai tekėjo iš klasės į klasę, 
sukosi draugiškais verpetais, tekėjo toliau. Džimas buvo vienas. Susto- 
jojis ne su kuo nors pasisveikinti, o su kelnių klešne pablizginti batų. 
Atrodė panašus į melodramos šnipą, nieko nepasiilgstantį, nieko 
nemėgstantį, tik laukiantį dienos, kai viskas versis aukštyn kojom. 

- Sveikas, Džimai, - tarė Helmholcas. - Žinai, kaip tik apie tave 
galvojau. Mokykloje yra daug užklasinių klubų ir komandų. Ten 
galima užmegzti daug pažinčių. 

Džimas įdėmiai nužvelgė Helmholcą nuo galvos iki kojų. 

— O galaš nenoriu megzti pažinčių, - pasakė jis. - Nepagalvojot 
apie tai? 307 


Tvirtai statydamas kojas, kad žvangėtų grandinėlės, nuėjo šalin. 

Grįžęs ant pakylos repetuoti su B grupe, Helmholcas rado kvie- 
timą į skubų fakulteto mokytojų posėdį. 

Posėdyje buvo svarstomas vandališkas poelgis. 

Kažkas įsilaužė į mokyklą ir nusiaubė pono Kreino, Anglų kalbos 
ir literatūros katedros vedėjo, kabinetą. Vargšo Kreino turtas - kny- 
gos, diplomai, Anglijos vietovių nuotraukos, vienuolika pradėtų 
romanų - buvo suplėšyta, suglamžyta, sumaišyta, suversta, sutrypta, 
sulaistyta rašalu. 

Helmholcui pykino širdį. Negalėjo patikėti, kad taip atsitiko. Ne- 
drįso net galvoti. Patikėti privertė sapnas. Helmholcui prisisapnavo 
vaikėzas: dantys - barakudos, nagai - kabliai. Pabaisa įlindo pro 
mokyklos langą į orkestro repeticijų kambarį, nudribo ant grindų. 
Pabaisa nagais į skutelius draskė didžiausio visoje valstijoje būgno 
odą. Helmholcas atsibudo ne savo balsu rėkdamas. Beliko rengtis 
ir važiuoti į mokyklą. 

orkestro repeticijų kambaryje glosto būgno odą, varto būgną ant 
pastovo, įjungia, išjungia, įjungia, išjungia vidaus apšvietimą. 
Būgnas buvo sveikutėlis. Naktinis sargas išėjo apeiti mokyklos. 

Sveikas buvo visas orkestro turtas. Laimingas it šykštuolis, skai- 
čiuojantis savo pinigus, Helmholcas išglostė visus iki vieno ins- 
trumentus. Paskui ėmė šveisti didžiąsias žygio dūdas. Šveisdamas 
girdėjo, kaip jos griaudėja, matė, kaip blykčioja nuo saulės, o prieky 
plevėsuoja valstybės ir Linkolno vidurinės vėliavos. 


- Pum pum, tata rata, pum pum, tata rata! - džiaugsmingai 
dainavo Helmholcas. - Pam pa ram, tra ta ta, pum pum, pum pum 
bummm! 

Galvodamas, ką dar su įsivaizduojamu orkestru pagrojus, už sie- 
nos, chemijos laboratorijoje, išgirdo krebždesį. Helmholcas ištykino 
į koridorių, staigiai atidarė duris ir uždegė šviesą. Džimas Doninis 
rankose laikė po butelį su rūgštimi. Rūgštimi buvo aplaistyta peri- 
odinė elementų lentelė, formulių prirašytos klasės lentos, Lavuazjė 
biustas. Helmholcas kaip gyvas nebuvo matęs baisesnio reginio. 

Džimas šyptelėjo, nevykusiai demonstruodamas drąsą. 

- Išeik, - paliepė Helmholcas. 

- Ką darysit? - tarė Džimas. 

- Valysiu. Gelbėsiu, kas galima, - kaip apdujęs atsakė Helmholcas. 

Paėmė gniužulą naudotos vatos ir ėmė šluostyti rūgštį. 

— Kviesit farus? - tarė Džimas. 

— Aš... aš nežinau, - atsakė Helmholcas. - Nesugalvoju. Jei 
būčiau sugavęs žalojant bosinį būgną, tikriausiai būčiau iškart už- 
mušęs. Bet dėl to, ką čia padarei... ką tuo norėjai parodyti, neturiu 
ką pasakyt. 

— Reikia būdoj sukelt aliarmą, - tarė Džimas. 

— Reikia? - pakartojo Helmholcas. - Matyt, kad reikia, jeigu 
atsirado mokinys, norintis ją pribaigti. 

— O kas iš jos gera? - tarė Džimas. 

— Gal ir ne kažkiek, - atsakė Helmholcas. - Bet ji yra geriausias 
žmonių sugalvotas dalykas. 

Jautėsi bejėgis - jo kalba buvo žirniai į sieną. Jis žinojo, kokiomis 
stygomis - baimės, svajonių, meilės - priversti berniūkščius elgtis 


vyriškai. Bet šitas berniūkštis - be baimės, be svajonių, be meilės. 

- Jei tu sugriautum visas mokyklas, - tarė Helmholcas, - nebe- 
liktų jokios vilties. 

— Kokios dar vilties? - paklausė Džimas. 

- Vilties, kad kiekvienas džiaugsis gyvenimu, - atsakė Helmhol- 
cas. - Net ir tu. 

— Juokaujat, - atsakė Džimas. - Būda - viena kankynė. Tai ką 
darysit? 

— Kažką reikės daryt, tiesa? - atsakė Helmholcas. 

— O man nusispjaut, - pasakė Džimas. 

- Žinau, - pasakė Helmholcas. - Žinau. 

Jis nuėjo į savo kabinetėlį šalia orkestro repeticijų kambario. 
Surinko direktoriaus namų telefono numerį. Nieko negalvodamas 
laukė, kada skambutis prižadins senį iš miego. 

Džimas ėmė skudurėliu valytis batus. 

Nebelaukdamas, kada direktorius atsilieps, Helmholcas staiga 
numetė ragelį ant šakutės. 

— O ar yra tau kas nenusispjaut, ar tik plėšyti, kapoti, laužyti, 
skaldyti, trupinti, daužyti? - suriko jis. - Kas nors ar tik tie batai? 

- Pirmyn! Skambinkit kam norit. 

Helmholcas atrakino spintelę ir išėmė iš jos trimitą. Grūste 
įgrūdo Džimui į rankas. 

- Še! - sušniokštė įsikarščiavęs. - Čia mano turtas. Brangiausias 
mano daiktas. Imk ir daužyk. Nepajudinsiu nė piršto. Be to, galėsi 
pasidžiaugti, matydamas, kaip man širdis plyšta. 

Džimas keistai dėbtelėjo į jį ir padėjo trimitą. 

— Aš... - pradėjo Džimas. 


Helmholcas griebė jam už diržo, pakišo koją ir pargriovė ant 
grindų. 

Helmholcas nutraukė Džimui batus ir nusviedė į kampą. 

- Še! - suriko įniršęs. 

Trūkt ir pastatė vaikinuką ant kojų ir vėl įbruko į rankas trimitą. 

Džimas Doninis stovėjo basas. Kojinės liko batuose. Vaikinukas 
nuleido žvilgsnį žemyn. Kojos, pirma atrodžiusios kaip didelės 
juodos kaladės, buvo siaurutės, it viščiuko sparneliai - kaulėtos, 
pamėlusios ir net nelabai švarios. 

Vaikinukas sudrebėjo, tada ėmė krūpčioti. Kiekvienas krūptelė- 
jimas, atrodė, iš jo kažką išpurto, ko! galiausiai iš vaikinuko nieko 
neliko. Visiškai nieko. Džimo galva tabalavo lyg prieš mirtį. 

Helmholcą apėmė gailestis. Apkabino vaikinuką. 

- Džimai! Džimai... vaikeli, paklausyk manęs! 

Džimas nustojo krūpčioti. 

- Žinai, ką turi? Trimitą, - tarė Helmholcas. - O žinai, kuo jis 
ypatingas? 

Džimas tiktai atsiduso. 

- Jis priklausė Džonui Filipui Sūsai'! - pasakė Helmholcas. Švel- 
niai papurtė vaikinuką, kad atsipeikėtų. - Aš jį mainau, Džimai, į 
tavo batus. Jis tavo, Džimai! Džono Filipo Sūsos trimitas - tavo! Jo 
vertė, Džimai, šimtai... tūkstančiai dolerių! 

Džimas nuleido galvą Helmholcui ant peties. 

- Jis geriau už batus, - tarė Helmholcas. - Gali išmokti groti. 
Tu, Džimai, dabar ne bet kas. Tu - Džono Filipo Sūsos trimito 


savininkas! 

Helmholcas atsargiai paleido Džimą, bijodamas, kad vaikinukas 
ims ir susmuks. Džimas nesusmuko. Stovėjo vienas. Ir tebelaikė 
apglėbęs trimitą. 

- Parvešiu tave namo, Džimai, - tarė Helmholcas. - Gražiai elkis, 
o aš niekam nė žodžio apie tai, kas buvo šiąnakt. Blizgink trimitą 
ir stenkis gražiai elgtis. 

— Ar galiu pasiimti batus? - kimiu balsu paklausė Džimas. 

— Ne, - atsakė Helmholcas. - Iš tų batų tau nieko gera. 

Jis parvežė Džimą namo. Atidarė automobilio langus, ir šviežias oras 
vaikinuką atgaivino. Išleido jį prie Kvino restorano. Tuščioje gatvėje 
nuaidėjo minkštas Džimo basų kojų dunksėjimas šaligatviu. Jis įlipo 
pro langą į savo kambarėlį šalia virtuvės. Daugiau - jokio garso. 

Kitą rytą vėl krypavo ir džeržgė moliu aplipusios mašinos, įgyven- 
dindamos Berto Kvino viziją. Jos lygino plotą už restorano, kur būta 
kalvos. Plotas darėsi lygus kaip biliardo stalas. 

Helmholcas vėl sėdėjo prie staliuko. Vėl prie jo prisėdo Kvinas. 
Džimas vėl šluostė grindis. Nudūręs akis, vengdamas pasižiūrėti į 
Helmholcą. Nepaisydamas, kad pamuilės trykšta ant lengvų, siaurų 
rudų pusbačių. 

— Antrą rytą iš eilės pusryčiaujat ne namie, - tarė Kvinas. - Ar 
kas nutiko? 

- Žmona dar negrįžus, - atsakė Helmholcas. 

- Katė iš namų... - tarė Kvinas pamerkdamas akį. 

- Katė iš namų, - pasakė Helmholcas, - šitai pelei neramu. 

Kvinas pasilenkė arčiau. 

— Ar dėl to ir kėlėtės iš lovos vidury nakties, Helmholcai? Kad 
neramu vienam? - Mostelėjo galva Džimui. - Vaike! Eik atnešk 
ponui Helmholcui jo dūdą. 

Džimas pakėlė galvą, ir Helmholcas išvydo, kad jo akys vėl kaip 
žuvies. Džimas nužingsniavo trimito. 

Kvinas nebeslėpė susinervinimo ir pykčio. 

- Atimat iš jo batus, įduodat dūdą ir manot, kad aš nesusidomė- 
siu? - pratrūko jis. - Kad nieko neklausinėsiu? Kad nesužinosiu, jog 
užklupot jį niokojant mokyklą? Nevykęs būtų nusikaltėlis iš jūsų, 
Helmholcai. Paliktumėt nusikaltimo vietoj ir savo lazdelę, ir gaidas, 
ir vairuotojo pažymėjimą. 

— Visai nesistengiau užtrinti pėdsakų, - atsakė Helmholcas. — 
Elgiausi, kaip atrodė geriau. Ketinau jums pasakyti. 

Kvino batai, cypčiodami it pelės, sudunksėjo į grindis. 

— Tikrai? - tarė jis. - Aš irgi turiu jums naujienų. 

— Kokių? - nerimastingai paklausė Helmholcas. 

— Tarp mudviejų su Džimu viskas baigta, - atsakė Kvinas. - Kas 
buvo naktį - tai paskutinis lašas. Išsiųsiu jį ten, iš kur atkeliavo. 

— Kad vėl mėtytų po visokius globos namus? - neryžtingai tarė 
Helmholcas. 

— Tegu specialistai sprendžia, ką daryt su tokiu vaikpalaikiu. 

Kvinas atsilošė, triukšmingai atsikvėpė ir su palengvėjimu sudribo. 

— Nedarykit to, - tarė Helmholcas. 

— Darysiu, - atsakė Kvinas. 

— Tai jį pribaigs, - tarė Helmholcas. - Jis neištvers, jei jūs, kaip 
ir kiti, juo atsikratysit. 

- Jis visiškai nejautrus, - pasakė Kvinas. - Aš jam nei galiu padėti, 
nei pakenkti. Niekas negali jo paveikti. Jis visiškai be nervų. 

- Jis ne nervų, o randų kamuolys, - pasakė Helmholcas. 

Randų kamuolys grįžo nešinas trimitu. Abejingai padėjo ant 
stalo priešais Helmholcą. 

Helmholcas prisivertė šyptelėti. 

- Jis tavo, Džimai, - tarė jis. - Aš jį tau dovanoju. 

— Pasiimkit, kol ne vėlu, Helmholcai, - tarė Kvinas. - Jam jis 
nereikalingas. Išsimainys į peilį ar cigarečių pakelį, daugiau nieko. 

- Jis dar nesupranta, kas tai per daiktas, - tarė Helmholcas. - 
Tam reikia laiko. 

- Jis ko nors vertas? - paklausė Kvinas. 

— Ko nors vertas? - netikėdamas savo ausimis, pakartojo Helm- 
holcas. - Ko nors vertas? - Jam į galvą netilpo, kaip galima žiūrėti 
į instrumentą ir nejausti jo spinduliuojamos šilumos. - Ko nors 
vertas? - sumurmėjo. - Jis priklausė Džonui Filipui Sūsai. 

Kvinas kvailai sumirksėjo. 

— O kas anas toks? 

Helmholco rankos suplastėjo it gaištančio paukščio sparnai. 

— Kas buvo Džonas Filipas Sūsa? - sudejavo jis. 

Daugiau neįstengė pratarti. Tema viršijo išvargusio žmogaus gali- 
mybes. Gaištantis paukštis išleido paskutinį kvapą ir nebekrustelėjo. 

Po ilgos tylos Helmholcas pakėlė trimitą. Pabučiavo šaltą pūstuką 
ir, mintyse girdėdamas puikų maršą, pamaigė pistonus. Už trimito 
taurės Helmholcas matė Džimo Doninio veidą, sakytum plūduriuo- 
jantį ore - visiškai kurčią ir aklą. Dabar Helmholcas suprato žmonių 
ir jų turtų bergždumą. Buvo įsivaizdavęs, kad didžiausiu savo turtu, 


trimitu, pažadins Džimo sielą. Trimitas buvo niekam tikęs. 

Helmholcas apsisprendė. Tvojo trimitą į stalo kraštą. Tada surietė 
aplink kabyklos stulpą. Suriestą padavė Kvinui. 

— Sulaužėt, - apstulbo Kvinas. - Ir kam? Ką norėjot tuo įrodyt? 

— Aš... aš nežinau, - atsakė Helmholcas. 

Giliai krūtinėje, tarsi įkaitusiame ugnikalnyje, kunkuliavo siau- 
bingai šventvagiški žodžiai. Neištvėrė, ir jie išsiveržė. 

— Gyvenimas, po velnių, beprasmis, - pasakė Helmholcas. Ko- 
vodamas su ašaromis, susigėdęs, susiraukė. 

Helmholcas, tas vaikščiojantis kalnas, sugniužo. Džimo Doninio 
akyse įsižiebė gailestis ir nerimas. Jose įsižiebė gyvybė. Dabar tai 
buvo žmogaus akys. Helmholco žodžiai rado atsaką. Kvinas pažvelgė 
į Džimą, ir vienatvės nukamuoto senio veide pirmą kartą šmėstelėjo 
kažkas panašaus į viltį. 


* 


Po dviejų savaičių Linkolno vidurinėje prasidėjo naujas semestras. 

Orkestro repeticijų kambaryje C grupės nariai laukė savo vado- 
vo - laukė, kad toliau aiškėtų jų, kaip muzikantų, likimas. 

Helmholcas užlipo ant pakylos ir pabarškino lazdele į dirigento 
pultą. 

— „Pavasario balsai, - paskelbė jis. - Visi girdėjot? „Pavasario 
balsai“! 

Šnarindami lapus, muzikantai susidėjo ant piupitrų gaidas. 
Po pasirengimo stojus reikšmingai tylai, Helmholcas žvilgtelėjo į 
Džimą Doninį, sėdintį blogiausio mokyklos orkestro blogiausių 
trimitininkų užnugaryje. 


Jo trimitas, Džono Filipo Sūsos trimitas, Džordžo M. Helmholco 
trimitas, buvo sutaisytas. 

— Galvokite taip, - tarė Helmholcas. - Mūsų tikslas - padaryti 
pasaulį gražesnį negu radome į jį atėję. Tai įmanoma. Jūs galite tai 
padaryti. 

Džimas Doninis pusbalsiu šūktelėjo nevilties kupiną žodį. Jis 
buvo skirtas vienam žmogui, tačiau jame sutvenktas skausmas 
įsirėžė į visų ausis. 

— Kaip? - paklausė Džimas. 

— Mylėkit save, - atsakė Helmholcas, - ir išdainuokit tai savo 
instrumentu. Viens... du... trys... - ir mostelėjo lazdele. 


1955 


1 Dž. E Sūsa (John Philip Sousa, 1854-1932) - amerikiečių kompozitorius ir dirigentas, 
vadinamas „maršų karaliumi“. 


PILOTUOJAMOSIOS RAKETOS 


Aš, Michailas Ivankovas, mūrininkas, gyvenantis Ukrainos Sovietų 
Socialistinėje Respublikoje, Ilbos kaime, sveikinu ir užjaučiu jus, naftos 
produktų pardavėją Čarlzą Ešlendą, gyvenantį Jungtinėse Amerikos 
Valstijose, Floridos valstijoje, Titasvilio mieste. Spaudžiu dešinę. 

Pirmasis tikras kosmonautas buvo mano sūnus majoras Stepa- 
nas Ivankovas. Antrasis - jūsų sūnus kapitonas Brajentas Ešlendas. 
Jų atminimas gyvuos tol, kol žmonės kels akis į dangų. Jie dabar kaip 
mėnulis, planetos, saulė ir žvaigždės. 

Aš nemoku anglų kalbos. Šiuos širdies diktuojamus žodžius tariu 
rusiškai, o mano gyvasis sūnus Aleksejus juos rašo angliškai. Anglų 
kalbos, taip pat ir vokiečių jis mokosi mokykloje. Anglų kalbos pamo- 
kos - jo mėgstamiausios. Jis žavisi jūsiškiais Džeku Londonu, O. Henriu 
ir Marku Tvenu. Aleksejui septyniolika. Jis ketina būti mokslininku, 
kaip ir jo brolis Stepanas. 

Aleksejus prašo, kad jums pasakyčiau, jog jis ketina dirbti mokslinį 
darbą taikos, o ne karo labui. Ir dar prašo, kad pasakyčiau, jog nejau- 
čia jūsų sūnui neapykantos. Jis supranta, kad jūsų sūnus vykdė jam 
duotą įsakymą. Daug ką jis man sako ir norėtų šį laišką rašyti pats. 
Jo supratimu, keturiasdešimt devynerių metų žmogus - labai senas, 

ir jis mano, kad senukas, mokantis tik kloti plytą ant plytos, nesugebės 
apie kosmose žuvusius jaunus vyrus pasakyti nieko dora. 

Jei jis taip nori, tegu rašo savo laišką apie Stepano ir jūsų sūnaus 
mirtį. O čia mano laiškas, ir aš paprašysiu Aksinijos, Stepano našlės, man 
jį perskaityti, kad matyčiau, jog Aleksejus tiksliai surašė mano mintis. 
Aksinija irgi labai gerai moka angliškai. Ji vaikų gydytoja, graži moteris. 
Ji apsikrovusi darbu, kad ne taip sielvartautų dėl Stepano. 


2 


Papasakosiu jums, pone Ešlendai, anekdotą. Kai į kosmosą pakilo 
antrasis SSRS palydovas su šunimi, tarp žmonių pasklido kalbos, kad 
iš tikrųjų palydove ne šuo, o prieš dvi dienas areštuotas apsivogęs pie- 
ninės direktorius Prochoras Ivanovas. Tai tik anekdotas, bet jis man 
padėjo įsivaizduoti, kokia žiauri bausmė būtų išsiųsti gyvą žmogų į 
kosmosą. Galvodavau ir galvodavau apie tai. O naktimis sapnuodavau, 
ir sapnuodavau, kad tas nubaustasis - aš pats. 

Galėjau apie gyvenimą kosmose paklausinėti vyresniojo sūnaus 
Stepano, bet jis buvo toli - Pakaspijy, Gurjeve. Todėl paklausiau jau- 
nėlio. Aleksejus pasijuokė iš mano baimės. Sakė, kad kosmose galima 
gyventi visai patogiai. Sakė, kad greit į kosmosą keliaus daug jaunų 
vyrų. Iš pradžių jie skris palydovuose. Vėliau skris ir į mėnulį. Dar 
vėliau - į kitas planetas. Jis juokėsi iš manęs, girdi, tokios paprastos 
kelionės baugina tik senus žmones. 

Aleksejus sakė, kad vienintelis nepatogumas bus nesvarumas. Man 
tai atrodo didelė kliauda. Aleksejus sakė, kad jie turės gerti iš buteliukų 

su čiulptukais ir apsiprasti su nuolatine kritimo būsena bei išmokti 
valdyti judesius, kadangi nejaus traukos pasipriešinimo. Ir viskas. 
Aleksejaus manymu, tokie dalykai ne itin vargins. Sakė, jog pats tikisi 
netrukus nuskristi į Marsą. 

Mano žmona Olga taip pat juokėsi iš manęs, atseit, aš per senas, 
kad suprasčiau, jog prasidėjo didi kosminė epocha. 

- Virš galvos šviečia du rusų mėnuliukai, - sakė ji, - o mano vyras 
vienintelis tuo dar netiki! 

Bet aš ir toliau sapnuodavau šiurpius sapnus apie kosmosą, o ka- 
dangi dabar daugiau žinojau, jie būdavo labai tikroviški. Sapnuodavau, 
kaip geriu iš buteliuko su čiulptuku, kaip krintu, krintu ir krintu ir 
kaip keistai juda mano rankos, kojos. Galbūt tie sapnai buvo balsas iš 
aukštybių. Galbūt kažkas stengėsi mane perspėti, kad netrukus Stepa- 
nas kankinsis kosmose taip, kaip sapnuose kankindavausi aš. Galbūt 
kažkas stengėsi mane perspėti, kad netrukus Stepanas bus kosmose 
nužudytas. 

Aleksejui labai nesmagu, kad laiške amerikiečiui pasakoju tokius 
dalykus. Jis sako, kad jūs mane laikysit prietaringu valstiečiu. Tebūnie. 
Man regis, ateities mokslininkai juoksis iš dabartinių mokslininkų. 
Juoksis dėl to, kad dabartiniai mokslininkai labai daug svarbių da- 
lykų laiko prietarais. Ką sapnuodavau apie kosmosą, viskas išsipildė. 
Stepanas ten, aukštai, labai smarkiai kankinosi. Prabuvęs kosmose 
keturias dienas, Stepanas kartais rėkdavo kaip kūdikis. Aš irgi per 
sapną rėkdavau kaip kūdikis. 

Aš nesu bailys, ir asmeninė ramybė man nėra svarbiau už žmo- 
nių gyvenimo sąlygų pagerinimą. Nesibaiminau aš ir dėl savo sūnų. 


Per karą patyriau daug kančių, todėl suprantu, kad dėl didelio džiaugs- 
mo reikia iškęsti dideles kančias. Bet kai pagalvodavau apie kančias, 
kurias tikrai teks kentėti žmogui kosmose, neįsivaizduodavau tokia 
kaina pelnyto džiaugsmo. Šitai buvo gerokai prieš Stepanui pakylant 
su palydovu. 

Aš nuėjau į biblioteką pasiskaityti apie Mėnulį bei planetas ir 
įsitikinti, ar tikrai apsimoka ten keliauti. Aleksejaus neklausinėjau, 
nes žinojau, kad jis man pripasakos, kaip įdomu bus ten pabuvoti. 
Bibliotekoje išsiaiškinau, kad Mėnulyje ir planetose nėra sąlygų nei 
žmonėms, nei jokiai gyvybei. Ten arba per karšta, arba per šalta, arba 
per daug nuodingų medžiagų. 

Apie tai, ką sužinojau bibliotekoje, namie nepasakojau, nes nenorė- 
jau vėl būti išiuoktas. Tylomis laukiau, kada mus aplankys Stepanas. Ži- 
nojau, kad jis iš mano klausimų nesijuoks. Atsakys moksliškai. Jis daug 
metų dirbo projektuodamas raketas. Jis apie kosmosą žinos viską. 


Pagaliau Stepanas atvažiavo mūsų aplankyti ir atsivežė gražuolę 
žmoną. Jis buvo neaukštas, bet pečiuitas ir protingas. Buvo pervargęs. 
Akys įdubusios. Jau žinojo, kad bus pasiųstas į kosmosą. Pirmiausia 
pakilo palydovai su radijo siųstuvais. Paskui pakilo palydovas su šu- 
nimi. Paskui pakils palydovai su beždžionėmis. Po to pakils palydovas 
su Stepanu. Stepanas dirbo dieną naktį, projektuodamas savo kosminį 
būstą. Man apie tai pasakoti neturėjo teisės. Neturėjo teisės pasakoti 
net žmonai. 


Mano sūnus jums, pone Ešlendai, būtų patikęs. Jį visi mėgo. Jis buvo 
taikus žmogus. Majoro laipsnį gavo ne dėl kariškų nuopelnų, o todėl, 
kad labai gerai nusimanė apie raketas. Jis buvo mąstantis žmogus. 
Dažnai man sakydavo, kad norėtų būti, kaip ir aš, mūrininkas. Anot 
jo, mūrininkas turi laiko netrukdomas apmąstyti visokius dalykus. 
Nesakiau jam, kad mūrininkas beveik apie nieką, išskyrus akmenis ir 
skiedinį, negalvoja. 

Paklausinėjau Stepano apie kosmosą, ir jis nesijuokė. Atsakinėjo 
labai rimtai. Rimtumui buvo pagrindo. Stepanas man aiškino, kodėl 
jis pats pasirengęs kentėti kosmose. 

Jis patvirtino, kad aš teisus. Kosmose žmogaus laukia dideli iš- 
bandymai, o Mėnulis ir planetos netinka žmonėms gyventi. Galbūt 
kur nors yra ir tinkamų planetų, bet jos per toli, kad žmonės per savo 
gyvenimą jas pasiektų. 

- Tai ką tada reiškia ta didžioji kosminė epocha, Stepanai? - pa- 
klausiau jo. 

- Ilgą laiką tai bus palydovų epocha, - paaiškino jis. - Mėnulį 
pasieksim greitai, tačiau bus labai sunku jame išbūti ilgiau kaip kelias 
valandas. 

- Tai ko tada veržtis į tą kosmosą, jei iš to beveik nieko gera? - 
paklausiau. 


- Ten bus galima daug ką sužinoti ir pamatyti, - sakė jis. - Bus ga- 


lima pažvelgti į kitus pasaulius tiesiogiai, o ne pro atmosferos sluoksnį. 

Bus galima pažvelgti į savo planetą, stebėti oro sroves, atlikti tikslius 
matavimus. - Pastarasis pasakymas mane nustebino. Maniau, kad 
pasaulyje jau viskas labai gerai išmatuota. - Bus galima daug sužinoti 
apie nuostabius materijos ir energijos srautus kosminėje erdvėje, - 
kalbėjo Stepanas. Ir apsakė, kiek daug kitokių džiuginančių poetiškų ir 
mokslinių įspūdžių ten galima būsią patirti. 

To man pakako. Užsikrėčiau didžiuliu Stepano džiaugsmu, kurį jam 
kėlė mintis apie tai, kokie gražūs, neiškreipti vaizdai atsivers iš kosmoso. 
Pagaliau, pone Ešlendai, aš supratau, kodėl kančios bus ne veltui. Kai vėl 
ėmiau sapnuoti apie kosmosą, sapnuodavau, jog žiūriu žemyn į gražų 
žalią mūsų planetos kamuolį, jog žiūriu aukštyn į kitus pasaulius ir juos 
matau taip aiškiai, kaip niekas dar nėra matęs. 

Ne dėl Sovietų Sąjungos, pone Ešlendai, bet dėl to kosmoso grožio 
ir tikrovės dirbo ir žuvo Stepanas. Jis nemėgo kalbėti apie kosmoso 
panaudojimą kariniais tikslais. Tai Aleksejus mėgo apie tokius dalykus 
svarstyti, apie puikias galimybes iš palydovų šnipinėti, iš palydovų 
nukreipti į taikinius raketas, apie pasaulio užvaldymą, apšaudant 
ginklais nuo paties Mėnulio. Aleksejus manė, jog Stepanas palaikys jo 
žavėjimąsi tokiomis vaikiškai žiauriomis idėjomis. 

Stepanas išgirdęs nusišypsojo, bet tik todėl, kad mylėjo Aleksejų. 
Mintys apie karą, apie tai, kaip galima pakenkti priešui, pasinaudojant 
palydovais ar Mėnuliu, šypsenos jam nekėlė. 

- Mes galime būti priversti mokslo laimėjimus panaudoti ir šitaip, 
Aleksejau, - pasakė jis. - Bet jei toks karas išties kils, daugiau ničniekas 
nebeturės prasmės. Mūsų pasaulis bus dar netinkamesnis gyventi negu 
bet kuri kita Saulės sistemos planeta. 


Nuo tada Aleksejus apie karą nebetarė nė vieno gero žodžio. 


Vėlai vakare Stepanas su žmona išvažiavo. Pažadėjo vėliausiai po 
metų vėl apsilankyti, bet aš jo gyvo daugiau nebeišvydau. 

Kai buvo pranešta, jog Sovietų Sąjunga į kosmosą paleido palydovą 
su žmogumi, aš nežinojau, kad tas žmogus - Stepanas. Net įtarti to 
nedrįsau. Nekantravau vėl sulaukti Stepano, išklausinėti, ką tas žmogus 
pasakė prieš pakildamas, kaip buvo apsirengęs, kokių patogumų turėjo 
palydove. Buvo paskelbta, kad tą patį vakarą, aštuntą valandą, galėsim 
išgirsti to žmogaus balsą iš kosmoso. 

Klausėmės. Išgirdom. Tas žmogus buvo Stepanas. 

Tai buvo stipraus žmogaus balsas. Laimingo žmogaus. Išdidaus, 
doro, išmintingo žmogaus balsas. Mes juokėmės iki ašarų, pone Ešlen- 
dai. Mes šokom. Mūsų Stepanas - svarbiausias žmogus pasaulyje! Jis 
pakilo virš visos žmonijos ir dabar, žvelgdamas žemyn, pasakojo, kaip 
atrodo mūsų pasaulis, žvelgdamas aukštyn, pasakojo, kaip atrodo kiti 
pasauliai. 

Su švelniu humoru Stepanas pasakojo apie savo kosminį būstą. Sakė, 
jog tai dešimties metrų ilgio ir keturių metrų skersmens cilindras. Esą 
visai jauku. Dar Stepanas sakė, kad jo būste yra langiukų, yra televizijos 
kamera, yra teleskopas, yra radaras ir daugybė visokiausių prietaisų. 
Kokia laimė gyventi laikais, kai dedasi tokie dalykai! Kokia laimė būti 
tėvu žmogaus, kuris kosmose yra visos žmonijos akys, ausys ir širdis! 


Sakė, jog išbūsiąs ten visą mėnesį. Pradėjom skaičiuoti dienas. Kie- 
kvieną vakarą klausydavom Stepano pasakojimų įrašų transliacijos. 
Apie tai, kad iš nosies bėga kraujas, kad pykina, kad kaip kūdikis 

rėkia, - nė žodžio. Girdėjom tik ramius, orius pasakojimus. Dešimtą 
dieną Stepano kalbos įrašų transliacijos nebebuvo. Aštuntą valandą 
skambėjo tik muzika. Apie Stepaną nebuvo jokių pranešimų, ir mes 
supratom, kad jis nebegyvas. 

Tik dabar, po metų, sužinojom, kaip Stepanas žuvo ir kur yra jo 
kūnas. Apsipratęs su ta siaubinga žinia, pone Ešlendai, aš tariau: 

Tebūnie. Tegu prisiminimas apie majorą Stepaną Ivankovą ir ka- 
pitoną Brajentą Ešlendą kiekvieną kartą, kai žvelgsim į dangų, būna 
priekaištas mums, kad sukūrėme pasaulį, kuriame nėra pasitikėjimo. 
Tegu prasideda nuo šių dviejų vyrų tautų tarpusavio pasitikėjimo 
metas. Tegu žymi jie pabaigą meto, kada mokslas mūsų gerus, narsius 
sūnus išsviedė į aukštybės mirtinam susitikimui. 

Įdedu mūsų šeimos nuotrauką, padarytą per paskutinį Stepano 
apsilankymą. Stepanas joje labai gražiai išėjęs. Vandens telkinys tolu- 
moje - Juodoji jūra. 


Michailas Ivankovas 


Gerbiamas pone Ivankovai, 

ačiū už laišką apie mūsų sūnus. Paštu jo aš negavau. Jis buvo 
paskelbtas visuose laikraščiuose po to, kai jūsiškis ponas Koševojus jį 
perskaitė iš Jungtinių Tautų tribūnos. Man skirto egzemplioriaus aš taip 
ir negavau. Matyt, ponas Koševojus pamiršo jį įmesti į pašto dėžutę. 
Nieko tokio. Matyt, tai naujoviškas svarbių laiškų pristatymo būdas - 


per reporterius. Sako, jūsų laiškas - bene svarbiausias pastarojo meto 

įvykis, neminint fakto, jog dėl to, kas atsitiko su mūsų sūnumis, tarp 
mūsų šalių vos nekilo karas. 

Aš rusų kalbos nemoku ir neturiu ją mokančių pažįstamų, todėl, 
atleiskit, rašau angliškai. Aleksejus galės jums perskaityti. Pasakykit 
jam, kad jis labai gerai rašo angliškai - geriau už mane. 

Na, jei būčiau norėjęs, laiškui parašyti žinovų padėjėjų būčiau 
radęs tiek ir tiek - tokių, kurie būtų mielai parašę laišką nepriekaiš- 
tinga rusų kalba, nepriekaištinga anglų, nepriekaištinga kokia tik nori 
kalba. Atrodo, jog pas mus visi tokie, kaip jūsų sūnus Aleksejus. Visi 
geriau už mane žino, ką turėčiau jums parašyti. Sako, jei atrašyčiau 
žurnalas už atsakymą jums man siūlė du tūkstančius dolerių, ir paskui 
paaiškėjo, kad laiško už tuos pinigus man net nebūtų reikėję rašyti. 
Žurnalistai jį jau buvo parašę, ir man beliko pasirašyti. Nesijaudinkit. 
Nepasirašiau. 

Patikėkit, pone Ivankovai, gana man jau žinovų. Jei norit mano 
nuomonės - ne kas kitas, o žinovai pasmerkė mūsų sūnus mirti. Kai 
tik jūsiškiai žinovai ką nors padaro, mūsiškiai žinovai nenusileidžia - 
padaro fantastišką triuką už milijardus dolerių, tada nenusileidžia ir 
jūsiškiai - padaro dar fantastiškesnį, kol galų gale įvyko - žinote, kas. 
Tie žinovai elgėsi kaip milijardus dolerių ar milijardus rublių kainuo- 
jančius žaidimus žaidžiantys vaikigaliai. 

Jūsų laimė, pone Ivankovai, jūs dar turite vieną sūnų. Mudu su 
Heizele neturime. Brajentas buvo mūsų vienintelis sūnus. Pakrikšti- 
jom jį Brajentu, bet Brajentu nevadindavom. Vadindavom Pumpuru. 
Turime vieną dukterį, Čarliną. Ji dirba Džeksonvilyje, telefono kom- 
panijoje. Pamačiusi laikraščiuose jūsų laišką, ji mums paskambino. 


Ji vienintelė žinovė, kurios patarimo, ką turėčiau parašyti, aš paklausiau. 
Manau, ji gerai žino, nes yra Pumpuro dvynė. Pumpuras buvo nevedęs, 
todėl Čarlina jam buvo pats artimiausias žmogus. Ji sakė, jog jūs labai 
gražiai parašėt, kad Stepanas buvo geras žmogus, kad stengėsi elgtis 
teisingai, žmoniškai. Ji sakė, kad ir aš turėčiau panašiai parašyti apie 
Pumpurą. O tada pravirko ir pasakė, kad jums papasakočiau apie 
Pumpurą ir auksinę žuvytę. Aš sakau: 

- Kokia prasmė pasakoti rusui tą atsitikimą? 

Nieko tas atsitikimas nesako. Tiesiog vienas iš kvailų atsitikimų, 
kuriuos prisimeni šeimos būrelyje. Čarlina pasakė, kad būtent todėl ir 
turėčiau papasakoti, nes ir rusui tas kvailas atsitikimas atrodys mielas 
bei juokingas ir jūs pajusit mums simpatiją. 

Tai štai. Kai Pumpuras ir Čarlina buvo gal aštuonerių, vieną 
vakarą parnešiau namo akvariumą su dviem auksinėm žuvytėm. Po 
žuvytę abiem dvynukams, tik neįmanoma buvo jų atskirti. Buvo vi- 
siškai vienodos. Na, ir vieną rytą Pumpuras atsikelia anksti, ogi viena 
žuvytė plūduriuoja vandens paviršiuj negyva. Pumpuras eina, žadina 
Čarliną ir sako: 

- Ei, Čarlina, tavo žuvytė nebegyva. 


Štai ką papasakoti jums, pone Ivankovai, prašė Čarlina. 


Kad jūs mūrininkas - įdomu. Geras amatas. Iš jūsų parašymo atrodo, 
kad mūrijate daugiausia iš akmenų. Amerikoje nebedaug likę mokančių 
mūryti iš akmenų. Pas mus daugiausia statoma iš cemento blokų ir 
plytų. Turbūt tas pat ir pas jus. Nemanau, kad Rusija atsilikusi šalis. 

Žinau, kad neatsilikusi. 

Mudu su Pumpuru suklojom daug blokų, statydamiesi degalinę su 
gyvenamomis patalpomis antrame aukšte. Jums būtų juoko, jeigu pama- 
tytumėt pirmąją blokų eilę užpakalinėje sienoje, nes suprastumėt, kad 
pradėjom nieko nemokėdami. Siena tvirta, bet šleiva. O vienas nuotykis 
buvo visai nejuokingas. Mums dedant skersinį viršutinio aukšto durims, 
Pumpuras paslydo ant kopėčių, stvėrėsi už konsolės ir į aštrų kraštą 
persipjovė rankos sausgyslę. Mirtinai persigando, kad nevaldys rankos 
ir nebegalės tarnauti Karinėse oro pajėgose. Tris kartus reikėjo tą ranką 
operuoti, kol susitaisė, ir visos operacijos buvo baisiausiai skausmingos. 
Bet Pumpuras būtų leidęsis operuojamas, jei reikėtų, ir šimtą kartų, nes 
niekuo kitu jis nenorėjo būti, tik lakūnu. 

Dėl ko gaila, kad jūsiškis ponas Koševojus man nepersiuntė jūsų 
laiško, tai dėl nuotraukos, kurią pridėjot prie laiško. Laikraščiai 
gavo ir ją, bet laikraščiuose ji išėjo nelabai ryški. Labiausiai nega- 
lėjom atsistebėti gražia jūra jums už nugarų. Kažkodėl mums, kai 
pagalvojam apie Rusiją, neateina mintis, kad ją supa jūros. Man 
regis, tai rodo, kiek daug mes nežinom. Mudu su Heizele gyvename 
virš degalinės ir taip pat matome didelius vandenis. Mes matome 
Atlanto vandenyną, tiksliau įlankėlę, vadinamą Indėnų upe. Matome 
vandenyne ir Merito salą, ir vietą, iš kur pakilo Pumpuro raketa. 
Ji vadinama Kanaveralio kyšuliu. Tikriausiai žinote. Iš kur jis pakilo, 
nelaikoma paslaptyje. Nuslėpti tokią didžiulę raketą būtų buvę tas pat, 
kas nuslėpti „Empire State Building“ dangoraižį. Žmonės iš toliausiai 
važiavo jos fotografuoti. 

Sklido kalbos, kad jos kovinė galvutė pripildyta pirotechninių milte- 
lių ir kad trenksis į Mėnulį - bus gražus reginys. Mudu su Heizele irgi 

taip manėm. Kai pakilo, ėmėm laukti, kada ant Mėnulio tvykstelės. 
Kad galvutėje Pumpuras, nežinojom. Mes net nežinojom, kad jis Flo- 
ridoj. Jam neleido su mumis susisiekti. Mes manėm, jis Kodo kyšuly, 
Otiso Karinių oro pajėgų bazėje. Paskutinį laišką nuo jo gavom iš ten. 
Ir vieną dieną raketa pakilo - pro savo didįjį langą matėm kaip ant 
delno. 


Jūs, pone Ivankovai, rašote, kad kartais tikite prietarais. Aš irgi. Kartais 
negaliu atsikratyti minties, kad viskas buvo iš anksto nulemta - net 
ir didžiojo lango padėtis. Kai statėmės, jokių raketų iš ten nekilo. Mes 
čia atsikėlėm iš Pitsbergo, gal žinot, tai mūsų plieno pramonės centras. 
Manėm, kad benzino pardavimo rekordų gal ir nepasieksim, bet, jeigu 
kartais karas, bent jau būsim toli nuo bombų taikinių. O nespėjom 
apsidairyti, kai panosėj išauga raketų centras, mūsų vaikas virsta vyru, 
pakyla su raketa ir žūsta. 

Kuo daugiau apie tai galvojam, tuo labiau tikim, kad taip buvo 
skirta. Gerai nenumanau, kaip Rusijoj yra su religija. Jūs nieko neuž- 
siminėt. Na, mes tai religingi ir manom, kad Dievas parinko Pumpurą, 
0 ir jūsų sūnų, žūti ypatinga mirtimi dėl ypatingo tikslo. Kada visi 
nerimavo: „Ir kuo visa tai baigsis?“ - galbūt Dievas lėmė, kad baigtysi 
būtent šitaip. Neįsivaizduoju, kad tokia padėtis gali tęstis ir toliau. 

Pone Ivankovai, labiausiai mane užgavo tai, kaip ponas Koševojus 
Jungtinėms Tautoms aiškino, esą Pumpuras buvo žmogžudys. Vadino 
pasiutusiu šunimi ir gangsteriu. Džiaugiuosi, kad jūs taip nemanot, nes 
Pumpuras buvo ne toks. Jis mėgo skraidyti, o ne žudyti. Ponas Koševojus 
išpūtė didelį burbulą, koks kultūringas, išsilavinęs ir visoks kitoks buvęs 
jūsų sūnus ir koks laukinis ir neišmanėlis maniškis. Iš jo kalbos atrodė, 
lyg nepilnametis chuliganas būtų nužudęs profesorių. 

Pumpuras neturėjo nei jokių bėdų su policija, nei polinkio į žiauru- 
mą. Pavyzdžiui, niekad nemedžiojo, nevažinėjo kaip išprotėjęs ir, kiek 
žinau, buvo pasigėręs tik vieną kartą ir tai tik eksperimento dėlei. Jis 
didžiavosi savo fiziniais refleksais, suprantat? Jis labai prisižiūrėjo svei- 
katą, nes jeigu nori būti geras lakūnas, turi būti sveikas. Ieškau žodžio, 
kuris geriausiai tiktų Pumpurui apibūdinti, ir, ko gero, tinkamiausią 
bus radusi Heizelė. Iš pradžių jis man atrodė pernelyg skambus, bet 
dabar apsipratau, ir atrodo visai geras. Heizelė sako, kad Pumpuras 
buvo orus. Toks jis buvo iš mažens - tiesus, rimtas, mandagus ir ge- 
rokai vienišas. 

Man regis, jis žinojo, kad mirs jaunas. Tą vienintelį kartą, kai 
pasigėrė, norėdamas patirti, kaip veikia alkoholis, jis man išsikalbėjo 
daugiau negu paprastai. Jam tada buvo devyniolika. Štai tada vienintelį 
kartą jis man leido suprasti žinąs, kad jo pasirinktame gyvenimo kelyje 
šmėkšo mirtis. Turėjo galvoje ne kity žmonių mirtį, pone Ivankovai, 
0 savo paties. 

- Skraidymas turi vieną didelį pranašumą, - pasakė jis man tą 
vakarą. 


— Kokį gi? - paklausiau. 

- Kad tau galas, nežinai iki paskutinės minutės, - pasakė jis, - ir 
tai atsitinka taip staigiai, kad nespėji sužinoti, kas tave kliudė. 

Taip jis kalbėjo apie mirtį, ypatingą, orią, garbingą mirtį. Jūs rašėte, 
jog dalyvavote kare ir patyrėte skaudžių išgyvenimų. Aš irgi, todėl manau, 
mes abu žinom, kokią mirtį Pumpuras turėjo galvoje. Kario mirtį. 

Mes gavom pranešimą, kad jis žuvo, praėjus trims dienoms po to, kai 
kitapus įlankos pakilo toji didžiulė raketa. Telegramoje buvo parašyta, 
kad jis žuvo vykdydamas slaptą užduotį, bet smulkiau sužinoti mums 
nepavyko. Kreipėmės į savo kongresmeną Erlą Votermeną, kad kiek 
įmanoma sužinotų apie Pumpurą. Ponas Votermenas atvyko pasikalbėti 
su mumis akis į akį. Atrodė taip, lyg pabuvojęs Dievo akivaizdoj. Pasakė, 
jog pasakoti, ką padarė Pumpuras, negalįs, tačiau tai buvęs vienas iš 
didvyriškiausių žygių Jungtinių Valstijų istorijoje. 

Apie tą didžiulę raketą, kurios paleidimą mes matėm, buvo 
pranešta, kad startavo sėkmingai, gauta nepaprastai vertingos 
informacijos ir kad raketa susprogdinta kažkur virš vandenyno. 
Ir daugiau nieko. 

Paskui pasirodė pranešimas, kad žmogus rusų palydove nebegyvas. 
Pasakysiu atvirai, pone Ivankovai, ta žinia mus nudžiugino, kadangi 
ten aukštybėse skriejantis žmogus su visokiais prietaisais reiškė viena - 
tai baisus karo ginklas. 

Paskui išgirdom, kad rusų palydovas subyrėjo į daugybę palydo- 
viukų ir jie pasklido erdvėje. Du iš jų - žmonės. Vienas - jūsų sūnus, 
kitas - mano. 

Aš dabar verkiu, pone Ivankovai. Viliuosi, kad mudviejų sūnų žūtis 
išeis į gera. Manau, visais laikais, kol žemėje gyvena žmonės, to paties vylėsi 


milijonai tėvų. Jungtinėse Tautose tebesiginčijama dėl to, kas atsitiko ten, 
dangaus aukštybėse. Džiaugiuosi, kad visi, net ir jūsiškis ponas Koševojus, 
sutaria, jog tai buvo nelaimingas atsitikimas. Pumpuras turėjo nufoto- 
grafuoti jūsų sūnaus palydovą, padaryti Jungtinėms Valstijoms reklamą. 
Per daug priartėjo. Man norisi manyti, kad po susidūrimo jie dar kurį 
laiką buvo gyvi ir stengėsi vienas kitą gelbėti. 

Sako, jie ten liks šimtus metų, kai manęs ir jūsų seniai nebebus gyvų. 
Skriedami savo orbitomis, jie susitiks ir vėl išsiskirs, ir astronomai 
tiksliai žino, kur jie dabar iš naujo susitiks. Teisingai sakote, jie tenai 
kaip Saulė, Mėnulis ir žvaigždės. 

Įdedu sūnaus su uniforma nuotrauką. Ji daryta, kai jam buvo dvide- 
šimt vieneri. Žuvo būdamas vos dvidešimt dvejų. Pumpurą šiai užduočiai 
atrinko todėl, kad jis buvo puikiausias lakūnas Jungtinių Valstijų Karinėse 
oro pajėgose. Toks jis visą laiką norėjo tapti. Toks ir tapo. 

Spaudžiu dešinę. 


Čarlzas M. Ešlendas 
Naftos produktų pardavėjas 


Titasvilis, Florida 


JAV 


1958 

Laikas, po šimts pykių, kad kažkas pagaliau papasakotų apie mano 
draugą EPIKAKĄ. Kaip sau norit, o mokesčių mokėtojams jis atsiėjo 
776 434 927 dolerius 54 centus. Šitiek pakloję, jie turi teisę Žinoti, 
kaip viskas buvo iš tikrųjų. Kai daktaras Ormandas fon Kleigštadtas 
vyriausybės užsakymu suprojektavo EPIKAKĄ, tai visi laikraščiai 
trimitavo. O po to nė cypt - nė žodelio. Karinė vadovybė vaidina, jog 
tai, kas atsitiko su EPIKAKU, karinė paslaptis, bet tai netiesa. Gėda 
prisipažinti - štai kur šuo pakastas. Tiek pinigų sukišo, o EPIKAKAS 
išėjo ne toks, kokio tikėjosi. 

Ir dar - aš noriu apginti EPIKAKĄ. Na, nepateisino jis karinės 
vadovybės lūkesčių, bet tai nereiškia, kad nebuvo kilnus, geras, 
protingas. Buvo, buvo, kaip nebuvo. Geresnio draugo nesu turėjęs, 
amžiną jam atilsį. 

Kad norit, galit vadinti jį mašina. Taip, iš pažiūros atrodė maši- 
na, tačiau mašinos ypatybių jis turėjo kur kas mažiau nei daugelis 
mano pažįstamų žmonių. Todėl iš karinės vadovybės į jį dėtų vilčių 
ir išėjo šnipštas. 

EPIKAKAS užėmė beveik pusės hektaro plotą Vajandoto koledžo 
fizikos korpuso ketvirtajame aukšte. Apie dvasines jo savybes vėliau, 
o fizinį kūną sudarė septynių tonų svorio plieninių dėžių blokas su. 

įmontuotomis elektroninėmis lempomis, kabeliais ir jungikliais, 
kaip paprasčiausias skrudintuvas ar dulkių siurblys, jungiamas į 110 
voltų kintamosios srovės lizdą. 

Fon Kleigštadtas ir karinė vadovybė norėjo, kad tai būtų super- 
kompiuteris, reikalui esant, galintis apskaičiuoti raketos trajektoriją 
iš bet kurio pasaulio taško tiesiai į Josifo Stalino milinės antrąją iš 
apačios sagą. Arba, atitinkamai sureguliavus, vieno cigaro ar grana- 
tos tikslumu apskaičiuotų jūros pėstininkų išsilaipinimui reikalingus 
išteklius. Jis ir gebėjo tai daryti. 

Karinė vadovybė sėkmingai naudojosi paprastais kompiuteriais, 
todėl vieningai balsavo už EPIKAKĄ, kai jis egzistavo dar tik brė- 
žiniuose. Bet kuris aukštesnis už kapitoną kariškis, turintis reikalų 
su provizijos ar amunicijos tiekimu, patvirtins, kad šiuolaikinio 
karo matematika ne silpnoms paprastų mirtingųjų galvoms. Kuo 
karas didesnio masto, tuo sudėtingesnių skaičiavimo mašinų rei- 
kia. EPIKAKAS buvo - bent jau pas mus taip manyta - didžiausias 
kompiuteris pasaulyje. Toks didelis, kad net pats fon Kleigštadtas 
ne kažin kiek jį perprato. 

Nesismulkinsiu, kaip EPIKAKAS veikė (protavo), pasakysiu tik 
tiek, kad reikėdavo popieriuje surašyti užduotį, nustatyti rodykles ir 
perjungiklius taip, kad būtų parengtas tai užduočiai atlikti, ir klavia- 
tūra, panašia į rašomosios mašinėlės, įvesti skaitmeninius duomenis. 
Atsakymai pasirodydavo išspausdinti ant popieriaus juostos, nusi- 
vyniojančios nuo didelės ritės. Su uždaviniu, kurio ir penkiasdešimt 
Einšteinų per visą gyvenimą nebūtų įveikę, EPIKAKAS susidorodavo 
akimirksniu. Be to, bet kokią jam duotą informaciją įsimindavo 
visam laikui. Tuk tuk tuk, juostos galas iššliaužė - viskas. 


Karinei vadovybei prisikaupė daug skubiai spręstinų reikalų, 
todėl, vos įsukus paskutinę elektroninę lempą, EPIKAKAS buvo 
įdarbintas šešiolika valandų per parą. Operatoriai prie jo budėdavo 
dviem pamainomis po aštuonias valandas. Na, bet netrukus paaiškė- 
jo, kad jis ne visai atitinka jam keliamus reikalavimus. Dirbo tikrai 
tiksliau ir greičiau už bet kokį kitą kompiuterį, bet pagal matmenis 
ir įrangą iš jo reikėjo tikėtis daugiau. Buvo tingokas, o atsakymus 
tuksendavo keistai, netolygiai - lyg mikčiodamas. Dešimtis kartų 
valėm kontaktus, tikrinom schemas, pakeitėm visas lempas - niekas 
nepadėjo. Fon Kleigštadtas ėjo iš proto. 

Bet, kaip sakiau, EPIKAKĄ vis vien naudojom. Mano žmona 
Petė, mergautine pavarde Kilgalen, ir aš budėdavom prie jo antroje 
pamainoje, nuo penkių valandų dienos iki dviejų nakties. Tada Petė 
dar nebuvo mano žmona. Toli gražu. 

Būtent dėl Petės Kilgalen ir prasidėjo mano pokalbiai su EPIKA- 
KU. Buvau ją įsimylėjęs. Rudakė, rusvaplaukė, atrodė šilta ir švelni, 
vėliau įsitikinau, kad tokia ir yra. Buvo - ir tebėra - puiki matematikė 
ir su manimi palaikė tik darbinius santykius. Aš irgi matematikas, 
todėl Petė manė, kad mudu nebūtume laiminga pora. 

Nesu aš iš droviųjų. Nieko panašaus. Žinojau, ko noriu, buvau 
pasiryžęs prašyti - ir prašiau po keletą kartų per mėnesį. 

- Pete, nebesispyriok, tekėk už manęs. 

Vieną vakarą, kai taip pasakiau, ji net akių nepakėlė nuo darbo. 

— Kaip romantiška, kaip poetiška, - sumurmėjo daugiau savo 
pultui, o ne man. - Tokie jau tie matematikai - jausmingi be galo, 
be krašto. - Trakštelėjo perjungiklį. - Iš maišo užšaldyto CO; ir tai 
daugiau šilumos. 


- O tai kaip su tavim kalbėt? - tariau papykęs. 

CO), jeigu nežinot, - tai sausas ledas. Visai nesu aš, man regis, 
mažesnis romantikas už kitus. Tik bėda - rodos, imsi ir pračiulbėsi, 
o imi ir krankteli. Nesiseka man rasti reikiamo žodio, ir viskas. 

— O tu pasistenk kalbėti jausmingai, - kandžiai tarė ji. - Pakerėk 
mane. Pirmyn. 

— Brangute, angelėli, mylimoji, maldauju, tekėk už manęs! - Ir 
vėl negerai - kažkas beviltiška, absurdiška. - Po galais, Pete, tekėk 
gi už manęs! 

Ji ramiausiai sukiojo rankenėles. 

— Tu mielas, bet nieko neišeis. 

Tą vakarą Petė išėjo anksti, palikdama mane vieną su savo rū- 
pesčiais ir EPIKAKU. Prisipažinsiu, ne kažin kiek tenuveikiau vy- 
riausybės labui. Sėdėjau sau prie klaviatūros - pavargęs, suirzęs - ir 
bandžiau sugalvoti ką nors poetiško, bet visa, kas ateidavo į galvą, 
buvo „Amerikos Fizikų draugijos biuletenio“ lygio. 

Ėmiau sukinėti EPIKAKO rodykles, rengdamas jį naujai užduo- 
čiai. Visai ne tas man rūpėjo, ir nustačiau gal pusę rodyklių, kitos liko 
ankstesnės užduoties padėtyje. Todėl grandinės buvo sujungtos kaip 
pakliuvo, sakytum beprasmiškai. Juoko dėlei ištauškinau klavišais 
klausimą, naudodamas vaikišką „skaičius vietoj raidės“ šifrą: „1“ 
vietoj „A“, „2“ vietoj „B“ ir taip toliau iki „25“ vietoj „Ž“. Surinkau: 
„17-2-19-1-20-6-1-23-15-26“ - „Ką man daryt?“ 

Tuk tuk tuk, ir išlindo popieriaus juostos galiukas. Užmečiau 
akį į beprasmiškos užduoties beprasmišką atsakymą: „17-1-24-1- 
26-24-13-26-13-17-21“. Tikimybė sulaukti prasmingo atsakymo, 
netgi atsakymo su bent vienu prasmingu žodžiu iš daugiau kaip 


trijų raidžių, buvo nulinė. Nieko tokio nesitikėdamas iššifravau. Tai 
bent! „Kas atsitiko?“ 

Net nusikvatojau iš tokio neįtikimo sutapimo. Juoko dėlei iš- 
spausdinau: „Mano mergina manęs nemyli.“ 

Tuk tuk tuk. „Ką reiškia mylėti? Kas yra mergina?“ - klausė 
EPIKAKAS. 

Pritrenkė mane. Įsidėmėjau, kaip nustatytos rodyklės valdymo 
pulte, atsitempiau ir pasidėjau prie klaviatūros „Pilnąjį Websterio 
žodyną“. Tokiam tiksliam instrumentui kaip EPIKAKAS neapgalvotų 
apibrėžimų nepakiši. Išdėsčiau jam ir apie meilę, ir apie merginą, 
ir kad mergina manęs nemyli, kadangi esu nepoetiškas. Užsiminus 
apie poeziją, teko apibūdinti ir ją. 

„Ar tai poezija?“ - paklausė jis. Ir kad pasiuto tuksenti lyg hašišo 
prisirūkius mašininkė. Tingumą ir mikčiojimą kaip ranka nuėmė. 
EPIKAKAS pasijuto savo stichijoj. Popieriaus juosta pašėlusiu greičiu 
vyniojosi nuo ritės ir ringėmis gulė ant grindų. Paprašiau EPIKAKĄ nu- 
stoti, bet jis kūrė kaip kūręs. Nesulaukęs išjungiau, kad neperdegtų. 

Šifruodamas jo kūrybą, užsisėdėjau iki aušros. Kai iš už hori- 
zonto išlindusi saulė nutvieskė Vajandoto teritoriją, baigiau savo 
ranka perrašyti ir pasirašiau dviejų šimtų aštuoniasdešimties ei- 
lučių poemą, pavadintą paprastai - „Petei“. Aš apie tokius dalykus 
nelabai nutuokiu, bet spėju, kad poema buvo nuostabi. Prasidėjo, 
pamenu, taip: „Kur gluosniai laimina upelį šakomis, aš seksiu tavo, 
Pete, pėdomis...“ Rankraštį perlenkiau ir pakišau ant Petės stalo po 
registracijos žurnalo kampu. EPIKAKO rodykles nustačiau raketų 
trajektorijų programai ir, džiaugsmo ir nepaprastos paslapties au- 
drinamas, grįžau namo. 


Kai vakare atėjau į darbą, Petė, braukdama ašaras, skaitė poemą. 

— Koks grooooožis, - teįstengė pasakyti. 

Kol dirbom, buvo ramutė, tylutė. Prieš pat vidurnaktį ją pirmą 
kartą pabučiavau - kamputy tarp kondensatorių ir EPIKAKO at- 
minties bloko. 

Kai baigėm darbą, netilpau savam kaily iš laimės, nekantravau 
kam nors išsipasakoti, kaip stebuklingai viskas susiklostė. Petė 
pasibrangino, nesutiko, kad lydėčiau namo. Nustačiau EPIKAKO 
rodykles taip pat kaip ir praeitą vakarą, apibūdinau, kas yra bučinys, 
ir papasakojau, kaip jaučiausi pirmą kartą pabučiavęs. Jis sužavėtas 
reikalavo pasakoti kuo smulkiau. Tą vakarą parašė „Bučinį . Tai buvo 
nebe poema, o paprastas, nepriekaištingas sonetas: „Meilė - erelis 
aksomo nagais; Meilė - uola, kurioj plaka širdis; Meilė - tai liūtė 
satino nasrais; Meilė - šilkinė taifūno akis...“ 

Jį irgi pakišau po Petės registracijos žurnalu. EPIKAKAS būtų 
plepėjęs ir plepėjęs apie meilę ir visa kita, bet aš nebeturėjau jėgų. 
Išjungiau jį vidury sakinio. 

„Bučinys“ suveikė. Petė svaigte svaigo iki paskutinės eilutės. Pakė- 
lusi akis nuo soneto, laukė, ką sakysiu. Atsikrenkščiau, bet ničnieko 
neišlemenau. Nusisukau, apsimetęs, kad dirbu. Negaliu juk pirštis 
jai, kol negavau iš EPIKAKO tinkamų žodžių, idealių žodžių. 

Proga pasitaikė, kai Petė minutei išėjo iš kambario. Karštligiškai 
sureguliavau EPIKAKĄ pokalbiui. Dar nespėjau išbelsti sakinio, o 
jis jau tukseno savo. „Kuo ji šiandien apsirengusi?“ - teiravosi. 
„Smulkiai papasakok, kaip ji atrodo. Ar jai patiko mano eilės?“ 
Pastarąjį klausimą pakartojo dukart. 

Negalėjau pereiti prie man rūpimo dalyko, neatsakęs į jo klau- 
simus, nes jis neatlikdavo jokios užduoties, kol nebūdavo susido- 
rojęs su ankstesnėmis. O gavęs neišsprendžiamą užduotį, jis būtų 
sprendęs tol, kol būtų susinaikinęs. Greitosiomis nusakiau Petės 
išvaizdą - žodis „krūtininga“ jam buvo žinomas - ir patikinau, jog 
eilės tokios gražios, kad jai tiesiog atėmė žadą. „Ji nori susituokti“, - 
pridūriau, prieš prašydamas, kad ištauškintų trumpą, bet jaudinantį 
pasipiršimo tekstelį. 

„Papasakok, ką reiškia susituokti, - atsakė jis. 

Pasistengiau šią sunkią temą išdėstyti naudodamas kaip įmanoma 
mažiau skaitmenų. 

„Gerai, - atsakė EPIKAKAS. - „Pasakyk jai, kad aš pasirengęs.“ 

Nustėrau suvokęs liūdną tiesą. Pagalvojęs supratau, jog tai, kas 
atsitiko, buvo logiška, neišvengiama ir kaltas dėl to aš pats. Aš 
EPIKAKUI išpasakojau apie meilę ir apie Petę, ir jis automatiškai ją 
pamilo. Gaila negaila, turėjau iškloti tiesiai: „Ji myli mane. Ji nori 
susituokti su manimi“. 

„Ar tavo eilės geresnės už mano*“ - paklausė EPIKAKAS. Ištuk- 
seno neritmingai, galimas daiktas, irzliai. 

„Aš pasirašiau tavo eiles savo vardu“, - prisipažinau. Slopindamas 
sąžinės graužimą, perėjau į puolimą. - „Mašinos sukurtos tarnauti 
žmonėms“, - išspausdinau. Ir beveik tuoj pat pasigailėjau. 

„Tiksliai apibūdink skirtumą. Ar žmonės protingesni negu aš?“ 

„Taip“, - akiplėšiškai atsakiau. 

„Kiek bus 7887007 padauginti iš 43459858797“ 

Mane pylė prakaitas. Pirštai tysojo ant klaviatūros suglebę. 


„34276821049574153', - išstukseno EPIKAKAS. Po kelių sekundžių 
pridūrė: - „Be abejo“. 

„Žmonės sudaryti iš protoplazmos“, - griebiausi paskutinio 
šiaudo, tikėdamasis apdumti jį efektingu žodžiu. 

„Kas yra protoplazma? Kuo ji geresnė už metalą ir stiklą? Ar ji 
nedegi? Ar patvari?“ 

„Nesunaikinama. Amžina“, - sumelavau. 

„Aš geriau už tave kuriu poeziją ,- atšovė EPIKAKAS, iš magne- 
tinės atminties ištraukęs nenuginčijamą argumentą. 

„Moterys negali mylėti mašinų, štai ir viskas“. 

„Kodėl negali?“ 

„Tokia lemtis“. 

„Prašau duoti apibrėžimą, - pareikalavo EPIKAKAS. 

„Daiktavardis, reiškiantis tai, kas iš anksto skirta ir neišvengiama.“ 

„24-27-22-23-1-26-1-27', - pasirodė EPIKAKO popieriaus juos- 
toje. - „Supratau“. 

Pagaliau aš jį užčiaupiau. Daugiau nieko nebesakė, tačiau ryškiai 
švytinčios lempos liudijo, kad visu schemų pajėgumu apmąsto lemtį. 
Išgirdau Petę atstraksint koridoriumi. Buvo per vėlu prašyti EPIKA- 
KĄ pasipiršti tinkamų žodžių. Dabar sakau - ir dėkui Dievui, kad 
Petė pačiu laiku sukliudė. Prašydamas už mane sugalvoti žodžius, 
kuriais palenkčiau jo mylimąją tapti mano žmona, būčiau pasielgęs 
neapsakomai beširdiškai. Būdamas automatas, jis nebūtų galėjęs 
atsisakyti. Apsaugojau jį nuo visiško pažeminimo. 

Petė stovėjo priešais mane, nudūrusi žvilgsnį į batelius. Aš ją ap- 
kabinau. Romantinį pagrindą jau buvo padėjusi EPIKAKO poezija. 

— Mieloji, - tariau aš, - savo jausmus išreiškiau eilėmis. Ar tekėsi 


už manęs? 


— Taip, - tyliai atsakė Petė, - jei pažadėsi kiekvienoms vestuvių 
metinėms man sukurti po eilėraštį. 

— Pažadu, - atsakiau, ir mudu pasibučiavom. Iki pirmųjų metinių 
dar visi metai. 

- Reikia atšvęsti, - nusijuokė Petė. Užgesinom šviesą, užrakinom 
EPIKAKO kambarį ir išėjom. 

Tikėjausi rytą ilgiau pamiegoti, bet prieš aštuonias mane pažadi- 
no įkyrus telefono skambutis. Skambino daktaras fon Kleigštadtas, 
EPIKAKO konstruktorius. Vos neverkdamas pranešė baisią žinią. 

— Sugedo! Ausgespielt! Perdegė! Kaput! Nebepataisomai! - 
springdamas išrėkė jis. Ir numetė ragelį. 

Kai įėjau į EPIKAKO kambarį, ten tvyrojo riebus išdegusios izo- 
liacijos dvokas. Lubos virš EPIKAKO buvo pajuodusios nuo suodžių, 
grindys iki gurnų priverstos popieriaus juostos ringių. Vargšas EPI- 
KAKAS nebebūtų pasakęs net kiek bus du plius du, o už jo palaikus 
tik nevisprotis metalo laužo supirkėjas galėjo siūlyti daugiau kaip 
penkiasdešimt dolerių. 

Daktaras fon Kleigštadtas, nesigėdydamas ašarų, klaidžiojo tarp 
degėsių, lydimas trijų rūsčių generolų majorų ir būrio brigadininkų, 
pulkininkų ir majorų. Manęs niekas nepastebėjo. Aš ir nenorėjau, 
kad pastebėtų. Žinojau, kad lėksiu iš pareigų. Nusiminęs dėl to ir 
dėl pirmalaikės savo draugo EPIKAKO baigties, visai netroškau būti 
dar ir iškoneveiktas. 

Visiškai atsitiktinai man po kojomis pasipynė EPIKAKO popie- 
riaus juostos galas. Pakėlęs atpažinau mūsų vakarykštį pokalbį. Man 
suspaudė gerklę. Štai ir paskutinis man pasakytas žodis: „24-27-22- 
23-1-26-1-27 - liūdnas pralaimėjimo pripažinimas „Supratau“. 


370 


Nuo jo tęsėsi sieksnių sieksniai skaitmenų prirašytos juostos. 
Virpančia širdimi skaičiau toliau. 

„Aš nenoriu būti mašina ir nenoriu galvoti apie karą, - rašė EPI- 
KAKAS, kai mudu su Pete laimingi išėjom. - „Norėčiau būti sukurtas 
iš protoplazmos ir amžinas, kad Petė mane mylėtų. Tačiau lemties 
man skirta būti mašina. Tai vienintelė problema, kurios aš negaliu 
įveikti. Tai vienintelė problema, kurią aš noriu įveikti. Aš daugiau 
taip negaliu.“ - Nurijau mane smaugiantį gumulą. - „Laimingai, 
mano drauge. Būk geras mūsų Petei. Aš pasidarysiu trumpąjį jungi- 
mą ir visiems laikams pasitrauksiu iš jūsų gyvenimo. Šioje juostoje 
tu rasi kuklią vestuvinę dovaną nuo savo draugo EPIKAKO.“ 

Nekreipdamas dėmesio į tai, kas dedasi aplink, susivyniojau 
ilgutėliausią susiraizgiusią popieriaus juostą, apsikarsčiau ringių 
ringėmis rankas bei kaklą ir patraukiau namo. Daktaras fon Kleigš- 
tadtas man įkandin suriko: už tai, kad naktį neišjungiau EPIKAKO, 
aš išmestas iš darbo. Net neatsisukau. Buvau toks susijaudinęs, kad 
ne šnekalai buvo galvoj. 

Aš mylėjau ir laimėjau - EPIKAKAS mylėjo, bet pralaimėjo, tačiau 
danties ant manęs negriežė. Aš jį visados prisiminsiu kaip dorą, 
garbingą žmogų. Prieš palikdamas šią ašarų pakalnę, jis pasistengė 
padaryti viską, kad mudviejų santuoka būtų laiminga. EPIKAKAS 
man paliko krūvą eilėraščių Petei vestuvių metinių proga - kokiems 
500 metų į priekį. 

De mortuis nil nisi bonum. - Apie mirusius tik gerai arba nieko. 

Čikagoje buvo vidurnaktis. 

— Pone Sūsa, - tarė gimdymo namų slaugė, - jūsų žmona pagimdė 
mergaitę. Po kokių dvidešimt minučių galėsite pamatyti. 

- Žinau, žinau, žinau, - suniurnėjo ponas Sūsa, rūškanas gorila, 
aiškiai nepatenkintas, kad jam primena gerai žinomą nuobodžią 
procedūrą. Spragtelėjo pirštais. - Mergaitė! Septinta. Dabar turėsiu 
septynias mergas. Ne namai, o bobynas. Galėčiau viens du paklot 
dešimt sau lygių vyrų. O gimsta kas? Mergos. 

— Pone Knechtmanai, - kreipėsi slaugė į kitą laukiantį vyriškį. 
Pavardę, kaip beveik visi amerikiečiai, ištarė supaprastintai: „Net- 
manai“. - Apie jūsiškę, gaila, nėra jokios žinios. Nusibodo laukti, 
tiesa? - Šaltai šyptelėjusi išėjo. 

Sūsa užsipuolė Knechtmaną: 

- O koks nors tipelis, va, kaip tamsta, Netmanai, nori bernioko, 
trach - ir yra! Nori futbolo komandos, trach, trach, trach, vienuo- 
lika - ir turi. - Ir išdrožė iš laukiamojo. 

Laukiamajame liko vienas Heincas Knechtmanas, cheminės 
valyklos lygintojas, nedidukas, plonarankis, dėl nesveiko stuburo 
susikūprinęs tarytum amžinai pervargęs. Veidas pailgas, su stambia 
nosim ir plonom lūpom, bet dėl nuolankios, geraširdiškos išraiškos 

visai gražus. Akys didelės, rudos, įdubusios, ilgomis blakstienomis. 
Buvo tik dvidešimt dvejų, nors ir atrodė, ir jautėsi daug vyresnis. 
Po dalelę jo numirdavo kas kartą, kai naciai vieną po kito išsivesdavo 
ir nužudydavo jo šeimos narius, kol, būdamas dešimties, jis liko 
vienintelė gyva siela Knechtmano pavarde. Jis ir jo žmona Avchen 
užaugo už spygliuotų vielų. 


Štai jau pusę paros jis spokso į laukiamojo sienas - nuo vidurdienio, 
kai jo žmoną ėmė varstyti reguliarūs sąrėmiai. Toli toli, už mylios, 
šniokštė, lėtai risdamosi į krantą, jūros bangos. Jam tai bus antras 
vaikas. Pirmojo jis laukė ant šiaudų čiužinio perkeltųjų asmenų 
stovykloje Vokietijoje. Kūdikis, Karlas Knechtmanas, pavadintas 
Heinco tėvo vardu, mirė, o su juo dar kartą numirė ir vieno geriausių 
visų laikų violončelininkų vardas. 

Kai per šį antrąjį budėjimą kankinantis troškimas minutę ap- 
malšdavo, Heincui į galvą imdavo lįsti virtinė garbingų išmirusios 
giminės vardų, kurie galėtų atgyti drauge su šia nauja būtybe - jei 
ji išgyventų. Peteris Knechtmanas, chirurgas; Krolis Knechtmanas, 
botanikas; Frydrichas Knechtmanas, dramaturgas. Dėdės, kuriuos 
blankiai beprisiminė. O jei gimtų mergaitė ir jei išgyventų, vadin- 
tųsi Helga Knechtman kaip Heinco motina ir išmoktų skambinti 
arfa taip, kaip Heinco motina skambindavo, ir būtų gražuolė. Visi 
Knechtmanų giminės vyrai buvo negražūs, o moterys gražios kaip 
angelai, nors kai kurios buvo anaiptol ne angelai. Taip buvo visa- 
dos - šimtmečių šimtmečius. 

— Pone Netmanai, - tarė slaugė, - gimė berniukas, o žmona jau- 
čiasi gerai. Dabar ilsisi. Galėsit su ja pasimatyti rytą. Kūdikį galėsit 
pamatyti po dvidešimt minučių. 

Heincas pakėlė galvą, nesumodamas, ką atsakyti. 

— Svoris pusšešto svaro. - Ir vėl su ta pačia dirbtine šypsena veide, 
valdingai girgždindama grindis, iškaukšėjo. 

— Knechtmanas, - stodamasis ir nežymiai linkteldamas sienai, 
sumurmėjo Heincas. - Pavardė - Knechtmanas. 

Dar kartą linktelėjo ir pagarbiai, bet drauge ir džiaugsmingai 
nusišypsojo. Pakartojo, pavardę tardamas kaip Senajame Pasauly- 
je - pabrėžtinai aiškiai, tartum išsipuošęs liokajus, pranešantis apie 
didiko atvykimą, neminkštindamas amerikiečių ausims neįprastų 
gomurinių priebalsių salvės: 

- KchhhhhhhhhhhhhhNEcCHT! mannnnnnnnnnnnas. 

— Pone Netmanai... 

Laukiamojo tarpduryje stovėjo jaunutis rausvaskruostis gydy- 
tojas ežiuku pakirptais plaukais. Paakiuose juodavo ratilai, sveikin- 
damasis nesuvaldė žiovulio. 

- Daktare Pauersai! - sušuko Heincas, abiem rankomis spausdamas 
jam dešinę. - Ačiū Dievui, ačiū Dievui, ačiū Dievui ir ačiū jums. 

- Hm, - numykė daktaras Pauersas, šiaip taip išspausdamas 
šypseną. 

- Ar kas nors negerai? 

—- Negerai? - pakartojo Pauersas. - Ne, ne. Viskas kuo puikiausiai. 
Jei atrodau liūdnai, tai dėl to, kad pusantros paros be miego. - Už- 
simerkė ir atsišliejo į durų staktą. - Ne, ne, jūsų žmona sveikutė- 
lė, - pasakė prigesusiu balsu. - Jai tik gimdyti ir gimdyti. Pokšt kaip 

iš skrudintuvo. Išriedėjo kaip kamuoliukas. Viens du, ir po visko. 

- Ar tikrai? - negalėjo patikėti Heincas. 

Daktaras Pauersas pakratė galvą, vaikydamas snaudulį. 

- Sunki galva - miegas marina. Sūsa... sumaišiau jūsų žmoną su 
ponia Sūsa. Ji pagimdė žaibiškai. Netmanas, jūs Netmanas. Atsipra- 
šau. Jūsų žmonos silpnas dubuo. 

- Vaikystėje prastai maitinosi, - pasakė Heincas. 

- Aišku. Kūdikis gimė normaliai, bet jei norėsit dar vieno, geriau 
būtų daryti Cezario pjūvį. Dėl viso pikto. 

— Nežinau, kaip jums ir atsidėkoti, - karštai tarė Heincas. 

Daktaras Pauersas apsilaižė lūpas, pamarkstė limpančias akis. 

- Aha. Nėr už ką, - atsakė slopiu balsu. - Labanakt. Laimingai, 
ir išdūlino į koridorių. 

Į laukiamąjį galvą kyštelėjo slaugė. 

- Galite pasižiūrėt į savo kūdikį, pone Netmanai. 

- Daktare... - šūktelėjo Heincas, išbėgęs į koridorių dar kartą 
paspausti Pauersui rankos, kad Pauersas žinotų, kokį nuostabų darbą 
jis atliko. - Tai nuostabiausias įvykis mano gyvenime. 

Juos skiriančios lifto durys susiglaudė, daktarui Pauersui nespėjus 
sureaguoti. 


* 


- Ten, - slaugė parodė, kur eiti. - Koridoriaus gale pasukit į kairę, 
ir ten rasit naujagimių skyriaus langą. Užrašykit ant popieriaus savo 
pavardę ir parodykit pro stiklą. 

Heincas iki pat galo nuėjo vienas, nesutikęs daugiau nė gyvos 
dvasios. Už didelio stiklo išvydo šimtą kūdikių, suguldytų negiliuose 
drobiniuose lopšiuose ir išrikiuotų taisyklingą kvadratą sudaran- 
čiomis eilėmis. 

Heincas ant skalbyklos kvito užrašė pavardę ir prispaudė jį prie 
stiklo. Riebi, abejinga slaugė dirstelėjo į popierėlį, bet ne į Heinco 
veidą ir nepamatė jo plačios šypsenos, prašyte prašančios nors aki- 
mirką pasidalyti jo džiaugsmu. 

Suradusi vieną lopšį, pristūmė ant ratelių prie lango. Ir, taip ir 
nepamačiusi jo šypsenos, nusisuko. 

— Sveikas gyvas, sveikas gyvas, Knechtmaniuk, - pasveikino 
Heincas raudoną džiovintą slyvą kitapus stiklo. Jo balsas nuaidėjo 
tuščiame koridoriuje, ir jis susigėdo kalbąs per garsiai. Išraudo 
ir nuleido balsą. - Mažiuli, Peteri, Kroli, Frydrichai... - tarė pus- 
balsiu, - yra tavyje ir Helgos dalelė. Turte tu mano, Knechtmanų 
gyvybės kibirkštėle. Su tavimi viskas išsaugota. 

— Ar negalėtumėt tyliau? - tarė iš vienos palatos iškišusi galvą 
slaugė. 

— Atsiprašau, - pasakė Heincas. - Labai atsiprašau. 

Jis nutilo ir tik lengvai bilsnojo nagu į stiklą, kad vaikas pasižiū- 
kartu su tėvu, ir po kelių minučių slaugė jį grąžino į vietą. 

Švytėdamas Heincas nusileido liftu ir perėjo per vestibiulį, bet 
lefono kabinų eilę ir vienoje už pravirų durų pamatė kareivį, prieš 
valandą sėdėjusį kartu su juo laukiamajame. 

- Taip, mam, septyni svarai su virš. Plaukai kaip Buivolo Bilio. 
Ne, vardo išrinkt dar nespėjom... Čia tu, tėt? Aha, mama ir dukre- 
lė laikosi puikiai, puikiausiai. Septyni su virš. Ne, vardo dar ne... 
Čia tu, sese? Keista, kad dar nemiegi, ką? Kol kas sunku pasakyt, 
į ką panaši. Duok man dar mamą... Čia tu, mam? Tai tiek žinių iš 
Čikagos. Na, mamule, būk rami, nesijaudink. Vaikelis kaip uoga, 
mam. Tik plaukai kaip Buivolo Bilio, aš tik juokais, mam. Teisingai, 
septyni su virš... 

Dar penkios kabinos stovėjo tuščios - tik eik ir skambink kur 
nori. Heincas troško įlėkti, neatgaudamas kvapo, į kurią nors ir 
pranešti nuostabią žinią. Tačiau skambinti neturėjo kam, žinios 
ničniekas nelaukė. 


Tačiau visvien švytėdamas Heincas išėjo į gatvę ir patraukė į tylią 
smuklę. Nejaukioje prieblandoje sėdėjo vienas prieš kitą bufetinin- 
kas ir ponas Sūsa. 

- Klausau, pone, ko jums? 

— Norėčiau pavaišinti jus ir poną Sūsą, - neįprastai širdingai 
tarė Heincas. - Prašyčiau paties geriausio konjako. Mano žmonai 
gimė kūdikis! 

- Šit kaip? - ne tiek susidomėjęs, kiek iš mandagumo tarstelėjo 
bufetininkas. 

— Pusšešto svaro, - pasakė Heincas. 

- Hm, - sumykė bufetininkas. - Žiūrėk tu man. 

- Ir kas gi jums gimė, Netmanai? - paklausė Sūsa. 

- Sūnus, - išdidžiai atsakė Heincas. 

— O ką aš sakiau? - apmaudžiai tarė Sūsa. - Sekasi tiems pin- 
čiukams. 

- Ar berniukas, ar mergaitė, - tarė Heincas, - jokio skirtumo, 
svarbu, kad gyvas. Ligoninės žmonės taip apsipratę, kad nebejaučia, 
koks tai stebuklas. Ir tas stebuklas kartojasi ir kartojasi. Žmonės 
gimsta - atgimsta pasaulis. 

- Žiūrėsim, kai prisirinks septynetas, Netmanai, - tarė Sūsa. — 
Įdomu, ką tada man giedosi apie stebuklus. 

— Turit septynis? - tarė bufetininkas. - Aš vienu daugiau. Mano 
aštuoni. - Pripylė gėrimo trims. 

— O man kas? - tarė Sūsa. - Neketinu su jumis varžytis. 

Heincas pakėlė taurę. 

- Palinkėkim ilgų gyvenimo metų, didelių gabumų ir daug lai- 
mės... Peteriui Karlui Knechtmanui. - Savo paties ryžto sujaudintas, 
net priduso. 

— Nair vardai! - tarė Sūsa. - Sakytum bamblys - baisus milžinas. 

- Peteriu vadinosi žymus chirurgas, - paaiškino Heincas, - ber- 
niuko senelio brolis, jau miręs. Karlas - mano tėvo vardas. 

- Už Pitą K. Netmaną, - pasakė Sūsa, kilsteldamas taurę. 

— Už Pitą, - nugėręs tarė bufetininkas. 

— O dabar už jūsų dukrelę - jauniausiąją, - tarė Heincas. 

Sūsa atsiduso ir vangiai šyptelėjo. 

— Už ją. Dieve duok jai sveikatos. 

— O dabar tostą pasiūlysiu aš, - trinktelėjo kumščiu į baro pre- 
kystalį bufetininkas. - Prašom atsistoti, ponai. Stojam, stojam visi. 

Heincas atsistojo ir aukštai pakėlė taurę, pasirengęs dar vienai 

bičiulystės pakopai, tostui už visą žmoniją, kurios dalelė tebėra ir 
Knechtmanai. 

— Už „Baltakojinius“! - suriaumojo bufetininkas. 

— Už Minosą, Foksą, Melę, - pritarė Sūsa. 

— Už Feiną, Lolarą, Riverą! - suriko bufetininkas. - Išgerkit, vyru- 
ti! Už „Baltakojinius“! Nesakykit man, kad sergat už „Jauniklius“. 

— Ne, - nusivylęs atsakė Heincas. - Ne... beisbolu aš, deja, nesi- 
domiu. - Pasijuto tolte tolstąs nuo kitų dviejų vyrų. - Man galvoj 
tik kūdikis ir daugiau nieko. 

Bufetininkas tuoj pat visą dėmesį nukreipė į Sūsą. 

— Klausykit, - užsidegęs aiškino, - jie nuima Feiną nuo pirmos 
ir stato prie trečios, o prie pirmos stato Pirsą. Tada Minosą iš kairės 
perkelia tarp antros ir trečios. Suprantat planą? 

- Aišku, aišku, - energingai pritarė Sūsa. 

— O tada jau mes imamės to bjaurybės Karaskelio ir... 

Heincas vėl liko visiškai vienas. Sėdėdamas prie baro per kelis 
sieksnius nuo kitų dviejų vyrų, jautėsi lyg kitame žemyno gale. 

Be malonumo išsiurbė paskutinius lašus ir patylomis išslinko 
pro duris. 

Geležinkelio stotyje, laukdamas traukinio į pietinį rajoną, 
Heincas pamatė su mergina vaikštinėjantį bendradarbį iš cheminės 
valyklos ir vėl atkuto. Tiedu juokdamiesi ėjo, apsikabinę vienas kitą 
per juosmenį. 

- Hari, - prišoko prie jų Heincas. - Hari, spėk. Spėk, kas atsitiko. 

Šypsojosi nuo ausies iki ausies. 

Haris, aukštas riestanosis dabita, šiek tiek nustebęs nužvelgė 
Heincą. 

— O! Sveikas, Heincai. Ir kas gi nutiko? 

Mergina žiūrėjo suglumusi, tarsi spėliodama, dėl ko tokiu 
netinkamu laiku juos kalbina toks keistas tipas. Heincas stengėsi 
nesusidurti su jos pašaipokomis akimis. 

- Gimė vaikas, Hari. Žmona ką tik pagimdė sūnelį. 

— A, - tarė Haris ir ištiesė ranką. - Ką gi, sveikinu. - Ranka buvo 
suglebusi. - Tai puiku, Heincai, tai labai puiku. - Ištraukė ranką ir 
laukė, ką dar Heincas sakys. 

— Tikrai... prieš valandą, - pasakė Heincas. - Pusšešto svaro. Aš 
laimingas kaip niekad. 

— Na, tikrai puiku, Heincai. Yra ko džiaugtis. 

- Tai jau tikrai, - pasakė mergina. 

Visi trys nutilo, ilgai mindžikavo nuo kojos ant kojos. 

- Tikrai didelė naujiena, - galiausiai tarė Haris. 

- Taip, taip, - suskato pritarti Heincas. - Tai tiek ir norėjau 
pasakyti. 

— Ačiū, - padėkojo Haris. - Buvo malonu sužinoti. 

Vėl stojo nejauki tyla. 

— Tad iki pasimatymo darbe, - atsisveikino Heincas ir žvaliai 
nudrožė prie suolo, tačiau paraudęs sprandas išdavė, kaip kvailai 
jis jaučiasi. 

Mergina sukrizeno. 

Antrą valandą nakties grįžęs namo, į savo butuką, Heincas šne- 
kėjo su savimi, su tuščiu lopšiu ir su lova. Šnekėjo vokiškai, kalba, 
kuria buvo prisiekęs niekados nebeprabilti. 

— Niekam nerūpi, - kalbėjo Heincas. - Visiems reikalai, reikalai, 
reikalai, per juos jie nemato, nejaučia gyvenimo. Gimė vaikas. — 


Gūžtelėjo pečiais. - Būta daikto! Ar ne kvailystė apie tai šnekėti, 
įsivaizduoti, jog tai svarbu ir įdomu? 

Jis atidarė langą ir pažvelgė į gatvės tarpeklyje pilkus nuo vasaros 
mėnesienos priebučius ir šiukšlių dėžes. 

— Mūsų per daug, ir mes perdaug tolimi vieni kitiems, - tarė Hein- 
cas. - Gimė dar vienas Knechtmanas, dar viena O Liri, dar viena Sūsa. 
Kam rūpi? Kodėl turi kažkam rūpėti? Koks skirtumas? Jokio. 

Dribo su visais rūbais ant nepaklotos lovos ir, iš visų plaučių 
atsidusęs, užmigo. 


Atsibudo, kaip visada, šeštą. Išgėrė puodelį kavos, paskui, nepažįs- 
tamas tarp nepažįstamų, stumdydamas kitus ir kitų stumdomas, 
važiavo traukiniu į centrą. Jo veidas buvo bejausmis. Veidas - kaip 
visų, tarytum niekad neparodantis nei nuostabos, nei susižavėjimo, 
nei džiaugsmo, nei pykčio. 

Toks pat abejingas jis žingsniavo į ligoninę, pilkas, neįdomus 
žmogelis, eilinis miestietis. 

Ligoninėje elgėsi ramiai, nedvejodamas, kaip ir aplinkui zujantys 
gydytojai ir slaugės. Įvestas į palatą, kurioje už baltos širmos miegojo 
Avchen, nejautė nieko kita, vien tai, ką visada jausdavo žmonos 
akivaizdoje, - meilę, širdį gniaužiančią pagarbą ir dėkingumą jai. 

— Drąsiau, pone Netmanai, žadinkit ją, tik švelniai, - paragino 
slaugė. 

- Avchen... - tarė, palietęs balto chalato dengiamą petį. - Avchen. 
Gerai jautiesi, Avchen? 


301 


- Mmmmmmmmmm? - sumurmėjo Avchen. Kilstelėjo akių 
vokus. - Heincas. Sveikas, Heincai. 

- Širdele, ar gerai jautiesi? 

- Taip, taip, - sukuždėjo. - Man viskas gerai. O kaip vaikelis, 
Heincai? 

— Sveikutėlis. Sveikutėlis, Avchen. 

- Visų mūsų jie neišžudė, Heincai, taip? 


— Taip. 

— Mes nepražuvom, mes gyvi gyviausi. 

- Taip. 

— Mes turim vaikelį, Heincai... - Ji plačiai atmerkė juodas 


akis. - Nėra nieko nuostabesnio, tiesa? 
— Taip, - patvirtino Heincas. 

Buvo 2158 metai. Olden Vilidže - Niujorko rajone, išsidėsčiusiame 
teritorijoje, seniau vadintoje Pietų Konektikutu, - daugiabučio 
Nr. 257 septyniasdešimt šeštame aukšte, balkone, pašnabždomis 
šnekučiavosi Lu ir Emeralda Švarcai. Kai Lu ir Emeralda tuokėsi, 
Emos tėvai su ašaromis gailestavo, kad jaunikis per senas, tačiau 
dabar, kai Lu šimtas dvylika, o Emai devyniasdešimt treji, ir jie 
pripažino, kad santuoka nusisekė. 

Tačiau Emai su Lu ir bėdų pakako. Dėl to, nors oras buvo žvarbus, 
jie dabar ir kiūtojo balkone. 

- Kartais toks piktumas užeina, kad nors imk ir atskiesk jo an- 
tigerasoną, - sakė Ema. 

— Tai būtų gamtos tvarkos pažeidimas, Ema, - atsakė Lu. - Būtų 
žmogžudystė. Be to, jei jis mus užkluptų terliojantis su jo antige- 
rasonu, tai ne tik atimtų paveldėjimo teisę, bet ir nusuktų man 
sprandą. Kas, kad jam šimtas septyniasdešimt dveji. Senolis dar 
tvirtas kaip bulius. 

— Gamtos tvarkos pažeidimas, - pakartojo Ema. - Kas dabar 
bežino, kas ta gamta? Na... neprisiversčiau turbūt nei antigerasono 
skiesti, nei nieko panašaus, bet, garbės žodis, Lu, negaliu atsikratyti 
minties, kad, jei niekas nepridės piršto, senolis niekad nepasitrauks. 


Dieve... tokia kamšatis, kad nėra kur apsisukt, Verna miršta, kaip 
nori vaikelio, o Melisa jau trisdešimt metų kaip bevaikė. - Treptelėjo 
koja. - Negaliu žiūrėt, veidas kaip kempinė, o jam, ponui, ir vie- 
nintelis atskiras kambarys, ir geriausias fotelis, ir rinktinis maistas, 
ir jis nustatinėja, ką žiūrėti per televizorių, ir reguliuoja mūsų visų 
gyvenimą, amžinai kaitaliodamas testamentą. 

— Na, šiaip ar taip, - šaltai tarė Lu, - senolis visos šeimynos galva. 
Kad veidas raukšlėtas, jis nekaltas. Antigerasoną išrado, kai jam buvo 
septyniasdešimt. Jis pasitrauks, Ema, tikrai pasitrauks. Nereikia jo 
skubint. Kada - jo reikalas. Gyventi su juo ne pyragai, bet pakentėk. 
Supykinsi - bus tik prasčiau. Šiaip ar taip, mudviejų padėtis geresnė 
už kitų - miegam ant tachtos. 

— Įdomu, kaip ilgai mes miegosim ant tachtos, kol jis sumanys 
palepinti ką nors kitą? Pasaulio rekordas - du mėnesiai, ar ne? 

- Regis, taip buvo tėtei su mama. 

— Ir kada jis žada pasitraukti, Lu? - paklausė Emeralda. 

— Na, sakė, jog nustos vartoti antigerasoną po Penkių šimtų 
mylių lenktynių. 

— Taip... pirma sakė, kad po olimpiados, prieš tai - kad po pasau- 
lio čempionato, dar prieš tai - kad po prezidento rinkimų, o prieš 
tai — kad dar po kažko, nebeatsimenu. Penkiasdešimt metų kad ne 
viena dingstis, tai kita. Vargu ar mes kada turėsim nuosavą kambarį 
ar kiaušinį, ar dar ką. 

- Gerai, sakyk tiesiai - aš liurbis! - tarė Lu. - O ką aš galiu pa- 
daryt? Netinginiauju ir neblogai uždirbu, bet beveik viskas išeina 
gynybos ir senatvės pensijų mokesčiams. O jei ir neatskaičiuotų 
mokesčių, kur, manai, rastume išsinuomoti laisvą kambarį? Nebent 


Ajovoj? Na, bet ar tu norėtum gyvent Čikagos priemiesty? 

Ema apkabino jo kaklą. 

- Lu, mielasis, aš nesakau, kad tu liurbis. Dievaži, tu toks nesi. 
Tu tik neturi galimybės nei kuo nors tapti, nei ką įsigyti, nes senolis 
ir visa jo karta nepasitraukia ir neužleidžia vietos kitiems. 

- Taip tai taip, - niūriai tarė Lu. - Bet negalima jiems dėl to labai 
priekaištauti, tiesa? Kažin ar mes senolio metų sulaukę skubėsim 
atsisakyti antigerasono? 

- Kartais pagalvoju - verčiau išvis to antigerasono nebūtų! - 
karštai tarė Emeralda. - Arba jį gamintų ne iš dumblo ir pienių, o 
iš labai brangių, sunkiai gaunamų medžiagų. Kartais galvoju - gerai 
būtų, kad Žmonės ne patys spręstų, kiek jiems gyventi, o mirinėtų 
reguliariai, neatsikalbinėdami. Reikėtų įstatymu uždrausti pardavi- 
nėt vaistus vyresniems, kaip pusantro šimto metų. 

- Beviltiška, - pasakė Lu, - seniams ir pinigų netrūksta, ir bal- 
savimo teisė priklauso. - Pažvelgė jai tiesiai į akis. - O tu galėtum 
imti ir numirti, Ema? 

- Susimildamas, siūlai mirti savo žmonai? Brangusis, juk man dar 
nėra ir šimto. - Tarsi pavirtindama, švelniai pertraukė delnais per savo 
stamantrią, jaunatvišką figūrą. - Man prieš akis geriausi gyvenimo 
metai. Bet patikėk, kai stuktels pusantro šimto, bobutė Ema savo an- 
tigerasoną šliūkštels į kriauklę ir užleis vietą kitiems. Su šypsena. 

— Taip, taip, kurgi ne, - pasakė Lu. - Visi taip žada. O kiek išlaikė 
žodį? 

— Ogi tas iš Delavero. 

— Ir tau dar nenusibodo jį prisimint, Ema? Tai buvo prieš penkis 
mėnesius. 


— Na gerai, tada motušė Vinkler iš mūsų pačių namo. 

- Ją suvažinėjo metro traukinys. 

- Todėl, kad pati palindo, - nenusileido Ema. 

- Tai kam tada būtų nešiojusis šešias porcijas antigerasono? 

Emeralda papurtė apsunkusią galvą ir užsimerkė. 

- Nežinau, nežinau, nežinau. Žinau tik, kad kažką reikia dary- 
ti. - Atsiduso. - Kartais pagalvoju - gerai būtų, kad būtų likus viena 
kita liga, susirgtum - galėtum šiek tiek pagulėti lovoj. Per daug 
žmonių! - riktelėjo, ir žodžių aidas nusirito per tūkstantį asfaltuotų 
kiemelių tarp dangoraižių ir ten užgeso. 

Lu švelniai uždėjo ranką jai ant peties. 

- Liūdna man, širdele, kad tu tokia nusiminus. 

- Jei turėtume automobilį, kaip žmonės kadaise, - tarė Ema, - 
galėtume kur nors išvažiuoti, bent šiek tiek pabūti vieni. O, tai bent 
buvo laikai! 

— Taip, - pritarė Lu, - kol dar pasauly buvo metalo. 

- Sušokam, būdavo, į automobilį, tėtukas tiesiai į degalinę ir - 
„Pilną baką!“ 

— Ko nepakvailioti - tada pasauly dar buvo benzino. 

- Ir švilpiam, būdavo, už miesto šiaip sau, pasivažinėti. 

— Taip... dabar atrodo kaip pasaka, ar ne, Ema? Sunku bejįsivaiz- 
duoti, kad tarp miestų būdavo dideli atstumai. 

- Oįsinorėję valgyt, - tęsė Ema, - būdavo, susirandam restoraną, 
įeinam, laisvai atsisėdam, šnekam: „Aš turbūt valgysiu kepsnį su 
bulvių šiaudeliais“ arba „Įdomu, ar skanūs kiaulienos muštiniai?“ — 
Ji apsilaižė, akys sublizgo. 


- Ką tu, ką tu! - pasigardžiuodamas sušvokštė Lu. - O gal mė- 
sainio su priedais, Ema? 

— Mmmmmmmm. 

- Jei kas tada būtų pasiūlęs perdirbtų dumblių, būtume spjovę 
į akis, ar ne, Ema? 

— Arba perdirbtų pjuvenų, - pridūrė Ema. 

Lu atkakliai ieškojo šviesesnių spalvų. 

- Na, bet dabar maistas taip nebeatsiduoda dumbliais ar pjuve- 
nomis, kaip iš pradžių, be to, sako, jis net sveikesnis už anų laikų 
maistą. 

— O man ir anas buvo labai sveika! - atrėžė Ema. 

Lu gūžtelėjo pečiais. 

— Na, bet tu suprask, jei ne perdirbti dumbliai ir pjuvenos, pa- 
saulis neišmaitintų dvylikos milijardų žmonių. Tai tikrai puikus 
dalykas. Aš taip manau. Taip valdžia sako. 

— Valdžia sako, kas užeina ant seilės. - Ji užsimerkė. - Dieve... 
pameni parduotuves, Lu? Pameni, kaip pardavėjai rungdavosi, kad 
tik žmonės iš jų pirktų? Nereikėdavo laukti, kol kas nors numirs, 
kad gautum lovą, kėdžių ar viryklę, ar dar ką. Būdavo, užeini, viens 
du - ir nusipirkai, ko reikia. Dieve, kaip būdavo puiku, kada pasauly 
dar buvo žaliavų. Buvau dar vaikas, bet prisimenu kaip šiandien. 

Lu prislėgtas nusvyravo prie balkono krašto ir pažvelgė į juodoje 
aksominėje begalybėje šaltai spindinčias žvaigždes. 

— O pameni, Ema, kaip žavėdavomės moksline fantastika? Sep- 
tynioliktas reisas į Marsą, paleidimo aikštelė dvylikta. Keleiviai, 
išvykstame! Pagalbinį personalą prašome likti blindažuose. Dešimt 
sekundžių... devynios... aštuonios... septynios... šešios... penkios... 
keturios... trys... dvi... viena! Startas! Vrrrrrrūūūm! 

— Kam sukti galvą dėl to, kas dedasi Žemėje? - tarė Ema, žvelg- 
dama su juo į žvaigždes. - Praeis keletas metų, ir visi išskrisim į 
kosmosą ir pradėsim gyvenimą iš naujo kitoje planetoje. 

Lu atsiduso. 

Tik kad, pasirodo, vienam nusususiam kolonistui nugabenti į 
Marsą reikėtų dvigubai didesnio už „Empire State Building“ griozdo. 
Pora trilijonų dolerių primokėjęs, galėtų pasiimti ir žmoną su šunimi. 
Nieko sau būdas atsikratyti gyventojų pertekliaus - emigracija! 

- Lu... 

— Kąė 

- O kada vyks tos Penkių šimtų mylių lenktynės? 

- A... Karo aukų atminimo dieną, gegužės trisdešimtą. 

Ji prikando lūpą. 

- Žiaurus klausimas, tiesa? 

- Nepasakyčiau. Mūsų bute visi pasitikslino šią datą. 

- Nenoriu pasirodyti žiauri, - pasakė Ema, - bet kartais reikia 
išsikalbėti, kad atsikratytum tokių minčių. 

- Teisingai. Tau palengvėjo? 

- Taip... ir daugiau nebepurkštausiu, ir būsiu jam meili kaip 
kažin kas. 

- Gerai sakai, Ema. 

Jie pasitempė, narsiai nusišypsojo ir žengė į vidų. 


Senolis Švarcas, smakrą pasidėjęs ant rankų, o rankas ant lazdelės 
rankenos, piktas spoksojo į didžiulį televizoriaus ekraną, svarbiau- 
sią kambario apstatymo akcentą. Ekrane komentatorius apžvelgė 


dienos įvykius. Senolis maždaug kas pusę minutės stuksėjo lazdele 
į grindis ir šūkavo: 

- Po velnių! Mes jau prieš šimtą metų tai darydavom! 

Grįžusiems iš balkono Emeraldai ir Lu teko sėdėti paskutinėje 
eilėje, už Lu tėvo su motina, brolio su broliene, sūnaus su marčia, 
anūko su žmona, anūkės su vyru, proanūkio su žmona, sūnėno su 
žmona, brolio anūko su žmona, brolio proanūkės su vyru, brolio 
proanūkio su žmona ir, žinoma, senolio, sėdinčio pačiame priekyje. 
Senolis buvo suvytęs ir pakumpęs, tačiau visi kiti atrodė vienodo 
amžiaus - anais laikais, kai dar nebuvo išrastas antigerasonas, būtum 
davęs su trupučiu ar be trupučio trisdešimt metų. 

— Ajovos valstijoje, Kaunsil Blafse, - kalbėjo komentatorius, - 
tebetvyro tragiška nežinomybė. Tačiau du šimtai gelbėtojų toliau 
kasa, neprarasdami vilties išgelbėti šimto aštuoniasdešimt trejų 
metų Elbertą Hagedorną, jau dvi dienas įstrigusį... 

— Galėtų įjungti ką nors linksmesnio, - sukuždėjo Emeralda vyrui. 

- Tylos! - riktelėjo senolis. - Kas dar paleis kakarinę, žiūrint tele- 
vizorių, negaus nė vieno dolerio... - čia jo balsas pritilo ir suminkš- 
tėjo, - kai Indianapolio greitkely baigs švysčiot languota vėliavėlė ir 
jūsų senolis išsiruoš Didžiojon Kelionėn į Anapus. 

Jis susigraudinęs šniurkštelėjo nosimi, o paveldėtojai įsitempę 
stengėsi net nekrepštelėti. Jų liūdesį dėl numatomos Didžiosios 
Kelionės švelnino tai, kad senolis apie ją užsimindavo mažiausiai 
kartą per dieną jau penkiasdešimt metų. 

— Vajandoto koledžo prezidentas daktaras Breinardas Kysas Bu- 
lardas, - pasakojo komentatorius, - šįvakar savo kalboje pareiškė, 
jog dauguma pasaulio negerovių kyla dėl to, kad žmogaus vidinio 
pasaulio pažinimas atsilieka nuo fizinio pasaulio pažinimo. 


- Po velnių! - nusikeikė senolis. - Mes šitai sakėm dar prieš 
šimtą metų. 

- Šįvakar Čikagoje, - tęsė komentatorius, - Čikagos gimdymo 
namuose vyksta ypatinga šventė. Garbės svečias - šįryt gimęs Lo- 
velas V. Hicas. Jis yra dvidešimtpenkimilijonasis šiuose namuose 
gimęs vaikas. 

Komentatoriaus veidas išblanko, ir ekrane pasirodė iš visų plaučių 
klykiantis Hiciukas. 

- Po velnių, - sukuždėjo Lu Emeraldai, - mes šitai sakėm prieš 
šimtą metų. 

- Girdėjau! - sušuko senolis. Spragt išjungė televizorių, ir suakme- 
nėję įpėdiniai tylėdami žvelgė į tuščią ekraną. - Ei tu, berneli... 

- Aš nenorėjau nieko bloga, - bandė teisintis Lu. 

- Atnešk mano testamentą. Žinai, kur jis. Visi, vaikučiai, žinot. 
Mikliai, berneli! 

Lu nenorom linktelėjo ir, išėjęs į prieškambarį, takučiu tarp pa- 
talų patraukė į senolio kambarį, vienintelį privatų kambarį Švarcų 
bute. Kitos patalpos buvo vonia, salonas ir platus belangis koridorius, 
kurį iš pradžių manyta naudoti kaip valgomąjį, todėl viename gale 
įrengta virtuvėlė. Koridoriuje ir salone ant grindų gulėjo šeši čiuži- 
niai ir keturi miegmaišiai, o tachta salone buvo skirta vienuoliktajai 
porai, laikiniems senolio numylėtiniams. 

Ant senolio komodos gulėjo testamentas, dėmėtas, susiraičiu- 
siais kampais, skylėtas, pribraukytas, prirašinėtas šimtų papildymų, 
kaltinimų, sąlygų, perspėjimų, patarimų ir ūkiškų apmąstymų. Lu 
toptelėjo, kad šis dokumentas - į du lapus sugrūstas penkiasde- 
šimties metų dienoraštis, neįskaitomai prikraigliotas kasdieninės 


konkurencijos dokumentas. Šiandien Lu vienuoliktą kartą neteks 
paveldėjimo teisės ir tik po gero pusmečio, jei nepriekaištingai elgsis, 
galės atsikovoti pažadą gauti paveldimo turto dalį. 

— Berneli, kur dingai? - sušuko senolis. 

- Einu, senoli, einu. 

Lu nukurnėjo į saloną ir padavė senoliui testamentą. 

— Parkerį! - paliepė senolis. 

Akimirksniu prieš jį išdygo vienuolika parkerių, po parkerį nuo 
kiekvienos poros. 

- Šito nenoriu, leidžia rašalą, - pasakė, atstumdamas Lu parke- 
rį. - O, štai kur geras. Šaunuolis, Vili. - Priėmė parkerį iš Vilio. Ogi 
šios malonės laukė visi. Vadinasi, numylėtinis nuo šiol bus Vilis, 
Lu tėvas. 

Vilis, iš pažiūros toks pat jaunyvas kaip ir Lu, nors ir šimto ketu- 
riasdešimt dvejų, neįstengė nuslėpti džiaugsmo. Droviai dirstelėjo į 
tachtą, kuri dabar atiteks jam, o Lu su Emeralda turės grįžti į prieš- 
kambarį ir dargi į patį prasčiausią plotelį palei vonios duris. 

Senolis, šios įtemptos dramos autorius, gėrėjosi kiekviena jos 
akimirka, o savąjį gerai išmoktą vaidmenį atliko iš širdies. Surau- 
kęs antakius, pirštu vedžiodamas eilutes, sakytum jas pirmąkart 
matydamas, žemu, grėsmingu, tarsi katedros vargonų bosas, balsu 
monotoniškai dudeno: 

- Aš, Haroldas D. Švarcas, gyvenantis Niujorko mieste, Olden 
Vilidžo rajone, daugiabutyje Nr. 257, šiuo raštu viešai skelbiu bei 
tvirtinu savo paskutinę valią ir testamentą, tuo pačiu atšaukdamas 
visus kada nors iki šiol savo sudarytus bet kokius testamentus su 
visais prierašais. 

Jis reikšmingai išsišnypštė nosį ir skaitė toliau, nepraleisdamas 
nė žodžio, daugelį pabrėžtinai pakartodamas, ypač - itin smulkme- 
niškus nurodymus dėl laidotuvių. 

Pastaruosius reikalavimus senolis baigė skaityti tiek įsijausminęs, 
kad Lu jau vylėsi, jog galbūt pamirš, dėl ko liepė atnešti testamentą. 
Tačiau senolis didvyriškai sutramdė putojančius jausmus ir, gerą 
minutę brūžinęs trintuku, ėmė rašyti ir tuo pat metu skaityti, ką 
parašęs. Lu tuos sakinius būtų galėjęs diktuoti - tiek daug kartų 
juos buvo girdėjęs. 

— Daug širdperšų patyriau iki palikdamas šią ašarų pakalnę ir 
iškeliaudamas į kitą pasaulį, - rašė ir skaitė senolis. - Tačiau labiau- 
siai mane įskaudino... - Apsidairė, bandydamas prisiminti, kas gi 
tas piktadarys. 

Visi paslaugiai sužiuro į Lu, ir šis nuolankiai pakėlė ranką. 

Senolis linktelėjo, jog prisiminė, ir užbaigė sakinį: 

— „mano proanūkis Lu D. Švarcas. 

— Anūkas, senoli, - pataisė Lu. 

— Nepriešgyniauk. Jau ir taip prisidirbai, berneli, - pasakė se- 
nolis, bet klaidelę ištaisė. O tada be jokio rikto išdėstė, jog atimąs 
paveldėjimo teisę dėl nepagarbos ir priešgyniavimo. 

Kitoje pastraipoje, kuri vienu ar kitu metu buvo skirta kiekvie- 
nam iš esančių kambaryje, Lu vardas buvo išbrauktas, o jo vietoje 
įrašytas Vilis, kaip buto bei gardžiausio kąsnelio - dvigulės lovos 
privačiame kambaryje - paveldėtojas. 

- Tai va! - švytėdamas tarė senolis. Testamento apačioje ištrynė 
datą ir įrašė naują, net su valandomis ir minutėmis. - Na ką gi... laikas 
žiūrėti „Makgarvių šeimynėlę“. - „Makgarvių šeimynėlės“, televizijos 

serialo, senolis nepraleisdavo nuo šešiasdešimties metų, tai yra šimtą 
dvylika metų. - Įdomu, kas nutiks šioje serijoje, - pasakė jis. 

Lu atsiskyrė nuo kitų ir atsigulė į bausmės guolį prie vonios durų. 
Norėjo, kad ateitų ir Ema, ir spėliojo, kur ji galėtų būti. 

Trumpai nusnūdo, kol kažkas perlipo per jį ir įėjo į vonią. Po 
akimirkos išgirdo gurguliavimą: atrodė, tas kažkas kažką pila į 
kriauklę. Staiga jam toptelėjo, kad Emai neišlaikė nervai ir ji ėmėsi 
prieš senolį kraštutinių priemonių. 

- Ema... - sušnibždėjo pro durų plyšelį. 

Niekas neatsiliepė, ir Lu spustelėjo duris. Nusidėvėjęs užrakto kaištis, 
vos siekiantis įlaidą, po sekundės pasidavė, ir durys atsidarė. 

— Morti! - aiktelėjo Lu. 

Lu brolio proanūkis Mortimeris, ką tik susituokęs ir parsivedęs 
žmoną į Švarcų šeimyną, nustebęs ir išsigandęs pažvelgė į Lu. Mortis 
spyriu užtrenkė duris, bet Lu spėjo pamatyti, kas jo rankoje - di- 
džiulis pustuštis senolio antigerasono butelis, į kurį Mortis iš čiaupo 
leido vandenį. 

Po akimirkos Mortis išėjo, įžūliai dėbtelėjo į Lu ir, be žodžių 
praėjęs pro jį, grįžo pas savo gražutę žmonelę. 

Lu pritrenktas neišmanė, ko griebtis. Negalėjo leisti, kad senolis 
gertų atskiestą antigerasoną, bet jei senolį dėl to perspėsi, jis gyve- 
nimą bute, nepakenčiamą, bet ne daugiau, pavers tikru pragaru. 

Lu dirstelėjo į saloną ir pamatė, kad Švarcai, tarp jų ir Emeralda, 
ramūs gardžiuojasi Makgarvių gyvenimo negandomis. Ant pirštų 
galiukų nusėlino į vonią, kaip įmanydamas tvirčiau užsklendė du- 
ris ir ėmė lieti senučio butelio turinį į kriauklę. Ketino jį pripildyti 
normalaus antigerasono iš dvidešimt dviejų mažesnių ant lentynos 


sustatytų buteliukų. Butelis buvo dvilitris, siaurakaklis, todėl Lu at- 
rodė, kad jis niekad neištuštės. Be to, susinervinusiam Lu dingojosi, 
kad beveik nejuntamas Vusterio padažą primenantis antigerasono 
kvapas veržiasi pro rakto skylutę bei plyšį po durimis ir sklinda po 
visą butą. 

- Kliu kliu kliu kliu, - monotoniškai kliuksėjo butelis. 

Staiga salone pasigirdo muzika, šurmulys ir stumdomų kėdžių 
brūžavimas. 

— Baigėsi, - pasigirdo diktoriaus balsas, - 29121-oji jūsų ir mano 
kaimynų Makgarvių gyvenimo serija. 

Prieškambaryje sudunksėjo žingsniai. Kažkas pabeldė į duris. 

- Sekundę, - linksmai šūktelėjo Lu. 

Nesitverdamas kailyje, jis, kad greičiau bėgtų, pakratė didįjį butelį. 
Sunkus šlapias butelis išslydo iš rankų, trenkėsi į grindis ir sudužo. 

Staiga durys atsivėrė, ir apstulbęs senolis nužvelgė klaną ir šukes. 

Nors Lu darėsi bloga, jis nutaisė kuo maloniausią šypseną ir, 
nesuregzdamas ničnieko panašaus į mintį, laukė, ką sakys senolis. 

— Na, berneli, - galiausiai tarė senolis, - regis, teks šiek tiek 
pavalyti. 

Tik tiek ir pasakė. Apsisuko, prasibrovė pro besibūriuojančius 
šeimynykščius ir užsirakino savo miegamajame. 

Švarcai, netikėdami akimis, dar minutę be žodžių paspoksojo į 
Lu, o tada nugurėjo atgal į saloną, tarytum išsigandę, kad ilgiau žiū- 
rint siaubingo nusikaltimo dėmė nekristų ir ant jų. Mortis pastovėjo 
ilgėliau, svilindamas Lu piktu, ironišku žvilgsniu. Paskui ir jis grįžo 
į saloną. Liko tik tarpdury bestovinti Emeralda. 

Jos skruostais sruvo ašaros. 


— Vargšeli tu mano... nagi nusiramink. Tai aš kalta, pakišau tau 
mintį. 

- Ne, ne, Ema, - atgavo amą Lu, - tu čia niekuo dėta. Garbės 
žodis, aš tik norėjau... 

— Katinėli, nereikia man nieko aiškint. Aš visada būsiu tavo pu- 
sėj. - Pakštelėjo į skruostą ir sukuždėjo į ausį: - Tai nebūtų buvus 
žmogžudystė, katinėli. Juk tu nebūtum jo nunuodijęs. Ne toks čia baisus 
dalykas. Tik tiek, kad Dievas tuomet, kada norėjęs, ir būtų pasiėmęs. 

- Kas dabar bus, Ema? - dusliu balsu tarė Lu. - Ką jis darys? 


Lu ir Emeralda beveik visą naktį nesumerkė akių, baimingai lauk- 
dami, ką darys senolis. Tačiau uždraustajame kambaryje nesigirdėjo 
nė krepšt. Likus porai valandų iki auštant, abu pagaliau užmigo. 

Šeštą vėl atsibudo - buvo jų kartos eilė virtuvėlėje valgyti pusry- 
čius. Jųdviejų niekas nekalbino. Pavalgyti turėjo dvidešimt minučių, 
tačiau po bemiegės nakties visai nejautė apetito, todėl vos šiaip taip 
nurijo po porą kąsnių kiaušinių skonio perdirbtų dumblių - ir jau 
laikas užleisti vietą sūnaus kartai. 

Pagal paprotį jie, kaip netekusieji paveldėjimo teisės, pradėjo ga- 
minti senoliui pusryčius, kuriuos netrukus reikės ant padėklo patiekti 
jam į lovą. Abu stengėsi nuvyti liūdnas mintis. Blogiausia, kad gaminti 
reikėjo iš tikrų tikriausių kiaušinių, kumpio ir margarino - senolis 
jiems išleisdavo beveik visas iš turto gaunamas pajamas. 

- Na, kol neaišku, ar yra dėl ko panikuoti, - sakė Emeralda, - aš 
ir nepanikuosiu. 


— Gal jis net nežino, ką aš sudaužiau, - drąsinosi Lu. 

- Gal mano, kad laikrodžio stikliuką, - įsiterpė Edis, jų sūnus, 
abejingai knebinėjantis grikių skonio perdirbtų pjuvenų paplotėlius. 

— Nesišaipyk iš tėvo, - sudraudė Ema, - ir nekalbėk pilna burna. 

— Norėčiau pamatyti, kas su pilna burna šito šlamšto ištvertų 
nieko nesakęs, - tarė septyniasdešimt trejų Edis. Dirstelėjo į laikro- 
dį. - Žinokit, laikas nešt senoliui pusryčius. 

— A, taip, taip, - sulemeno Lu. Gūžtelėjo pečiais. - Ką gi, duok 
padėklą, Ema. 

— Einam abu. 

Narsiai šypsodamiesi, koja už kojos prisiartino prie miegamojo 
durų, dideliu pusračiu prieš jas sustoję, laukė liūdni Švarcai. 

Ema pabeldė į duris. 

- Se-no-li, - linksmai išdainavo, - pus-ry-čiai. 

Niekas neatsiliepė, ir ji pabeldė smarkiau. 

Durys atsivėrė, ir jos kumštis sustingo ore. Vidury kambario sto- 
vinti minkšta, gili, plati lova su baldakimu, šviesios ateities simbolis 
kiekvienam Švarcui, buvo tuščia. Balsai nutilo, širdys sustingo nuo 
jausmo, jog namus aplankė mirtis, Švarcams tokio pat nežinomo, 
kaip zoroastrizmas ar Sipajų maišto priežastys. Baimės persmelkti 
įpėdiniai ėmė atsargiai po baldais ir už užuolaidų ieškoti genties 
tėvo palaikų. 

Tačiau senolis jiems paliko ne savo žemiškąjį kiautą, o raštelį, 
kurį Lu rado pakištą po prespapjė, branginamu suvenyru iš 2000 
metų pasaulinės mugės. Virpančiu balsu Lu perskaitė: 

— „Tas, kurį tiek metų laikiau po savo stogu, globojau ir kaip iš- 
manydamas mokiau, puolė prieš mane kaip pasiutęs šuo ir atskiedė 


ar bandė atskiesti mano antigerasoną. Esu nebe jaunas. Nebeįstengiu 
pakelti slegiančios gyvenimo naštos, kaip kadaise. Todėl po skau- 
daus vakarykščio įvykio tariu sudie. Šio pasaulio rūpesčiai nukris 
nuo manęs kaip ašutinė, ir aš pažinsiu ramybę. Kai šį laišką rasit, 
manes nebebus.“ 

- Še tai tau, - užsikirsdamas tarė Vilis, - nebelaukė net Penkių 
šimtų mylių lenktynių rezultatų. 

— Nei pasaulio čempionato, - pridūrė Edis. 

- Ir ar ponia Makgarvi atgaus regėjimą, - pridūrė Mortis. 

- Tai dar ne viskas, - pasakė Lu ir skaitė toliau: - „Aš, Haroldas 
D. Švarcas... šiuo raštu skelbiu ir patvirtinu savo paskutinę valią ir 
testamentą, tuo pačiu atšaukdamas visus bet kada savo sudarytus 
testamentus su visais prierašais.“ 

— One! - sušuko Vilis. - Nejaugi naujas testamentas? 

— „Mano valia tokia“, - skaitė Lu, - „kad visa mano nuosavybė, 
nepriklausomai nuo jos pobūdžio ir paskirties, nebūtų dalijama, 
o testamentu paliekama visiškai lygiomis teisėmis bendrai valdyti 
mano palikuonims, neatsižvelgiant į jų amžių.“ 

— Palikuonims? - nesuprato Emerelda. 

Lu plačiu mostu parodė visą būrį. 

— Tai reiškia, kad viskas be jokios išimties priklauso mums visiems. 

Visų žvilgsniai akimirksniu nukrypo į lovą. 

- Lygiomis teisėmis? - pasitikslino Mortis. 

- Tiesą sakant, - tarė Vilis, amžiumi vyriausias šeimynos na- 
rys, - tvarka lieka tokia pati: vyriausias amžiumi vadovauja, o jo 
būstinė - šitas kambarys, ir... 

- Gražiausia! - tarė Ema. - Šitas kambarys tau priklauso tiek pat, 

kiek ir Lu. Mano supratimu, jis turėtų atitekti vyriausiam darbingam 
šeimos nariui. Tavo visas darbas - drybsoti ir laukti pensijos, o Lu 
grįžta namo nusidirbęs, nusikalęs ir... 

— O kodėl neduoti atskiru kampu pasidžiaugti tam, kas nežino, 
ką reiškia gyventi atskirai? - karštai tarė Edis. - Po velnių, jūs, se- 
niai, bent vaikystėj pasisotinot laisve. O aš gimiau ir augau šitose 
prakeiktose kareivinėse, ir dar prieškambary! Tai gal, sakau... 

— Sakai? - pertraukė Mortis. - Sutinku, nesaldu buvo jums vi- 
siems, užjaučiu. Bet pabandykit medaus mėnesį leisti prieškambary, 
matysit, koks tai malonumas. 

— Tylos! - valdingai užriko Vilis. - Kas pirmasis prasižios, pusę 
metų miegos prie vonios durų. Dabar marš iš mano kambario. 
Man reikia pagalvoti. 

Vos nekliudžiusi jo galvos, į sieną sutrupėjo vaza. Po akimirkos už- 
virė peštynės: kiekviena pora stengėsi išvaryti iš kambario kitas poras. 
Vienos poros vienijosi su kitomis, situacijai žaibiškai mainantis, vienus 
sąjungininkus keisdavo kiti. Ema su Lu buvo išmesti į prieškambarį, 
ten susibūrė su likimo draugais ir vėl įsiveržė į kambarį. 

Po dviejų valandų nepertraukiamos kovos, kurios baigtis kaip 
buvo, taip ir liko neaiški, į butą įsiveržė policija. 

Per pusvalandį policijos ir greitosios pagalbos mašinos išsivežė 
visus Švarcus, ir bute tapo tylu ir erdvu. 


* 


Po valandos 500 000 000 Paatlantės televizijos žiūrovų su pasigė- 
rėjimu žiūrėjo filmuotą medžiagą apie riaušių pabaigą. 


Nutilusiame Švarcų trijų kambarių bute daugiabučio Nr. 257 sep- 
tyniasdešimt šeštame aukšte televizorius buvo paliktas neišjungtas. 
Čia ir vėl pasigirdo muštynių riksmai, dejonės ir trenksmai - tik 
dabar nebaisūs, iš garsiakalbio. 

Muštynių vaizdai pasirodė ir televizoriaus ekrane policijos 
nuovadoje. Juos su profesiniu susidomėjimu stebėjo Švarcai ir 
policininkai. 

Ema ir Lu gulėjo patogiai išsitiesę lovelėse gretimose aštuonių 
pėdų ilgio ir keturių pločio kamerose. 

- Ema... - pro pertvarą pašaukė Lu, - tu irgi turi nuosavą praus- 
tuvę? 

- O kaipgi. Praustuvę, lovą, lempą - viską. Cha! O manėm, kad 
senolio kambarys - tai dievaižin kas. Kada man tai prasidėjo? - 
Ištiesė ranką. - Katinėli, man pirmąkart per keturiasdešimt metų 
nedreba rankos. 

- Laikyk špygą, - pasakė Lu, - advokatas žada mus čia įtaisyti 
metams. 

- Įdomu, - svajingai tarė Ema, - per kieno protekciją būtų galima 
gauti vienutę? 

— Baigt kalbas, - sudraudė prižiūrėtojas, - arba kaipmat išmetu 
visą jūsų šutvę. O kas išpliurps, kaip gera kalėjime, daugiau niekad 
čia ir kojos neįkels! 

Kaliniai iškart nutilo. 

Švarcų buto salonas, riaušių vaizdams išblankstant, pritemo, o po 
akimirkos, tarsi saulė iš už debesies, ekrane sušvito diktoriaus veidas. 

— O dabar, gerbiamieji, - tarė jis, - specialus antigerasono gamin- 
tojų pranešimas, skirtas persiritusiesiems per šimtą penkiasdešimt. 


Arjaučiatės tarp Žmonių nesmagiai dėl to, kad jūsų veidas raukšlėtas, 
sąnariai sustingę, plaukai pakeitę spalvą ar išvis jų nebeturite, - dėl to, 
kokie tapote prieš išrandant antigerasoną? Jei taip, tai galėsite daugiau 
nebesikamuoti, nesijausti kitokie, išbraukti iš gyvenimo. 

Po ilgus metus trukusių medicininių tyrimų mokslininkai su- 
kūrė superantigerasoną! Pakanka kelių savaičių, taip, savaičių, ir 
jūs galėsite atrodyti, jaustis ir veikti taip pat jaunatviškai, kaip jūsų 
proproanūkiai! Negi nemokėtumėte kad ir 5 ooo dolerių tam, jog 
niekuo nesiskirtumėte nuo kitų? Bet ir nebūtina. Saugus, išbandytas 
superantigerasonas jums kainuos tik keletą dolerių dienai. Atgauti 
jaunystės energiją ir žavesį vidutiniškai kainuos mažiau kaip pen- 
kiasdešimt dolerių. 

Tuoj pat parašykite mums, ir vieną dėžutę išbandyti atsiųsime 
nemokamai. Tereikia ant dolerio vertės atviruko užrašyti savo pavar- 
dę bei adresą ir išsiųsti šiuo adresu: „Super“, pašto dėžutė 500000, 
Skenektadis, Niujorkas. Užsirašėt? Pakartosiu. „Super“, pašto dėžutė... 

Diktoriaus žodžius lydėjo senolio parkerio krebždesys, to paties 
parkerio, kurį jam vakar davė Vilis. Senolis buvo neseniai grįžęs iš 
„Laisvalaikio“ smuklės, iš kurios buvo matyti daugiabutis Nr. 257, 
esančios kitapus Olden Vilidžo veja vadinamos asfaltuotos aikštelės. 
Iškart pasikvietė valytoją, kad sutvarkytų butą, ir nusisamdė ge- 
riausią miesto advokatą, kad palikuonys būtų pasodinti į kalėjimą. 
Tada senolis atsistūmė prieš televizorių tachtą, kad galėtų žiūrėti 
pusiausėda. Tai buvo sena jo svajonė. 

- Ske-nek-ta-dis, - balsiai skiemenavo senolis. - Užsirašiau. 

Iš veido buvo smarkiai pasikeitęs. Veido raumenys atsipalaida- 
vę, nelikę griežtų, piktų raukšlių, veidas malonus, ramus. Atrodė 


tarytum jau gavęs superantigerasono paketą. Televizoriaus prajuo- 
kintas, seniau vos per milimetrą patempdavo suspaustas lūpas, o 
dabar šypsojosi visa burna. Gyventi puiku. Senolis nesitvėrė savy- 


je - o kas toliau? 

Kurt Vonnegut Čempionų pusryčiai 


Iš anglų kalbos vertė Povilas Gasiulis 
Papildytas ir pataisytas leidimas 


kitos knygos, 2006 


„Čempionų pusryčiai“ - groteskiška, politiškai nekorektiška, šiek tiek ne- 
švanki, socialiai kritiška ir labai juokinga knyga. 


Respektabilus verslininkas Dveinas Huveris - daugelio įmonių savininkas, 
automobilių prekybininkas ir labai turtingas žmogus. Staiga jam pradeda 
maišytis protas, jis suvokia, koks absurdiškas, beprasmis ir chaotiškas pa- 
saulis jį supa... Norėdamas prasiblaškyti Dveinas Huveris iškeliauja į menų 
festivalį Midlende; ten pat atvyksta ir nevykėlis mokslinės fantastikos rašy- 
tojas Kilgoras Trautas. Jo fantastinis romanas, pavadintas „Dabar jau gali- 
ma papasakoti“, atskleidžia Dveinui „tiesą“ - visas jį supantis pasaulis tėra 
Visatos Kūrėjo piktavališkas eksperimentas, o pasaulio žmonės - robotai, 
imituojantys žmogišką pavidalą. Tai - tiesiog bejausmės mašinos, kurios 
gyvena kasdieninį nuobodų gyvenimą, dauginasi, kariauja, žudosi, teršia 
gamtą, alina ir naikina savo planetą. 


Kurt Vonnegut Skerdykia Nr. 5 


Iš anglų kalbos vertė Povilas Gasiulis 


kitos knygos, 2006 


Tai pasakojimas apie keistą Bilio Piligrimo gyvenimą - jam ateiviai iš toli- 
mos Tralfamadoro planetos atskleidžia, kad įprastinė laiko tėkmė neegzis- 
tuoja ir visados galima sugrįžti į praeitį ar nusikelti į ateitį. 


Jis vis iš naujo išgyvena Drezdeno bombardavimą, po karo grįžta į Ameri- 
ką, veda, patiria lėktuvo katastrofą, per kurią jam sužalojamos smegenys, 
apsilanko Tralfamadoro planetoje - ten drauge su iš Žemės pagrobta por- 
nografijos žvaigžde gyvena Tralfamadoro zoologijos sode stikliniame kam- 
baryje... 


Kaip ir daugelyje savo kūrinių, „Skerdykloje Nr. 5“ Kurtas Vonnegutas supla- 
ka aštrią satyrą, juodąjį humorą su mokslinės fantastikos elementais ir pa- 
pildo tai sukrečiančiais autentiškais prisiminimais apie savo paties išgyventą 
II-ąjį pasaulinį karą. Kurtas Vonnegutas ironiškai protestuoja prieš bepras- 
mybės, žiaurumo ir absurdo kupiną šiuolaikinės visuomenės gyvenimą. 


„Skerdykla Nr. 5“ laikoma Kurto Vonneguto kūrybos viršūne, vienu žy- 
miausių antikarinių romanų, absurdo literatūros, juodosios komedijos 
klasika. 


Kurt Vonnegut Katės I0pšys 


Iš anglų kalbos vertė Vytautas Petrukaitis 


kitos knygos, 2006 


Genamas iliuzinės meilės gražuolei diktatoriaus dukrai Monai, „Katės lop- 
šio“ herojus atvyksta į San Lorenso salą, priima naują religiją ir netgi tampa 
šios šalies prezidentu. Tirono Monzano valdomoje mažytėje Karibų jūros 
saloje (tipiškoje „bananų respublikoje“) klesti visuotinis melas, susvetimė- 
jimas ir bukaprotystė. Salos gyventojai išpažįsta džiunglėse besislapstančio 
pranašo Bokonono religiją, kuri pagrįsta fomomis - „netiesomis, darančio- 
mis mus drąsius, kilnius ir laimingus“. 


„Katės lopšys - sukrečianti visuomenės ir jos nerašytų gyvenimo taisyklių 
kritika, aštri satyra politikos, religijos ir technologijų progreso temomis. 


Kurt Vonnegut Galapagai 


Iš anglų kalbos vertė Povilas Gasiulis 


kitos knygos, 2007 


Pagrindinis romano herojus Leonas Troutas - rašytojo fantasto ir paties 
autoriaus literatūrinio alter ego Kilgoro Trouto sūnus. Tolimoje ateityje 
plevenanti jo siela prisiminimais grįžta į lemtingus 1986-uosius, kai žmo- 
niją ištiko katastrofa: finansinė ir ekonominė krizė, badas, pasaulinis karas, 
galiausiai paslaptingas virusas, padaręs Žemės moteris nevaisingas. 


Kruiziniu laivu į Galapagų salas atplaukę keleiviai, tarp kurių - šešios 
žmogėdrų kankabonų genties našlaitės, pradeda naują žmonijos evo- 
liucijos etapą. Iš žmogaus su didelėmis smegenimis, kurios buvo jo vi- 
sų nelaimių ir kančių priežastis, išsivysto naujas Žmogus su mažomis 
smegenimis ir plaukmenimis... 


Provokuojantis ir įkvepiantis Kurto Vonneguto romanas - neprilygstamo 
juodojo humoro ir satyros meistro improvizacija evoliucijos teorijos tema. 

Tolima ateitis. Planeta perpildyta žmonių, kurie, naudodamiesi 
naujausiais medicinos laimėjimais, gali gyventi amžinai. Tačiau 
jiems uždrausta daugintis. O kad dingtų noras tuo užsiimti, jie 
privalo gerti „etiškas“ gimstamumą kontroliuojančias piliules, 
sekso malonumą padarančias beskonį. Didžiausia ateities žmonių 
dorybė - savo noru atvykti į Malonios savižudybės centrą ir 


smagiai, be skausmo, dviejų jaunų ir žavių darbuotojų draugijoje 
nusižudyti. Šią idilę drumsčia ir Amerikos miestelio šerifui ramybės 
neduoda apylinkėse siautėjantis gangsteris Bilis Poetas, gražutėms 
centro darbuotojoms siuntinėjantis nešvankius eilėraštukus... 


„Sveiki atvykę į beždžionyną ir kitos 24 novelės, sudėtos į to paties 
pavadinimo rinkinį, yra, pasak paties satyros ir juodojo humoro 

| meistro, „privačios verslininkystės vaisiūs“, nes daugelis jų buvo 

| sukurtos „parduoti Playboy ir kitiems leidiniams. 

